
I skyrius 
ALBATROSAS 


Albatrosas, tas jūrų maitėda, skrajodamas, išskėtęs sparnus, virš 
Atlanto vandenyno platybių, staiga sustoja, kažką apačioje pastebėjęs, 
ir įsižiūri. 

Ten plaustas, ne ką didesnis už valgomąjį stalą, suręstas iš dviejų 
rangauto gabalų — bušprito rėjos ir gafelio, — iš kryžmais sudėtų poros 
plačių lentų ir kelių siauresnių ir bet kaip uždengtas burių gabalais. 

Nors plaustas ir menkas, atlaiko du žmones; vyriškį ir berniuką, 
Berniukas guli ant sugarankštėtos burės, matyt, miega. Vyriškis stovi, 
ranka prisidengęs akis nuo saulės, ir įdėmiai žvelgia į jūros tolybes. 

Prie jo kojų, tarp burės klosčių, žeberklas, pora irklų ir kirvis. 
Daugiau ant plausto nieko nėra, — nieko neįžiūri net įžvalgios albatroso 
akys. 

Paukštis skrenda tolyn, į vakarus, Už dešimties mylių jis vėlei 
stabteli ir, pakilęs ant ištiestų sparnų, nukreipia žvilgsni į apačią. 

Ramiame jūros paviršiuje jis mato besisūpuojantį dar vieną plaustą, 
bet nė kiek nepanašų į anąjį; vienintelis panašumas, kad ir tas 
plaustas. Sis beveik dešimt kartų didesnis, pastatytas iš stiebų, rėjų, 
liukų dangčių, falšborto gabalų ir kitokių medinių laivo dalių, o dėl 
plūdrumo prie jo iš abiejų pusių pririšta po kelias tuščias statines. Tarp 
dviejų “stiebų" ištemptas brezento gabalas. Ant plausto guli pora 
statinaičių, tuščia galetų dėžė, keli irklai, žeberklai ir kitokie jūreivystės 
įnagiai; aplinkui susibūrę daugiau kaip trisdešimt vyrų — kas stačias, 
kas sėdom, kas gulom, — žodžiu, visokiom pozom. 

Vieni guli nejudėdami, tarsi užmigę, tačiau ištežę jų kūnai ir 
nuožmūs veidai byloja, kad jie taip apsunkę nuo pasigėrimo, Kiti 
mosikuoja, skeryčiojasi ir šūkauja, — iš tikrųjų matyt, kad girti; o 
alavinis puodelis, pratvaikęs romu, be perstojo eina iš rankų į rankas. 
Keli vyrai, gal kiek blaivesni, tik išbadėję ir nusilpę, stovi ar sėdi ir 
kartkartėmis, lyg ko laukdami, nužvelgia bekraštę vandens plynę, 
tačiau tuoj vėl nugrimzta į juodžiausią neviltį. 

Ne veltui albatrosas, tas jūrų maitėda, nesitraukia nuo šių žmonių ir 
žiūri į juos, kupinas lūkesčių. Instinktas jam sako, kad netrukus čia 
apturės didžiulę puotą. 

Už kitų dešimt mylių į vakarus skvarbios albatroso akys įžiūri jūros 
paviršiuje dar vieną neregėtą daiktą, kurio iš plausto nematyti. Iš tokio 
tolumo tas daiktas atrodo lyg lopinėlis, ne didesnis už patį albatrosą, 
bet iš tikrųjų tai valtis — laivo gigas — su šešiais žmonėmis. Burė čia 
neiškelta, jos nė būti nėra valtyje. Užtat yra irklai, bet ir tie guli be 
darbo. Tur būt, praradę viltį, žmonės metė irklavę, ir valtis dabar 


sūpuojasi ramiai kaip ir abudu plaustai. Kaip ir abu plaustai ji tik 
plūduriuoja ant vandens. 

Jeigu albatrosas sugebėtų mąstyti, jis suprastų, kad tie visi daiktai 
rodo jūroj nutikus nelaimę Kokio laivo sudužta ir nuskęsta arba 
užsidegta ir žūta liepsnose. 

Už dešimt mylių į rytus nuo mažojo plausto albatrosas galėtų išvysti, 
kas beliko iš žuvusio laivo. Tai apdegusios lentos ir rąstai, rodantys, 
kad laivo nukentėta ne nuo audros, bet nuo gaisro; o iš skeveldrų, 
nužirusių net per mylią aplinkui, numanu, jog gaisro pasibaigta staiga, 
su baisiu sprogimu. 

Ant dreifuojančios valties vairagalio matyti pavadinimas “Pandora". 
Tas pats žodis užrašytas ir ant statinių, pririštų prie didžiojo plausto, o 
ant abiejų skersinių mažojo plausto lentų šitas žodis užrašytas dar 
stambesnėmis raidėmis — mat, tos lentos su laivo pavadinimu buvo 
prikaltos viena vienoje, kita kitoje bušprito pusėje; vyriškis su 
berniuku, darydamiesi plaustą, jas nusiplėšė. 

Taigi viskas aišku; nelaimė ištiko laivą “Pandorą". 


II skyrius 
LAIVO GAISRAS 


Čia apsakysime “Pandoros" nelaimę su visomis siaubingomis 
smulkmenomis. Tristiebis burinis laivas “Pandora" — tai vergų laivas — 
deja, ne vienintelis! — pastatytas Anglijoje ir išplaukęs iš Anglijos 
uosto, o jo įgula — gauja nenaudėlių, surinkta iš visų pasaulio kraštų. 
Paskutinį kartą: “Pandora" plaukė vergų į Gvinėjos įlanką. 

O iš ten su “kroviniu“ — penkiais šimtais nelaimingų juodaodžių, 
“pundų“, kaip šaipydamiesi juos vadino žmonių pirkliai, — laivas leidosi 
į Braziliją, į gėdingąją rinką, kur tais laikais visada buvo šių prekių 
laukiama. 

Vidury vandenyno laive kilo gaisras, kurio užgesinti niekaip 
nepasisekė. Pagauti panikos, jūreiviai skubėdami ėmė leisti į vandenį 
gelbėjimosi valtis, bet kateris buvo sugedęs, o barkasas, pramuštas 
metant statinę, nuskendo. Tinkama liko tik viena valtis — gigas, kurią 
pasičiupo kapitonas su savo padėjėju ir keturiais jūreiviais ir nakties 
tamsoje slapta pabėgo. 

Kiti jūreiviai — jų buvo virš trisdešimt — suspėjo pasidaryti plaustą; 
vos tik jie atsistūmė nuo laivo, liepsna pasiekė statinę su paraku, ir 
kaip mat viskas buvo baigta. 

O kas nutiko “kroviniui"? Ak, apie tai baisu ir pasakoti. Nelaimingieji 
iki pat paskutinės akimirkos buvo triume, kurio grotuoti liukai dar 
užkalti mediniais strypais. Jie būtų Žuvę tame kalėjime — užtroškę nuo 
dūmų ar gyvi sudegę liepsnose, — jei tarp tų, kurie patys bėgo iš laivo, 
nebūtų atsiradę vieno geraširdžio. Narsus jaunuolis — dar beveik visai 
berniukas — pasistvėręs kirvį atmušė kalėjimo grotas ir išleido 
juodaodžius nelaimėlius. 

Deja! Tiems varguoliams tat buvo tik trumpas atokvėpis, jų vis tiek 
laukė mirtis — ne vienokia, tai kitokia. Išsigelbėję iš raudonų liepsnos 
liežuvių, jie gavo žūti juodoje vandenyno gelmėje, o daugelį ištiko dar 
baisesnis likimas; kelis šimtus sudraskė siaubingieji jūrų pabaisos — 
rykliai. 

Po dešimties minučių nuo sprogimo iš visų tų prievartos keleivių 
vandenyno paviršiuje nebebuvo likę nė vieno! Nemokantys plaukti 
nuskendo, o mokantiems buvo dar blogiau — pateko į nasrus 
plėšrūnams rykliams, kurių aplinkui knibždėte knibždėjo. 

Tuo metu, kai prasideda mūsų pasakojimas, jau buvo praėjusios 
kelios dienos po šito tragiško nutikimo, tad aprašytus žmonių būrelius, 
esančius toje pačioje geografinėje platumoje, tik nutolusius vienas nuo 
kito per dešimt ar daugiau mylių, bus lengva atpažinti. 

Valtelė, toliausiai nuplaukusi į vakarus — tai “Pandoros" gigas su 
nenaudėliu kapitonu, tokiu pat nenaudėliu jo padėjėju, dailide ir dar 


trimis jūreiviais, kartu priimtais, išdavikiškai sprunkant iš degančio 
laivo. Pasprukti jiems pavyko, nes viską gaubė tamsa, bet tenusiyrę 
vos per patrankos šūvį, jau išgirdo, kaip paliktieji jūreiviai ėmė it 
padūkę keiktis ir grasinti. 

Ant didžiojo plausto buvo susispietusi visa niekšingoji laivo įgula. 

Na, o kas tiedu, išdrįsę pasikliauti tokia palaike ir netvaria grėda, 
kuri, vėjui kiek pūstelėjus, rodos, tuoj subirs ir nugarmės į dugną su 
abiem savo keleiviais? Taip iš tikrųjų ir būtų buvę, jei tuo metu būtų 
kilusi audra, bet visa laimė, kad jūra nuo pat laivo žuvimo buvo rami 
ramutėlė. 

Bet kodėl gi šitie du žmonės atsiskyrę nuo visos įgulos? Juk abudu — 
ir vyriškis, ir berniukas — taipogi yra iš “Pandoros" laivo. 

Tą aplinkybę reikėtų paaiškinti, ir tai bus trumpai padaryta. 
Vyriškis — Benas Breisas — buvo pats drąsiausias ir doriausias 
“Pandoros" jūreivis, parsisamdęs į šitą vergų laivą ne iš gero; mat, 
betarnaudamas Anglijos karo laivyne, jis tiek prisikentėjo nuo visokių 
neteisybių, kad nebeištvėrė ir žengė tą beprotišką žingsnį, dėl kurio 
tuoj pat ėmė gailėtis. 

Berniukas irgi buvo panašių aplinkybių auka. Trokšdamas pamatyti 
svečias šalis, jis išbėgo iš namų ir lyg tyčia pirmajai savo kelionei | 
parsisamdė į “Pandorą", visai nenumanydamas to laivo paskirties. Cia 
su juo buvo žiauriai elgiamasi ir jis suprato, kokią kvailystę padaręs. 
Nuo pat tos akimirkos, kai įkėlė koją į “Pandorą", jo gyvenimas virto 
tikru pragaru, ir kaži ar būtų ištūrėjęs, jeigu ne draugystė su drąsiuoju 
jūreiviu Breisu, kuris netrukus ėmė jį rūpestingai globoti. Su savo įgula 
juodu neturėjo jokio bendrumo ir visą laiką ketino nuo šios piktadarių 
gaujos atsiskirti, kai tik pasitaikys proga. 

Tačiau, net ir laivui žuvus, tokios progos nepasitaikė. Atvirkščiai, 
dabar juo labiau reikėjo glaustis prie kitų, nes išsigelbėti galima buvo 
tik didžiuoju plaustu. Menka buvo ir toji galimybė, bet vis didesnė, 
negu pasilikus ant išgverusio plaustelio. Tiesa, nuo degančio laivo 
juodu savo plaustuku nuplaukė atskirai, bet netrukus vėl atsidūrė greta 
didžiojo ir prisirišo prie jo. 

Drauge su visa įgula ištikti vienokios lemties, jie praleido kelias 
dienas ir naktis — naktį permainingų brizų blaškomi iš vienos pusės į 
kitą, ir stovėdami dieną, kai vandenynas nurimdavo. 

Tad kodėl gi Benas Breisas ir jo globotinis pasitraukė nuo visos 
įgulos? Kodėl juodu atsiskyrė ir vėl liko vieni su mažučiu savo plaustu? 

Priežastį reikia pasakyti, nors, vien apie ją pagalvojus; kūnas 
pagaugais nueina. 

Benas Breisas gelbėjo berniuką, kad jo nesuvalgytų — va kodėl jis 
atsiskyrė nuo buvusių savo bendrų; o sukliudyti šią siaubingą puotą 
narsiajam jūreiviui pasisekė tik sugalvojus gudrią išeitį ir rizikuojant 
savo gyvybe! 


Jūreiviai buvo subaigę tą valgį, kurio šiek tiek turėjo pasiėmę iš 
degančio laivo. Alkis juos tiek priveikė, kad jie nebesibodėjo net 
šlykščiausio maisto ir vieningai nusprendė suvalgyti berniuką, 
nesiskaitydami su jokiais papročiais — jiems prieštaravo tiktai Benas. 

Tačiau: jo prieštaravimo niekas nepaisė. Berniukas turi mirti, ir 
baigta, ir jo gynėjui tepavyko išprašyti žiauriąją įgulą, kad palauktų 
bent iki ryto. 

Benas Breisas žinojo, ką darąs, prašydamas palaukti. Naktį pakilęs 
brizas ėmė nešti surištuosius plaustus pirmyn. Kai viskas paskendo 
tamsoje, Breisas nuplovė virves, kuriomis: plaustai buvo surišti, ir 
mažasis atsiliko. Taip Breisas ir jo globotinis vienu du buvę ant šio 
plausto, atsiskyrė nuo pavojingų pakeleivių; o kai gerokai nutolo, ir jau 
nereikėjo bijoti, kad anie išgirs, jie ėmėsi už irklų, norėdami tą nuotolį 
dar padidinti. 

Visą naktį juodu be atvangos yrėsi prieš vėją ir tik rytui išaušus 
sustojo atsipūsti nurimusiame vandenyne už dešimt mylių nuo didžiojo 
plausto, iš kur jau niekas negalėjo jų matyti. 

Taip ilgai beirkluodamas berniukas pailso, juo labiau kad prieš tai 
buvo pergyvenęs daug baimės ir nerimo, taigi iš nuovargio jis krito ant 
su garankštėto brezento ir beveik tuoj pat užmigo, o Benas Breisas, 
bijodamas, kad jų nepasivytų, stovėjo, ranka prisidengęs akis nuo 
saulės, ir su nerimu žvalgė spindintį vandenyno paviršių. 


III skyrius 
MALDA 


Atidžiai apžiūrėjęs vandenyno platybę iš visų pusių, o ypač iš 
vakarų, Benas Breisas liovėsi žvalgęsis ir atsisuko į jaunąjį savo 
draugą, vis dar saldžiai tebemiegantį. 

— Vargšelis, — sumurmėjo jis pats sau, — visai nusivarė. 

Bet nėra ko nė stebėtis po tokios savaitės. Juk kad kiek tie niekšai 
būtų jį nužudę ir suvalgę. Po šimts, kur čia nenusilpsi nuo tokios 
baimės. Na, bet dabar, galiu sakyti, berniukas išgelbėtas. Tačiau kai tik 
jis kiek pailsės, vėl reikės imtis irklų. Negalima laukti, kol mus nuneš 
atgal prie jų. Tada jie ir mane sudoros, ne tik jį, prisiminę, kas nutiko. 
Tetrenkia mane perkūnas, jei neteisybę sakau! 

Jūreivis, kiek patylėjo, tarsi svarstydamas, ar įgula juos vysis, ar ne. 

= Žinia! — sumurmėjo jis vėl, — to savo gremėzdo jie nepavarys 
prieš vėją, bet dabar, kai toks štilis, jie gali griebtis už irklų, sumanę 
mus pasigauti. Irkluotojų ten daug, irklų į valias — ko gero, jie tikrai 
gali mus pasivyti. 

— Oi, Benai, brangusis Benai! Gelbėk mane! Gelbėk nuo tų piktų 
žmonių! — matyt, per sapną sumurmėjo vaikinukas. 

— Po galais, jis kažin ką sapnuoja! — tarė jūreivis, vėl pasisukęs į 
berniuką ir žiūrėdamas, kaip juda šio lūpos. — Kalba per miegus. Jam 
rodos, kad jį kėsinasi užpulti kaip praeitą naktį! Gal jį pažadinus? Kai 
kamuoja tokie sapnai, geriau atsibusti. Bet gaila žadinti — juk jam taip 
trūksta miego. 

— Oi! Jie nužudys mane ir suvalgys. Oi! Oi! 

— Ne, nieko jie nepadarys — tetrenkia mane perkūnas, jei taip bus. 
Vilmai, Vilmai! Pabusk, vaike. 

Taip šnekėdamas Breisas pasilenkė prie miegančio berniuko ir 
papurtė. 

— Ak, Benai! Ar čia tu? O kur tie pabaisos? 

— Toli, labai toli, vaike. Tu juos tik sapnavai. Dėl to tave ir prikėliau. 

— Ačiū, kad pažadinai. Ak, koks baisus sapnas! Sapnavau, kad jie 
taip ir padarė, Benai. 

— Kaip, Vilmai? 

— Kaip ir ketino. 

— Ne, velniai griebtų. Jie tavęs, vaike, nesuvalgė ir nesuvalgys, kol 
tik aš gyvas. Patikėk manimi. 

— Brangusis Benai! — sušuko berniukas. — Tu toks geras rizikavai 
savo gyvybe, gelbėdamas mane. Ach, ar galėsiu kada įrodyti, kaip aš 
tau dėkingas už gerumą? 

— Nekalbėk taip, Vilmai. Dar nežinia kaip bus. Jeigu mums lemta 
mirti, tai mirsim, tik jau ne taip. Tegul verčiau mus sudrasko rykliai, 


bet ne žmonės. Brrr! Koktu net pagalvoti. Na, bet nenusimink, vaike. 
Nors dabar nematome nė jokios prošvaistėlės, pasikliaukim apvaizda. 
Gal ir šiuo metu apvaizdos akis regi mus. O, kad mokėčiau poterių! Bet 
manęs niekas neišmokė, Gal tu, Vilmai, moki? 

— Aš galiu sukalbėti “Tėve mūsų". Ar bus gerai? 

— Zinoma! Geresnės maldos nesu nė girdėjęs. Klaupkis, vaike, ir 
kalbėk. Aš irgi atsiklaupsiu ir kartosiu maldą širdyje, nes žodžius, nors 
ir gėda sakyti, esu beveik visai užmiršęs. 

— Taip paragintas, berniukas tuojau pat atsiklaupė ir pradėjo kalbėti 
šlovingąją krikščionių maldą. Prastuolis Breisas atsiklaupė šalia ir, 
pamaldžiai susidėjęs rankas ant krūtinės, atidžiai klausėsi, kada — 
ne — kada įterpdamas koki žodį, užsilikusį atmintyje. 

Kai pasimeldė ir abudu iškilmingai pasakė “amen“, jūreivis pasijuto 
tarsi įkvėptas naujų vilčių; jis vėl paėmė vieną irklą, liepdamas savo 
draugui imtis kito. 

— Reikia dar kiek pasivaryti į rytus, — pasakė jis, — kad kuo labiau 
nuo jų nutoltume. Jei pasiirsim porą valandų, kol saulė dar ne tokia 
karšta, tikrai išvengsim pavojaus juos susitikti. Tad už irklų, Vilmai! 
Pasidarbuosim dar truputį, o tada galėsi ilsėtis kiek tinkamas. 

Jūreivis atsisėdo ant plausto krašto, nuleido irklą į vandenį ir ėmė irti 
plaustą kaip kanoją. Viljamas, atsisėdęs ant kito krašto, pasekė jo 
pavyzdžiu, ir plaustas nušliuožė ramiu vandenyno paviršiumi. 

Nors berniukas dar teturėjo tik šešiolika metų, irklai jam buvo ne 
naujiena, ir jis gerai mokėjo irtis visokiais būdais. To meno jis jau buvo 
išmokęs tada, kai nė nesvajojo apie jūrą, ir dabar šis mokslas jam 
puikiai pravertė. Be to, pagal savo amžių jis buvo stiprus, todėl jo yriai 
buvo lygūs su Beno, kuris, tiesa, nė nedėjo visų išgalių. 

Dviejų irklų varomas, plaustas judėjo į priekį gana greitai — ne taip, 
kaip sakysim, valtis, bet vis po kokius du ar tris jūros mazgus per 
valandą... 

Kiek pasiyrus, iš vakarų pakilo švelnus vėjelis ir ėmė juos dar 
greičiau varyti į norimą pusę. Galėtum pamanyti, kad jiems kaip tik to 
ir tereikėjo. Bet priešingai, — pamatęs vėją atkilus iš vakarų, jūreivis 
sunerimo. Tegu pučia iš kur tik nori, tik ne iš vakarų. 

— Man tas vėjas visai nepatinka, — šūktelėjo jis savo draugui per 
plaustą. — Teisybė, jis mums padeda stumtis į rytus, bet jiems irgi, — 
o turėdami tokią plačią burę, jie paplauks greičiau, nei mes su savo 
irklais. 

— O ar mes negalėtume taip pat iškelti burės? — pasiteiravo 
berniukas. — Kaip manai, Benai? 

— Kaip tik apie tai dabar ir galvojau, vaike, ir manau, kad galime. 
Hm, tik iš ko čia ją pasidarius? Va, turim pasitiesę seną brezentą ir 
kliverį. Brezento mums visiškai pakaks. Tik kaip su lynais? Aha, prie 
kliverio yra likę keli kliverškoto galai. Va, žeberklas ir du irklai. 


Apsieisim su irklais, be žeberklo. Įstatysim irklus statmenai ir 
ištempsim tarp jų brezentą. 

Bekalbėdamas jūreivis atsistojo, patraukė į šalį audeklus ir tarp 
lentų įsmeigė du irklus. Po to išskleidė tarp jų brezentą ir įtempęs 
pririšo — taip pasidarė kelių kvadratinių jardų burę, visiškai pakankamą 
plaustui. 

Dabar jiems bereikėjo vairuoti plaustą — Žiūrėti, kad vėjas jį neštų 
pirmyn, ir tą irklą, arba vairą, atstojo žeberklas. 

Su žeberklu rankoje sėdėdamas plausto gale, Benas džiaugėsi, 
matydamas, kad burė puikiai jiems padeda — tikrai, vos tik vėjas į ją 
įgulė, plaustas ėmė čiuožti ne mažiau kaip po penkis mazgus per 
valandą. 
žmogėdromis. Todėl nesvarbu; koks nuotolis juos skyrė, — anie 
nebepasivys vis vien. 

Tuo tvirtai įsitikinęs, jūreivis daugiau nebebūkštavo dėl pavojaus, 
kurio jiedu su jaunuoju savo draugu buvo išvengę. Ir vis dėlto ateitis jų 
laukė šiurpi, todėl jie nieko nesakė vienas kitam — nei džiaugsmo, nei 
paguodos žodžių, — o ilgą laiką sėdėjo paskendę niūriose mintyse ir 
tylėjo; buvo tiktai girdėti, kaip pliuškena vanduo abipus plausto ir šnara 
žvilgančios it perlas putos. 


IV skyrius 
BADAS. NEVILTIS 


Vėjo betgi tebūta labai menko, toks tik suribuoja vandenį ir po 
valandos nutyla. Jam nurimus, vandenynas vėl pasidarė ramus ir lygus 
kaip veidrodis. 

Tada plaustas sustojo, nes pačių pasidaryta burė nepajėgė jo 
pavaryti. Tačiau dabar ji pravertė kitam reikalui; gelbėjo pabėgėlius 
nuo tropikų saulės, kuri jau vėl pradėjo svilinti, nors ir ne kažin kiek 
pakilusi nuo horizonto. 

Benas dabar nebeliepė savo draugui imtis irklo. Ne dėl to, kad 
pavojus būtų praėjęs ir priešai jų nebe galėtų pasivyti. — po teisybei, 
nuotolis tarp abiejų plaustų tebeliko tas pats; tegul jie ir nuplaukė į 
rytus apie penkis ar šešis mazgus, bet ir didysis plaustas taipogi buvo 
tiek pat pasivaręs. 

Tačiau Benas, nežinia, ar iš nuovargio ir nevilties netekęs jėgų, ar po 
ilgesnio svarstymo ėmęs mažiau bijoti anų prisivijimo, daugiau 
nebesiskubino plaukti tolyn; jis tik dar kartą atsistojo, nužvelgė 
vandenyno plynę ir išsitiesė kiek ilgas ant plausto, burės šešėlyje. 

Berniukas, jo paragintas, jau buvo atsigulęs ir vėl miegojo. 

— Kaip gera, kad jis gali miegoti, — tarė Breisas pats sau, 
guldamasis greta. — Jis taip pat baisiai alkanas, kaip ir aš, bet 
miegodamas to nejus. Ko gero, jei galėtum miegoti neatsibusdamas, 
ilgiau neišalktum, nors apie save to negaliu pasakyti. Kiek sykių, prieš 
guldamas sočiai prisikirsdavau, o rytą atrodydavo, kad vakarykščiai nė 
kąsnelio burnoj neturėjęs. Ne, užmigti tai jau negalėsiu, kad tave kur 
skradžiai pilvas tokius maršus groja, jog net senis Morfėjas [* Senovės 
graikų mitologijoje sapnų dievas, Nakties ir Miego sūnus.] ir tas 
neįstengtų akių sudėti. O maisto nėra nė trupinėlio. Praėjo jau daugiau 
kaip keturiasdešimt valandų, kai aš subaigiau paskutinę galetą. Ir 
nežinau, ką čia daugiau galėtume suvalgyti, nebent batus, bet jie taip 
prisisunkę jūros vandens, kad mums būtų tik blogiau. Nuo jų dar labiau 
užsinorėtume gerti, nors ir dabar, dievas mato, mus jau kankina baisus 
troškulys. Gailestingoji apvaizda! Nei valgio, nei gėrimo. O dieve, 
išklausyk mūsų maldos, kurią kalbėjo Viljamas, o aš kartojau, tegul ir 
per didelis esu nusidėjėlis, kad manęs klausytumeisi. “Kasdieninės 
mūsų duonos duok mums šiandieną." O jei dar porą dienų tu mums jos 
neduosi, mes abu užmigsime amžinu miegu! 

Baigęs savo monologą, nusiminęs jūreivis taip suvaitojo, kad 
jaunasis jo draugas pabudo iš miego, kuris, deja, buvo jautrus ir 
neramus. 

— Kas yra, Benai? — paklausė jis ir, pasirėmęs alkūne, pasižiūrėjo į 
savo globotoją. 


— Nieko tokio, vaike, — atsakė jūreivis, nenorėdamas gąsdinti 
berniuko ir pasakoti, kokios niūrios mintys jį patį kankina. 

— Man pasigirdo, kad tu suvaitojai. Aš išsigandau, tai, sakau, 
pamatei juos atsivejant. 

— To tai nebijok, anei kiek nebijok. Jie dabar toli, o per tokį štilį, 
dievaži, tingės ir pajudėti, bent kol ištuštės romo statinaitė. Na, o kai 
ištuštės, juo labiau nenorės irkluoti. Taigi jų bijoti mums dabar nėra ko. 

— O, Benai. Aš taip noriu valgyti, rodos, kažin ką suvalgyčiau. 

— Zinau, vargšeli. Ir man tas pats. 

— Tiesa, tu turi būti dar alkanesnis už mane, nes prie dviejų mano 
galetų tu dar pridėjai dalį savųjų. Kam gi aš ėmiau? Juk dabar tau taip 
sunku. 

— Teisybė, Vilmai, sunkų. Bet kąsnelis galetos nebūtų išgelbėjęs. Vis 
tiek mūsų laukia tas pats galas. 

— Koks, Benai? — paklausė berniukas, pastebėjęs, kaip apsiniaukė 
draugo veidas, — tokio niūraus dar niekada nebuvo jo matęs. 

Jūreivis nieko neatsakė. Sakyti teisybės jis nenorėjo, o melu jokio 
nesugalvojo, tad ir tylėjo, nusukęs akis į šalį. 

— Aš žinau, ką tu turi omeny, — pasakė berniukas. — Taip, taip. Tu 
manai, kad mums reikės mirti! 

— Ne, ne, Vilmai, visai ne. Mums dar yra vilties — juk nežinia, kaip 
viskas gali susidėti. Gali būti, kad viešpats išklausys mūsų maldos. 
Zinai, vaike, aš norėčiau, jog tu dar kartą ją sukalbėtum. O ir aš dabar, 
man regis, galėsiu geriau tau padėti — juk kadaise tą maldą aš irgi 
mokėjau — seniai seniai mat, kai dar buvau tokio didumo, kaip tu. 
Dabar, išgirdęs tave meldžiantis, aš daug ką prisiminiau. Na, pradėk, 
Vilmai. 

Vaikinukas vėl atsiklaupė ištempto brezento šešėlyje ir ėmė kalbėti 
“Tėve mūsų“, o jūreivis šiurkščiu balsu kartojo iš paskos. 

Kai pasimeldė, Benas atsistojo ir atidžiai nužvelgė vandenyną. 

Atsidavus sutvėrėjo valiai, naiviojo jūreivio širdyje sužibo viltis, ir jo 
veidas nušvito. Bet tik trumpą mirksnį. Aplinkui jo akys neišvydo nieko 
daugiau, vien mėlyną bekraštį vandenyną ir tokį pat bekraštį dangų. 

Nevilties šešėlis užtemdė žybtelėjusią viltį, ir jūreivis, vėl pasitraukęs 
už burės, išsitiesė ant plausto. Ir vėlei juodu gulėjo šalimais, netardami 
kits kitam nė žodžio; tačiau miegoti nemiegojo, tik, bežadžio sielvarto 
prislėgti, tįsojo tarsi pastėrę. 


„V skyrius 
TIKEJIMAS. VILTIS 


Nei vienas nežinojo, kiek jie taip pusiau be sąmonės išgulėjo. Aišku, 
ne kažin kiek, nes tokiomis sąlygomis protas neilgai teišbūna ramus. 

Iš bežadės būsenos jie pagaliau buvo — staiga prikelti ne kokios 
blykstelėjusios minties, o išorinio daikto, sujaudrinusio jų regą. 

Juodu abu gulėjo ant nugaros ir atsimerkę žiūrėjo į dangų, mėlyną, 
bekraštį ir giedrą giedrą — be jokio debesėlio. 

Bet staiga tą giedrą dangų užstojo daugybė kažkokių šešėlių, kurie 
greitai praskriejo virš plausto jiems prieš akis, žėrėdami ir blykčiodami, 
nelyginant sidabrinės strėlės. Skaisčiuose saulės spinduliuose aiškiai 
sutvisko mėlyna ir balta spalva, ir jūreivis iškart pažino, kad tie 
spalvingi padarai, tokie panašūs į paukščius, iš tikrųjų yra vandenyno 
gelmių gyventojai. 

— Skraidančių žuvų būrys, — pasakė jūreivis, net nepakilęs nuo 
plausto. 

Bet tučtuojau, tarsi jam būtų blykstelėjusi kokia viltis, pamačius, 
kaip virš plausto vis skrenda ir skrenda žuvys, jis, mažne kliūdamas už 
burės, staiga pašoko ir pridūrė: 

— Kaip manai, ar nenumuščiau kokios? Kur žeberklas? Antrąjį 
klausimą jis paklausė visai iš nejučių, nes, nelaukdamas atsakymo, 
tuojau pat įsikarščiavęs stvėrė tą įnagį, gulintį po ranka, ir atsivėdėjęs 
užsimojo. 

Gal būt, su tokiu ginklu jam ir būtų pasisekę numušti kokią 
sparnuotą plaukikę, kuri, bėgdama nuo tunų, buvo iššokusi iš vandens 
ir skriejo viršum plausto. Bet už savęs Benas turėjo patikimesnį 
ginklą — burę, ištiestą tarp dviejų statmenų irklų. Vos tik jūreivis 
pasiruošė, smegti didžiule savo kuoka, jam prieš pat akis kažin kas 
blykstelėjo ir ausis paglostė malonus garsas — viena skrajūnė 
atsitrenkė į tą burę. 

Žinia, atsitrenkusi ji nukrito ant plausto ir ėmė spurdėti ir blaškytis 
tarp kliverio raukšlių, nustebusi daug daugiau už Beną Breisą, kuris 
matė jos nesėkmę, ir net už Viljamą, kuriam ji, tokia sunki ir šlapia, 
žnektelėjo tiesiai ant veido. Jeigu geriau žvirblis rankoj, negu briedis 
lankoj, tai pagal tą pačią taisyklę viena žuvis rankoj geriau, negu dvi 
vandeny, o juo labiau ore. 

Tokia mintis, matyt, bus dingtelėjusi ir Benui Breisui, nes jis ilgiau 
nebelaikė iškėlęs žeberklo virš galvos ir nebelaukė, bene gaus numušti 
dar vieną žuvį, o nusviedė ginklą ant plausto ir puolė gaudyti tos, kuri 
savo noru arba, greičiau, nenoru pateko jiems į rankas. 

Zuvis taip šokinėjo po nedidutį plaustą, kad galėjo kaip mat atsidurti 
palei kraštą ir vėl nunerti į gimtąją savo stichiją. 


Toks, suprantama, ir buvo žuvies noras, bet plausto keleiviai visomis 
išgalėmis troško jai sukliudyti, todėl abudu parpuolė ant kelių ir 
įsikarščiavę ėmė repečkoti po kliverį nelyginant du terjerai, vaikydami 
lauko pelę. 

Porą kartų Viljamui pasisekė žuvį sučiupti, bet šis slidus sutvėrimas 
su dygiais pelekais vėl iš trūko jam iš rankų; ir taip juodu vis nežinojo, 
ar pagaus žuvį, ar tik pasikankins liesdami ir regėdami tą valgio 
kąsnelį, kurio taip ir neteks įsidėti į burną. 

Pagalvojęs apie tokią nesėkmę, Benas Breisas sukaupė visas jėgas ir 
dar aršiau ėmė gaudyti. Jis net pasiryžo prireikus šokti paskui žuvį į 
jūrą, žinodamas, kad iš pat pradžių, vos tik atsidūrusią vandenyje, ją 
bus lengviau pastverti. Bet kaip tik tada jis apsižiūrėjo galįs sugauti 
savo laimikį, nesušlapdamas nė siūlelio. 

Zuvis visą laiką šokinėjo ant patiesto kliverio ir dabar visai priartėjo 
prie krašto. Bet toliau jai nebuvo lemta nusikasti, bent jau savo noru, 
nes Benas, gavęs progą, pagriebė kliverio kraštą, kilstelėjo nuo plausto 
ir uždengė spurdančią belaisvę. Nuo spustelėjimo žuvis liovėsi 
spurdėjusi; kai Benas ją nudengė, ji tįsojo kiek susiplojusi ir, nereikia 
nė sakyti, visiškai negyva. 

Gal naivusis jūreivis klydo, gal ne, bet jis tarė šio maisto taip laiku 
gavęs iš visagalės apvaizdos, ir nė nedvejodamas nusprendė, jog čia 
bus padėjusi dukart sukalbėtoji malda. 

— Taigi, Vilmai, matai, stebuklingoji mūsų malda išklausyta. 
Sukalbėkim ją dar kartą, vaike, tebus tat mūsų padėka. Tas, kuris 
mums davė valgio, gali duoti ir gėlo vandens, net čia, vidury sūraus 
vandenyno. Todėl, vaike, pasimelskime, kaip sakydavo bažnyčioje 
mūsų pastorius. 

Baigęs tą kalbą, net kiek komišką nuo iškilmingumo, jūreivis 
parpuolė ant kelių ir, kaip pirma, ėmė kartoti maldos žodžius paskui 
jaunąjį savo draugą. 


VI skyrius 
SKRAIDANCIOS ZUVYS 


Skraidančios žuvys yra viena iš pačių įdomiausių jūros “keistenybių", 
todėl pasakojime, kur daugiausia vietos skiriama vandenynui, dera apie 
jas daugiau parašyti, ne tik probėgšmais teužsiminti. 

Nuo pat pirmųjų jūros kelionių Žmonės negali atsistebėti vienu 
reiškiniu, kuris atrodo keistas ne tik iš pirmo žvilgsnio — jis tebėra 
neišaiškintas ir dabar. Zuvis, visų įsitikinimu, sutverta gyventi 
vandenyje, staiga iššoka į viršų maždaug sulig dviaukščiu namu ir, 
prieš grįždama atgal į save gimtąją stichiją, palekia oru kone 
aštuntadalį mylios. [* Maždaug 185 metrai] 

Tad nenuostabu, kad toksai reginys apstulbina net abejingiausią 
žiūrovą, smalsiajam užduoda galvosūkio, o gamtininkui suteikia 
įdomios medžiagos tyrinėjimams. 

Skraidančios žuvys dažniausiai sutinkamos šiltuose vandenyse, todėl 
tik tas nedaugelis išrinktųjų, kam teko pabuvoti tropikuose, yra gavę 
matyti jas skrendant. 

Tad visai natūralu bus paklausus, kokiom žuvims, — tai yra kokiai 
rūšiai ir genčiai skraidančios žuvys priskiriamos. Jeigu tos savotiškos 
žuvys būtų vienokios, atsakyti būtų lengviau. Bet žuvų, galinčių 
skraidyti ir nuo seniausių laikų įvairiose pasaulio dalyse vienodai dėl tos 
savybės pavadintų, yra ne tik skirtingų rūšių, bet ir skirtingų genčių. 

Keliais žodžiais jas nusakysime. 

Pirmiausia trigla gentis, misterio Lasepedo pavadinta Doctyloptetus, 
jos yra dvi rūšys. 

Viena rūšis, didumo nuo pėdos iki penkiolikos colių, sutinkama 
Viduržemio jūroje, ir žvejai dažnai jų atneša į Maltos, Sicilijos ar net 
Romos turgų. Kita triglų rūšis veisiasi Indijos vandenyne ir jūrose palei 
Kiniją ir Japoniją. 

Tačiau tikros skraiduolės, kurios veisiasi didžiuosiuose 
vandenynuose ir apie kurias daugiausia kalbama knygose ir jūrininkų 
pasakojimuose, yra visiškai kitokios. Tai ne tik kitos genties, bet kitos 
šeimos ir net kito būrio žuvys, priskiriamos exocetus genčiai ir savo 
forma bei išvaizda panašios į lydeką, Keletas jų rūšių gyvena tropikų 
vandenyse, bet kartais vasarą kai kurios nutolsta į šiaurę net iki 
Kornvelio pakrančių Europoje ir Niufaundlendo Amerikoje. 

Tačiau tikrosios jų gyvenamosios vietos yra šiltieji tropikų vandenys, 
ir tiktai čia gali sutikti jų būrius ir pamatyti jų skrydžius. 

Ilgą laiką buvo manoma, kad exocetus genties skraiduolių yra tik 
viena rūšis, na, daugiausia dvi, bet dabar jau žinomos kelios jų rūšys, 
gal net koks pustuzinis. Jų gyvenimo būdas visai toks pat, vienos nuo 
kitų rūšys skiriasi tik didumu, spalva ir kitomis išorinėmis savybėmis. 


Gamtininkai nesutaria dėl šių žuvų skrydžio. Vieni teigia, kad tai 
esąs tik šuolis, ir tos nuomonės laikosi dauguma. Mat, jie remiasi tuo, 
kad žuvis, lėkdama oru, neplasnoja krūtinės pelekais; be to, kokį aukštį 
pasiekia, šokdama iš vandens, tokiame ir lekia — aukščiau jau 
nepakyla, o tik pamažu leidžiasi žemyn, kol pagaliau staiga įkrinta atgal 
į vandenį. 

Tokie teiginiai nėra nei teisingi, nei tvirti. Juk gerai žinoma, kad 
daugelis paukščių — grifas, albatrosas, audrašauklis ir kiti — taipogi 
gali išsilaikyti ore, nemojuodami sparnais. Be to, sunku ir įsivaizduoti, 
kad kas tiek nušoktų — dvidešimt pėdų [* Pėda — 30,5 cm] į aukštį ir 
du šimtus jardų [* Jardas — 91 cm] į tolį, o exocetus genties 
skraiduolės nuskrenda kaip tik tiek ir netgi dar toliau. 

Greičiausiai, skrydis susideda iš dvejopų judesių — šuolio ir 
skridimo: pirmiausia skraiduolė iššoka iš vandens (tokią savybę turi ir 
daugelis kitokių Žuvų), o tada įsibėgėjusi laikosi ore išskėstais pelekais, 
nelyginant kokiais parašiutais. Kaip žinoma, žuvis sugeba smarkiai 
sumažinti savo svorį, išpūsdama plaukiojamąją pūslę, kuri gali užimti 
vos ne visą pilvo ertmę. Taipogi pro žiaunas žuvis pritraukia oro ir į 
burną. Tiek pūslėje, tiek burnos ertmėje telpa daug oro, o kadangi 
prireikus Žuvis gali orą išleisti arba prisitraukti, šie du rezervuarai, be 
abejo, atlieka svarbią paskirtį žuviai skrendant. 

Vienas dalykas tikrai aiškus: ore žuvis gali pasisukti, tai yra kiek 
nukrypti nuo pradinės linkmės, o tai jau rodo, kad ji padaro ne vien 
paprastą šuolį. Be to, pelekai — sparnai sukelia tam tikrą garsą — 
dažnai būna girdėti jų šlamesys ir matyti, kaip, žuviai skrendant, jie 
susiglaudžia ir išsiskečia. 

Skraidančių žuvų būrį lengva apsirikus palaikyti baltais paukščiais, 
bet iš spartos ir skaistaus žvynų blizgesio — ypač prieš saulę — tuojau 
paaiškėja, kas tai iš tikrųjų. 

Skraidančios žuvys — nuostabus reginys visais laikais ir visiems 
žmonėms: tiek senam jūrų vilkui, mačiusiam jas gal tūkstantį kartų, 
tiek jaunam jūreiviui, plaukiančiam į pirmąją kelionę ir jas išvydusiam 
pirmą kartą gyvenime. Išnirusios iš vandenyno glėbio, tos blizguolės ne 
kartą pralinksmino keleivį, kai jis, sėdėdamas nusiminęs laivo 
vairagalyje, su nerimu žiūrėjo, įsmeigęs akis į bekraštę vandens 
platybę. 

Iš visų sutvėrimų skraidančioms žuvims, atrodo, gresia daugiausia 
pavojų. Juk jos ir į orą lekia, kiek tik pelekai neša, gelbėdamosios nuo 
priešų. Bet šiuo atveju joms be galo tinka sena patarlė: “Nuo vilko 
bėgo, ant meškos užbėgo“, nes, sprukdamos nuo korifenų, tunų, bonitų 
ir kitų smulkių jūros grobuonių nasrų, jos patenka į audrapaukščių, 
kvailių, albatrosų ir visokių smulkių oro grobuonių snapus. 

Kiek užuojautos — bent žodžiais — reiškiame toms gražioms ir tarsi 
nekaltoms žuvims. Bet skaudus mums būna smūgis, kai sužinome, 


deja, kad skraidančios Žuvys irgi yra vandenyno grobuonės. Panašiai 
kaip giminaitės lydekos, jos yra pačios negailestingiausios plėšrūnės ir 
ryja visas žuvis, kokias tik apžioja. 

Be šitų skraidančių žuvų, kurių dvi gentis čia aprašėme, yra ir 
daugiau vandens gyvūnų, galinčių keletą sekundžių pasilaikyti ore. Kai 
kurios Ramiojo ir. Indijos vandenyno žuvys, panašiai kaip exocetus 
genties skraiduolės, visu būriu dažnai iššoka iš vandens, taipogi 
gelbėdamosios nuo tunų ir bonitų, kurie be perstojo jas vaikosi. Tačiau 
tai nėra tikros Žuvys, greičiau loligo genties moliuskai, kuriuos Ramiojo 
vandenyno banginių medžiotojai vadina skraidančiais galvakojais. 


“ VII skyrius 
ISGANINGASIS DEBESIS 


Skraidančioji Žuvis, patekusi į rankas dviem išbadėjusiems 
padegėliams, buvo exocetus evolans jūreivių vadinama ispaniškąja 
skraiduole — žinoma karštųjų Atlanto platumų gyventoja. Jos nugara ir 
šonai plieno mėlynumo, pilvas gelsvai žalias ir balzganai sidabrinis, o 
dideli pelekai pilkšvi. Zuvis buvo gana stambį — daugiau kaip dvylikos 
colių ilgumo — ir svėrė kokį svarą. 

Zinoma, ne kažin kiek valgio iš jos tokiems išbadėjėliams, kaip 
Benas Breisas ir jo draugas. Bet vis dėlto jie šiek tiek pasistiprino; be 
to, žuvis nukrito ant plausto pačiu laiku ir tai juos dar labiau padrąsino 
ir suteikė vilties — juodu čia įžiūrėjo apvaizdos ranką. 

Nereikia nė sakyti, kad žuvį jie suvalgė žalią; kitokiu metu tat būtų 
labai bjauru, bet dabar jie visai nesibodėjo. Valgis atrodė be galo 
skanus. Ir jeigu valgytojai liko kuo nepatenkinti — tai kiekiu, o ne 
kokybe. 

Beje, skraidančios žuvys (žinoma, ne žalios) — tikrai yra vienas iš 
gardžiausių patiekalų, panašus į šviežią, skaniai pataisytą silkę. 

Alkį jie šiaip taip apmalšino, bet užtat troškulys, kuris jau ir anksčiau 
juos kamavo, dabar dar labiau ėmė plauti, Matyt, jis padidėjo dar ir 
nuo žuvies, nes nuo sūraus vandens jos sultys būna labai sūrios. Siaip 
ar taip, vos tik žuvį suvalgė, juos ėmė baisiai troškinti. 

Kęsti troškulį visur ir visada yra be galo sunku, bet niekur jis nebūna 
toks kankinantis, kaip jūroje. Matant aplinkui vandenį — taip arti, kad 
net ranka gali paliesti, bet gerti negali, nes jis tiek tepadėtų, kiek 
karštas dykumos smėlis, — troškulys ne tik nepraeina, bet dar daugiau 
kamuoja. Nebus geriau, jei, pamirkęs pirštus sūriame vandenyje, 
mėginsi atvėsinti lūpas ar liežuvį. O nurysi — dar baisiau. Tai tas pat, 
kaip malšintum troškulį skysta ugnimi. Nurijus bent gurkšnį to 
vandens, tučtuojau perdžiūna seilių liaukos ir ima deginti dvigubai 
skaudžiau. 

Benas Breisas gerai tat žinojo, todėl kelis kartus, kai Viljamas, 
pasisėmęs delnu jūros vandens, drėkino lūpas, jis liepė negerti, 
sakydamas, kad bus tiktai blogiau. 

Kišenėje. Benas rado švininę kulką ir padavė berniukui, kad įsidėtų į 
burną ir čiulptų. Nuo to išsiskiria daugiau seilių ir pasidaro kiek 
lengviau. 

Pats Benas, norėdamas taipogi pasilengvinti kančias, prisiglaudė prie 
lūpų kirvį ir pakaitom čia lyžčiojo jį, čia kandžiojo. 

Tačiau menkas tai buvo užvadas nuo to siaubingo troškulio, 
užgožusio visus jų jausmus ir mintis — tiek malonias, tiek skaudžias; 
nieko jie daugiau negalvojo ir nieko daugiau nejautė. Maistas dabar 


jiems neberūpėjo, nors buvo ir alkani, mat, alkis, kad ir didžiausias, 
nekankina taip skaudžiai, kaip troškulys. Nuo bado Žmogus nusilpsta, 
dėl to atbunka nervai ir jam lengviau kentėti. O troškulys gali užeiti, kai 
kūnas stiprus ir tvirtas, todėl daug jautresnis skausmui. 

Taip juodu kankinosi jau keletą valandų, visą laiką beveik tylėdami. 
Kada — ne — kada jūreivis pasakydavo kokį paguodos žodį jaunajam 
savo draugui, bet iš jo tono buvo jausti, kad taria juos visai 
nesąmoningai, nes ir pats beveik nebeturi jokios vilties. Ir vis dėlto jis 
retkarčiais atsistodavo ir nužvelgdavo horizontą iš visų pusių, Bet kai ir 
vėl nieko nepamatydavo, jis susmukdavo ant brezento pusiau gulomis, 
pusiau klūpsčias ir tarsi sustingdavo iš nevilties. 

Iš tokio sustingimo jį staiga pažadino vienas dalykas, kuris berniukui 
nepadarė jokio įspūdžio, nors tas ir anksčiau jį pamatė. Tai buvo 
debesis, užslinkęs ant saulės. 

Viljamas nustebo, kad toks paprastas reiškinys taip sujaudino jo 
globėją — mat, šis, pajutęs, kad debesis užstojo saulę, ūmai pašoko ir, 
užvertęs galvą, įsispoksojo į dangų. Jo veidas pasikeitė. Akys, ką tik 
žvelgusios niūriai ir beviltiškai, dabar džiugiai sužibo. Nuo debesies 
užtemo saulė, bet nušvito jūreivio veidas. 


VIII skyrius 
BREZENTINIS BAKAS 


— Kas yra, Benai? — paklausė Viljamas užkimusiu ir gergždžiančiu 
balsu — mat, jam buvo perdžiūvus gerklė. — Tu atrodai toks 
patenkintas. Gal ką matai? 

— Taigi matau, vaike, — atsakė jūreivis, rodydamas į dangų. 

— Ką gi? Aš nematau nieko, tik tą didelį debesį, kuris ką tik užslinko 
ant saulės. Ir kas iš to? 

— Kas iš to, sakai? Tatai aš ir noriu permanyti, Viljamai. 

Jei aš neapsirinku, vaike, iš to debesies gausim, ko abu labiausia; 
norim. 

— Vandens! — Viljamas net išsižiojo, ir jo akyse sušvito viltis. — 
Sakai, čia lietaus debesis, Benai? 

— Nė neabejoju, Vilmai. Kaip gyvas nesu matęs, kad iš tokių debesų 
nelytų. Ir jeigu tik vėjas juos atpūs, tikrai gausim lietaus; na, tada mes 
išgelbėti. O dieve, pasigailėk mūsų ir atvaryk čia tuos debesis! 

Berniukas irgi pakartojo tuos jo žodžius. 

— Ziūrėk! — sušuko jūreivis. — Vėjas gena juos čia. Va ten, 
vakaruose, kyla vis daugiau debesų, o vėjas kaip tik iš tos pusės. Valio! 
Galvą dedu, Vilmai, kad tai lietaus debesys. 

Numanau iš miglos virš vandenyno. Jie dar toli, už kokių dvidešimt 
mylių ar daugiau, bet nieko tokio. Jeigu tik vėjas nepasisuks, jie būtinai 
čia užeis! 

— Kad ir užeis, — suabejojo Viljamas, — kas mums iš to? 

Kiek į burną lietaus tepaklius? O prisilydyti, kaip Žinai, neturim į ką. 

— Kaip neturim, vaike? O mūsų drabužiai, mūsų marškiniai? Jeigu 
tik lietus užeis, prapliups lyg iš kibiro, kaip ir visada šiose vietose. Per 
penkias minutes mes būsim kiaurai permirkę, o tada visus savo 
drabužius — kelnes, marškinius ir visa kita — išgręšim ir atsigersim. 

— Bet mes neturim jokio indo, Benai, į ką gi gręšim? 

— Pirmiausia į burną, o paskui...vaje, iš tiesų. O aš nė nepagalvojau. 
Juk mes neturim kur pasidėti vandens kitam kartui. Na, bet jeigu dabar 
tik gausim gerai atsigerti, tai galėsim prabūti kelias dienas ir negėrę. O 
jei žinotume, kad tikrai turėsime vandens, galėtume ir žuvų pasigauti. 
Taip, lietus jau artėja. Ziūrėk, kokie juodi debesys ir žaibas tik 
blykčioja. Vadinasi, tikrai lyja. Rengiamės ir tiesiam drabužius ant 
plausto, ne laikas bus, kai pradės lyti. 

Sulig tais žodžiais Benas jau buvo besivelkąs jūreivišką savo striukę, 
bet, kažką pamatęs, sustojo. Iš jo lūpų nuskrido šūksmas, 
paaiškinantis draugui, ko taip staiga jis atsižadėjo savo sumanymo. Tas 
šūksmas buvo tik vienas žodis: 

— Brezentas! 


Brezentas tai brezentas. Viljamas dėl to negalėjo apsirikti, net jeigu 
ir nebūtų išgirdęs šio žodžio, nes Benas, atkišęs ranką, rodė kaip tik į 
dervuotą brezentą, ištemptą tarp dviejų statmenų irklų, kuriuo 
anksčiau, “Pandoroje", būdavo dengiamas liukas. Tik Viljamas negalėjo 
suprasti, kodėl Benas tą brezentą rodo. 

Jo nežinia truko neilgai. 

— Neturim į ką prisilydyti vandens? Taip, rodos, tu sakei, Vilmai? O 
kas gi čia, vaike? 

— O! — šūktelėjo berniukas, susiprotėjęs, ką jūreivis turi omeny. — 
Tu Manai... 

— Aš manau, vaike, kad į tą indą mes galėsime prisilydyti daug 
galonų vandens, gal net keliolika galonų. 

— Ar vanduo ten laikysis? 

— Žinoma, vaike. O kam gi kitam jis būtų išdervuotas? 

Kadaise aš pats jį dervuoti padėjau. Vanduo jame laikysis nelyginant 
romo statinėje, dievaži, o ir prisilydyti bus kaip tik labai gerai. Reikia jį 
išskleisti, o viduryje palikti įdubimą, ir jeigu tik užeis lietus, mums tiek 
prilis, kad galėsim net maudytis. Valio! Lietaus tikrai gausim! Pažvelk 
ten. Jis artėja beregint. Pasiruoškim. Nuleist grotą! Škotus atrišti ir kaip 
toj dainoj, sutikime vėją, išskleidę bures. Na, o mes sutikime lietų, 
patiesę bures. Taigi, Vilmai, prie darbo! 

Viljamas dabar jau irgi buvo atsistojęs, ir abudu griebėsi atraišioti 
virvių, kuriomis liuko uždangalas buvo pritvirtintas prie irklų. 

Virves juodu atrišo bematant, ir netrukus brezentas gulėjo patiestas 
tarp abiejų tariamų stiebų, kurie taip ir liko stovėti “stepsuose". 

Iš pradžių Benas buvo manęs laikyti brezentą už kraštų, bet kadangi 
turėjo kada pamąstyti, sugalvojo geriau. Laikydami brezentą, jie 
negalėtų nieko kito, daryti rankomis, be to, nebūtų kaip atsigerti, net 
jei vandens ir prisilydytų. 

Sugalvoti geresnę išeiti nereikėjo itin didelio išradingumo. 

Paėmę ant plausto besimėtančią kliverio burę, ją suvyniojo 
nelyginant didžiulį riestainį, o ant viršaus užklojo brezentą taip, kad jo 
kraštai gerai uždengtų susuktą burę; paskui viduryje įspaudė įdubimą ir 
taip pasidarė “baką", kur galėjo tilpti daug galonų vandens. 

Dabar beliko apžiūrėti, ar brezente nėra kokių plyšių ar skylių, pro 
kur vanduo galėtų išbėgti. Tai buvo padaryta kuo atidžiausiai ir 
rūpestingiausiai, kaip tokiu atveju ir derėjo. Kai pagaliau jūreivis 
įsitikino, kad brezentas sveikas ir vandens nepraleis, patenkintas 
paėmė jaunąjį savo globotinį už rankos, ir abu, suklaupę ant plausto 
veidu į vakarus, sužiuro į artėjančius žemus ir juodus debesis tokiu 
žvilgsniu, tarsi ten būtų buvę baltasparniai angelai, skrendą jiems į 
pagalbą iš dangaus aukštybių. 


IX skyrius 
MALONUS DUSAS 


Laukti juodu gavo neilgai. Audra sparčiai artėjo per vandenyną, ir 
netrukus ant besidžiaugiančio jūreivio ir berniuko kaip iš kibiro pasipylė 
lietus. 

Akies mirksniu į brezento dubumą pribėgo kokia kvorta vandens, ir 
abudu ištroškėliai tuoj sugulė kniūbsti, sukišo galvas ties įdubimo 
viduriu ir, priglaudę lūpas prie brezento, ėmė gerti nuostabiuosius 
lašus, vos tik jie spėdavo nukristi. 

Ilgai juodu taip gulėjo, gardžiuodamiesi vėsiu, iš dangaus krintančiu 
vandeniu — tokio skanaus kaip gyvi nebuvo ragavę! Ir taip jie buvo 
pakerėti šio malonumo, kad kurį laiką, kol tik atsigėrė iki soties, 
neištarė nė žodžio. 

Tuo metu abudu jau buvo kiaurai peršlapę: tropikų lietus, 
kliaukiantis, kad net juoda aplinkui, juos permerkė iki siūlelio. Tačiau 
dėl to jie nesikrimto, atvirkščiai — džiaugėsi, nes lietus atvėsino jų 
kūnus, taip ilgai degusius svilinančioje saulėje. 

— Vilmai, — prabilo Benas, išmaukęs koki galoną lietaus vandens, — 
ar aš nesakiau, kad tas, kursai pačiu laiku mums davė maisto, mus ir 
pagirdys? Tik pažiūrėk, vaike, kiek vandens — užteks ilgam! Bet reikia 
jį saugoti, nes jei išlaistysim patys būsim kalti, kad turėsim mirti iš 
troškulio. 

O ką daryti, Benai? Kaip mes jį laikysim? L 

— Apie tai aš ir galvoju. Netrukus lietus praeis. Zinau, kaip čia būna. 
Pusiaujyje visada taip: atūžia didžiausia liūtis, o po pusvalandžio, 
kartais net greičiau, baigta. Saulė tuoj ims vėl pleškinti kaip pirma, ir 
vanduo išdžius beveik taip pat greitai, kaip prilijo, jeigu jį čia paliksim. 
Taip, po pusvalandžio brezentas bus sausutėlis, nelyginant 
audrapaukščio nugaros pūkelis. 

— Vaje! Tai ką gi daryti, kad jis neišgaruotų? 

— Leisk man pagalvoti, — susimąstė jūreivis, krapštydamas 
pakaušį. — Kol lietus nustos, gal ką ir sumanysiu, kaip apsaugoti 

Benas nutilo, pasinėręs mintyse, o Viljamas, kuriam taip pat rūpėjo, 
ką šis sugalvos, su nerimu stebėjo jo veidą. 

Netrukus jūreivio veidas nušvito, ir berniukas suprato, kad jo 
draugas bus radęs Išeitį. 

— Man regis, jau žinau, Vilmai, — tarė jis. — Sugalvojau, kaip 
išsiversti be statinės. 

— Sugalvojai! — apsidžiaugė Viljamas. — Tai kaip? 


— Matai, vaike, tas brezentas taip laiko vandenį, kaip, sakysim, 
stiklinis butelis. Aš pats jį dervavau, o jau kai aš ko imuosi, visada 
darau kaip reikia. Ir tat mums išėjo į naudą, Viljamai, ar ne? 

— Taip. 

— Ir tu pasimokyk, vaike. Žinok, ką tinginys padirbs, su velniu per 
pusę pasidalins, o prakaitas dykai nenueina, taip ir su tuo brezentu. 
Taigi va, kaip sakiau, lietus greit pasibaigs. Ir vėl nušvis tokia pat kaitri 
saulė. Tad nėr kada gaišti. Atsigerk dar, o paskui aš butelį užkimšiu. 

Viljamas pakluso, nors ne visai suprato, ką reiškia paskutinieji Beno 
žodžiai; persilenkęs per vadinamojo bako kraštą, vėl prigludo lūpomis 
prie vandens ir godžiai atsigėrė. Benas irgi pasekė jo pavyzdžiu, ir dar 
kelios pintos skysčio nukeliavo į talpų jo skrandį. Po to patenkintas 
atsistojo ir paragino keltis savo globotinį — reikės supilti vandenį 
atsargai. 

Pirmiausia jis paaiškino Viljamui savo sumanymą, kad tas galėtų 
vikriai ir tinkamai padėti, — mat, dirbant abiejų rankos būsiančios 
užimtos. 

Jūreivio buvo sugalvota gana išmintingai. Reikėjo brezentą suimti už 
kampų, paskui už šonų ir suglausti. Tai reikėjo daryti labai atsargiai, 
kad vanduo neišsijudintų ir neišbėgtų. Pagaliau, tegu ir nulaistę kiek 
vandens, juodu suėmė visus brezento kraštus, ir jis pasidarė panašus į 
užrauktą maišą. 

Jūreivis abiem rankom tvirtai suėmė surauktą brezentą. 

O Viljamas skubiai užnėrė stiprios virvės kilpą, jau iš anksto 
paruoštą, visai palei pat jo rankas ir, apsukęs aplink vieną irklą, ėmė iš 
visų jėgų veržti. Netrukus maišas buvo smarkiai užveržtas, ir Benas 
galėjo jį paleisti. Tada juodu dar kartą užnėrė kilpą ir dėl atsargos, kad 
būtų tvirčiau, porą sykių apvyniojo virvę aplinkui. 

Išsipūtęs brezentinis maišas, pūpsantis ant plausto, buvo panašus į 
didžiulio žvėries pilvą, išteptą derva. Kad vanduo iš jo nebėgtų pro 
užraukimą, reikėjo užrištąjį galą pakelti aukštyn. Todėl jie laisvuoju 
virvės galu pritvirtino maišą prie stiebą atstojančio irklo viršūnės. Šitaip 
pririštame didžiuliame maiše vanduo galėjo kliuksėti sau kiek tinkamas, 
o išbėgti jam nebuvo kaip — nei pro viršų, nei pro šonus. 

Taigi dabar juodu turėjo prisilydę ne mažiau kaip dešimt galonų 
vandens, kurį Benui pavyko taip sėkmingai padėti atsargai. 


X skyrius 
LOCMANZUVE 


Kai juodu taip laimingai ištrūko iš nagų pačiai baisiausiai mirčiai — 
troškulio mirčiai, jūreiviui vėl atbudo viltis išsigelbėti. Ir jis nusprendė 
laikytis iš paskutiniųjų, kad tik sulauktų tos vilties išsipildymo. 

Dabar jie turėjo vandens, kurio pataupant užteks kelioms savaitėms. 
O jeigu dar galėtų įsigyti maždaug tiek pat maisto, juodu, ko gero, 
išgyventų, kol sutiktų kokį laivą — o tik taip išsigelbėti jie ir tesitikėjo. 

Įsigyti valgio jie gali meškeriodami. Beribėse vandenyno gelmėse — 
po jais ir aplinkui juos — maistingo valgio į valias, reikia tik pasiimti. 
Bet jūreivis gerai žinojo, kad baikščių ir žvitrių vandenyno gyventojų 
taip lengvai nenutversi. O su tokiais palaikiais įnagiais, kokius jie 
tevalios pasidaryti, jų pastangos gali visai nueiti niekais, nesugavus nė 
vienos žuvies. 

Tačiau pamėginti galima. Ir, kaip paprastai kupini vilties prieš 
meškeriojimo pradžią, juodu ėmėsi daryti įrankius. 

Pirmiausia reikėjo pasidaryti kabliukų ir valo. Drabužiuose juodu 
atsitiktinai turėjo kelis smeigtukus, ir iš jų Benas greitai prigamino 
nemažai kabliukų. Valo pasidarė, išardę virvę ir vėl supynę po keletą 
gijų, kokio norėjo storumo. Plūdėms supjaustė medgalį į reikiamo 
dydžio gabaliukus. O grimzdas turėjo būti toji pati švininė kulka, su 
kuria dar taip neseniai Viljamas nesėkmingai stengėsi numalšinti 
troškulio kančias. Skraidančios žuvies kaulai ir pelekai — visa, kas iš 
jos bebuvo likę, — masalas. Tiesa, tas masalas ne itin patrauklus, nes 
visai be mėsos, tačiau Benas žinojo, kad vandenyne yra daugybė tokių 
žuvų, kurios nesirinkdamas stvers bet kokį masalą, netgi skudurą. 

Vien tą dieną jie kelis kartus matė žuvų netoli plausto, bet, labiau 
kaukinami troškulio, negu alkio, nė nemėgino jų gaudyti, juo labiau kad 
nuo valgymo troškulys buvo dar padidėjęs. Užtat dabar jie nutarė imtis 
šio darbo iš rimtųjų. 

Lietus buvo praėjęs, vėjas nurimęs, ir vandenynas tyvuliavo ramus 
ramus. Dangaus skliauto nebetemdė debesys, ir giedroje padangėje, 
kaip ir anksčiau, skaisčiai švietė karšta saulė. 

Benas stovėjo ant plausto krašto, laikydamas meškerę su jauku, ir 
žiūrėjo žemyn į mėlyną vandenyno gelmę. Vandenyje aiškiai buvo 
viskas matyti tiek gilumoj, tiek tolumoj net daugelio sieksnių gylyje 
galėjai įžiūrėti plaukant mažėlytes žuveles. 

Viljamas su valu rankose stovėjo kitoje plausto pusėje ir taip pat 
budriai laukė. 

Ilgai juodu taip budėjo, tačiau be jokio atpildo. Jų akys neišvydo nė 
vieno gyvo sutvėrimo. Nieko daugiau jie aplinkui nematė, tik bekraštę 


mėlynę — nepaprastai gražią, tačiau tuo metu jiems nemielą dėl 
vienodumo. 

Juodu jau buvo išstovėję visą valandą, kai vaikinukas staiga sušuko. 
Jo draugas atsigręžė pasižiūrėti, kas toje plausto pusėje nutiko. 

Ten plaukė žuvis. Tai dėl to berniukas, jau besiruošiąs užkirsti, ir 
sušuko. Sušuko jis iš džiaugsmo, bet tuoj nutilo, nes pamatė, kad 
Benas jam nepritaria. Atvirkščiai, jūreivis net paniuro, išvydęs žuvį — 
mat, iškart pažino, kas ji tokia. 

O kodėl? Juk ten viena iš gražiausių žuvų. Nedidukė, nuostabios 
formos, šviesiai Žydra su kiek tamsesniais skersais dryžiais, nelyginant 
žiedais. Tai ko gi Benas Breisas nusiminė, ją pamatęs? 

— Nemesk meškerės, Vilmai, — pasakė jis. — Nė nesivargink, vis 
tiek nekibs, ne. 

— Kodėl? — paklausė berniukas. 

— Todėl, kad jai rūpi svarbesni dalykai, negu maistas. Kur nors 
netoliese turi būti jos šeimininkas. 

— Tai kas gi ji tokia? 

— Locmanžuvė. Aure, sukasi nuo mūsų. Grįžta pas tą, kas ją čia 
siuntė. 

— Siuntė? Kas ją galėjo siųsti, Benai? 

— Aišku, kas — ryklys. Na, ar nesakiau? Va, pažiūrėk! 

SŠimts perkūnų — jie net du, ir iš pačių didžiųjų! Tesubyra man 
španhautai, jeigu pasisakyčiau kada matęs tokią porą! Pelekai kaip 
burės. Ziūrėk — locmanžuvė grįžta jų atvesti. Galvą dedu, jie plaukia į 
mus! 

Pasisukęs į tą pusę, kur rodė draugas, Vilijamas pamatė didžiulius 
nugaros pelekus, kyšančius per keletą pėdų iš vandens. Iš jų berniukas 
pažino, kad tai baltieji rykliai — tuos siaubinguosius jūrų pabaisas jau 
buvo ne kartą matęs. 

Tikrai, viskas buvo taip, kaip Benas sakė. Priartėjusi prie plausto per 
koki dvidešimt sieksnių, mažoji žuvis — Iocmanas staiga apsisuko ir 
nuskuodė į ryklių pusę, o dabar vėl plaukė atgal keliom pėdom pirm 
ryklių, tarsi iš tiesų juos vesdama. 

Jau iš Beno balso Viljamas suprato, kad šitų bjaurių padarų 
kaimynystė jiems pavojinga, o ir žiūrėjo Benas į juos gerokai 
išsigandęs. Dideliame laive nebūtų ko — būkštauti, bet ką gali Žinoti, ar 
rykliai neužpuls tokio sukiužusio griozdo, kaip jų plaustas, kuris vos 
iškilęs virš vandens? 

Per savo gyvenimą jūreivis buvo matęs ne vieną panašų nutikimą. 
Tad nenuostabu, kad į besiartinančius ryklius žiūrėjo su nerimu, o gal 
net su baime. 

Tačiau nebebuvo kada nei jam apie užpuolimą pagalvoti, nei jo 
draugui apie ryklius pasismalsauti. 


Sulig paskutiniais Beno žodžiais priešaky plaukęs ryklys 
šmaukštelėjo plačia dvišake uodega per vandenį ir įsibėgėjęs taip 
trenkėsi į plaustą, kad tas vos neapvirto. 

Antrasis ryklys irgi panašiai šovė į priekį, bet kiek pasidavė į šalį, 
stvėrė didžiuliais nasrais už atsikišusio gafelio ir nukando jį kaip kokį 
kamščiamedį! 

Akies mirksniu tą medgalį prarijęs, ryklys apsisuko vandenyje, 
pasirengęs vėl pulti. 

Benas su Viljamu išmetė meškeres ir stvėrėsi ginklų: Benas 
pasičiupo kirvį, o Viljamas — žeberklą. Taip juodu sutiks naują priešų 
antpuoli. 

Jis netruko pasikartoti. Antrasis ryklys apsisuko spėriau ir, 
skriedamas nelyginant strėlė, stryktelėjo iš — vandens, o grasūs jo 
nasrai atsidūrė ties plausto kraštu. 

Kad kiek, netvirtas jų plaustas būtų apvirtęs arba visai nugrimzdęs į 
vandenį, ir rykliai būtų juodu sudraskę. 

Tačiau kur tau Benas Breisas ar Jaunasis jo draugas skirsis su 
gyvybe, nepabandę gintis, o kai jūreivis smogė, tai ir išsivadavo nuo 
priešo. 

Įsikibęs viena ranka į stiebą, kad būtų tvirčiau, antrąja jis iškėlė kirvį 
ir užsimojęs iš visų jėgų tvojo žemyn. Ranka jam nesudrebėjo, ir kirvio 
ašmenys įsmigo tiesiai rykliui į nosį, į pat tarpušnervį, ir kiaurai prakirto 
kremzlinę per kelis colius iki kaulo. 

Jautresnės vietos smūgiui nė neparinksi. Tegul baltieji rykliai ir labai 
dideli, tegul tokie pat stiprūs bei tvirti, kaip visi tos šeimos plėšrūnai, 
bet, jei tik gerai trinktelsi jiems per nosį su žeberklu ar pagaliu — tuoj 
pasibaigia jų smarkumas. 

Taip atsitiko ir Beną užpuolusiam rykliui. Vos tik jis gavo su kirviu, 
kaip mat apsivertė pilvu į viršų. Porą kartų dar supliaukšėjo didžiule 
dvišaka uodega, krūptelėjo, tuoj pastiro — ir liko plūduriuoti palei 
plaustą lyg koks stuobrys. 

Viljamui pasisekė ne taip gerai, bet ir jam pavyko priešu atsikratyti. 
Kai tik ryklys, išžiojęs nasrus, puolė prie plausto, berniukas iš visų jėgų 
smogė žeberklu pažemiais ir pataikė pabaisai tiesiai į gerklę. Nutvėręs 
žeberklą trieiliais priekiniais dantimis, ryklys vienu galvos trūktelėjimu 
išplėšė jį Viljamui iš rankų, po to nuplaukė tolyn, ėmė traškantį 
žeberklą dantimis ir ryti tarsi duonos trupinius ar mėsos gabaliukus. 

Akies mirksniu žeberklo nebeliko, tik kelios mažytės skeveldrėlės 
plūduriavo ant vandens, bet nebeliko ir ryklio, kuris “sumalė" tą 
medgalį ir dingo. Todėl Viljamas su Benu labai apsidžiaugė. Gal medžio 
puota numaldė jo apetitą, o gal jis išsigando, pamatęs, kokia lemtis 
ištiko jo draugą, žymiai didesnį už jį patį, tačiau nei Benui Breisui, nei 
Viljamui tai nerūpėjo. Jiems ne galvoj buvo, kodėl tas baisusis 
plėšrūnas pasišalino, jie tik džiaugėsi jo atsikratę. Ir pagaliau, 


matydami, kad vienas ryklys nebesugrįš, o antrasis va guli negyvas, 
išvertęs baltą pilvą, juodu nebesusilaikė ir lyg susitarę pergalingai 
sušuko. 


XI skyrius 
VARGANI PIETUS 


Smūgiu į snukį užmuštasis ryklys vis dar plūduriavo palei plaustą, 
judindamas pelekus, tarsi plaukdamas. 

Zmogui, nepažįstančiam tų jūros siaubūnų, galėjo pasirodyti, kad 
ryklys dar gyvas ir, ko gero, nuplauks. Tik ne Benui Breisui. Ne vieną 
Benas pats buvo prisiviliojęs su masalu ar padėjęs įtempti į laivą ir 
sukapoti denyje į gabalus, tad pažino tuos rajūnus taip pat gerai, kaip 
ir kiekvienas kitas jūreivis, plaukiojęs po Atlantą, ir daug geriau, negu 
tūlas gamtininkas, vandenyne nė karto nebuvęs. Sykį Benas matė, kaip 
rykliui, prarijusiam didžiulį plieninį kablį, perpjovė pilvą ir išėmė 
vidurius, o po to vėl įmetė į vandenį. Ir ryklys po tokio žiauraus 
apdorojimo ne tik dar judino pelekus, bet ir gerokai paplaukė nuo laivo. 
Benas žinojo, kad ryklį galima perpjauti per pusę — galvą sau, kūną 
sau, — ir tos dalys dar daug valandų rodys gyvybės požymius! Sako, 
kad katės ir unguriai yra gajūs. Rykliai dvidešimt kartų gajesni — jie ir 
sukapoti dar gyvastį rodo! 

— Na ir gerai aš jį pavaišinau! — džiugiai suriko Benas, pamatęs 
ryklį verčiantis ant šono. — Daugiau jis prie mūsų nelįs. O kur kitas? 

— Nuplaukė ten, — atsakė berniukas, rodydamas į tą pusę, kur 
nutolo mažesnysis ryklys. — Jis man išplėšė žeberklą iš rankų ir 
sutrupino į smulkius trupinėlius. Ziūrėk! Keli dar plūduriuoja ant 
vandens! 

— Gerai, kad paleidai žeberklą, kitaip ryklys būtų tave nutempęs 
nuo plausto. Daugiau gal nebesugrįš po tokio priėmimo. Na, o manasis 
tai jau gatavas. Po galais, ar tik jis nesumanys skęsti? Ne! Nėra ko 
laukti, kol taip atsitiks! Viljamai, duok greičiau virvę, reikia ji pririšti, 
kol iš tiesų nenugrimzdo į dugną. Sakėm gaudysim žuvį su meškere ir 
kabliuku! Hm. Va čia — tai bent laimikis. Jei tik gerai mėsą 
sutvarkysim, užteksim maisto visam didžiajam pasninkui. Ei, stokis ant 
ano krašto, kad neapsiverstume. Taip, taip... 

Sulig tais žodžiais Benas ėmė abiem rankom megzti kilpą viename 
virvės gale, kurią jam Viljamas nedelsdamas padavė. Akies mirksnis — 
ir kilpa gatava, dar akimirksnis — ji vandenyje; kaip mat užneriama 
rykliui ant viršutinio žandikaulio ir tučtuojau stipriai užveržiama. Po to 
antrasis virvės galas užsukamas ant stačiojo irklo — ryklys jau 
nebenuskęs, kad jis neatsigautų, Benas vėl griebėsi kirvio ir, 
persisvėręs per plausto kraštą, ėmė smarkiai tvatyti jam per galvą. Jis 
tolei talžė, kol viršutinis ryklio žandikaulis pasidarė panašus į kaladę 
mėsai kapoti — tada liovėsi, nes žinojo, kad ryklys tikrai nebegyvas. 

— Na, Vilmai, — tarė Benas, — ši kartą susigavom žuvį, kurios 
prisivalgysim sočiai. Truputėlį pakentėk, ir aš tau atpjausiu 


minkščiausią gabalą kur prie uodegos. Paėmęs už virvės, pritrauk ryklį 
kiek arčiau, kad galėčiau pasiekti. 

Berniukas padarė, kaip liepiamas; Benas, dar kartą persisvėręs per 
plausto kraštą, nutvėrė rykliui už uodegos peleko ir su peiliu išrėžė iš 
šono didžiulį gabalą, kurio turėjo drąsiai pakakti jiem abiem. 

Nereikia, tur būt, nė sakyti, kad ryklio mėsą, kaip ir skraidančiąją 
žuvį, juodu valgė žalią, tačiau išbadėjusiems Žmonėms tai buvo ne 
bėda. Juk ir pietų jūrų salose daugelis genčių, net ir ne visai laukinių, 
valgo žalią ryklių — tiek baltųjų, tiek mėlynųjų — mėsą, nė 
nepagalvodami, kad ją reiktų bent pašildyti ant ugnies! Negalvojo apie 
jos virimą ir abudu padegėliai — nei jūreivis, nei jaunasis jo draugas. 
Net jeigu juodu ir būtų turėję kaip užsikurti ugnį, ilgiau nebegalėjo 
kentėti, nes baisiai norėjo valgyti, todėl, nieko nelaukdami, prisikirto 
ryklienos žalios. 

Kai numalšino alkį ir dar atsigaivino vandeniu iš savo pasidaryto 
indo, juodviem ne tik sustiprėjo jėgos, bet kur kas šviesesnė ėmė 
rodytis ir ateitis. Pakilus nuotaikai, abudu vėl ėmė svarstyti, kaip čia 
ilgiau išsilaikius. 

Teisybė, jų padėtis dar buvo visiškai beviltiška. Jei tiktai užeis 
smarkus štormas ar net paprasta audra, brezentinis jų indas pliš, o 
vanduo išbėgs ir susimaišys su sūriu jūros vandeniu; maža to, per 
audrą nepatvarus jų plaustas gali subyrėti arba nugrimzti į dugną, 
užlietas putojančių bangų. Kur nors toliau nuo pusiaujo — į šiaurę ar į 
pietus — jiems išsilaikyti būtų buvę tikrai maža vilties. Ten tokio 
ramaus oro galima tikėtis dieną, na, geriausiu atveju savaitę, o audra 
jiems būtų tikrai pražūtinga — jūreivis iš patyrimo tai žinojo. Tačiau 
dabar jis galėjo būti ramus, nes taipogi žinojo, kad čia, kur dabar jie 
yra, audros labai retai tesukyla, o laivai atsiduria pavojuje greičiau dėl 
priešingo atmosferos reiškinio — dėl štilių. Juodu dabar buvo toje 
Atlanto vandenyno dalyje, kurią ispanų jūreiviai vadina Arklių platuma; 
mat, tuo metu čia dažnai galėdavai matyti plūduriuojant daugybę 
negyvų arklių, nugaišusių iš troškulio, kai laivuose, gabenančiuose 
arklius į Naująjį pasaulį, dėl štilių bestovint pritrūkdavo vandens. 

Daug gražesniu ir poetiškesniu vardu tie patys ispanai yra praminę 
kitą Atlanto vandenyno vietą; dėl brizų švelnumo ją vadina La Mar de 
las Damas — Damų jūra. 

Benas Breisas žinojo, kad Arklių platumoje audros itin retos, todėl ir 
buvo taip viltingai nusiteikęs. 

Dabar jis nebesėdėjo nuleidęs rankas. Tegu ir tikėjo apvaizdos galia, 
bet taipogi suprato, kad reikia ir pačiam nesnausti, o darbuotis, kiek 
tokiomis sąlygomis įmanoma ir privalu. 


XII skyrius 
RYKLIENOS TVARKYMAS 


Taip keistai įsigyto ryklio ir taip išmaniai prisilydyto vandens jiems 
galės pakakti daugelį dienų, jeigu tik gerai užlaikys ir taupiai naudos, 
todėl dabar jūreivis ir jaunasis jo draugas ėmė sukti galvą, kaip tas 
atsargas gerai pasidėjus... 

Su vandeniu daugiau nieko negalėjo padaryti, nebent brezentinį indą 
dar uždengti laisvos burės gabalu, kad jo nepasiektų nė vienas saulės 
spindulys. Taip jie tuojau ir padarė. 

O ryklio mėsa, taip palikta, greitai suges ir nebetiks maistui net 
badaujantiems. Dėl to jūreivis ir ėmė tartis su savo globotiniu, kaip 
ryklieną sudorojus. 

Greitai juodu nusprendė, ką darys. 

Ryklį, panašiai kaip ir kitas žuvis, sakysim, menkę, pikšą ar silkę, 
galima išdžiovinti prieš saulę, o kaitrioje tropikų saulėje, plieskiančioje 
jiems virš galvos, mėsa turės ypač gerai džiūti. Reikia tik ją supjaustyti 
ir sukabinti tarp stačių irklų, o visa kita padarys saulė ir oras. Taip 
išdžiovinta, ji galės stovėti kelias savaites ar net mėnesius. Taigi juodu 
ir nusprendė mėsą džiovinti. 

Kaip tarė, taip ir padarė. Viljamas vėl paėmė už virvės ir pritraukė 
didžiulį rykli prie plausto, o Benas atsilenkė jūreivišką peilį ir pradėjo 
pjauti plačius ir labai plonus, kone permatomus mėsos gabalus. 
Nupjaustęs didumą skaniausios mėsos aplink uodegą, jis jau buvo 
bepradedąs tokiu pat būdu pjauti ir nuo liemens, bet staiga linksmai 
šūktelėjo — nustebęs, o gal susidomėjęs. 

Viljamas labai apsidžiaugė, išvydęs pralinksmėjusį draugo veidą — 
juk paskutiniu metu retai kada tokį tematydavo. 

— Kas nutiko, Benai? — paklausė jis šypsodamasis. 

— Pažiūrėk čia, — atsakė jūreivis ir, uždėjęs ranką berniukui ant 
pakaušio, palenkė ji prie vandens. — Pažiūrėk ir pasakyk, ką matai. 

— Kur? — paklausė Viljamas, vis dar nesusigaudydamas, į ką jam 
liepia žiūrėti. 

— Argi nematai kokio juokingo daikto rykliui prie pilvo, a? 

— Vaje! — šūktelėjo Viljamas pagaliau pamatęs. — Maža žuvelė, 
įrėmusi galvą jam į pilvą. Ne tokia jau nė maža — tik taip atrodo, 
lyginant su rykliu. Bus, ko gero, pėdos ilgumo. Bet ką ji čia daro, taip 
keistai prigludusi? 

— Ji prisisiurbusi prie ryklio. 

— Prisisiurbusi? Nejau gali taip būti, Benai? 

— O kaipgi kitaip? Zinoma, iš tikrųjų, berniuk. Ji taip tvirtai prikibusi, 
kaip kriauklė prie varinių laivo apkaustų, ir tol stirksos, kol jos 
nenuplėšiu. Na, bet aš greit tai padarysiu. Paduok man virvę. Gyviau! 


Berniukas ištiesė ranką ir, paėmęs laisvos virvės galą, padavė 
draugui. Tokiu pat greitumu padaręs panašią kilpą kaip rykliui, jūreivis 
nuleido ją į vandenį ir užnėrė ant žuvies, kuri atrodė lipte prilipusi 
rykliui prie pilvo. Beje, ne tik atrodė, o iš tikrųjų taip buvo, nes Benas, 
norėdamas ją atplėšti, gavo iš visų jėgų traukti. 

Bet galų gale jam pasisekė tą prisisiurbėlę atplėšti; tada ją skubiai 
iškėlė iš vandens ir plekštelėjo ant plausto, gyvą ir spurdančią. 

Spurdėjo Žuvis neilgai. Kad nenušoktų į vandenį ir nenuplauktų, nors 
šiaip ir ne itin smarki ji yra plaukikė, Benas su peiliu, kurį atlenktą 
tebelaikė rankoje, prismeigė ją prie plausto ir taip akimoju atėmė jai 
gyvybę. 

— Kokia čia žuvis? — paklausė Viljamas, žiūrėdamas į tą keistą žuvį, 
įsigytą tokiu keistu būdu. 

— Lipčius, — trumpai atsakė Benas. 

— Lipčius! Tokios niekad nesu girdėjęs. Kodėl ji taip vadinama? 

— Todėl, kad prilimpa ir žinda, — atsakė jūreivis. 

— Ką žinda? 

— Ryklius. Argi nematei, kaip ji žindo, kol atplėšiau nuo spenių? 
Cha — cha — chal!.. 

— Ne, Benai, pasakyk teisybę, — tarė berniukas 
nebesusigaudydamas. Ę 

— Na gerai, vaike. Neapgaudinėsiu tavęs. Šitos Žuvys tikrai kimba 
prie ryklių, ir visada prie baltųjų, nes aš nesu matęs jų prisisiurbus prie 
kitokių, o juk ryklių esama keleto rūšių. O kad jos minta žįsdamos 
ryklius, aš visiškai netikiu, nors Žmonės taip ir sako. Aš netikiu todėl, 
kad tų žuvų esu matęs prikibusių ir prie varinio laivo dugno, ir prie 
povandeninių uolų. Na, o variu ar uola nepasimaitinsi, ar ne? 

— Žinoma! 

— Vadinasi, jos ir nežinda. Be to, ne kartą esu matęs tas Žuvis 
išskrostas, tai jų pilvuose pilna visokiausių roplių, kurių vandenyne 
knibždėte knibžda. Galvą dedu, kad ir tąją išskrodę pilve rasim tokio 
pat maisto. 

— Tai kodėl jos kimba prie ryklių ir laivų, kaip tu manai, Benai? 

— Man sakė priežastį, ir aš manau, kad tai daug panašiau teisybę, 
negu tos kalbos apie žindimą. Karo laive, kur ištarnavau dvejus metus, 
buvo daktaras, išmanantis — tuos dalykus. Tai jis sakė, kad šios Žuvys 
blogos plaukikės. Ir aš pats žinau — juk jų pelekai tokie mažučiai. Taigi 
tasai daktaras ir sakė, kad jos prikimba prie ryklio ar laivo, norėdamos 
persikelti iš vienos vietos į kitą, o prie uolų — norėdamos pailsėti. Kai 
užsimano, jos atsileidžia ir vienos sau pamedžioja, o paskui vėl grįžta ir 
prilimpa prie nusižiūrėto daikto. 

— O prisikabina jos, tur būt, šia keista skiautere? 

— Taip, jos prisikabina šiuo padargu. Ir žinai, Viljamai, tos žuvies tu 
niekaip neatplėštum, nei traukdamas tiesiai, nei aukštyn; neatplėščiau 


nei aš. Pirmiausia ją reikia kiek pavaryti pirmyn, kaip aš ką tik 
padariau, o kitaip nieko nepeši, tik sudraskysi ją į gabalus. 

— Toje keistoje skiauterėje yra daugybe mažų dantukų, — tarė 
Viljamas, įsižiūrėdamas į žuvį, — ir visi nukrypę į užpakalį. Jie, tur būt, 
žuvį ir laiko? 

— Žinoma, vaike, žinoma. Bet tuščia jos, tos žuvies. Baikim tvarkyti 
ryklieną, o kai jau išalksim, tai galėsim skaniai šita žuvele pasivaišinti. 
Gardesnio valgymo niekur nerasi. Pietų jūrų salose aš daug kartų esu 
jų valgęs — ten čiabuviai jas gaudo su meškerėmis. Tačiau anos daug 
didesnės už šitą kokių trijų pėdų ar net dar ilgesnės. 

Sulig tais žodžiais jūreivis vėl ėmėsi darbo, kurį laikinai buvo 
nutraukęs, — vėl ėmė pjaustyti ryklį. 


XIII skyrius 
LIPCIUS 


Žuvis, taip keistai patekusi jiems į rankas, buvo, kaip Benas ir sakė, 
lipčius — Echeneis remora, viena iš savotiškiausių vandens gyventojų. 
Ir savotiška ji ne tiek išvaizda, kiek gyvenimo būdu. 

Beje, jos ir išvaizda pakankamai keista; į ją pažiūrėjęs, kiekvienas 
pasakys, kad tai derama pora tiems jūrų plėšrūnams, su kuriais lipčiai 
beveik nė nesiskiria. Lipčiaus kūnas juodas ir lygus, galvos forma — 
baisinga, pelekai trumpi, plačiai išsiskėtę. Burna labai didelė, apatinis 
žandikaulis smarkiai atsikišęs į priekį, todėl veido bruožai atrodo 
savotiški, jeigu, kalbant apie žuvį, galima sakyti “veido bruožai". Ant 
lūpų ir žandikaulių — tankūs dantys, o gerklė, gomurys ir liežuvis 
apaugę daugybe trumpų dyglių. Akys aukštai, tamsios. Siurbtukas, 
arba skydelis — tai ovalas ant pakaušio iš daugelio kaulinių plokštelių, 
prigludusių, viena prie kitos ir apaugusių mažyčiais čiuptuvėliais, arba 
dantukais, kuriuos Viljamas ir pamatė. 

Taigi apie tą Žuvį Beno pasakota visiškai teisingai, tik jis nepaminėjo 
dar daugelio kitokių keistų jos savybių. 

Lipčius neturi plaukomosios pūslės, o jo pelekai yra be galo silpni, 
todėl, matyt, už šias skriaudas jis apdovanotas sugebėjimu prisišlieti 
prie gerų plaukikų. Kadangi baltieji rykliai plaukia tykodami ir pamažu, 
tai prie jų prisigretinti lipčiams yra nepaprastai patogu, tiek norint 
pailsėti, tiek prireikus persikelti iš vienos vietos į kitą; todėl rykliai 
paprastai ir plaukia su keliais šiais keistais palydovais. 

Lipčiai pritampa ir prie kitokių plaukiančių daiktų, kaip sakysim, 
rąstai ar laivų kiliai; jie net priglūsta atsilsėti prie povandeninių uolų, 
kaip Benas ir sakė. Tos žuvys kimba taip pat prie banginių, vėžlių ir 
stambesnių tunų. 

Minta lipčiai krevetėmis, moliuskais, bet siurbtuku maisto netraukia, 
todėl toms žuvims, prie kurių prikimba, jokios žalos nedaro. Ir 
prisikabinę būna ne visą laiką: daugiausia plaukioja aplink tą žuvį ar 
daiktą, su kuriuo “keliauja“, ir patys sau ieškosi tinkamo maisto. 
Plaukia kreivodami ir nerangiai, mat, varosi greitai, viksčiodami į šalis 
uodegą. 

O lipčius gaudo kitos Žuvys — dvidantės ir tunai; bet rykliai jų gailisi, 
kaip ir Iocmanžuvių, ir niekada negaudo. 

Be juodų lipčių, kartais galima pamatyti prie ryklio prikibusių ir 
baltų. Tai, greičiausiai, lipčių atmaina — albinosai. 

Jeigu pasitaiko pagauti prie laivo prisiartinusį ryklį, su kuriuo lipčiai 
keliauja, tai dar kelias dienas ar net savaites jie plaukia paskui tą laivą. 
Tada juos galima žvejoti meškere su mėsos gabaliuku, ir jie kimba, net 
kai vanduo būna kuo ramiausias. Tačiau, kai tik užkimba, reikia tą patį 


akimirksnį traukti iš vandens, nes lipčius tučtuojau priplaukia prie laivo 
ir taip stipriai įsisiurbia, kad nieku gyvu nebeatplėši. 

Lipčių yra dvi gerai žinomos rūšys; mūsų aprašyti paprastieji ir | 
Echeneis Australis — stambesni, sutinkami Ramiajame vandenyne. Sios 
rūšies lipčiai yra gražesni už savo giminaičius, greičiau plaukia ir 
apskritai kur kas judresni ir paslankesni. 

Įdomiausia iš tų Žuvų istorijos yra tai, kad jie, ispanų vadinami 
remore, jau Kolumbo laikais Kuboje ir Jamaikoje buvo jaukinami ir 
mokomi gaudyti vėžlius. 

Tai būdavo daroma šitaip žuviai per ploniausią vietą, tarp pilvo ir 
uodegos pelekų, uždedamas žiedas, prie jo pririšama virvė. Tada žuvis 
įleidžiama į vandenį, o kitas virvės galas pririšamas krante prie medžio 
arba apvyniojamas aplink kokią uolą. Įmesti į vandenį, nelyginant 
kokios meškerės su jauku, lipčiai galėjo daryti, ką tinkami, ir paprastai 
jie prisisegdavo prie kiauto didiesiems jūrų vėžliams, kurie taip 
liaupsinami didžiūnų puotose, taip vertinami šiuolaikinių smagurių ir 
taip buvę mėgiami senovės Kubos kasikų [* Kasikai — Amerikos 
atradimo laikais indėnų genčių vadai.] 

Vėžlių gaudytojas kartkartėmis pasižiūrėdavo į savo meškerę ir, kai 
iš jos įsitempimo pamatydavo, kad lipčius jau prikibo, imdavo traukti, 
kol didžiulis vėžlys iškildavo į paviršių, tada sunkia kuoka kaukšteldavo 
jam, ir laimikis rankose. 

Tokiu būdu būdavo sugaunama vėžlių, sveriančių net po kelis šimtus 
kilogramų, — mat, lipčius, traukiamas už uodegos, tai yra atgal, nieku 
gyvu nepasileidžia, nebent jau be galo smarkiai patrauktum. 

Nepaprastai keista, kad ir mūsų laikais vėžliai taip gaudomi 
Mozambiko pajūryje, nors šie žmonės niekada nėra bendravę su Vest 
Indijos salų gyventojais ir negalėjo iš jų išmokti to savotiško 
meškeriojimo su žuvimis. 

Mažieji lipčiai, Echeneis remora, gyvena Viduržemio jūroje Jau 
senųjų amžių rašytojams jie buvo žinomi, tačiau kaip ir didžiuma 
keistesnių gyvūnų, daugiau buvo minimi fantastiniuose pasakojimuose, 
negu mokslo veikaluose. Buvo manoma, kad lipčiai gali sustabdyti 
laivą — atseit, įsikimba į kilį ir tol traukia atgal, kol laivas sustoja. 
Jiems būdavo priskiriama ir dar juokingesnė savybė: girdi, jeigu 
nusikaltėlis, bijantis teisingumo, kaip nors įduos teisėjui suvalgyti tos 
žuvies, tai praeis daug laiko, iki jis bus nuteistas! 


XIV skyrius 
RYKLIENOS BURE 


Saulė jau leidosi, kai jūreivis su jaunuoju savo draugu baigė tvarkyti 
ryklio mėsą. Jų plaustas dabar atrodė visai kitaip. Tarp abiejų statmenų 
irklų buvo ištempta keletas virvių ir ant jų sukabinti platūs, ploni 
ryklienos gabalai, kurie iš tolo galėjo pasirodyti panašūs į burę. Po 
teisybei jie ir atstojo burę, nes buvo glaudžiai vienas prie kito 
sukabinti, nelyginant vientisas gabalas, į kurį įgulė vakarop pakilęs 
brizas ir nešė plaustą gana greitai. 

Vairuoti plausto juodu nė nebandė. Vis tiek žemės pasiekti negalės. 
Vienintelė viltis išsigelbėti — tai sutiktas laivas, kuris juos paimtų, O 
kadangi laivas gali pasirodyti iš bet kurios pusės, tad jiems tas pats, į 
kurį iš trisdešimt dviejų kompaso rumbų vėjas neš. Bet ne, pagalvojęs 
Benas prisiminė, kad ne tas pats. 

Jeigu plaustą nuneštų į vakarus, jiems nekaip užsibaigtų. 

Juk toje pusėje — tik nežinia ar toli — taip pat vėjo ir bangų 
genamas, plaukia didysis plaustas su sužvėrėjusių niekšų gauja, su tais 
girtais žmogėdromis, kuriuos baisus alkis ir troškulys kankina, ko gero, 
labiau, negu jį patį ir Viljamą. Tikriausiai, iki to laiko jie jau bus 
pasmerkę vieną iš savo tarpo žiauriai lemčiai, kurią buvo skyrę Viljamui 
ir kuri, jeigu ne gerasis užtarytojas, be abejo, būtų jį ištikusi. Jeigu vėl 
pakliūtų jiems į nagus, antrą kartą išsigelbėti nebebūtų jokios vilties. 
Benas tai žinojo. Be to, jis taip pat žinojo, kad tie nenaudėliai, buvę jo 
įgulos draugai, nė jo paties nepasigailėtų už padarytą skriaudą. 

Tad nenuostabu, kad Benas, vos tik vejas ėmė glostyti jam veidą, 
atsisuko į saulę pažiūrėti, į kurią pusę neša jų plaustą. Ir nenuostabu, 
kad jo nerimas atslūgo, o jis lengviau atsiduso, kai suprato, kad plaukia 
į rytus. 

— Į rytus, tikrai į rytus, — tarė jis. — Keista. Juk šioje platumoje 
vakarų vėjai — retenybė. Bet čia tiktai švelnutis brizas, užeinąs per 
štilį. Ir greitai nustos. Beje, mums vis tiek, kad tik nepasisuktų ir 
neimtų nešti atgal. 

Jam nereikėjo aiškinti, kodėl nenori, kad vėjas neštų atgal. Viljamas 
ir taip suprato. Siaubingi vakar dienos vaizdai jam dar stovėjo akyse. 
Koks dešimt įtūžusių galvažudžių nori atimti jam gyvybę, bet jiems 
pastoja kelią vienas narsuolis — tai tokia scena, kurios taip greitai 
nepamirši. 

Ir jis nepamiršo — ji nė akimirką nėjo jam iš galvos. Gal, užpuolus 
rykliams, kai jau grėsė kitas pavojus, jis buvo valandėlę užsimiršęs, bet 
vos tiktai pavojus praėjo, tos mintys vėl jam sugrįžo. Ir taip visą laiką, 
net dirbant įvairius darbus, kurių nestigo kiaurą dieną, jam prieš akis 
lyg per sapną, žiūrėk, ir iškyla tas kraupusis vaizdas; Dažnai — teisybę 


sakant, kas kelios minutės — jis nejučiom vis gręžiojosi į vakarus, bet 
jo akys žvelgė ne vildamosi išvysti laivą, o bijodamos, kad tik 
nepamatytų toje pusėje juoduojant kokio daikto. 

Baigę darbą, abudu jautėsi gerokai pavargę — ir stiprusis jūreivis, ir 
silpnesnis jo draugas. Bet jūreivis vis dar stovėjo ir žvalgė horizontą, o 
Viljamas, nieko nebelaukdamas, išsitiesė ant plikų plausto lentų. 

— Vilmai, — švelniai tarė jūreivis berniukui, — pasitiesk burę ir mik, 
Kam čia mums abiem būdrauti, Aš pasaugosiu, iki sutems, o tada irgi 
atsigulsiu. Pasiklok, vaikeli, ir mik! 

Viljamas nė nepajėgė prieštarauti. Pasitiesęs burės galą, atsigulė ant 
jos ir, vos tik spėjo galvą priglausti, tuoj pat užmigo. 

Jūreivis liko stovėti; jis čia stebėjo horizontą, čia akis nuleidęs 
neramiai žiūrėjo į vandenį, raibuliuojantį palei plausto kraštą, čia vėl 
žvelgė į vandenyno platybes, bet matyti nieko nematė. 


XV skyrius 
PASLAPTINGAS BALSAS 


Taip jis stovėjo prieblandoje, kuri šioje geografinėje platumoje 
trunka neilgai, ir baigė savo budėjimą, kai vandenyną apgaubė 
sutemos. 

Naktis žadėjo būti tamsi, be mėnulio. Dangų nuo plytinčia aplinkui 
vandens tegalėjai atskirti tik iš žvaigždžių, kur — nekur vos mirksinčių 
aukštybėse. Nepamatytum nė laivo, tegul ir išskleistom visom burėm, 
jeigu jis plauktų netgi ne toliau kaip už kabeltovo nuo plausto. 

Ilgiau budėti ir vargti nebebuvo ko, taigi jūreivis išsitiesė šalia 
miegančio draugo ir taip pat greitai, kaip anas, pasinėrė į palaimingą 
sapnų karalystę ir išsivadavo iš nesibaigiančių rūpesčių. 

Keletą valandų abudu miegojo, pamiršę visas patirtas negandas, 
negalvodami apie pavojus, kurie juos supo; nei kurie jų laukė ateityje. 

Koks tai reginys, jei kas būtų matęs! Du žmonės — jūreivis ir 
junga — guli šalimais ant plausto, ne ką ilgesnio už juos pačius, vidury 
didžiulio vandenyno, beribio ir bekraščio, kaip pati begalybė, ir abu 
kietai ir saldžiai miega, tarsi ant pagalvių tikroje lovoje, kur tvirta žemė 
apačioje ir jaukus stogas virš galvų. Iš tiesų neįprastai atrodė šis 
menkutis plaustelis su miegančia įgula — tokį reginį retai kam 
pasitaiko“ išvysti! 

Visa laimė, kad saldžia miego užmarštimi jie mėgavosi daug 
valandų — jei galima mėgautis miegu. Ir pabudo tik po vidurnakčio, 
nes anksčiau nebuvo, kas žadintų. Svelnus vėjelis, be perstogės pūtęs 
iš vienos pusės, ir vandens pliuškenimas į plausto kraštus ne tik jų 
nebudino, bet dar labiau migdė lyg kokia lopšinė. 

Pirmasis pakirdo berniukas, — mat, jis buvo anksčiau atsigulęs ir 
gerai pailsėjęs, todėl jo miegas buvo jautresnis. Jį pažadino keli 
didžiuliai šalti lašai, užkritę ant veido. 

Kas tai — gal jūros vanduo užtiško pro plausto kraštą? 

Ne. Tai lietus. Dangaus skliautas buvo juodas kaip degutas: tačiau, 
berniukui į jį bežiūrint, staigus žaibas plykstelėjo ir nušvietė jūrą ir 
dangų, o paskui vėl pasidarė tamsu, kaip buvę. 

Viljamas būtų vėl padėjęs galvą ant susuktos burės ir migęs. Jis 
neišsigando žaibo, nes tas buvo tylus, be griaustinio. Nebijojo nei 
grėsmingų lietaus debesų. Jo marškiniai tiek sykių buvo perliję ir 
sušlapę jūroje, kad dar kartą išsimaudyti jam atrodė vieni niekai. 

Taigi dėl žaibavimo ir dėl ateinančio lietaus berniukas būtų galėjęs 
toliau sau miegoti, tačiau jis kažin ką išgirdo, bent tarėsi išgirdęs, ir jį 
suėmė tokia baimė, kad išlakstė: visi miegai. 

Ką gi jis išgirdo ar tarėsi išgirdęs? Balsą, žmogaus balsą! O gal ten 
suklykė žuvėdra, suspigo fregata ar suriko milžiniškas audrašauklis? 


Ne. Junga pažinojo tų trijų paukščių balsus, ir ne vien jų. O girdėjo 
jis anaiptol ne paukščio riksmą, bet visai kitokiu tonu ištartus garsus. Ir 
tie garsai buvo baisiai panašus į Žmogaus balsą, vaiko balsą! Ne visai 
mažyčio vaiko, ne kūdikio, greičiau kokių aštuonerių ar dešimties metų 
mergaitės! 

Tai nebuvo kokia dejonė, nors balsas skambėjo ir gana liūdnai. 
Berniukui, ką tik pabudusiam iš miego, pasirodė, kad vandenyne kas 
kalbasi. 

Bet ar galėtų taip būti? Ne, jokiu būdu ne! Jam tik pasivaideno arba 
ten sumurmėta kokio paukščio, kurio balso jis dar nepažįsta. 

Gal pakelti Beną ir pasakyti? Bet jei čia nieko nėra, jeigu tik niurna 
kokia žuvėdra, tai gaila budinti. Narsiajam jo gynėjui reikia pailsėti. 
Benas nesupyktų pažadintas, bet gardžiai pasijuoktų, sužinojęs, kad 
tokiu metu pačiam Atlanto vandenyno vidury Viljamas girdėjęs kalbant 
mažą mergaitę. Benas, ko gero, pasakytų, kad tai undinė, ir pradėtų 
visaip jį erzinti! 

Ne, jis nenori, kad iš jo šaipytųsi, tegu ir pats geriausias draugas. 
Nieko jis nesakys, ir gana apie tai galvoti. 

Taip Viljamas ir nusprendė, — juo labiau kad tas balsas jam, 
greičiausiai, bus tik pasivaidenęs. Jis vėl padėjo galvą ant brezento, 
atseit, ant pagalvės, bet tuoj vėl išgirdo tą patį balsą, tik dabar kur kas 
aiškiau — gal jis buvo garsesnis, o gal priartėjęs. 

Taip, aišku, čia mergaitės, mažos mergaitės balsas — juk Viljamas 
tiek kartų yra girdėjęs čiauškant ir savo jaunesniąją sesutę, ir savo 
drauges, todėl negali apsirikti. Na, o jeigu čia jaunos undinės balsas, 
tai undinės tikrai moka šnekėti, nes ji pasakė daug žodžių iš eilės! 

Reikia Žadinti Beną, Čia ne šiaip pasigirdo. Netoli plausto šneka arba 
undinė, arba maža mergaitė. 

Nieko nepadarysi. Beną reikia žadinti. 

— Benai! Benai! 

— Ooooo! Kas per triukšmas? Negi jau septyni dūžiai? Bet juk aš ne 
sargyboje. Cha-cha-cha! Ak, čia tu, mažasis Vilmai. Kas nutiko, vaike? 

— Benai, aš kažką girdžiu. 

— Girdi? Na tai kas? Visada kas nors girdėti, netgi čia, vidury 
Atlanto. Ach, brolau, iš gražaus sapno tu mane pažadinai. Sapnuoju, 
kad aš vėl senoje savo fregatoje. Tiesa, nieko ten labai gražaus ir 
nebuvo — tik sapnuoju, kad bocmanas kelia mane, metas į denį budėti. 
Na, bet šiaip ar taip, ten budėti vis būtų geriau, negu čia. Tai, sakai, 
kažką girdėjai? O ką, Vilmai? 

— Aš girdėjau Žmogaus balsą, Benai. Aš įsitikinęs, kad tai žmogaus 
balsas. ž 

— Balsas? Zmogaus balsas?! 

— Man rodos, mažos mergaitės. 


— Mažos mergaitės“! Tesubyra man španhautas, jei tu nepakvaišai, 
vaike! Eikš arčiau Leisk į tave pažiūrėti. Ar tau nepasimaišė galva, 
Vilmai? 

— Ne, Benai. Aš tikrai girdėjau. Du kartus. Pirmąjį kartą dar 
abejojau, bet ką tik dabar vėl išgirdau ir, jeigu... 

— Jeigu tai būtų ne žuvėdros, albatrosai arba audrašaukliai, kurie 
spygčioja ir klega kaip maži vaikai, aš tikrai nesuprasčiau, ką bemanyti. 
Bet aš gerai žinau, kad vidury vandenyno pilna tų paukščių, na, galima 
dar pridurti, ir undinių, — todėl, matai, Vilmai, negaliu patikėti tave 
girdėjus... Vaje! Zmogus! 

Taip šūktelėjąs, jūreivis nutilo, atsisėdo ir, sulaikęs kvapą, ėmė 
laukti, bene vėl išgirs tą kimų kuždesį, nes aiškiai pažino, net per vėją 
ir vilnijančio vandens ošimą, kad sušnekėta vyro! 

— Viskas baigta, Vilmai! — sudejavo jis, nebelaukdamas, kol 
antrąkart išgirs tą šnektą. — Viskas baigta. Tai Legro balsas. Mus 
baigia prisivyti plaustas su tais baisiaisiais žmogėdromis, nors mes jau 
tarėmės nuo jų pabėgę. Dabar jau po visko. Pasirenk, vaike — mūsų 
laukia mirtis. 


XVI skyrius 
DAR VIENI KLAJUNAI 


Jei būtų buvusi diena, o ne tokia tamsi naktis, Benas Breisas ir 
jaunasis jo draugas būtų mažiau išsigandę tų vėjo atneštų balsų. 
Dienos šviesoje jie būtų pamatę tokį dalyką, teisingiau sakant, tokių 
dalykų, kurie juos būtų ne atbaidę, bet patraukę. 

Vėjo nešamas, į juos artėjo ne didysis plaustas, ir tie balsai, kuriuos 
girdėjo, buvo ne Legro ar kokio kito nenaudėlio, nors išsigandusiems 
bėgliams pirmiausia taip pasirodė. 

Jeigu tik akys būtų galėjusios peržvelgti viską gaubiantį juodą 
nakties šydą, Benas su Viljamu būtų išvydę daugybę daiktų, kurie kaip 
ir jie patys, priklausomi nuo bangų ir vėjo malonės, plūduriavo 
vandenyne. Nuo ugnies pajuodę ir apanglėję rąstai ir lentos, sulūžę 
stiebai su nusidriekusiomis burėmis ir vantais; didelės ir mažos 
statinės, nuo sunkumo beveik nugrimzdusios, dėžių gabalai, tarsi kokio 
baisaus sprogimo išsvaidyti aplinkui, kėdės, paukščių narvai, irklai, 
žeberklai ir kitokie jūreivių įnagiai plūkojo ant mėlynos vandenyno 
krūtinės, užgaidžių brizų blaškomi čia į vieną pusę, čia į kitą. 

Sie visi daiktai plūduriavo ne susigrūdę į vieną krūvą, o nelygiai 
išsisklaidę per kokią kvadratinę mylią. Sviesoje išvydęs taip marguojant 
skaidrų vandenyno paviršių, jūreivis be didelio vargo būtų atspėjęs, kas 
ten. Jis būtų tučtuojau supratęs, kad tat sudegusio laivo liekanos — to 
paties vergų laivo “Pandora", iš kurio jiems šiaip taip pasisekė 
išsigelbėti. 

Matydamas šiuos daiktus, Benas būtų, ne itin nustebęs, o greičiau 
apsidžiaugęs, nes turėtų kuo sustiprinti varganą savo plaustą, kuris 
dabar vos vos panešė jį ir berniuką, o jau per audrą, kad ir menkiausią, 
nė nesitikėk išsilaikyti. 

Tarp visų suminėtų daiktų, ant vandens suposi dar vienas, visai 
nepanašus į kitus, ir Benas Breisas su Viljamu, jeigu tik būtų jį matę, 
būtų be galo nustebę. 

Tai plaustas, ne ką didesnis už jų pačių, bet visiškai kitoks. 

Jis padarytas iš kelių apdegusių lentų, sofos, bambukinės kėdės ir 
dar poros lengvų baldų, surištų virve. Vien iš tų daiktų plaustas būtų 
buvęs labai gremėzdiškas ir ne ką didesnio plūdrumo už Beno ir 
Viljamo. Tačiau iš tiesų jis buvo geresnis, nes turėjo tai, kuo Benas 
apsirūpinti nebesuspėjo. Aplinkui plaustą buvo pririšta tuščių statinių, 
gerai užkimštų, kad nepribėgtų vandens, ir dėl to plaustas būtų galėjęs 
išlaikyti kokią toną ar net dvi visai negrimzdamas. 

Dar viena statinaitė, mažesnė, virve apvyniota per patį storumą ir 
pririšta prie plausto, plūduriavo šalia. Tačiau ji, matyt, skirta ne plausto 
plūdrumui didinti, nes gerokai nugrimzdusi, — vadinasi, pilna. 


Visi šie daiktai galėjo būti susimetę į krūvą atsitiktinai arba srovės 
sunešti, bet taip susirišti patys negalėjo, nes buvo surikiuoti tam tikra 
tvarka. O tuščių statinių apskritimo centre buvo ir pats to savotiško 
plausto statytojas. Tai, žinoma, žmogus, vyriškis, ir toksai, į kurį bet 
kada pasižiūrėjęs susidomėsi, juo labiau tokiomis aplinkybėmis, kokiose 
jis buvo atsidūręs dabar. Zmogus visiškai juodas, tikra to žodžio 
prasme; tai negras su juodmedžio spalvos oda; jo galva didžiulė, kiek 
kvadratinė, o tankūs ir trumpi plaukai taip susigarbiniavę, kad panašūs 
į susivėlusį vilnų kuodelį. Didžiulės ausys kyšo toli atstojusios abipus 
galvos, ir beveik nuo vienos iki kitos vypso plati burna su labai storomis 
atsikišusiomis lūpomis, dėl ko veidas atrodo panašus į šimpanzės ar 
gorilos. 

Tačiau, nors -ir netaisyklingų bruožų, negro veidas ne baisus ir netgi 
ne bjaurus. Kai negras šypsosi, jo šypsena maloni ir tarp raudonų lūpų 
sublizga dvi eilės baltų dantų; apskritai, pažiūrėjęs gaudavai įspūdžio, 
kad šis žmogus geros širdies. Dabar, kai negras sėdėjo ant plausto ir 
žiūrėjo pro statinių falšbortą, jo veidas buvo be galo niūrus ir 
nusiminęs. Nenuostabu! 

Negras plaukė ne vienas. Ant plausto buvo dar kita būtybė, taip 
nepanaši į jį, kaip Hiperionas į Satyrą. Už kelių pėdų, tiesiai priešais jį, 
sėdėjo maža mergaitė, kokių dešimt ar dvylikos metų. Ji sėdėjo 
susigūžusi ant brezento, paties to plauste, akis įsmeigusi į savo draugą, 
ir tik retkarčiais abejingai pažvelgdavo į niūrų vandenyną. Vaikiškas jos 
veidas buvo liūdnas ir nelaimingas, — atrodė, tarsi ji būtų praradusi 
viltį išsigelbėti iš siaubingos pražūties ir jau seniai su tokia mintimi 
apsipratusi. 

Nors mergaitė nebuvo negrė, kaip jos draugas, tačiau baltąja jos irgi 
negalėtum pavadinti. Jos veidas tamsaus atspalvio kaip alyvos vaisius, 
bet plaukai, tegu ir susiraitę, ilgomis sruogomis gulė ant pečių, o iš 
rausvų skruostų galėjai spręsti, kad ji turi daugiau arijų kraujo, negu 
negrų. 

Kiekvienas, kas yra lankęsis vakarinėje Afrikos pakrantėje, pamatęs 
šią mergytę, iš bruožų lengvai nuspėtų ją esant maišytos rasės, kilusios 
per metų metus bendraujant portugalų kolonistams ir juodaodžiams to 
krašto čiabuviams. 


XVII skyrius a 
KAIP SNIEGUOLIS ISSIGELBEJO IS VERGŲ 
LAIVO 


Ant keistojo plausto, plūduriuojančio tarp sudegusio laivo skeveldrų, 
buvo tik tie du Žmonės: negras ir maža mergaitė. Nereikia nė sakyti, 
kad jie irgi iš to paties laivo, pakol kas dar sėkmingai besiginą nuo 
baisiosios lemties, kuri ištiko nelaiminguosius vergus — visą laivo 
“krovinį". 

Negras, nors toks pat juodas, kaip ir juodžiausi jo tautiečiai, nebuvo 
laivo “prekė". Atvirkščiai, jis iš įgulos, — tai kambuzo šeimininkas, tyčia 
pramintas Snieguoliu. 

Kadaise jis, koromančių genties negras, buvo išvežtas iš Afrikos į 
vergiją, bet dabar jau seniai buvo laisvas; kaip virėjas arba padavėjas 
jis tarnavo daugelyje laivų ir buvo išraižęs vandenynus beveik visose 
platumose, kur tik laivai pasiekia. 

Nors iš prigimties nelinkęs į pikta, jis nelabai žiūrėjo į kokią įgulą ar 
laivą parsisamdo, — svarbu, kad užmokestį gerą gautų ir kad podėlyje 
būtų pakankamai maisto; kadangi tokios sąlygos paprastai esti vergų 
laivuose, tai “Pandora" Snieguoliui jau buvo ne pirmiena. 

Tiesa, bjauresnės įgulos, kaip “Pandoroje", Snieguolis nebuvo 
sutikęs, ir reikia pripažinti, kad jau seniai prieš tragišką kelionės baigtį 
toji įgula net jam buvo įsipykusi ir jis troško ištrūkti iš laivo ne mažiau 
už Beną Breisą ir Viljamą. 

Tačiau būdamas Afrikoje jis nebėgo, nes žinojo, kad tik blogiau 
pasidarys. Čia jį sugautų jo žemiečiai, jo spalvos Žmonės, ir vėl 
parduotų į vergiją, iš kurios jis jau buvo išsivadavęs. 

Tegul Snieguolio nepavadinsi šventu, tačiau vieną dorybę jis tikrai 
turėjo — dėkingumą. Jeigu ne toji dorybė, dabar Jis būtų plaukęs pats 
vienas ir jam mažiau tebūtų rūpėję, į kurią pusę vėjas ir bangos jį 
nuneš. O dabar visos jo mintys ir godonės sukosi tik apie mergytę, 
kurios gyvybė jam buvo brangi kaip savo paties. 

Kodėl gi Snieguolis taip nesavanaudiškai globojo mergaitę? 

Juk jinai ne jo duktė. Veido bruožai, spalva — viskas taip skirtinga, 
kad niekaip nepasakysi mergaitę ir tamsų jį jos globėją esant gimines. 

Jie ir nėra gimines. Priešingai. Mergaitė — duktė to žmogaus, kuris 
kadaise buvo didžiausias Snieguolio priešas, nes pardavė jį į vergiją. 
Bet vėliau tas Žmogus išpirko Snieguolį į laisvę ir taip nusipelnė jo 
dėkingumo. Tasai žmogus turėjo Afrikoje faktoriją, bet paskui išsikėlė į 
Braziliją, į Rio de Zaneirą. Jo dukrelė, gimusi jam tebegyvenant 
Afrikoje, dabar plaukė per vandenyną pas jį, į naujus savo namus 
vakarų pasaulyje. Tokiu būdu, Snieguolio prižiūrima, ji ir keliavo 
“Pandora". 


O Snieguolis ją išties gerai globojo. Kai visi išlakstė iš laivo ir kai 
liepsna jau buvo apėmusi denius, ištikimasis negras nusileido žemyn ir, 
pažadinęs mergaitę, kuri nieko nenujausdama miegojo, rizikuodamas 
gyvybe, per ugnį ir dūmus išnešė ją iš kajutės; su tąja našta rankose 
jis išlindo pro kajutkompanijos iliuminatorių ir iššoko į vandenį ties 
degančio laivo vairagaliu. 

Snieguolis buvo puikus plaukikas ir keletą minučių savo jėgomis 
laikėsi su visa našta, o netrukus susigavo nuo skrysčių nukarusį lyną, 
kuriuo buvo nuleistas gigas, ir užsikabino, įkišęs koją į kilpą to lyno 
gale. Greitai liepsna pasiekė paraką ir laivas susprogo; subyrėjęs į 
mažus gabaliukus, jis nusėjo jūrą medžio skeveldromis, kajučių 
baldais, jūrininkų skrynelėmis ir visokiais kitokiais rakandais. Pasirinkęs 
arčiau plūduriuojančių daiktų, negras susirentė šiokį toki plaustą ir 
kartu su savo globotine prabuvo iki ryto. 

Kai išaušo, Snieguolis ir Lalė (toks mergaitės vardas) buvo 
vieninteliai Žmonės, išlikę po katastrofos; o nelaimingųjų, kurie 
paskutinį akimirksnį iš trūko iš triumo, nebebuvo gyvų. 

Atgabenti iš Afrikos gilumos, iš tų rajonų, kur nėra nei didelių upių, 
nei ežerų, jie beveik visi nemokėjo plaukti; o jei kuris ir mokėjo — tą 
sudraskė rykliai, kurių pulkai sukosi aplink skęstantį laivą. Kai saulė 
pakilo virš vandenyno ir apšvietė baisiosios tragedijos vietą, Snieguolis 
išvydo tik savo globotinę, ryklius ir jų palydovus, o daugiau — nė 
dvasios. 

Negras tačiau žinojo, kad “Pandoros" įgula išsigelbėjo. Jis pats matė, 
kaip kapitonas ir jo bendrai slapta pabėgo, sulipę į gigą. 

Tai jis pastebėjo, žvilgterėjęs pro kajutkompanijos iliuminatorių, 
prieš žengdamas paskutinį pavojingą žingsnį. Jis taipogi matė, kaip 
didžiuoju plaustu nusiyrė visa įgula. 

Gali pasirodyti keista, kodėl jis nenuplaukė iš paskos ir neprisidėjo 
prie buvusių savo bendrų. Bet šilai nesunku paaiškinti. Mat, gaisras 
laive kilo dėl jo kaltės. Jis tai žinojo; žinojo ir kapitonas su įgula. Vos tik 
kapitoną ši Žinia pasiekė, jis su žiauriuoju savo padėjėju atėjo pas 
Snieguolį ir taip jį pamokė, kad tas ilgai nepamirš, o įgula, išgirdusi, 
kas nutiko, norėjo jį išmesti į jūrą ir, be abejonės, būtų taip padariusi, 
jeigu pačiai nebūtų tekę gelbėtis nuo gresiančio pavojaus. Todėl negras 
žinojo, kad, ieškodamas pagalbos didžiajame plauste, jis tik atsiduotų į 
negailestingas rankas, kurios jį su pagieža atstumtų arba įmestų į 
nasrus siaubingiems plėšrūnams, jau susilėkusiems aplink laivą ir 
nardantiems po jūrą į visas puses. 

Taigi Snieguolis ryžosi verčiau pasikliauti savo jėgomis ar kokiu 
laimingu atsitiktinumu — bet kuo, tik ne buvusių bendrų 
gailestingumu — juo labiau, kad tie jau seniai jo nemėgo. 

Turbūt, gerai jis ir padarė. Juk jeigu būtų pasivijęs didįjį plaustą ir 
jūreiviai būtų jį priėmę, mažoji Lalė, galimas daiktas, būtų turėjusi tapti 


auka to paties klaikaus smurto, kurio vos — ne — vos išvengė 
Viljamas. 


XVIII skyrius 
SNIEGUOLIS DREIFUOJA 


Nuo “Pandoros" žuvimo saulė šešis kartus patekėjo ir vėl nusileido į 
vandenyną, ir per tą laiką Snieguolis su savo globotine patyrė visokių 
nuotykių, kuriuos čia trumpai aprašysime, nors jie ne tokie — gausūs, 
kaip Beno Breiso su Viljamu. 

Įsitaisęs ant kelių šiaip taip surinktų lentgalių, Snieguolis praleido 
naktį tarp plūduriuojančių laivo nuolaužų. 

Jis girdėjo, kaip kraupiai ir grėsmingai šaukė vergai, nustumti atgal į 
vandenį nuo didžiojo plausto, kai, tik į jį įsikibdavo. Jis matė, kaip, plati 
burė staiga išsiskleidė ir tamsus plaustas pamažu nučiuožė per 
vandenyną. Jis girdėjo agonišką klyksmą tų, kurie, mokėdami plaukti, 
ilgiau išsilaikė ant vandens, bet galop vienas po kito ėmė skęsti, nes 
juos apleido jėgos arba užpuolė rykliai. Pagaliau riksmai liovėsi, radosi 
tylu kaip kapuose, ir juodas jūros paviršius aplinkui vėl pasidarė ramus 
ramutėlis. Net plėšrūnai rykliai apleido šią vietą — matyt, nusitvėrę po 
auką, jie nuplaukė į nepasiekiamas gelmių olas, kad galėtų netrukdomi 
papuotauti. 

Kai išaušo rytas, negras su mergaite išvydo aibę visokių daiktų, 
tačiau Žmogaus nematė nė vieno; Snieguolis žinojo, kad išsigelbėjo tik 
tie šeši vyrai, nuplaukę su gigu, ir įgula ant plausto. 

Įgula, kuri iškėlė burę, norėdama nutolti nuo nelaimingųjų vergų, 
kimbančių į plaustą, greitai dingo jiems iš akių, o anie šeši irgi yrėsi 
labai spėriai, norėdami nutolti nuo savo įgulos. Todėl, kai virš 
vandenyno nušvito diena, iš nelaimės vietos nebebuvo matyti nei gigo, 
nei plausto. 

Snieguoliui iš pradžių pasirodė keista, kad nė vienas vergas 
neišsigelbėjo — juk galėjo įsikibti į kokią lentą ar šiaip kokį daiktą. 

Bet buvo taip. Tie, kurie mokėjo plaukti, leidosi paskui plaustą ir tiek 
nutolo nuo degančio laivo, kad nebepajėgė grįžti atgal, o kiti, apsupti 
liepsnos, taip persigando, kad nieko nebegalvodami šoko į vandenį ir 
tuoj pat prigėrė. 

Sulig pirmaisiais vos patekėjusios saulės spinduliais Snieguolis 
pamatė, kad jis vienas — tik su mažąja Lale — vidury Atlanto 
vandenyno, vienas ant kelių lentgalių, be kąsnelio valgio, be lašelio 
vandens! 

Padėtis tokia baisi, kad net didžiausias narsuolis gali įpulti į neviltį. 

Bet Snieguolis ne iš tų, kur taip greit praranda viltį. Jis buvo patyręs 
daug pavojų — tiek vandeny, tiek sausumoj, todėl nepasimetė ir šią 
nykią valandą: užuot puolęs sielvartauti ir aimanuoti, jis ėmė galvoti, 
kaip čia geriausiai išsivertus. 


Pirmasis daiktas, kurį išaušus pamatė Snieguolis, įžiebė jo širdyje 
šiokią tokią viltį ir paskatino sukrusti ir gelbėti save ir mergaitę. Tai 
buvo nedidelė statinaitė, plūduriuojanti netoliese, ir Snieguolis iš tam 
tikrų ženklų ją pažino. Prieš laivo gaisrą ji stovėjo kambuzo kertėje su 
keliais galonais geriamo vandens, kurį jis turėjo slapčiomis susipylęs iš 
bendrų atsargų, kol įgula dar nebuvo nusprendusi vandenį normuoti. 

Buvęs laivo kokas kaip mat pasigavo statinaitę ir stipria virve pririšo 
prie lentos, ant kurios sėdėjo raitas. Kad ne šioji netikėtai rasta 
statinaitė, Snieguolis, ko gero, būtų gavęs galų gale nusiminti. Juk be 
geriamo vandens neilgai teišgyventų ir jis pats, ir jo globotinė. 

O dabar, pamatęs statinaitę, Snieguolis tarsi pajuto apvaizdos 
ranką; tai ji paskatino ir daugiau ko pasiieškoti po tą vietą, kur būta 
laivo. 

Aplinkui ant nedidelių bangelių suposi, kaip ir jis pats, galybė visokių 
daiktų. Bet vienas bemat patraukė Snieguolio akį: tai buvo kita 
statinaitė, ne itin sandari ir tokio didumo, kokiose paprastai laikomi 
miltai. Snieguolis ją tuojau pažino — jis daug kartų ją buvo matęs 
maisto sandėlyje ir žinojo, kad ji pilna geriausių paplotėlių — galetų, 
skirtų pačiam kapitonui. 

Kadangi statinaitė ne kaip suleista, į ją prisisunkė sūraus vandens ir 
galetos sušlapo, bet buvęs kokas išdžiovins jas saulėkaitoje ir turės ko 
valgyti, tegul ir ne itin skaniai. 

Jis greitai iš griebė tą statinaitę iš vandens ir, užkėlęs ant mažo savo 
plausto, pastatė džiūti. 

Dabar Snieguolis pamatė, kad reikia patobulinti ir patį plaustą — 
padidinti jį ir sutvirtinti. Taip nusprendęs, jis pasičiupo vieną iš 
plūduriuojančių irklų ir ėmė plaukioti tarp išsibarsčiusių laivo likučių, tai 
šen, tai ten pasiimdamas kokį sau tinkamą daiktą. 

Neilgai trukus, Snieguolis gerokai prisirinko stiebų ir lentų, — pavyko 
sugriebti netgi dalį senojo savo būsto, kambuzo, — todėl pasistatė 
plaustą, kokio norėjo didumo. Ir labiausiai Snieguolis apsidžiaugė, 
pamatęs dar vieną dalyką — dabar tai galės drąsiai jaustis vandenyne! 
Ne per toliausiai nuo jo, ant bangų suposi kokios šešios tuščios 
statinės. Laive jų buvo per daug — ir gaisras kilo tik dėl to, kad jos 
pernelyg greitai buvo ištuštintos. Bet dabar Snieguoliui kaip tik tiek jų 
ir reikėjo; plaukiodamas nuo vienos prie kitos, jis susirinko visas alei 
vienos ir pritvirtino prie plausto taip, kad, kyšodamos virš lentų, jos 
sudarė aplinkui nelyginant parapetą. 

Po to Snieguolis ėmė rinktis iš vandens visokius daiktus, kurių, jo 
manymu, galėjo prireikti, ir, taip darbuodamasis, prabuvo kelias dienas 
“Pandoros" žuvimo vietoje. 

Švelnus vėjelis, kartais pakylantis ir vėl nurimstantis, nenunešė 
plausto toli nuo plūduriuojančių daiktų. Į kurią pusę judėjo jie, į tą 
pačią pusę kartu slinko ir plaustas. 


O negrui visai neatėjo į galvą iškelti burę ir atsiskirti nuo tų negyvų 
kraupiosios nelaimės liudytojų. Teisybę sakant, jam buvo atėjusi tokia 
mintis, bet jis ją atmetė, kaip netikusią. Snieguolis ne itin gerai išmanė 
laivininkystės teoriją, bet užtat gerai praktiškai pažinojo Atlanto 
vandenyną, ypač tą jo dalį, kur eina nelemtasis “centrinis kelias“, kurio 
niekad nepamirš, nes juo buvo vežamas į vergiją, — taigi Snieguolis 
pakankamai gerai susigaudė, kur esąs, ir žinojo, jog burė tik blaškys 
plaustą iš vienos pusės į kitą ir ne ką tepadės išvengti vandenų kapo. 
Vienintelis išsigelbėjimas — koks nors laivas, kuris, plaukdamas pro 
šalį, juos paimtų; taigi šitaip nusprendęs, Snieguolis nė nemėgino kur 
toliau nusigauti ir, atsidavęs vėjo bei vandens srovių valiai, plūduriavo 
sau pamažėle kartu su kitais sudegusio laivo daiktais. 


XIX skyrius " 
SNIEGUOLIS PLAUKIA ANT VISTŲ NARVO 


Taip Snieguolis kartu su mažąja Lale praleido šešias dienas, misdami 
sūriame vandenyje sudrėkusiomis galetomis, rastomis statinaitėje, ir 
dar šiuo tuo, ką užtikdavo jūroje, o brangusis vanduo iš statinaites 
gynė juos nuo troškulio kančių. . 

Per visas tas šešias dienas Snieguolis nei karto nenusiminė. Sis 
senas kokas buvo pergyvenęs jau ne vieną laivo katastrofą, ir jau nebe 
pirmą kartą jis atsidūrė vidury jūros. Sykį per audrą vėjas jį nubloškė į 
vandenį, o laivas dėl vėjo smarkumo negalėjo apsigręžti jo gelbėti, ir jis 
liko vienas. Puikiai mokėdamas plaukti, jis kokią valandą išsilaikė ant 
vandens, grumdamasis su milžiniškomis bangomis. Žinia, vis tiek 
pagaliau būtų nugrimzdęs į dugną, nes toji vieta, kur jis iškrito, buvo 
už kelių šimtų mylių nuo žemės. Bet kaip tik tada, kai jėgos ėmė sekti, 
Snieguolis pamatė plaukiant vištų narvą ir tuoj į jį įsikibo; narvas buvo 
gana didelis, gerai Snieguolį išlaikė, ir tas nebenuskendo. 

Jis suprato, kad narvą jam bus išmetę iš laivo draugai; tik visa bėda, 
kad paties laivo nebematyti nė ženklo, todėl galų gale net ir narvas 
nebepadės, nelaimingasis vis tiek turės žūti tarp bangų. Tačiau audra 
nurimo, vėjas staiga pakeitė kryptį ir grąžino laivą į senąjį kelią, kur 
per Žmogaus balso nuotolį plaukė Snieguolis; tada jį draugai ir 
išgelbėjo. 

Taigi, prisiminęs tą nutikimą ir ne vien tą, Snieguolis per daug 
nenuliūdo. Atvirkščiai, jis elgėsi taip, tarsi ne tik turėtų šiokią tokią viltį, 
bet tikrai žinotų, jog išsigelbės iš tos padėties, kurioje atsidūrė, 
sudegus “Pandorai". 

Visas šešias dienas Snieguolis plušo, neleisdamas veltui nė minutės. 
Kaip jau sakyta, pirmiausia iš laivo liekanų, plaukiojančių aplinkui, jis 
prisirinko daugybę statybinės medžiagos. Iš jos pasidarė didelį plaustą, 
negailėdamas nei triūso, nei laiko, kad tik būtų geras ir patvarus. Šį 
darbą užbaigęs, jis rūpestingai sudėjo maistą, kokio turėjo prisirinkęs, 
o tada ėmėsi žvejoti. 

Aplinkui buvo daug žuvų. Bet tai baisios žuvys — rykliai, tie patys, 
kurie sudraskė nelaiminguosius vergus. Sie rajūs siaubūnai, tegul ir 
pasisotinę Žmogienos, vis vien tebesisukiojo „Pandoros“ nelaimės 
vietoje, — per kokią mylią aplinkui, tarp plūduruojančių laivo dalių — 
lyg bures iškišę iš vandens didžiulius pelekus, jie plaukiojo poromis, o 
kartais ir po kelis, tarsi vėl būtų išalkę ir ieškotų naujų aukų. 

Nors Snieguolis ir labai stengėsi, sugauti ryklio jam nepasisekė. Bet 
aplinkui buvo ir kitokių stambių žuvų, kurios į laivo žuvimo vietą 
suplūdo, pajutusios maistą — tunų, delfinų, bonitų ir kitokių vandenyno 
žuvų, kurių retai tepamatysi, nebent tik tokiais liūdnais atvejais. Su ilgu 


žeberklu, kurį irgi pavyko sugriebti, Snieguolis sugavo keletą žuvų, ir, 
šeštai dienai baigiantis, jo podėlis gerokai papilnėjo — jame jau buvo 
tunas, pora bonitų ir trys ryklio palydovai locmanžuvė ir du lipčiai. 

Perskrodęs ir išdarinėjęs Snieguolis tas žuvis supjaustė plonais 
gabalais ir išdėliojo ant statinių, supančių plaustą, kad saulėkaitoje 
išdžiūtų. 

Kadangi oras buvo gražus, Snieguolis sėkmingai darbavosi ir 
prisikrovė nemažai valgio; dabar jis drąsiai galėjo pasakyti, kad maisto 
jam ir jo pakeleivei užteks ne dienai ar savaitei, bet kelioms savaitėms; 
ar net mėnesiams. 

Dėl vandens jis taipogi buvo ramus. Iš akies nustatęs, kiek vandens 
yra statinaitėje, jis patenkintas apskaičiavo, kad pataupant užteks 
kelioms savaitėms. 

Apsidžiaugęs, kad viskas taip gerai susiklostė, Snieguolis šeštos 
dienos vakare atsigulė ir kietai užmigo. 

Nepasakysi, kad Snieguolis nebuvo miegojęs ir anas penkias naktis. 
Jis kiek primigdavo kas naktį. Bet kadangi būdavo mėnesiena, jis kone 
visą laiką prabudėdavo, dairydamasis po jūrą, — mat, bijojo, kad 
nepražiopsotų, jei koks laivas tyliai plauks pro šalį, ir nepraleistų 
progos išsigelbėti. 

Mažoji Lalė irgi budėdavo, kai jau Snieguolis per daug išvargdavo; ir 
taip pasivaduodami abudu būdraudavo kiaurą naktį. 

Tačiau šeštoji naktis buvo kitokia. Nešvietė mėnulis nei žvaigždės, 
jokio atšvaitėlio nei dangaus aukštybėse, nei jūroje. Tiek dangus, tiek 
vanduo buvo juodas juodutėlis. Tokią naktį neverta budėti. Nors laivas 
plauktų ir už kokio kabeltovo, vis tiek nematytum. Taigi šitaip 
nusprendę, Snieguolis ir mergaitė, apgaubti nakties tamsos, sugulė ant 
burės gabalų, atstojančių jiems sofas, ir nukeliavo Į sapnų karalystę. 


XX skyrius 
BLYKSTELI ZAIBAS 


Vos tik sudėjęs akis, Snieguolis ėmė knarkti, tarsi užsimerkus būtų 
smarkiau pradėjęs eiti per nosį oras. Tokių garsų, kaip jo knarkimas, 
retai tegirdėti jūroje, nebent sušnopuoja banginis arba suprunkščia 
delfinas. 

Tačiau mažoji Lalė nepabudo. Ji jau buvo pripratusi prie Snieguolio 
knarkimo, ir jis jai netrukdė miegoti, o greičiau liūliavo tarsi lopšinė. 

Tik praėjus keletui valandų po vidurnakčio, kai Snieguolls, tas buvęs 
laivo kokas, užknarkė dar trankiau ir pratisiau, Lalė pabudo, — mat, 
dabar jau nebe taip kietai miegojo. 

Supratusi, kas pažadino, mergaitė vėl norėjo užmigti ir jau buvo 
besiverčianti ant kito šono, bet staiga pamatė tokį reginį, kad ne tik 
išlakstė visi miegai, bet ir suėmė neapsakoma baimė. 

Kai ji atsimerkė, dangų, iki tol juodą, staiga nušvietė žaibas — ne 
išsirangęs zigzagais ar tiesus kaip ietis, o bekraštis, tarsi ugnies 
skraistė, uždengusi visą skliautą. 

Kartu ryškiai nušvito ir vandenynas, ir tarp daugybės daiktų, 
plūduriuojančių aplinkui plaustą, tarp tų laivo liekanų, prie kurių Lalės 
akys jau buvo pripratusios, ji pamatė, o gal jai tik pasirodė — vieną 
visiškai neregėtą. 

Tai buvo berniukas, gražus berniukas, klūpantis vandeny ar ant 
kokio daikto vandens paviršiuje! 

Zaibas nušvietė ir daugiau, daiktų, esančių šalia arba viršum jo. Lalė 
aiškiai pamatė dvi plonas lazdas, statmenai iškeltas per porą pėdų 
vieną nuo kitos, o tarp jų — kažkokius baltus skutus. 

Nėra ko stebėtis, kad Lalė nusigando, taip netikėtai išvydusi 
pamėklę tokioje vietoje ir tokiomis sąlygomis. Nėra ko stebėtis, kad 
pirmiausia jai dingtelėjo mintis pažadinti knarkiantį Snieguolį. 

Taip ji ir padarė, nelaukdama, kol žaibas dar kartą tvykstels ir ji 
galės pasitikrinti, ar tai teisybė, ar tik sapno sudirgintos vaizduotės 
padarinys. 

— Ką tu sakai? — paklausė Snieguolis, staigiai pažadintas per patį 
didingo knarkimo vidurį. — Matai ką? Tu taip sakei, mažyle? Bet kaipgi 
tu gali matyti tokią naktį? Tokioj tamsoj ir savo nosies neįžiūrėsi, Lale. 
Dangus juodas juodutėlis kaip seno negro oda. Tu apsirikai, mažyte, 
apsirikai! 

— Ne, Snieguoli, — atsakė Lalė netaisyklinga portugalų kalba. — Aš 
neapsirikau. Buvo šviesu, kai aš mačiau. Zaibas buvo viską nutvieskęs 
kaip dieną. Aš tikrai mačiau žmogų. — Tai kas gi ten buvo? — paklausė 
Snieguolis visiškai netikėdamas. — Vyras ar moteris? 

— Nei vyras, nei moteris. 


— Ne? Hm. Tai ten turėjo būti undinė. 

Man pasirodė, Snieguoli, kad ten berniukas. Tikrai! Tas pats 
berniukas. 

— Koks? : 

— Nagi tas iš laivo. Zinai, tas anglas iš įgulos. 

— Ach, tu, tur būt, kalbi apie Viljamą. Aš manau, kad jis jau seniai 
guli jūros dugne arba plaukia didžiuoju plaustu. Su kapitonu jis tikrai 
nenuplaukė, nes aš jį mačiau prie kambuzo, kai gigas jau buvo nutolęs. 
O jeigu jis išsigelbėjo su didžiuoju plaustu, tai tie niekšai jį, ko gero, 
suvalgys, kai tik išalks. Jiems tat vieni niekai. S-š! Kas gi čia? Kaip 
mane gyvą matai, aš girdžiu šnekant pavėjinėje pusėje. Ar tu girdi, 
Lale? 

— Taip, Snieguoli, girdžiu. 

— Ką gi tu girdi? 

— Balsą. 

— Kokį? 

— Berniuko, visai kaip jo. 

— Kieno? ' 

— Na, to jungos iš laivo. S-š! Vėl šneka. Bet jau kitas. 

— Dievulėliau! Tu sakai teisybę, mažyte. Tikrai girdėti du balsai. 
Vienas kaip to berniuko, apie kurį tu kalbi, o kitas — suaugusio 
žmogaus. Kas tai galėtų būti? Nejau čia vaidenasi “Pandoros" 
skenduoliai arba ryklių sudraskytieji žmonės? Pasiklausykim, mažyte, 
gal suprasim, kas tai? 

Sulig tais žodžiais negras atsisėdo, pasisuko į vėjo pusę ir, 
pasirėmęs į vieną tuščią statinę, kurios, kaip jau minėta, aplink plaustą 
sudarė tarsi parapetą, ėmė klausytis. 

Mažoji Lalė irgi pakilo ir, atsisėdusi šalia juodaveidžio savo draugo, 
įsmeigė akis į tamsą, laukdama, bene vėl tvykstels žaibas ir ji pamatys 
tą gražųjį berniuką, kurį vienintelį įsidėmėjo lemtingajame laive ir 
nepamiršo. 


XXI skyrius 
PRIE IRKLŲ! 


— Mūsų laukia mirtis! 

Ištaręs tuos kupinus baisios prasmės žodžius, jūreivis pakilo iš 
guolio ir pusiau sėdėdamas ėmė klausytis, tuo pat metu žvelgdamas į 
tamsą, supančią vandenyną. 

Viljamas, išsigandęs tokių globėjo žodžių, nieko neatsakė, tik kaip 
ir — anas klausėsi įtempęs ausis ir žiūrėjo. 

Tačiau matyti nebuvo ko — tik jūra ir dangus, bet ir tie tamsūs — 
neatskirsi, kur viena, kur kita. Per porą kabeltovų jau neįžiūrėsi nei 
plausto, nei valties, netgi laivo. O ir girdėti tik vėjo aimanos ir vandens 
pliuškenimas palei plausto kraštus. 

Kokias penkias minutes niekas nesudrumstė vėjo ir bangų dueto, ir 
Benas ėmė galvoti, kad bus apsirikęs. Ten, tikriausiai, būta ne žmogaus 
balso, ir išvis — ne balso. Juk jis girdėjo dar pusiau per miegus. O gal 
iš tikrųjų nė negirdėjo, gal jam tik pasirodė? Ir tas balsas buvo labai 
neaiškus, tik kažin koks murmesys. Gal ten šnopavo delfinas ar šiaip 
kokia neregėta jūrų pabaisa — juk Benas žinojo vandenyne esant tokių 
gyvūnų, kurių net seni jūrininkai, nuolat plaukiojantys po vandenyną, 
gal būt, nėra matę. O gal ten murmėjo vienas iš tų gelmių gyventojų, 
kurie turi žmogaus pavidalą ir yra vadinami lamantinais, jūros 
mergelėmis ar kaip ten kitaip? 

Bet keisčiausia, kad Viljamas tariasi girdėjęs mergaitės balsą ir yra 
tuo įsitikinęs! Tikriausiai, tai būta paukščio, o gal undinės. Benas būtų 
kur kas mieliau patikėjęs, kad tai pastaroji. Tačiau kaip paaiškinti, kad, 
be mergaitės, girdėjosi dar ir vyriškas balsas? 

— Ar tu tikrai girdėjai vyrišką balsą, vaike? — paklausė jūreivis, 
norėdamas galutinai išsklaidyti savo dvejones ir tvirtai įsitikinti. 

— Taip, Benai, — atsakė berniukas. — Tikrai girdėjau — ne garsiai 
šnekant, tik kažką murmant. Bet nemanau, kad tai Legro. O jeigu ten 
jis!.. 

— Tu turėtum atsiminti bjaurų prancūzišką to niekšo kranksėjimą. 
Tikrai turėtum, Viljamai. Na, bet tikėkimės, kad abudu klystam, nes, jei 
pakliūsim į tų nenaudėlių rankas, pasigailėjimo nelauk. Dabar jie būtų 
išalkę ir plėšrūs kaip rykliai. 

— Oi! — sušuko Viljamas, iš naujo apimtas baimės. — Gal vis dėlto 
ten ne jie! 

— Tyliau, vaike, — sudraudė jūreivis, — kalbėk pašnibždom. 

Kad neišgirstų, jeigu jie arti. O matyti jie mūsų nematys, kaip ir mes 
jų, bent iki ryto. Kad vėl juos išgirstume, tai žinotume, kurioje jie 
pusėje. Pirma aš nesupratau. 


— O aš supratau, — atsakė Viljamas. — Abudu balsus girdėjau iš tos 
pusės. 

Berniukas parodė pavėjui. 

— Tu manai ten? 

— Aš tikrai iš ten girdėjau. 

— Keista, — nusistebėjo jūreivis. — Kai atsiskyrėm, didysis plaustas 
buvo kitoje mūsų pusėje. Negi jis būtų pro mus praplaukęs? O gal 
vėjas pasikeitė? Visko gali būti, nors ir neįprasta, kad šioje Atlanto 
vietoje pūstų vakaris. Pagaliau kaip čia be kompaso ir susigaudysi, kur 
esi. Danguje nė Žvaigždelės, o tiesą sakant, jei kokia ir būtų, nedaug 
naudos turėtume. Juk vis tiek ne šiaurės žvaigždė, jų šiose platumose 
niekada nesimato. Ar tikrai manai, kad kalbėjo pavėjinėje pusėje? 

— Oi Galiu galvą guldyti, Benai. Balsai at sklido prieš vėją. 

— Na, tai ir mes leiskimės į tą pusę ir plaukim nuo jų kuo toliau. Prie 
darbo, vaike! Nuimkim tas ryklienos šonines, nes jos, nelyginant burė, 
mus neša pavėjui. Užgulsime irklus ir dar prieš išauštant nutolsime 
tiek, kad jų nei girdėsime, nei matysime. 

Abu sykiu pašoko ir pradėjo imti nuo virvių pusiau išdžiūvusius 
ryklienos gabalus ir dėti ant plausto, — mat, kaip Benas sakė, jiems 
reikėjo irklų, kurie iki tol atstojo stiebus. 

Darbavosi jie tylėdami ir tik retkarčiais stabteldavo pasiklausyti. 

Juodu nuėmė ryklieną ir jau buvo benurišą virves, bet čia jų dėmesį 
patraukė dar viena virvė, apvyniota aplink irklo galą. Tąja virve buvo 
užrištas jų brezentinis vandens maišas, ji laikė maišą stačią, kad 
neišbėgtų vanduo. 

Visa laimė, kad jie dirbo labai atsargiai. Jeigu ne, jie būtų staigiai 
nuvertę "stiebą", prie kurio toji virvė buvo pririšta, ir gėlas jų vanduo 
būtų smarkiai apmažėjęs, ko gero, visai išbėgęs į sūrią jūrą, jiems dar 
nespėjus nė susigaudyti. O dabar jie laiku pamatė, koks gresia 
pavojus, todėl irklo nebetraukė. 

Ir abudu susimąstė, ar beverta plaukti prieš veją. Juk vienu irklu ne 
kažin kiek tepasistūmėsi, o antruoju naudotis negalima. 

Tiesa, juodu turi perlūžusį žeberklą, kuris buvo įkliuvęs rykliui į 
dantis ir kurį jie vėliau išsitraukė iš vandens. Jį galima įsmeigti vietoj 
irklo, kad laikytų vandens maišą. Taip sugalvoję, abudu, nieko 
nelaukdami, stojo prie darbo. 

Per keletą minučių irklą jie pakeitė žeberklu; dabar, turėdami 
abudu — irklus, atsisėdo vienas prie vieno krašto, kitas prie kito ir 
pradėjo irtis prieš vėją ir tolti nuo paslaptingųjų balsų. 


XXII skyrius 
EI, AR TEN LAIVAS? 


Jie yrėsi patyliukais, atidžiai klausydamiesi, ir vos spėjo užsimoti 
irklais kokį dešimt kartų, kai jų ausis vėl pasiekė tie patys garsai, 
kuriuos Viljamas tarė esant mažos mergaitės balsą. Tie garsai, tylūs 
kaip ir pirma, atrodė lyg vienas po kito tariami žodžiai, sakytum, ten 
ramiai kas šnekučiavosi. 

— Dievaži! — sušuko jūreivis, kai tik balsas nutilo. — Te niekada 
laivo sąrašuose nebebūsiu Benas Breisas, jeigu čia ne mergaitės 
balsas! Betgi ji tokia mažulytė, ne ką didesnė už duonriekį peilį. Ir tarsi 
su kuo kalbėjosi. Simts nelabųjų, kas tai galėtų būti, Vilmai? 

— Aš nežinau. Gal undinė? 

— Undinė? Tikriausiai. 

— Bet ar undinių esama iš tiesų, Benai? 

— Hm! Ar esama undinių? Tai kad paklausė! Kas gi išdrįs pasakyti, 
kad undinių nėra? Nebent koks sausumos žiurkė, kuris niekuo netiki, 
nes jokio didesnio stebuklo už dvigalvį veršį ar keturiom kojom viščiuką 
nėra gyvenime regėjęs. Zinoma, kad undinių yra. Aš pats esu kelias 
matęs. O kartą plaukiojau su vienu jūreiviu, kuris buvo buvęs Indijos 
vandenyne, — tai ten, sako, undinių ištisi pulkai; užsileidusios ilgus 
plaukus ant pečių, jos atrodo kaip mokinės, išėjusios pasivaikščioti po 
Portsmuto ar Greivsendo apylinkes. S-š-š! Vėl prašneko! 

Jis nutilo, ir plonas balselis — kokių aštuonių ar dešimties metų 
mergaitės — nuskambėjo virš bangų; iš intonacijos atrodė, kad ji su 
kažkuo kalbasi. 

Netrukus, tarsi jai atsakydamas, sududeno kitas balsas vyriškas! 

— Jeigu ten undinė, — sušnibždėjo Benas Viljamui, — tai čia — 
vandenis. Tai bent pašnekovai, tesubyra man španhautai! 

— Nieko nesuprantu, — nebesusigaudydamas atsakė berniukas. 

— Siaip ar taip, — pridūrė jūreivis apsiraminęs, — čia ne didysis 
plaustas. Tarp tų niekšų nėra nė vieno, kas turėtų tokį balsą, kaip šioji 
mažylė. O ir vyriškio šneka visai kitokia, negu Legro. Man taip buvo tik 
susirodę per miegus. 

— O jeigu čia undinių pulkas, — kalbėjo jis toliau, — mums nėra 
jokio pavojaus, net jeigu su jomis būtų ir vyrų. Bent aš nesu girdėjęs, 
kad jos padarytų daugiau žalos, negu tikros moterys. Tik aišku, kad čia 
ne tas prancūzas su savo nenaudėlių gauja. Ačiū dievui! O gal čia 
plaukia koks laivas?! 

Sulig tais žodžiais jūreivis atsistojo, bene ką geriau pamatys. 

— Aš šūktelsiu, Vilmai, — pasakė jis. — Aš šūktelsiu jiems. 

Klausykis ausis ištempęs, vaike, gal išgirsi atsakymą. Ei, ar ten 
laivas? 


Jis sušuko į tą pusę, iš kur sklido paslaptingieji balsai. 

Atsakymo nebuvo, ir Benas, atidžiai pasiklausęs, dar garsiau 
šūktelėjo: 

— Ei, ar ten laivas? 

Tarsi aidą jie tučtuojau išgirdo tuos pačius žodžius, bet tai buvo ne 
aidas. Vandenyne aido nebūna, be to, balsas, atkartojęs šį žinomą 
šūksnį, skambėjo visai kitaip, negu Beno. Ir vis dėlto, nors intonacija ir 
akcentas skyrėsi, galėjai aiškiai suprasti jog balsas Žmogaus, vyriškio. 
Jis buvo šiurkštus ir nemalonus, tačiau nereikia nė sakyti, kad Benui 
Breisui ir jaunajam jo draugui atrodė kaip gražiausia muzika, kokią tik 
jie kada begirdėjo. Netrukus iš tų pačių lūpų nuaida, kiti žodžiai. 

— Dieve mano! — kalbėjo tasai keistasis balsas. — Kas ten, po 
velnių šaukia? Ar jūs su valtim? Cia jūs, kapitone? O gal jūs, masa 
Legro? 

— Negras, — burbtelėjo Benas Viljamui. — Tai kokas Snieguolis. 
Prisiekiu Neptūnu, tai jis. Bet kaip tas juodukas čia pakliuvo? Kuo jis 
plaukia? Ant didžiojo plausto jo nebuvo. Aš maniau, kad jis pabėgo su 
kapitono gigu. Jeigu taip, čia turi būti toji valtis. 

— Ne, — atsakė Viljamas. — Aš tikrai mačiau Snieguolį prie 
kambuzo, kai gigas jau buvo nuplaukęs. O kadangi jo nebuvo ant 
didžiojo plausto, maniau jį nuskendus arba sudegus laive. Bet čia tikrai 
jo balsas! Va ir vėl! 

— Ei jūs, ten! — vėl garsiai ir pratisai nuskambėjo šauksmas virš 
vandenyno. — Ei! Kas ten šaukė? Koks čia laivas? O gal visai ne laivas? 
Gal kas nors iš “Pandoros"? 

— Taip, — atsakė Benas. — Mes — padegėliai iš “Pandoros". 

Kas kalba? Ar tai tu, Snieguoli? 

— Tas pats, o kas jūs? Ar jūs masa kapitonas su gigu? 

— Ne. 

— Tai masa Legro su plaustu? 

— Nei vienas, nei kitas, — atsakė jūreivis. — Aš esu Benas, Benas 
Breisas. 

— O dangau! Ką jūs sakot! Masa Breisas! Kaipgi jūs atsiradot čia, 
juk buvot ant didžiojo plausto? 

— O dabar ant savo. Ar tu, Snieguoli, irgi su plaustu? 

— Taip, masa Benai, taip. Aš pasidariau plaustą iš nuolaužų ir tuščių 
statinių. — Ar tu vienas? 

— Ne visai. Su manim yra mažylė, mergaitė iš kajutės. 

Žinot, mažoji Lalė. 

— Ach, tai ji, — sumurmėjo Benas, prisiminęs mažąją “Pandoros" 
keleivę. — Ar tu, Snieguoli, plauki, ar stovi? 

— Plūduriuoju vienoje vietoje kaip raudonmedžio rąstas. — atsiliepė 
Snieguolis. — Nuo to laiko, kai sprogo parakas, nė mylios 
nenuplaukiau. 


— Na tai palauk. Mes turime irklus. Tuoj atplauksime pas tave. 

— Jūs sakot "mes"? Tai jūs ne vienas ant plausto? 

— Ne, su manim yra mažasis Viljamas. 

— Mažasis Viljamas? Tas drąsusis berniukas? Aš mačiau jį, eidamas į 
kajutę mažylės. Mačiau, kaip jis su kirviu nudaužė liuko grotas. Tai jis 
išlaisvino negrus. Tik visa bėda, kad iš to nebuvo jokios naudos. Vienus 
sudraskė rykliai, kiti nugarmėjo į dugną. O dieve, kaip jie šaukė, kaip 
jie rėkė, šokdami į vandenį! 

Nei Benas, nei Viljamas nesiklausė, ką ten negras pats sau 
postringavo, — jiems užteko, kad girdi jo balsą ir lyg pagal kelrodį 
tamsoje gali plaukti link jo. Sužinoję, kur Snieguolis, juodu apsisuko ir 
ėmė irtis į tą pusę, nors visai neseniai kiek įkabindami varėsi nuo jos. 

Kadangi vėjas buvo palankus, jie plaukė gana greitai, ir tuo laiku, 
kai negras baigė nesklandžią savo kalbą, juodu jau buvo per pusę 
kabeltovo nuo Snieguolio ir jo globotinės ir tamsoje beveik galėjo 
įžiūrėti, keistąjį plaustą su savo likimo draugais. 

Tuo tarpu dangaus skliautą perskrodė žaibas, ir abiejų plaustų 
keleiviai pamatė vieni kitus. Dar kelios sekundės, ir plaustai susiglaudė, 
o jų įgulos ėmė taip džiaugsmingai sveikintis, tarsi šis netikėtas 
susitikimas būtų juos išvadavęs iš gresiančių pavojų ir mirties. 


XXIII skyrius 
PLAUSTAI SUSITINKA 


Du keleiviai, netgi visai nepažįstami, susitikę vidury dykynės, 
tikriausiai, nepraeis pro šalį, neprašnekinę vienas kito. O jeigu susitiks 
senį pažįstami, tai sustoję kuo ilgiausiai kalbėsis ir neišsiskirs tol, kol 
tik bus įmanoma. Ir jeigu pasirodys, kad gali eiti tuo pačiu keliu, su 
kokiu džiaugsmu priims vienas kito draugystę arba su kokiu skausmu 
jie skirsis. 

Kaip sausumoj, vidury dykumos, susitinka du keleiviai ar keleivių 
būreliai, taip ir kitokioje dykumoje, vidury vandenyno, susitiko tie du 
plaustai, apie kuriuos iki šiolei pasakojome. Jais plaukiantys Žmonės — 
ne svetimi, o seni pažįstami. Gal praeityje ir ne visi buvo draugai, bet 
dabar, atsidūrę tokiose sąlygose, visam laikui pasidarys draugai. 
Bendro pavojaus išsigandęs liūtas glaudžiasi prie ėriuko, o plėšrusis 
jaguaras prie baikščiojo danieliaus, kuris irgi nebesibaido tokios 
pragaištingos kaimynystės. 

O taip keistai susidūrusių plaustų keleiviai ypatingo priešiškumo 
vieni kitiems nejautė. Tiesa, kadaise negras nemėgo Viljamo, o su 
Benu Breisu irgi ne itin bičiuliavosi. Tačiau visa tai praeity. 
Paskutinėmis dienomis prieš “Pandoros" žŽuvimą jų jausmai pasikeitė. 
Bendras troškimas suartino visus tris, ir jie sudarė, jeigu ne 
draugiškumo, tai bent pakantumo trikampį. Sis trikampis, žinoma, 
buvo taisyklingas: Benas ir Viljamas — jo kraštinės, o Snieguolls — 
pagrindas. Vargu ar bereikia sakyti, kad, susitikus tokiomis sąlygomis, 
visi praeities piktumai, jei tokių ir būta, buvo užmiršti ir dovanoti. 

Taigi praeitis užmiršta. Beno Breiso ir Snieguolio, o taip pat Viljamo 
ir Snieguolio kovos kirviai kadai kadės užkasti, ir dabar jie susitiko ne 
kaip priešai, bet kaip seni pažįstami, beveik kaip bičiuliai, ne beveik, o 
tikri bičiuliai. Kas buvo, pražuvo — dabar bendras pavojus juos 
suartino, ir jie pasisveikino kuo draugiškiausiai. 

Taip susitikus, savaime aišku, niekam net į galvą neatėjo skirtis. 
Abiejų plaustų keleiviai suprato, kad jų troškimas vienodas. 

Ir vieni, ir kiti vandenyno — klajūnai, nori ištrūkti iš tų vandens tyrų, 
kur atsidūrė, laivui sudegus, ir vieni, ir kiti trokšta išsigelbėti iš bendro 
pavojaus. O bendromis jėgomis gal bus lengviau tai padaryti. Kodėl gi 
jiems skirtis ir ieškoti išsigelbėjimo kas sau? 

Apie tai negali būti nė kalbos. Nuo pat pirmos susitikimo akimirkos 
jie instinktyviai pajuto, kad jų dalia viena ir reikia būti kartu. 

Po to, kai plaustai prisiartino vienas prie kito, o jų Žmonės kuo 
džiaugsmingiausiai pasisveikino, kapitonai ėmėsi rimto darbo — 
pradėjo rišti į krūvą nepatvarius savo “laivus", kad galėtų plaukti 
neišsiskirdami. 


— Snieguoli, — paklausė Benas, — o lyno ar turi? 

— Kiek tik nori, — atsakė buvęs “Pandoros" kokas. — Va visa 
buchta. Užteks? 

— Kur jau ne! — tarė Benas. — Na, tai mesk ją čia, koko vaike! 

Op — lia! — Viena ranka sugavęs buchtą, kita nusviedė lyno galą atgal 
virš tuščios statinės ir paliepė: — O dabar pririšk, Sniegiau. Manau, taip 
visai padoriai prabūsim iki aušros. O tada geriau susitvarkysim. 

Buvusis kokas čiupo atsviestąjį lyno galą ir, kaip įsakė jūreivis, 
pririšo prie vienos plausto lentos, o Benas tuo tarpu kitą galą pritvirtino 
savo plauste prie statmenai įsmeigto, žeberklo. 

Tą darbą jie baigė greitai ir, kiek laiko pašnekučiavo smulkiai 
pasipasakoję apie nutikimus po išsiskyrimo nelemtosios “Pan doros" 
denyje, sugulė pailsėti iki ryto, o tada su pirmais saulės spinduliais stos 
ir visam laikui sujungs abu plaustus, taip netikėtai atsidūrusius greta. 


XXIV skyrius 
PLAUSTAI PERSTATOMI 


Beno pažadintos, abiejų plaustų įgulos sukilo dar brėkštant. 

Virš vandenyno tekanti — saulė nušvietė visų keturių veidus, ir tų 
veidų išraiška dabar buvo visiškai kitokia, negu vakar, jai leidžiantis. 
Tegu jie neatrodė linksmi, tačiau visų akyse švietė viltis, — mat, 
susidėję į draugę, jie vėl ėmė tikėtis, jog pasiseks išsigelbėti. Tikrai, 
netgi pati mažiausioji, ir toji suprato, kad susijungę visi pasidarė 
tvirtesni ir kur kas lengviau išvengs pavojų, nes du stiprūs vyrai gali 
padaryti daug tokių dalykų, kurių vienas nieku gyvu neįveiks, juo labiau 
kad kartu ir jaukiau, ir drąsiau. 

Jau tai, kad šitaip susitiko, jiems atrodė geras ženklas. Juk vieni iš jų 
stengėsi susitikimo išvengti, tačiau likimas juos vis tiek suvedė, ir tai 
jiems teikė vilčių ateičiai. 

Va todėl Benas Breisas taip anksti pats pakirdo ir visus kitus 
prižadino. 

Šis jūreivis labai gerai žinojo, kokie permainingi būna vėjai, ir 
suprato, jog ramus oras nebe kažin kiek tvers, todėl jis anksti atsikėlė, 
norėdamas sujungti plaustus ir taip juos įrengti, kad jokia audra nebūtų 
baisi. 

Pastatyti tokį plaustą prityrusiam jūreiviui atrodė nesunku. Anksčiau 
tai nebuvo kaip, bet dabar, turint du plaustus ir daugybę kitokios 
medžiagos, kurią, saulei pakilus, visi išvydo plūduriuojant aplinkui, 
galima pabandyti. Kodėl gi ne? Ir Benas su Snieguoliu nutarė imtis 
darbo. 

Kiek pasvarstę juodu nusprendė išardyti mažesnįjį plaustą — tą, 
kuriuo plaukė Benas su Viljamu. Jo lentas panaudos — didesniojo ir 
geresniojo — Snieguolio plausto perstatymui ir sutvirtinimui. 

Kažin kokių pakeitimų jie nedarys — paliks plaustą tokio pavidalo, 
koks yra, nes Snieguolio jis sumanytas gana išradingai. Taigi tasai 
plaustas visai geras, tik reikia jį sustiprinti ir padidinti. 

Prieš pradedant darbą, aišku, reikėjo užvalgyti. Pusryčius patiekė 
Snieguolis iš savo atsargų, kurias krovė tas visas dienas — galetas ir 
džiovintą Žuvį. 

Kadangi ugnies nebuvo, kokas negalėjo parodyti ką sugebąs ir 
pataisyti skanesnio valgymo. Jūros vandeny išmirkusios galetos buvo 
sūrokos, bet taip išalkusiems valgytojams čia ne bėda, juo labiau kad 
pavalgę užsigėrė vynu su vandeniu. 

Jus galite paklausti, o iš kur tas vynas; tą patį klausimą uždavė 
Snieguoliui ir jūreivis, pamatęs tokią prabangą. 

Atsakyti lengva. Kapitono kajutėje tarp kitų daiktų stovėjo ir 
nedidelė statinaitė kanario. Laivui sprogus, ji atsidūrė jūroje, o kadangi 


buvo ne visai pilna, tai nenuskendo, ir Snieguolis ją susigavo ir prisirišo 
prie plausto. 

Po pusryčių prasidėjo darbas. Pirmiausia nuo mažojo plausto, 
pasmerkto išardymui, buvo nuimti ryklienos gabalai; paskui atėjo eilė 
genialiajam Beno išradimui, dabar jau nebereikalingam brezentiniam 
vandens maišui: iš jo vanduo buvo kuo atsargiausiai perpiltas į 
patikimesnę saugyklą — į vieną tuščių statinių, iki tol buvusių 
Snieguoliui plausto plūdurais. 

Į Snieguolio plaustą buvo perkelti taipogi irklai, burė, sulaužytasis 
žeberklas, kirvis ir brezentas: o tada imta plėšti lentos, rėjos ir viena 
po kitos dėti į naująjį statinį. 

Darbas užtruko visą dieną, tik valanda buvo su gaišta pietums. 
Kartas nuo karto dar nebaigtas plaustas, pavarytas irklų, pajudėdavo 
čia į vieną pusę, čia į kitą, kai reikėdavo pasiimti lentų, virvių ar kokių 
kitokių daiktų, kurių Snieguolis neturėjo. Mat, dabar prireikė daug tokių 
dalykų, kurie pirma jam atrodė nenaudingi, nes pats vienas būtų nieko 
negalėjęs su jais padaryti. 

Plaustas dar nebuvo baigtas, kai saulė nusileido, tačiau visi nuėjo 
miegoti ramūs, nes iš dangaus matėsi, kad oras dar bus gražus, o tokiu 
oru kitą rytą per kelias valandas viską užbaigs. Ir tada jie turės 
plaustą, kur lengvai išsiteks ir patys, ir jų daiktai, o tvirtumo jis bus 
tokio, kad atlaikys ir didžiausią audrą, kokių net šioje tikrai ramioje 
Atlanto vandenyno vietoje pasitaiko. 


XXV skyrius 
“KATAMARANAS" 


Kitą rytą, vos prabrėškus, visi trys — Benas, Snieguolis ir 
Viljamas — vėl stojo prie darbo: virvėmis surišo sudėtus ir stropiai 
suleistus rąstus bei lentas ir, kiek tik turėjo jėgų, suveržė. 

Plaustas baigtas. Jis pailgas, kiek panašus į plokščiadugnį laivą ar 
keltą, kokių dvidešimt pėdų ilgio ir maždaug dešimt platumo per bimsą. 
Aplinkui reikiama tvarka pririštos tuščios statinės. Viena skersa 
priešakyje, kita, taipogi skersa vairagalyje. Likusios keturios 
priešpriešiais pririštos po dvi išilgai — dešiniojo ir kairiojo borto: dvi 
arčiau priešakio, o dvi ties vairagaliu. Tokiu būdu išlaikyta simetrija ir 
plaustas tikrai pritaikytas ilgam plaukiojimui — ne veltui Benas Breisas, 
vyriausiasis architektas; juokais ji praminė "Katamaranu" [* Indijoje 
katamaranu vadinami tam tikri plaustai. Siuo vardu vadinami ir nedideli 
dviejų korpusų laivai su bure vidury.]. 

Taigi apie vidurdieni “Katamaranas" buvo gatavas. — Jeigu 
Snieguolis būtų buvęs vienas, jį būtų tokį Jau ir palikęs — mat, vis tiek 
nesitikėjo tokiu plaustu pasieksiąs žemę. Tačiau Benas, daugiau 
išmanantis tokius dalykus, galvojo kitaip. Jis tarė, kad jie ne tiktai gali, 
bet ir iš tikrųjų atliks tokį žygį. Benas žinojo, kad jie yra pačiame 
pietinių pasatų centre, todėl plaustą, netgi paliktą likimo valiai, vis vien 
kada nors atneštų prie Pietų Amerikos krantų. Iškėlus burę, plausto 
greitis padidės; tiesa, toks griozdas netgi su bure itin greit nepaplauks, 
bet vis dėlto, tegu ir pamažu, jie pasieks žemę. Benas žinojo, kad 
reikia tik laiko ir viskas priklauso nuo to, kiek jie turės maisto, o ypač 
vandens. 

Mintyse apytikriai viską apskaičiavęs ir pamatęs, kad tai įmanoma, 
Benas nusprendė išbandyti laimę ir iškelti plauste stiebą su bure. Šiaip 
ar taip, nuo to blogiau nebus — sutikti laivą, plaukiant pavėjui, yra tiek 
pat vilties, kiek plūduriuojant vienoje vietoje. . 

O ir medžiagos stiebui ir burei po ranka į valias. Salimais vandeny 
sūpavosi “Pandoros" bizanis su visa rėja ir vantais. Iš rėjos padarę 
stiebą, o iš gafelio — rėją, jie iškels tokią burę, kad “Katamaranas" 
skriste nuskris per vandenyną. 

Viską apsvarstęs, Benas su Snieguoliu ir Viljamu pradėjo statyti 
“Katamarano" takelažą, ir, trečiai dienai baigiantis, keistojo plausto 
centre, pačiame viduryje tarp priekio ir vairagalio, iškilo aukštas stiebas 
su rėja ir vantais, o ant jo kabojo sudribusi burė ir laukė, kada iš rytų 
papūs vėjas ir ją išskleis. 

Vėjelis, atnešęs Beną su Viljamu atgal į “Pandoros“ žuvimo vietą ir 
vėl suvedęs su senu įgulos draugu Snieguoliu, pūtė iš priešingos pusės, 
negu jūreiviui reikėjo. Tiesa, ir tasai vėjelis buvo ne toks, kokių šioje 


geografinėje platumoje galima laukti — tik švelnus brizas, kada — 

ne — kada padvelkiąs per štilį, stojusį nuo pat laivo žuvimo. Toksai 
brizas dvelkė ir tą naktį, kai plaustai susitiko, o nuo to karto, ištisas tris 
dienas, kol buvo statomas “Katamaranas“, jis nė sykio nesudrumstė 
štilio ramybės. 

Ketvirtą dieną oras buvo vėl toks pat, ir nė menkiausias vėjelis 
nešiaušė stiklinio jūros paviršiaus, kuriame, nelyginant veidrodyje, 
atsispindėjo keistasis “Katamaranas" su šešiom statinėm tarsi falšbortu 
iš šonų ir su vienu masyviu, smailėjančiu stiebu viduryje. 

Nei pats “Katamarano" kapitonas Benas Breisas, nei tie jo įgulos 
nariai, kurie buvo pakankamai suaugę ir gebėjo galvoti apie ateitį bei 
apsidrausti nuo galimų jos netikėtumų, nesikrimto, kad dėl užtrukusio 
štilio turi sėdėti be darbo. Jie be darbo ir nesėdėjo — rado ką veikti per 
visą dieną. Be perstojo stumdamiesi irklais, kurių, visa laimė, turėjo 
net keletą, jie skersai išilgai išnaršė tą kvadratinės mylios plotą, po kurį 
išsisklaidę plūduriavo nelaimingosios “Pandoros" likučiai. Plaukiodami 
prisirinko visokiausių daiktų ir susidėjo ant plausto — juk nežinai, ko 
ateityje prireiks. 

Tarp tų daiktų Benas netikėtai rado ir savo skrynutę. Joje buvo 
švarių baltinių pamaina, išeiginė eilutė, su kuria puošdavosi, eidamas į 
krantą, ir daugybė visokių niekniekių — ko gero, ir jie pravers tokioje 
neįprastoje kelionėje. 

Pati skrynutė bus jiems kaip spinta. 

Taip praleidę ketvirtąją dieną, katamaraniečiai nuėjo miegoti. 

Kai saulė vėl patekėjo virš vandenyno, stiklinis jo paviršius jau buvo 
sušiauštas vėjo, pučiančio tarsi iš pačios saulės. Tada vyrai užtraukė 
burę slidžiu stiebu aukštyn, pritvirtino škotais, ir “Katamaranas", 
smarkiai skrosdamas vandenį, greitai nutolo nuo nelemtosios vietos, 
kur žuvo vergų laivas. 

— Į vakarus! — suriko Benas Breisas, pamatęs, kaip burė išsipūtė ir 
plaustas, jo rankų tvarinys, išdidžiai nusliuogė per vandenį lyg gyvas. 

— Į vakarus! — tarsi aidas atkartojo Snieguolis su Viljamu, o 
mažosios Lalės akys suspindo iš džiaugsmo, kad jos draugai tokie 
linksmi. 


XXVI skyrius 
VILJAMAS IR LALE 


Vėjas buvo išties palankus. Ne vien todėl, kad nešė į norimą pusę, — 
bet ir todėl, kad pūtė be perstojo ir vienodai, nei sustiprėdamas labiau 
už lengvą brizą, nei nurimdamas iki štilio, iš kurio “Katamaranas" buvo 
ką tik išsivadavęs ir kuris kapitonams būna tiek pat nemielas, kaip ir 
audra. 

Šis vėjas buvo kaip tik išbandyti naujajam plaustui: jis kiek šiaušė 
jūros paviršių, bet į burę gulė gerai, ir škotai buvo įsitempę lyg lanko 
styga. 

Kadangi vėjas pūtė tiesiai iš rytų, toji plausto dalis, kurią Benas 
vadino "nosimi", buvo nukreipta tiesiai į vakarus. O kad plaustas 
nesisukiotų ir neatsigręžtų prieš vėją, statytojai užpakalyje įtaisė neva 
vairą. Tai buvo ilgas irklas nuo didžiosios “Pandoros" gelbėjimosi 
valties, pritaisytas skersai vairagalio statinės, per patį jos iškilumą, ir 
vienu galu įleistas į vandenį, pririštas virvėmis taip, kad galėtų judėti į 
šonus ir valdyti laivą. Tuo paprastu įtaisu, kuriuo buvo apsirūpinta dar 
prieš leidžiantis į kelią, “Katamaraną" galėjai sukioti į visas puses ir 
laikyti atkreipęs prieš vėją ar pastatęs šonu, kad vos vos plauktų. 

Žinoma, prie šitokio “šturvalo", kaip Benas juokais praminė tą irklą, 
visą laiką reikėjo kam nors sėdėti, ir pirmąją sargybą kapitonas ėjo 
pats, nes plausto išbandymas buvo pernelyg atsakingas darbas, kad 
galėtum patikėti Snieguoliui ar Viljamui. Na, kai jau gerokai paplauks ir 
nebeliks jokių abejonių dėl “Katamarano" gerumo, tada ir anuodu gaus 
prie “šturvalo" pastovėti. 

“Katamaranas" jau plaukė daugiau kaip valandą ir vis sklandžiai, be 
jokių sutrikimų. Kapitonas, sėdintis vairagalyje ir prižiūrintis irklą, pats 
vienas valdė plaustą. Snieguolis tvarkė savo turtą, kuris beveik visas 
gulėjo suverstas vidury plausto: skirstė, kas prie ko, ir dėjo taip, kad 
kuo mažiau nukentėtų, netikėtai užpuolus audrai ar sukilus bangoms. 

Viljamas ir Lalė sėdėjo plausto pirmagaly palei priešakinę statinę, 
kuri buvo tuščia ir kyšojo aukštai virš vandens. Juodu nieko neveikė, 
tik maloniai šnekučiavosi, kartas nuo karto pasidžiaugdami, kad likimas 
juos taip keistai suvedė ir davė tokius drąsius globėjus. 

“Pandoroje“ per tą trumpą kelionę, kuri baigėsi taip ūmai ir 
pražūtingai, jie abu mažai tesimatė, o žinoti vienas apie kitą žinojo dar 
mažiau. Gražutė mažoji portugalė visą laiką buvo kajutėje ir niekada 
neišeidavo iš vairagalinės laivo dalies, o jaunasis anglas, bijodamas, 
kad neužsipultų kapitonas ar jo padėjėjas, retai kada teįkeldavo koją į 
tą draudžiamą zoną, ir tai tik vykdydamas žiauriųjų savo viršininkų 
įsakymą. 


O įėjęs irgi užtrukdavo tik tiek, kol atlikdavo, kas liepta, nes žinojo: 
užgaiši prie kajutės, būsi skaudžiai įžeistas nustumtas į špigatą arba 
išspirtas atgal į baką. 

Tad nenuostabu, kad tokiomis nepalankiomis sąlygomis junga 
beveik nesusitikdavo su šia kreole, kuri dėl tokių keistų, jau minėtų 
aplinkybių, keliavo kartu su juo tame nelemtame laive. 

Junga beveik nesikalbėjo su mažąja savo pakeleive ir nieko nežinojo 
apie jos būdą ir dvasinį pasauli, bet užtai išvaizdą buvo įsižiūrėjęs kuo 
puikiausiai. Nebuvo nė vieno bruoželio gražiame jos veiduke, nė vienos 
juodų susiraičiusių plaukų garbanėlės, kurios jo akys nebūtų 
įsidėmėjusios. 

Kiek kartų jis stovėjo, pusiau užsislėpęs už burių, ir žiūrėjo, kaip ji 
vaikštinėja palei, kajutės duris, apsupta grubių “Pandoros" nenaudėlių, 
nelyginant baltas ėriukas tarp rujos vilkų! 

Kiek kartų, taip ją pamačius, kraujas jam mušdavo į veidą ir širdis 
imdavo smarkiau plakti iš nesuprantamo džiaugsmo ir skausmo! 

O dabar, sėdėdamas šalia jos “Katamarane", tame netvirtame 
plauste, kurį lengvai gali sudaužyti į šipulius vėjas ar praryti juodos 
jūros bangos, ir, žiūrėdamas į jos veidą, junga nebejautė skausmo, o 
tik saldų nenusakomą džiaugsmą. 


XXVII skyrius 
PER VELU! 


“Katamaranas" plaukė jau antra valanda, o jo keleiviai vis tebebuvo 
tose pačiose vietose. Bet pagaliau Snieguolis, sutvarkęs maistą, 
pasisiūlė sėsiąs prie vairo. Jūreivis mielai sutiko ir, palikęs irklą, nuėjo į 
plausto vidurį. Cia jis atsiklaupė prie savo skrynutės ir pradėjo po ją 
raustis, norėdamas viską peržiūrėti ir paieškoti, gal kas nors tiks jiems 
dabar. 

Viljamas su Lale sėdėjo pirmagalyje. Berniukas tebežvalgė jūrą, bet 
dabar vis dažniau pasisukdavo į mergaitę ir užšnekindavo. 

Mergaitė nemokėjo angliškai, žinojo nebent keletą posakių, nugirstų 
Afrikoje, tėvo faktorijoje, iš ten apsilankiusių jūrininkų. Tačiau tie 
posakiai, kuriuos ji kuo nekalčiausiai kartojo, nebuvo nei labai 
mandagūs, nei tiek parankūs, kad galėtum vesti ilgesnę šnektą. Todėl 
juodu kalbėjosi josios kalba, — mat, “Pandoroje", kur buvo daug 
portugalų, Viljamas spėjo gerai pramokti portugališkai. Tiesa, tai tik 
žargonas, vartojamas Afrikos pakrantėse, bet visai panašus į portugalų 
tarmę, paplitusią Pietų Amerikos tropikų pajūriuose ir palei didžiąsias 
upes. 

Taigi šia kalba ir pirštų pagalba Viljamas galėjo apie šį bei tą 
pasišnekėti su mažąja Lale. 

Per tas dvi valandas, kol jūreivis buvo prie vairo, ir dar kiek po to 
niekas nesudrumstė “Katamarano" ramybės. 

Tiesa, priešaky, per kokį kabeltovą nuo plausto, pasirodė labai keista 
žuvis ir patraukė Viljamo ir mergaitės dėmesį — iš smalsumo abudu net 
atsistojo. 

Tąja žuvimi juodu susidomėjo ne dėl jos gražumo. Anaiptol — abudu 
žiūrėjo į ją su pasišlykštėjimu, kone su baime, nes ten tikrai buvo viena 
iš bjauriausių vandenyno pabaisų. 

Didumo ji sulig žmogum, tik labiau ištįsusi ir į uodegą siaurėjanti. 
Pelekai pusmėnulio pavidalo, o žvynai tokie tankūs, kad žuvis atrodė 
visa pašiurpusi. Ne taip, kaip kitų žuvų, jos kaklas siauresnis už pečius 
ir galvą ir tuo panašus į Žmogaus. Tačiau užvis baisiausia galva: ji po 
keletą colių išsidavusi į šonus nuo kaklo ir atrodo, nelyginant plaktukas 
ant koto. Abiejuose to “plaktuko" galuose blizga po auksinę akį, ir viena 
kraupiai žvelgia į kairę, kita į dešinę pusę. 

Burnos vieta ir pavidalas taipogi kaip ne šios žemės sutvėrimo. 
Burna ne siaubingoje, jau aprašytoje galvoje, bet krūtinėje, ir, kai 
kartais prasižioja, matyti keturios eilės smailių ir aštrių dantų, kurie, 
rodos, tuoj sutriuškins bet koki daiktą — kad ir kiečiausią — jei tik tarp 
jų paklius. 


Viljamas tos žuvies nepažino. Nors jos gaila dažnos kai kuriose 
vandenyno vietose, tačiau visa laimė, o gal ir nelaimė, Viljamas nebuvo 
tokios matęs. Taigi susidomėjęs, o dar ir mergaitės užklaustas, jis 
kreipėsi į Beną. 

Jūreivis pažvelgė pro savo skrynelės viršų į tą pusę, kur berniukas 
rodė, ir iškart pažino šį gyvūną, kuris lyg eskortas plaukė priešais 
“Katamaraną". 

— Ryklys plaktukas, — pasakė Benas. — Ryklys, ir pats bjauriausias 
iš visos padermės. 

Sulig tais žodžiais jis vėl palindo po skrynelės dangčiu ir ėmė toliau 
sau raustis, visai nepaisydamas ryklio, nes šis plaukė tolokai ir bijoti 
nebuvo ko. 

Taip bent galvojo Benas Breisas tuo melu. 

Tačiau kaip jis klydo, jausdamasis saugus! Juk po kokių dešimt 
minučių jis atsidūrė per šešetą pėdų nuo išsižiojusio ryklio, ir kad kiek 
keturios grėsmingų dantų eilės būtų jį sutraiškiusios ir sugrūdusios į 
didžiulius to pabaisos nasrus. 

Išgirdęs žodį “ryklys plaktukas“, taip lakoniškai ištartą “Katamarano" 
kapitono, Viljamas prisiminė apie tą žuvį skaitęs įvairiose kelionių ir 
gamtos knygose, nors iki tol ir nebuvo jos matęs. Tas ryklys plaktukas, 
taip pramintas dėl savo galvos, o gamtininkų vadinamas zygoena — 
vienas aršiausių iš visos šių plėšrūnų giminės. 

Jis, kaip jau sakyta, plaukė per kokį kabeltovą priešaky 
“Katamarano" ir skaidriame vandenyje buvo matyti visu bjaurumu. 
Plaukė į tą pačią pusę, panašiu kaip plaustas greičiu, išlaikydamas 
vienodą nuotolį, todėl atrodė tarsi koks vadovas ar sargybinis, vedantis 
“Katamaraną" per Atlanto vandenyną! 

Viljamas ir Lalė ilgokai žiūrėjo į žuvį, bet kadangi ji plaukė vienodai, 
nekeisdama nei krypties, nei padėties, jiems pagaliau pasidarė 
nebeįdomu, ir jie nusisuko į kitą pusę. 

Tada berniukas pamatė tokį dalyką, dėl ko gavo du kartus sušukti, 
bet tie šūksmai buvo skirtingi tiek laiko požiūriu, tiek savo prasme. 
Pirmąjį kartą jis šūktelėjo linksmai ir nustebęs, o antrąjį — rimtai 
išsigandęs. 

— O! — suriko jis, žiūrėdamas į “Katamarano" vairagalį. Snieguolis 
užmigo! Cha-cha-cha! Tai bent kokas! Net irklą paleido! 

Ir beveik tuoj pat pasigirdo išgąstingas riksmas ir skubūs žodžiai 
apie gresiantį pavojų. 

— Irklas! Irklas! Sukasi! Atsargiai, Lale! Atsargiai! 

Įspėjęs Lalę, berniukas ištiesęs rankas šoko prie jos, norėdamas 
sulaikyti. 

Bet buvo per vėlu. Irklas, ištrūkęs iš miegančio Snieguolio rankų, 
pakibo virš vandens. Nebevairuojamas “Katamaranas" staigiai 


pasigręžė šonu į vėją, irklas taipogi pasisuko ir, galu užkabinęs Lalę, 
nusviedė nuo plausto toli į vandenyną! 


XXVIII skyrius 
ISKRITO! 


— Iškrito! — garsiai riktelėjo Viljamas, kai irklo galas nubloškė 
mergaitę į jūrą, ir tą pat akimirką, nė pats nepajutęs, puolė prie 
plausto krašto, ketindamas šokti į vandenį gelbėti Lalės. 

Tačiau tuo metu irklas staiga siūbtelėjo atgal ir, užkabinęs Viljamą 
per blauzdas, nusviedė pro Beno Breiso galvą tiesiai į skrynutę, prie 
kurios Benas dar tebeklūpojo. 

Benas išgirdo išgąstingą Viljamo riksmą ir tuo pat metu 
pliumptelėjimą, kai mažoji kreolė įkrito į vandenį. Jis skubiai apsigręžė 
ir jau buvo besistojąs, bet Viljamas lėkdamas taip trenkėsi jam į 
nugarą, kad tas vėl parklupo. 

Kai Viljamas tiesiai per jo galvą įsivertė į skrynutę, Benas bemat 
atsistojo ir šūktelėjo nesusigaudydamas: 

— Iškrito? Kas? Kur? Tu juk čia. Kas nutiko, vaike? 

— O, Benai! Benai! — suaimanavo Viljamas, kapstydamasis 
skrynioje tarp jūreivio daiktų. — Lalė! Irklas nusviedė nuo plausto Lalę! 
Gelbėk ją! Gelbėk! 

Bet jūreiviui nereikėjo nei aiškinimo, nei prašymo. Ir klausimai jam 
išsprūdo visai nejučiom, nes, prisiminęs pliumptelėjimą ir pamatęs, kad 
ant plausto nėra mergaitės, jis akimirksniu suvokė, kas iš 
“Katamarano" įgulos iškrito į jūrą. 

Iš vandens ratilų Benas suprato, kur mergaitės įkrista, bet tuo metu, 
kai jis atsistojo, ji vėl iškilo į viršų; springdama ir šaukdama pagalbos, 
ji ėmė plakti mažytėmis rankutėmis, stengdamasi išsilaikyti ant 
vandens. 

Tokią lemtingą valandą drąsiajam jūreiviui nė į galvą neatėjo 
svarstyti, kaip čia pasielgus. Suolis — ir jis prie “Katamarano" krašto, 
kitas — jis ant vienos iš statinių ir trečias — jis jau jūroje, už šešeto 
pėdų nuo plausto. 

Jeigu apie nelaimę jis būtų sužinojęs nors keliom sekundėm 
anksčiau būtų tereikę kelių grybšnių priplaukti iki tos vietos, kur 
mergaitė įkrito. Bet, susidūręs su Viljamu ir vėl parklupęs, jis kiek 
užgaišo. O per tą laiką, tegu ir labai trumpą, “Katamaranas“, nors ir 
nevairuojamas, gerokai nutolo, ir kai gelbėtojas pagaliau nušoko nuo 
statinės, vandenyje besikapstanti Lalė jau buvo pasilikusi per kokį 
kabeltovą nuo plausto. 

Jeigu tik mergaitė galėtų išsilaikyti paviršiuje; viskas būtų gerai. O 
parplaukti su ja Benui vieni niekai — jis paneštų ir sunkesnį Žmogų, 
negu mažoji Lalė. Bet aiškiai buvo matyti, kad mažylė visai nemoka 
plaukti ir gali tuoj nugrimzti antrą, kartą. 


Jūreivis tą pavojų suvokė, vos tik šokęs Lalei į pagalbą, todėl kiek 
įkabindamas leidosi link jos, iš visų jėgų skirdamas vandenį 
raumeningomis rankomis. 

Tuo tarpu Viljamas irgi pakilo ir, išlindęs iš skrynios, kur buvo 
įkritęs, nulėkė į vairagalį. Greitai užsiritęs ant statinės, atsistojo, 
apžergęs irklą, ir, drebėdamas iš baimės, žiūrėjo, neatitraukdamas 
akių, į galingąjį plaukiką ir besikapanojančią mažylę. 

Snieguolis vis tebemiegojo — saldžiai ir kietai, kaip miega visi 
negrai. Nei Viljamo riksmas “Iškrito!", nei šiurkštesniu balsu jūreivio 
šūktelėti žodžiai nesuvirpino jo ausų būgnelių. Negirdėjo jis nei 
šauksmo iš vandens, nors ten buvo tariamas jo vardas! 

O jeigu jau Snieguolio nepažadino netgi tie balsai, tai kur jis atsibus 
dabar ir sužinos, kas nutiko? Jūreivis plaukė be garso, mergaitės 
klyksmai tolstant darėsi vis tylesni ir tylesni, o Viljamas, likęs vienas su 
Snieguoliu ant plausto, stovėjo iš baimės net žadą praradęs. 

Tą žūtbūtinę valandą visiems kitiems “Katamarano" keleiviams 
Snieguolis saldžiai ir ramiai miegojo, tarsi tįsodamas ant suolo 
kambuze, geram laivui švelniai liūliuojant per bangas. 

Viljamui nė nedingtelėjo Snieguolį pažadinti, nes, teisybę sakant, 
pats buvo kaip nesavas. Nelaimė jį taip sukrėtė, kad vis dar negalėjo 
atsipeikėti; jis nė pats nepajuto, kaip nubėgo į vairagalį ir užsilipo ant 
statinės. Cia stovėdamas tarsi pakerėtas žiūrėjo į jūrą, su baime 
laukdamas, kaip viskas baigsis, ir jam buvo ne galvoj nei Snieguolis, 
nei jo miegas. 

Tyla užtruko neilgai, nors tiek šios jaudinančios dramos aktoriams, 
tiek žiūrovui ji galėjo pasirodyti ir gana ilga. Ją sudrumstė džiugus 
Viljamo šūksmas — trumpas ir garsus “Valio!", kai plaukikas pasiekė 
skęstančią mergaitę, iškėlė virš vandens ir, laikydamas ją viena ranka, 
antrąja ėmė irtis atgal link plausto. 


XXIX skyrius 
ISGELBETA! 


— Benas! Narsuolis Benas! Išgelbėjo Lalę! Valio — 0 — o! 

Ir nežinia, ar dėl smarkių iš laimės nesitveriančio Viljamo mostų 
pakrypo statinė, ar dėl nervinio atoslūgio, užėjusio po didžiulio 
įtempimo, Viljamas pats susmuko ir nebeišlaikė pusiausvyros, bet, šiaip 
ar taip, sulig paskutiniuoju žodžiu "valio" berniukas susvyravo ir 
nubildėjo stačiai ant išsitiesusio negro. 

Snieguolis, per miegus jautresnis lytėjimui, negu garsui, pagaliau 
atsibudo. 

— Po galais! — sušuko jis ir staiga atsiklaupė, stengdamasis 
nusikratyti Viljamu, užgriuvusiu ant nugaros. — Po galais! Kas gi čia 
dedasi? Kažkas šaukė "valio"? Ak, čia tu, Viljamai? Tai tu ką tik šaukei 
"valio"? Ar man per miegus pasigirdo? Ko gi tu valiavai? O dangau, gal 
kartais pamatei laivą? Gal ten.., kur masa Breisas? Kur mergytė? Oi! 

Tuos visus klausimus Snieguolis išpyškino tokiu greičiu, kad Viljamas 
nespėjo atsakyti. Bet, kaip matyti iš paskutinio šūktelėjimo, atsakymo 
nė nereikėjo. 

Skubiai ir atidžiai nužvelgęs “Katamaraną" ir pamatęs, kad trūksta 
ne tiktai kapitono, bet ir jo globotinės — o tai dar svarbiau, — 
Snieguotis be galo nustebo ir persigando. 

Būdamas patyręs jūreivis, jis iškart pasižiūrėjo į vandenį už 
vairagalio. Tik ten gali būti žmonės, iškritę iš plaukiančio laivo. 

Ir tuojau pamatė neklydęs. Vos tik pasigręžė, kaip mat išvydo Beną 
Breisą, tikriau sakant, jo galvą, kyšančią raibuliuojančiame jūros 
paviršiuje. Gretimais buvo kita galva, mažesnė, su juodomis 
garbanomis, nusidriekusiomis iš abiejų pusių, ir maža rankutė, įsikibusi 
jūreiviui į petį. 

Snieguoliui viskas pasidarė aišku ir be Viljamo. Akies mirksniu jis 
suvokė, kas nutiko, kol miegojo, tik negalėjo suprasti kaip. Jam nė į 
galvą neatėjo, kad nelaimė įvyko per jo palies aplaidumą. Tačiau ir be 
to jam užteko rūpesčio, arba, teisingiau pasakius, išgąsčio. 

Tas jausmas, tiesa, ji apėmė ne iš karto. Pirmiausia, pamalęs, kad 
mergaitę laiko toksai stiprus plaukikas, kokį žinojo esant seną savo 
draugą, Snieguolis nusiramino, — viskas bus gerai; jis nė nešoko jiems 
padėti, nors iš karto norėjo taip pasielgti. 

Bet netrukus jis suprato, kad Lalei ir narsiajam jos gelbėtojui gresia 
pavojus, — toks pavojus, apie kuri Viljamas, linksmai šaukdamas 
"valio", visai nepagalvojo, Berniukas matė, kaip stiprusis jūreivis pakėlė 
mergaitę, ir, be galo pasikliaudamas savo gynėjo šaunumu ir drąsa, nė 
nesuabejojo, kad šis greitai parplukdys tą lengvą naštą į “"Katamaraną". 


Besidžiaugdamas Viljamas nepagalvojo, jog “Katamaraną" burė neša 
tokiu greičiu, kad net vikriausias plaukikas ir tuščiomis rankomis veltui 
mėgintų jį prisivyti. 

Toji nelemta aplinkybė, apie kurią nepagalvojo susijaudinęs junga, 
ne iš karto alėjo į galvą ir labiau pat yrusiam Snieguoliui, nors jis buvo 
ne tiktai kokas, bet ir pakankamai geras jūrininkas. Tačiau jis vis dėlto 
greitai suvokė gresiantį pavojų. Ir vos tik suvokė, tučtuojau atsitūpė 
priešais statinę, stvėrė už irklo, kurį paleisdamas taip nusikalto, ir iš 
visų jėgų ėmėsi gelbėti padėtį, tegu ir nežinodamas, kad dėl visko 
kaltas jis pats. 

Stiprios negro rankos greitai privertė “Katamaraną" atsisukti priešais 
vėją, ir atstumas tarp Beno ir plausto ėmė mažėti. Tačiau tuo metu 
vairininkas kažką pamatė ir išmetė irklą, tarsi jam būtų suparalyžavę 
ranką arba apvalus uosinio irklo galas būtų pavirtęs iki raudonumo 
įkaitusia geležimi! 

Bet tai būta ne paralyžiaus, nes tada rankos nepajudinsi, o 
Snieguolis tuoj pat šitai padarė. Išmetęs irklą, jis skubiai ištiesė 
dešiniąją ranką prie kairiosios šlaunies, kur kabojo ilgas peilis su 
makštimi. Palietė rankeną, bet peilio netraukė, matyt, norėjo tik 
pažiūrėti, ar šis vietoje. 

Tada atitraukė ranką ir skubiai atsistojo. Palikęs irklą vieną patį, 
prilėkė prie plausto krašto ir stryktelėjo į vandenį. 


XXX skyrius 
RYKLYS PLAKTUKAS 


Toksai negro elgesys, kai jis metė irklą ir iššoko į jūrą, bent tuo 
momentu Viljamui buvo visai nesuprantamas. Ko Snieguoliui šokti į 
vandenį? Juk Benas turi pakankamai jėgų ir pats vienas parplauks su 
mergaite. Kaip atrodo, jam visai nesunku ją išlaikyti vandenyje, ir 
daugiau naudos būtų, jei Snieguolis grįžtų atgal ir pavarytų plaustą link 
Beno. Jeigu jis dar kiek būtų pavairavęs, “Katamaranas" būtų visai 
priartėjęs, o dabar, paliktas sau, plaustas vėl apsisuko ir ėmė slinkti į 
priešingą pusę. 

Tačiau Viljamas nė nepastebėjo, o jeigu ir pastebėjo, tai tučtuojau 
pamiršo, nes išvydo baisesnį dalyką. 

Negrui iššokus, Viljamas tik trumpą akimirką sekė jį ir su nerimu 
pagalvojo, kam šis, prieš palikdamas plaustą, buvo betraukiąs iš 
makščių peilį. Berniuko širdy šmėstelėjo įtarimas. Kam gi negrui peilis, 
jeigu jis plaukia Benui į pagalbą? Nejaugi jam būtų kilusi pikta mintis 
atsikratyti tų, kuriems reikės vandens ir maisto? 

Tiesa, toksai įtarimas Viljamui tik šmėstelėjo ir tuoj vėl dingo. Bet 
vis dėlto berniukas iškart pajuto sąžinės graužimą, kad galėjo apie 
Snieguolį taip pagalvoti. 

Mat, beveik tuo pat metu jis išvydo tokį dalyką, kuris iškart 
paaiškino keistą Snieguolio elgesį. Snieguolis plaukė link Beno Breiso 
ne jo nužudyti, o išgelbėti. 

Nuo ko? Nejau Benas iš tikrųjų gali nuskęsti ir jam su mergaite 
reikia paramos? 

Bet Viljamui nebebuvo ko klausti. Nebebuvo ko ir besvarstyti. 
Pavojus, gresiantis jo globėjui, o kartu ir mažajai Lalei, buvo 
akivaizdus — kraupus ir tikras. Apyplokščio tamsaus disko su lenktu lyg 
pusmėnulis kraštu, kyšančio stačiai iš vandens ir skrodžiančio jūros 
paviršių, nesumaišysi su jokiu kitu judančiu daiktu — tai ryklio nugaros 
pelekas. Viljamas iš karto viską suprato. 

Ir pažino, kad čia tas pats ryklys, kurį juodu su Lale ramiai sau 
apžiūrinėjo — siaubingasis ryklys plaktukas — zygoenu: skaidriame 
vandenyne aiškiai matėsi plaktuko pavidalo galva, kraupios ir šlykščios 
akys, blizgančios atsikišusiose akiduobėse. 

Berniukas dabar pasidarė žiūrovas — vienintelis jaudinančios ir 
gūdžios dramos žiūrovas. Tos dramos veikėjai — Snieguolis, ryklys ir 
Benas Breisas su mergaite rankose. 

Tuo metu, kai Vilijamas perprato negro poelgį, veikiantys asmenys 
buvo išsidėstę trikampiu, lygiašoniu trikampiu: Snieguolis ir ryklys — 
pagrindas, o Benas su mergaite — viršūnė. Pastarasis stovėjo beveik 
vieloje, o ryklys ir negras plaukė link jo kiek tik leido jėgos. 


Kaip viskas nutiko, nesunku paaiškinti. Ryklys plaktukas, plaukęs 
priešais “Katamaraną", pajuto plauste įvykus nelaimę. Jis išgirdo, kaip 
pliumptelėjo į vandenį Lalė, o po to ir garsesnį pūkštelėjimą, kai iššoko 
Benas, tad, vedamas grobuoniško instinkto, būdingo visiems šios 
padermės gyvūnams, staigiai apsigręžęs, pasileido link plausto 
paskuigalio, kur žinojo būsiant iškritusį daiktą ar Žmogų. 

Rykliui plaukiant pro “Katamaraną", Snieguolis pamatė vėduoklišką 
jo peleką ir suprato, kur ir ko šis pabaisa grįžta. 

Išgirdęs Snieguolį šokant į vandenį, ryklys plaktukas iš savo kelio 
pasuko link jo, tarsi sumanęs jį užpulti, bet nežinia kodėl — gal 
nepatiko negro išvaizda, o gal išsigando, matydamas ši taip drąsiai 
atpūškuojantį priešais, — netrukus apsigręžė ir vėl nuplaukė link Beno. 

Žinoma, jūreivis su leisgyve mergaite rankose ne kažin kiek būtų 
atsilaikęs prieš ryklį, ypač prieš tokį pabaisą, kaip ryklys plaktukas. Dėl 
to Snieguolis ir skubėjo jam į pagalbą. 

O aršesnio priešininko rykliui už Snieguolį, turbūt, nerastum visame 
vandenyne. Jis plaukioja kaip žuvis, nardo kaip jūros antis; ne kartą jis 
buvo kovęsis su rykliais gimtojoje jų stichijoje ir ne kartą buvo tokią 
kovą laimėjęs. 

Ir, plaukdamas į mūšio areną, Snieguolis būkštavo ne dėl savęs, o 
dėl tų, kuriems skubėjo padėti. 

Atstumas nuo plausto iki Beno tiek Snieguoliui, tiek rykliui buvo 
beveik vienodas, bet Snieguolis žinojo, kad greitumu jam nesusilyginti 
su Žvynuotuoju savo varžovu, juo labiau kad šis, pirmas pradėjęs 
plaukti, jau ir taip buvo jį aplenkęs. 

Dėl to Snieguolį ėmė baimė, jam tiesiog plyšo iš skausmo širdis, ir 
jis, norėdamas atitraukti ryklio dėmesį nuo pasirinktų aukų ir prisivilioti 
pas save, pradėjo iš visų jėgų plakti vandenį rankomis ir kojomis ir 
garsiai šūkauti. 

Tačiau niekas nepadėjo — nei šauksmai, nei mostai. Klastingasis 
ryklys jų visai nepaisė ir, atstatęs tamsų nugaros peleką, nelyginant 
gerai ištemptą burę, sklendė tiesiai prie lengviau nugalimų aukų. 

Lygiašonio trikampio kraštinių ilgis ėmė pamažu keistis — pamažu, 
bet tikrai ir pastoviai! Trikampis pasidarė nebe taisyklingas. Snieguolis 
tai matė, ir kas akimirką baimė vis labiau gniaužė jam širdį. 

— Vargšė Lalė! — sušuko jis pilnu išgąsčio balsu. — O! Masa Benai, 
dėl dievo meilės sukit į dešinę, va ten, o aš įplauksiu tarp jūsų ir to 
siaubūno! Į dešinę, ten, ten! Laikykitės, masa Benai! Aš atplaukiu! Kad 
tik priartėčiau prie to keverzos, žinosiu, kaip su juo susidoroti. 

Pasirodo, Snieguolio šaukta ne veltui. Jūreivis nuo Lalės svorio buvo 
giliai paniręs, todėl nematė, koks pavojus jam gresia. Jam terūpėjo, 
kaip pasiekti plaustą, o rykliai buvo ne galvoj. Jis net nenujautė, kad 
prie jo artėja toks siaubūnas, nes peleko, kurį Snieguolis pastebėjo, 
žiūrėdamas "iš profilio“, jūreivis iš priekio visai nematė. Tad 


nenuostabu, kad tie, kuriuos ryklys pasirinko savo aukomis, nė 
nenumanė jo artėjant; tik Snieguoliui iššokus iš “"Katamarano" ir ėmus 
plaukti į jo pusę, jūreiviui dingtelėjo, ar tik netoliese nėra ryklio. Tuo 
pat metu jis dar prisiminė, kaip Viljamas jam parodė ryklį plaktuką ir 
kaip jis pats trumpai paaiškino, kas ten toks. Taigi Benas pagaliau 
suvokė, kad atplaukia ryklys, bet iš kurios pusės — nesusigaudė, iki 
Snieguotis skubiai paliepė sukti į dešinę. 

Jūreivis labai vertino buvusio koko patyrimą, todėl nedvejodamas 
pakluso: tučtuojau pasuko, kur lieptas, ir nuplaukė į dešinę kiek tik 
viena ranka galėjo įkabinti. 

Visa laimė, to pakako. Benui pasukus į kitą pusę, plaukiančiųjų 
tarpusavio santykis pasikeitė. Dabar visi išsidėstė nebe trikampiu, o 
vienoje tiese: viename tiesės gale ryklys plaktukas, kitame — jūreivis 
su Lale, o vidury — Snieguolis! 


XXXI skyrius 
AKIS Į AKĮ 


Taip visiems išsidėsčius, ryklys prarado pirmenybę. Užuot puolęs 
pavargusi plaukėją su našta, neturintį jokio ginklo, netgi laisvos 
rankos, kuriame galėtų jį laikyti, plėšrūnas gaus sutikti stiprų 
priešininką — pilną jėgų ir vikrumo, apsiginklavusį ilgu peiliu, 
priešininką, kuris nuo pat jaunumės pripratęs prie vandens ir jaučiasi 
jame ne blogiau už patį ryklį. Siaip ar taip, negras galėjo be poilsio 
išsilaikyti ant vandens keletą valandų, o po vandeniu ne mažiau už bet 
kokį gyvūną, kurio gimtoji stichija — žemė arba oras. 

Tačiau nerti po vandeniu Snieguolis nė neketino — ne, kol tik galės, 
nepasiners nė colio, nes vandeny jo laukia pražūtis. Kaip jau sakyta, 
Snieguolis buvo grūmęsis ne su vienu rykliu ir, nors dažniau tekdavo 
susidurti su baltaisiais rykliais, negu su rykliais plaktukais, šiek tiek 
pažinojo ir pastaruosius. 

Jis žinojo, kad šiems rykliams, kaip ir kitiems tos padermės 
plėšrūnams, geriausia pulti tada, kai auka yra po jais, antraip jie turi 
apsiversti ant nugaros ar šono, žiūrint, kiek grobis įgrimzdęs į vandenį. 
Jeigu grobis yra paviršiuje, tai ryklys dėl nepaprastos burnos padėties 
ir nasrų sudėjimo turi visiškai apsiversti pilvu į viršų; tą jų savybę gerai 
žino visi jūreiviai, o tie, kuriems tenka su rykliais kautis, ją išnaudoja 
savo labui. 

Sakysim, Kalifornijos įlankos perlų ieškotojai visai nebijo paprasto 
ryklio. Vienintelis jų ginklas — estaka, nusmailintais galais lazda, dėl 
tvirtumo apdeginta. Su šiuo nesudėtingu ginklu, kurį laiko odinio diržo 
kilpoje, jie be jokios baimės neria į dugną, nors tose vietose, kur yra 
perlų, rykliai gana dažni. Užpultas tokio plėšrūno, perlų ieškotojas 
palaukia, kol šis pasiverčia ir pražioja didžiulius nasrus. Tada vikriai — 
to išmoko patirtis, ir drąsiai — to išmoko pasitikėjimas savimi, jis įkiša 
estaką rykliui tarp nasrų ir, tam belieka plaukti sau išsižiojus arba 
pamėginti susičiaupti ir taip gauti galą. 

Tačiau kartais į perlų telkinius atplaukia ir tokių ryklių, kurių taip — 
lengvai nesudorosi. Tai tintorera, perlų ieškotojams jie tiek pat baisūs, 
kiek jūreiviams paprastieji rykliai. 

Ryklys plaktukas yra be galo plėšrus, ir jo visi bijo labiausiai, nes, 
vien pamačius tokį siaubūną, baimė dvigubai padidėja. 

Snieguolis žinojo, kad ryklys, prieš užpuldamas, turės apsiversti ant 
šono, todėl nusprendė laikytis paviršiuje, kad nieku gyvu neatsidurtų 
po juo. 

O susirėmimo neišvengsi — nes ryklys, tegul įvykusio pasikeitimo 
kiek išmuštas iš vėžių, vis vien buvo tvirtai pasiryžęs pasmaguriauti 
žmogiena. Baltaodžiai pabėgo, bet ryklys ne pernelyg išrankus odos 


spalvai, tad Snieguolis jo gomuriui bus toks pat gardus, kaip Benas ar 
Lalė. 

Negalima tvirtinti, kad ryklys kaip tik šitaip svarstė, gal išsiplėtusioje 
jo galvoje nekilo visai jokių minčių. Teisybę sakant, ilgai galvoti rykliui 
nebuvo nė kada, nes kai Snieguolis užlindo jam už akių, atstumas tarp 
garbanotos jo galvos ir plaktuko pavidalo ryklio galvos buvo ne ilgesnis 
kaip trys žeberklai. 

Tai baisi akimirka, ir kiekvienas kitas, ne toks patyręs ryklių 
priešininkas, kaip Snieguolis, būtų iš baimės nebeištvėręs. Tačiau 
Snieguolis žengė į kovos areną drąsiai, ir su pasitikėjimu, tarsi 
turėdamas talismaną, kuris jam tikrai lemtų pergalę. 

Viljamas, be žado stovintis “Katamarano" vairagalyje ir akylai 
sekantis viską, kas dedasi jūroje, pamatė, kaip Snieguolis išsitraukė 
peilį. Ir neilgai jį telaikė suspaudęs rankoje. Kad būtų patogiau ir liktų 
laisvos rankos manevruoti, užpuolus pelekuotajam priešui, Snieguolis 
paėmė peilį į burną ir kietai sukando ašmenis dantimis. Tokia neįprasta 
poza jis ir sutiko savo priešą — aršųjį vandenų tironą. 


XXXII skyrius 
RATU 


Stebint galėjo atrodyti, kad ryklys tučtuojau šoks prie savo 
priešininko, nieko daugiau nepaisydamas, tik norėdamas kuo greičiau jį 
sudraskyti. Bet ne, nors ir labai godus, ryklys plaktukas, kaip ir kiti 
rykliai, turi atsargumo instinktą. Sis vandenų tigras, kaip ir sausumos, 
instinktyviai jaučia, ar užpultasis grobis bus lengva auka, ar pavojingas 
priešininkas. 

Panaši mintis, jei taip galima pasakyti, matyt, kilo ir bjaurioje ryklio 
plaktuko galvoje, išvydus tokį ryžtingą Snieguolį, Jeigu negras, užuot 
plaukęs į ryklio pusę, būtų apsisukęs ir leidęsis bėgti tolyn, ryklys, be 
abejonės, būtų kaip mat jį užpuolęs! 

O dabar jis akis į akį susidūrė su tokiu priešininku, kuris lygus ir 
ūgiu, ir drąsumu. Be to, gali būti, jog ir dvi ryklio palydovės — 
locmanžuvės, jį įspėjo būti: atsargiam su tuo grobiu, nes buvo 
priplaukusios Snieguoliui prie pat nosies ir skubiai jį apžiūrėjo. 

Šiaip ar taip, ryklys kažką pajuto, ir jo elgesys ūmai pasikeitė. 

Užuot iš karto pasinešęs pulti arba ir toliau sau plaukęs kaip iki tolei, 
ryklys, atsidūręs prie Snieguolio per kokį dešimt sieksnių, ėmė mažinti 
greitį, ir pagaliau rudi, į vėduokles panašūs jo pelekai, švelniai judėję 
palei šonus, visiškai liovėsi varę jį per vandenį. 

To negana, — visai netoli negro ryklys pamažėle pasuko į šoną, tarsi 
ketindamas užpulti priešą iš užpakalio, o gal norėdamas visai praplaukti 
pro šalį! 

Ir keistas dalykas, kad abi locmanžuvės, plaukiančios viena palei 
vieną didžiulę ryklio akį, kita palei kitą, tarsi rodė jam kelią. 

Toks nelauktas ryklio manevras išmušė Snieguolį iš vėžių. 

Jis tikėjosi, kad ryklys iš karto puls, ir buvo pasirengęs puolimą 
sutikti ir atremti. Jis netgi išsiėmė iš burnos peilį ir laikė suspaudęs 
dešinėje rankoje, pasiruošęs smogti mirštamą smūgį. 

Ryklio baikštumas jį nuvylė. 

Ir ne tik nuvylė, — Snieguoliui toptelėjo, kad klastingasis ryklys 
plaukia pro šalį link Beno ir Lalės, kurie negalės apsiginti. 

Vos tiktai tokia mintis šmėkštelėjo galvoje, Snieguolis nieko 
nelaukdamas apsigręžė ir leidosi plaukti rykliui už akių. 

Pagaliau nė nesvarbu, ar ryklys plaukė, vedamas ankstesnio noro 
užpulti jūreivį ir mergaite, ar norėdamas prieiti prie Snieguolio iš 
užpakalio. Ar šiaip, ar taip — Snieguolis pasielgė teisingai. Jis žinojo: 
jeigu tik vikrusis priešas apiplauks jį iš užpakalio, tiek jam, tiek aniems 
gali baigtis nekaip. Jeigu ryklys praplauks pro šalį ir pasileis link 
jūreivio, Snieguolis, kad ir greitas plaukikas, jo nebepavys. 


O Snieguolis labiausiai ir bijojo, kad ryklys prasmukęs nenunertų 
tiesiai prie anų dviejų. Bet tuo metu jam atėjo į galvą mintis, kaip tos 
nelaimės išvengti, ir jis tą mintį išreiškė žodžiais. 

— Ei! Masa Breisai! — suriko jis, vėl išsitraukęs peilį iš dantų. — 
Plaukit dešinėn! Tada jis gaus pasukti ratu. Dėl dievo meilės, laikykitės 
už manęs, kitaip jūs Žuvę! 

Jūreiviui to patarimo nė nereikėjo. Dar Snieguoliui neprabilus, jis 
pamatė pavojų ir pats ėmė plaukti į tą pusę, kur negras dabar liepė. 

Visų padėtis vėl pasikeitė. Veikiantieji asmenys iš karto buvo 
išsidėstę taisyklingu lygiašoniu trikampiu, paskui netaisyklingu, o 
galiausiai vienoje tiesėje. Dabar visi judėjo ratu, teisingiau pasakius, 
trimis koncentriniais apskritimais; jūreivis su mergaite suko mažiausią 
apskritimą palei centrą, Snieguolis aplinkui jį didesnį apskritimą, o 
ryklys su savo palydovais — didžiausią, plėšriomis akimis be perstojo 
žiūrėdamas į rato vidų, tarsi laukdamas progos prasiveržti pro 
Snieguolio rūpestingai saugomą liniją. 

Kokias penkias minutes visi taip ir plaukė ratu, ir jų tarpusavio 
padėtis buvo maždaug tokia pat. Tačiau kraštinis žaidėjas šiame lošime 
turėjo pirmenybę: nors jis gavo sukti ir didžiausią ratą, tai jam buvo 
nelyginant koks sportas, o jo priešininkų jėgos vis seko, ir jiems grėsė 
pavojus nuskęsti. 

Jeigu ryklio plaktuko galva būtų buvusi kitokio pavidalo, o 
smegenys — tobulesnės, jis ir toliau sau būtų be atvangos žaidęs tą 
žaidimą. Ir pagrindiniam jo priešininkui Snieguoliui galų gale būtų tekę 
šauktis pagalbos arba grimzti į dugną, o už jo plaukiantis jūreivis su 
mergaite būtų prigėrę dar pirma jo. 

Bet rykliams, kaip ir visiems gyvūnams, tiek vandens, tiek 
sausumos, dažnai pritrūksta kantrybės ir užeina siutas; taigi ir šis 
ryklys, apimtas tokių jausmų, būdingų tiek žuvims, tiek Žmonėms, 
nusprendė nebepaisyti jokių taisyklių ir nedelsiant žaidimą užbaigti. 

Jis staigiai vikstelėjo iš savo kelio ir, nepaisydamas nei abiejų 
palydovų įspėjimo, nei šalto plieno, blizgančio vandeny toje vietoje, pro 
kurią turės plaukti, tarsi kulka pasileido stačiai link apskritimų centro, 
kur Benas Breisas su Lale ant pečių suko mažesniuosius ratus. Jis, 
žinoma, turės praplaukti taip arti prisiplojusios negro nosies, kad gličia 
oda, ko gero, palies atsikišusias jo lūpas, ir negras ištiesta ranka 
lengvai pasieks suduoti smūgį vingriajam savo priešui. 

Ir Snieguolis susivertė taip vikriai ir apsukriai, kad, net ir 
tikėdamasis ryklį keisiant taktiką, nieko geriau nebūtų padaręs. Kai tas 
siaubūnas plaukė pro šalį ir šiurkštūs jo krūtinės pelekai atsidūrė per 
kokį colį nuo Snieguolio nosies. 

Snieguolis vėl įsikišo peilį į dantis ir; iš visų jėgų pasispyręs kojom ir 
rankom, užšoko rykliui ant nugaros! 


Tą patį akimirksnį kairiąja ranka jis čiupo ryklį už kaulėtos galvos ir 
suleido tvirtus raumeningus pirštus į atsikišusią kairiąją akį, o dešiniąja 
stvėrė ilgąjį savo peilį ir ritmingai tarsi mechaniniu kūju ėmė badyti 
rykliui šoną, čia blyksteldamas peiliu ore, čia vėl jį nuleisdamas į 
vandenį. 

Ir kai pagaliau Snieguolis teikėsi nušokti nuo slidžiojo balno, ryklys 
plaktukas plūduriavo šalia jo, visas kruvinas nuo savo kraujo, kuris per 
kelis sieksnius raudonai nudažė mėlyną jūros vandenį! 


XXXIII skyrius 
“KATAMARANO" GAUDYMAS 


Kaip jau minėta, Viljamas, stovėdamas “Katamarano" vairagalyje, 
viską stebėjo, sulaikęs kvapą. — Ir tiktai pamatęs ryklį plūduriuojant 
nebegyvą, o Snieguolį laimėjusį pergalę ir sveiką, berniukas atsitokėjo 
ir, nebesitverdamas džiaugsmu, garsiai sušuko. 

Bet tasai džiaugsmo šūksmas kaip mat nutilo ir daugiau 
nebepasikartojo, nes tučtuojau berniukas vėl suriko, tik dabar tas 
riksmas buvo kitoks — reiškė, greičiau, išgąstį. Mat, vandenyne 
vykstanti drama, kurią stebėjo vienintelis žiūrovas Viljamas, dar 
nebuvo pasibaigusi. Tuoj seks antras veiksmas, toks pat jaudinantis, 
kaip ir pirmasis, tik šiame veiksme ir Viljamas kartu su kitais gaus 
svarbų vaidmenį. 

Tas antrasis veiksmas jau buvo prasidėjęs, ir išgąstingas berniuko 
riksmas kaip tik paskelbė jo pradžią. 

Įsigilinęs į Snieguolio ir ryklio kovą, Viljamas visai pamiršo vieną 
svarbų ir lemtingą dalyką, dėl ko pavojuje atsidūrė ne tiktai Snieguolis, 
bet ir Benas Breisas su mažąja Lale, o netrukus atsidurs ir jis pats, — 
žodžiu, visi alei vieno. 

Dabar visų likimas buvo Viljamo rankose, ir jeigu jis nieko 
nepadarys, visi turės žūti. 

Gali kilti klausimas: koks gi baisumas nutiko? Iš tikrųjų nieko čia 
nėra paslaptingo. Paprasčiausiai, “Katamaranas" su iškelta didžiule 
bure skriejo pavėjui ir greitai tolo nuo plaukiančiųjų. 

Kai grumtynės su rykliu pasibaigė ir Viljamui atlėgo širdis, jis iš 
karto suvokė naująjį pavojų, dėl to ir suriko persigandęs. Tą patį 
tučtuojau pamatė ir Benas Breisas, o gal berniuko riksmas atkreipė jo 
dėmesį, bet vos tiktai šis nutilo, per jūrą nuaidėjo žodžiai, skirti 


Viljamui. 
— Vilmai! Vilmai! — sušuko Benas, pakėlęs galvą virš vandens, kad 
geriau būtų girdėti. — Dėl dievo meilės, vaike, stverk už irklo ir laikyk! 


Apsuk plaustą! Jei ne, mes žūsim! 

Tuo pat metu ir Snieguolis kažką panašiai suvebleno, bet jis buvo 
baisiai priilsęs po ilgos kovos su rykliu plaktuku, todėl jo žodžiai labiau 
panėšėjo į vėžlio prunkštimą, ir nieko negalėjai suprasti. 

Bet Viljamui viskas buvo aišku ir be tų paliepimų. Jis pats matė, 
koks pavojus gresia, ir su įgimtu vikrumu šoko gelbėti. Pats supratęs, 
ką daryti, o dar ir Beno Breiso paakintas, jis puolė prie irklo ir, nutvėręs 
abiem rankom, ėmė iš visų jėgų sukti “Katamaraną" atgalios. 

Pagaliau berniukui šiaip taip pasisekė atgręžti “Katamaraną" prieš 
vėją, žinoma, tik tiek, kiek tokį manevrą galima su šitokiu plaustu 
padaryti, bet netrukus paaiškėjo, kad iš to nedaug, teisingiau sakant, 


jokios naudos. Tegul plaustas čiuožė pavėjui nebe taip greitai, kaip 
pirma, vis dėlto didžiulė, tvirtai pririšta burė jį palengvėle nešė, ir 
nuotolis tarp jo ir plaukiančiųjų ne mažėjo, o, kaip susirūpinęs Viljamas 
pamatė, dargi po truputėlį didėjo. Net Snieguolis, kuris, susidorojęs su 
rykliu, pasileido tiesiai link “Katamarano" ir kuriam niekas nekliudė, 
nebent šlapi marškiniai ir kelnės, — net Snieguolis, lengvai aplenkęs 
Breisą su Lale, ir tas, rodės, nė colio nepriartėjo prie nuklydusio 
plausto. 

Visus suėmė nerimas, o ypač baisu pasidarė, kada ir vieni, ir kiti 
pamatė, jog atstumas iki nenuvaldomo plausto vis toks pat, jei dar 
nedidėja. 

Ilgai trukti taip negali. Aiškiai matyti, kad abudu plaukėjai jau 
pavargę. Snieguolis, tas vandens paukštis, dar kiek pasilaikys, bet 
jūreiviui su Lale jau visai blogai. Net ir Snieguolis neplauks be galo. 
Jeigu tos vandens lenktynės tęsis dar ilgiau ir joks atsitiktinumas 
nesustabdys pavėjui slenkančio “Katamarano", tai ir Snieguolį anksčiau 
ar vėliau praris nepasotinamos vandenyno gelmės. 

Keletą minučių, — kurios buvo ilgos kaip valandos, — Žmogaus ir 
“Katamarano“ lenktynėse nė viena pusė persvaros neturėjo. Tiesa, 
plaukėjų tarpusavio padėtis kiek pasikeitė. Kai pradėjo vytis plaustą, 
negras buvo keliais sieksniais toliau už Beną ir mergaitę. O dabar anie 
du jau liko už jo ir tarpas vis didėjo. Tačiau visa bėda, kad Snieguolis 
tik tolo nuo jūreivio, o prie plausto neartėjo, — tad menka jam nauda 
Beną pralenkus, jei “Katamaranas" vis tiek greitesnis. 

Pasinešęs plaukti, Snieguolis manė pasivys “Katamaraną" ir, 
deramai — ne taip, kaip pirma — pavairavęs, atplukdys jį prie 
išvargusio jūreivio. Jis buvo puikus plaukikas, tad iš pradžių galvojo, 
kad pasivyti būsią ne tik įmanoma, bet ir visai lengva. Tačiau po keleto 
minučių, pamatęs, kad nuotolis iki “Katamarano" užuot mažėjęs, vis 
didėja, negras ne juokais susirūpino. 

Jo susirūpinimas vis augo, nes platus mėlyno vandens rėžis tarp jo ir 
“Katamarano" nė kiek nesiaurėjo, nors jis iš paskutiniųjų kabino 
raumeningomis rankomis ir spyrėsi stipriomis drūtomis kojomis. 

Pagaliau Snieguolį pagavo jau tikra baimė, kai, kažin kelintą kartą iš 
paskutiniųjų pasiyręs, suprato, kad viskas baigta ir “Katamarano" vis 
tiek nebepasieksi. Gal pajuto, gal suprato, todėl nusprendė, jog 
stengtis beprasmiška, ir iš karto liovėsi vijęsis. 

Tačiau vietoje Snieguolis nestovėjo. Anaiptol. Nustojęs vytis 
„Katamaraną“, jis apsisuko lyg bebras ir pasižiūrėjo į tą pusę, iš kurios 
buvo atplaukęs. Ten, už kokių poros šimtų sieksnių, vandeny juodavo 
du taškai, taip susiglaudę, kad atrodė tarsi vienas. 

Matyti juos galėjai tik pasikėlęs per keletą colių virš vandens, todėl 
Snieguolis turėjo atsistoti stačias, nelyginant kiaunė, žvalgydamasi 
aplinkui, ar šuo, netikėtai įkritęs į gilų tvenkinį. 


Jis pamatė tuos juodulius, pažino, kas ten, ir, nedelsdamas nė 
sekundės, leidosi per jūrą tiesiai link jų. 

Jokios dvejonės dabar nebekamavo negro — jį vedė viena vienintelė 
mintis. Ir ją greičiau diktavo ne protas, o instinktas. Snieguoliui rūpėjo 
kuo ilgiau išlaikyti virš vandens Lalę, mergaitę, kuri jam patikėta; o kai 
jau nebeturės jėgų, abudu nusileis į tą gilų ir beribį kapą, kur nelieka 
jokio paminklo nei užrašo! 


XXXIV skyrius 
“KATAMARANAS" DINGSTA IS AKIŲ 


Kokas ir jūreivis dabar plaukė vienas priešais kitą. Teisybė, Benas ne 
itin skubėjo, o Snieguolis irgi ne pernelyg smarkiai yrėsi. Beviltiškumas 
sukaustė pastarojo judesius, ir jis beveik nesuvokė, ko plaukia atgal, 
nebent nuskęsti kartu su anais — nes kitokios išeities nėra. 

Nors plaukė neskubėdami, jie greitai susitiko, ir užgesę jų žvilgsniai 
bylojo, kad nebėra jokios vilties. 

“Katamaranas" dabar jau buvo labai toli, ir net jeigu staiga būtų 
sustojęs, vargu ar Benas su Snieguoliu būtų galėję iki jo nusigauti. 
Nebebuvo matyti nei paties plausto, nei aplinkui pririštų statinių. Net ir 
balta burė, plazdanti nelyginant papuręs debesėlis, vis mažėjo ir darėsi 
panaši į taškeli tolimame horizonte. Tad nenuostabu, kad ir jų viltis 
Žuvo. 

Benas Breisas negalėjo suprasti, kodėl burė vis dar nenuleista. Iš 
pat pradžių ėmęs vytis plaustą, jis šaukė Viljamui, kad tas atrištų 
vantus. Ir tol šaukė užkimusiu ir drebančiu balsu, kol pritrūko kvapo; 
tada nutilo, juo labiau, kad ir plaustas jau buvo toli ir berniukas tikrai 
jo nebegirdėjo. Taigi Benas liovėsi šaukęs ir paniuręs iš lėto plaukė sau 
toliau, svarstydamas, kodėl Viljamas jo nepaklausė, ir dėl to 
krimsdamasis — juk, nuleidus burę, plaustas būtų sustojęs, ir jie gal 
būtų jį pasiviję. 

Ir kaip tik tada, kai, liovęsis mokyti Viljamą, pasinėrė niūrią tylą, 
jūreivis pamatė grįžtantį Snieguolį. Bloga nuojauta dar labiau suspaudė 
jam širdį. Jeigu jau toks geras plaukikas, kaip Snieguolis, metė vijęsis, 
tai vilties tikrai nebėra. 

Netrukus abudu atsidūrė greta. Iš žvilgsnių juodu be žodžių suprato 
vienas kitą. Vienas kito akyse jie išskaitė, kad jiems skirta nuskęsti ir 
kad ši baisi lemtis greitai išsipildys! 

Snieguolis pirmasis nutraukė tylą. 

— Jūs, masa Benai, tikriausiai, labai pavargote. Duokit man 
mergaitę. Na, Lale, kibk man už pečių, te masa Benas kiek atsikvėps. 

— Ne, ne, — abejingai atsakė jūreivis. — Neverta. Aš palaikysiu. Vis 
tiek nebe ilgai... 

— S-š-š! Masa Breisai, — pašnabždom nutraukė jį negras ir 
reikšmingai pasižiūrėjo į mergaitę. — Man atrodo, kad jokio pavojaus 
pakol kas nėra, — pridūrė jis balsiai, kad išgirstų ir Lalė. — Greitai mes 
pasigausim “Katamaraną", Vėjas pasikeis ir atplukdys jį čia. Kalbėkit 
prancūziškai, masa Benai, — pasakė jis Benui ir laisvai prašneko 
prancūzų kolonijose vartojamu žargonu. — Varguolėlė prancūziškai 
nesupranta. Aš žinau, kad ir mudviem viskas baigta, ir mergytei 


taipogi, bet nesakykim jai iki pat galo. Kas iš to naudos, tik ji be reikalo 
kankinsis. 

— Eh bien, gerai, — sumurmėjo Benas, maišydamas prancūziškus ir 
angliškus žodžius. — Vargšelė! Tegul nežino, kas jos laukia. Dieve, 
pasigailėk mūsų. Aš visai nebematau plausto! Kur jis galėjo pasidėti? Ar 
tu matai, Snieguoli? 

— Dievaži, ne! — atsakė negras ir pasistojo, kad geriau matytų. — 
Visiškai dingo iš akių! Nebeišvysim daugiau “Katamarano", 
nebeišvysim! 

Tie Snieguolio žodžiai nuskambėjo maža ką liūdniau už 
ankstesniuosius. Jeigu jie iki tol būtų turėję vilties, tai baltos burės 
dingimas iš mėlyno horizonto būtų juos sukrėtęs. Bet viltis buvo jau 
prarasta, ir ši nauja dramos scena nepadarė permainos pagrindinių 
veikėjų jausmuose. Mirtis žiūrėjo jiems tiesiai į akis, o progos 
išsigelbėti — jokios, todėl juodu nieko ir nesitikėjo. Vienintelė permaina 
įvyko jų veiksmuose. Vyrai liovėsi plaukę į kurią nors vieną pusę. Kurgi 
plauksi? 

Nebematydami “Katamarano“, jie nežinojo kur. O gal jis net visai 
nuskendo, palikęs juos vienus vidury beribio vandenyno — Nebėra ko 
toliau plaukti, — beviltiškai tarė Benas. — Tik be reikalo eikvosime 
jėgas. 

— Teisybė, — pritarė negras. — Geriau taip sau gulėkime ant 
vandens, ir tiek. Taip mažiau pavargsime ir ilgiau išsilaikysime. Masa 
Benai, duokit mergaitę man. Jūs daugiau pailsęs už mane. Eikš, Lale, 
įsikibk man į petį! Taip bus geriau. Na, eikš, eikš, mažyte! 

Sulig tais žodžiais Snieguolis priplaukė prie Beno ir, švelniai paėmęs 
nusilpusią mergaitę jam nuo pečių, užsikėlė ant savo. 

Benas daugiau nebesipriešino kilniam seno savo bičiulio pasiūlymui, 
nes jam iš tiesų labai reikėjo atsikvėpti. Perdavę mergaitę vienas 
kitam, juodu išsitiesė ant vandens, stengdamiesi judėti kuo mažiau — 
tik tiek, kad išsilaikytų nenuskendę. 


XXXV skyrius 
MIRTIES BELAUKIANT 


Keletą minučių nelaimingieji “Katamarano" keleiviai išbuvo tokioje 
pavojingoje padėtyje, beveik nejudėdami ant mėlynų bangų, tarsi 
pakibę tarp oro ir vandens, tarp gyvybės ir mirties! 

Bet kokiomis aplinkybėmis, dargi turint viltį išsigelbėti, šitoks 
laukimas iškankintų net stipriausių nervų Žmogų. Tai ką bekalbėti 
dabar, kai nėra jokios vilties? 

Nei negras, nei baltasis nebesvarstė, koks pavojus jiems gresia — 
abu tikrai žinojo, kad jų laukia mirtis. 

Kur nežinosi? Netgi stovėdamas ant ešafoto su pasmerktųjų 
kapišonu ant akių ir virve ant kaklo nebūsi tikresnis, kad tau jau ateina 
galas. 

Abudu tai žinojo, ir viskas priklausė tik nuo laiko: praeis valanda ar 
dvi, gal net mažiau, nes nuovargis ir įtempimas pakirto jėgas, — na, 
bet ne daugiau kaip valanda ar dvi, ir viskas bus baigta. Abudu turės 
paklusti gamtos dėsniui, tikriau sakant, lyginamojo svorio dėsniui, ir 
nugrimzti giliai giliai į nepažįstamą ir neišmatuojamą vandenyno 
bedugnę. Kartu su jais ir mažoji Lalė, ta graži ir kantri mergytė, nekalta 
piktos lemties auka, irgi turės palikti pasaulį, kurį taip nedaug tepažino 
ir kuriame tiek nedaug gero tematė. 

Visą tą laiką mergaitė nepasidavė baimei, kokios būtum galėjęs 
laukti. Gimusi ir augusi tarp tokių Žmonių, kur gyvybė ne itin 
branginama, ji ne kartą buvo mačiusi mirštant, o nuo to mirtis 
nebeatrodo tokia baisi. Siaip ar taip, tie Žmonės, kuriems yra tekę su 
mirtimi susidurti, sutinka ją su stoišku abejingumu. 

Zinoma, labai klystume, sakydami, kad mergaitė buvo viskam 
abejinga. Nieko panašaus. Ji bijojo, netgi labai bijojo. Tačiau ar dėl to, 
kad pavojaus neišvengiamumas jai buvo užtemdęs sąmonę, ar todėl, 
kad nesuvokė, jog pavojus neišvengiamas, nuo pat pradžios iki galo ji 
buvo tiesiog nežemiškai rami. O gal ji be galo pasikliovė abiem savo 
globėjais, kurie plaukė greta ir net tą baisią valandą neprasitarė, ką 
patys tikrai žinojo: kad gyventi jiems liko visai nebe daug. 

Abudu tai žinojo, tačiau nevienodai tuo tikėjo. Baltasis, jeigu tik tai 
įmanoma, labiau už negrą jautė, jog mirties neišvengsi. Sunku pasakyti 
kodėl. Gal dėl to, kad negras jau tiek kartų buvo atsidūręs ant ano 
pasaulio slenksčio ir vėl laimingai išsisukęs, jog ir dabar vis dar turėjo 
bent mažytį krislelį vilties, nors aiškiai matė — jokios galimybės 
išsigelbėti nėra. 

Kas kita Benui Breisui. Jo širdy vilties nebebuvo likę nė truputėlio. 
Gyvenimas jam rodės baigtas. Jau porą kartų jam dingtelėjo mintis, 
kam čia dar tą valandą vargti ir kankintis — tik liaukis judinęs rankas ir 


tuoj nugrimsi į dugną! Jį sulaikė vien įgimtas instinktas, kuris bodisi 
savižudybe ir skatina, arba, teisingiau pasakius, priverčia mus sulaukti 
to paskutinio akimirksnio, kada mirtis ateina pati. 

Tokiu būdu visas trejetas, atsidūręs jūroje toli nuo “Katamarano", 
dėl įvairių aplinkybių ir įvairių paskatų dar vis turėjosi vandens 
paviršiuje. Mažoji Lalė todėl, kad Snieguolis buvo šalimais, 

Snieguolis — kad jam širdies gilumoje dar ruseno mažytė vilties 
kibirkštėlė, o jūreivis, todėl, kad instinktas jį sulaikė nuo to žingsnio, 
kuris bet kokiomis sąlygomis civilizuotoje visuomenėje laikomas 
nusikaltimu. 


XXXVI skyrius 
SKRYNUTE JUROJE 


Kalbos nutilo. Nebesigirdėjo net tų sakinių, kuriuos Snieguolis ar 
jūreivis kada — ne — kada pasakydavo vienas kitam prancūziškai, kad 
liūdnos jų prasmės, dieve gink, nesuprastų mergaitė. 

Pailsę plaukėjai tylėjo gana ilgai — iš dalies dėl nuovargio, o iš dalies 
todėl, kad aplinkui nieko naujo nenutiko ir nebuvo ko besakyti. 
Artėjančios mirties baimė buvo tarsi surakinusi jiems lūpas, — o mirtis 
artėjo išties greitai: po penkiolikos, daugiausia po dvidešimt minučių 
viskas bus baigta. 

Kraupiosios tylos nedrumstė nei jokie kitokie garsai, kurie būtų verti 
dėmesio. Svelnaus vėjo kedenamos bangelės šnarėdamos plakėsi į 
nelaiminguosius, tačiau jie to negirdėjo, kaip negirdėjo ir žuvėdrų, 
klykiančių virš galvos. 

Ir tą didžios tylos ir didžio sielvarto valandą vandenyne suskambo 
balsas, kuris išgąsdino abudu plaukėjus, nes jiems pasirodė kaip iš kito 
pasaulio. Tas balsas buvo mielas tarsi iš amžino džiaugsmo karalystės. 
O iš tiesų tai joks stebuklas — sušuko mažoji Lalė. 

Mergaitė rėmėsi į negro petį, todėl jos galva buvo keliais coliais 
aukščiau už negro ir už šalimais plaukiančio Beno. Dėl to jos akys 
aprėpė didesnį jūros plotą, ir ji išvydo tai, ko anie du nematė: tamsų 
daiktą, besisupantį vandens paviršiuje ne per toliausiai nuo tos vietos, 
kur abu jūreiviai, iš paskutiniųjų laikėsi, kad nenuskęstų. 

Tą žinią pranešdama mergaitė ir išgąsdino abudu vyrus ir tuo pačiu 
pažadino juos iš nevilties, kuri jau kada laikė juos sukausčiusi. 

— Ką tu pamatei, Lale? Ką pamatei? — pirmasis sušuko 
Snieguolis. — Pažiūrėk dar kartą, pažiūrėk, mažyte! — pridūrė jis, 
stengdamasis kuo aukščiau pakelti petį, į kurį mergaitė laikėsi. — Kas 
ten? Gal plaustas? “Katamaranas" A? 

— Ne, ne, — atsakė mergaitė. — Ne plaustas. Tai — kažkoks 
nedidelis keturkampis daiktas. Kaip dėžė. 

— Dėžė? Iš kur ji čia galėtų būti? Dėžė! Po velniais... 

— Tesubyra man španhautas, jeigu čia ne mano skrynelė! — 
pertraukė negrą Benas, pasikėlęs vandeny, nelyginant spanielis, 
ieškodamas pašauto paukščio. — Cia ji, kaip mane gyvą matot! 

— Jūsų skrynelė? — paklausė Snieguolis ir iškėlė garbanotą galvą 
virš vandens, irgi norėdamas pasižiūrėti. — Dievaži, tikrai! Kaip ji čia 
atsidūrė? Juk palikot ją ant plausto? 

— Taigi, — atsakė jūreivis. — Tai paskutinis daiktas, kurį turėjau 
rankose, prieš iššokdamas. Ir pats netikiu. Bet čia iš tiesų senoji mano 
skrynelė. 


Jų kalba buvo greita ir trumpa,: — jos dar nebaigę, teisingiau 
sakant, vos tik pradėję, abudu vyriškiai vėl pajudėjo ir leidosi plaukti 
link to netikėtai pasirodžiusio daikto. 


XXXVII skyrius 
TOKS GELBĖJIMO RATAS 


Nesvarbu, ar tai bus Beno skrynutė, ar ne, — svarbu tik, kad ji 
medinė ir laikosi ant vandens, todėl jie galės į ją įsikibti, nes jau taip 
pervargo, kad tuoj pradės skęsti. 

Jeigu jūreivis dar ir turėjo kokių abejonių dėl skrynutės, tai plaukiant 
artyn, jos visai išsisklaidė. Taip, tai jo skrynutė, — jis lengvai pažino. 
Kaipgi nepažins to gerai užtraukto brezentinio antvalko, kurį pats 
nudažė mėlynais dažais, kad nepraleistų vandens; kaipgi nepažins ir tų 
nukarusių rankenėlių, kurias pats pritaisė, nupynęs iš tvirtos virvės'? 
Kad nekiltų kokių nesusipratimų, ant skrynelės po rakto skylute buvo 
aiškiai užrašytos dvi raidės “B. B.“ — Beno Breiso inicialai, o po jomis 
nupieštas įstrižai gulintis inkaras su žvaigždėmis ir kitokiais 
fantastiniais piešiniais aplinkui, rodančiais, kokių meninių sugebėjimų 
turi skrynutės savininkas. 

Atpažinęs skrynutę, Benas pirmiausiai pagalvojo, kad nutiko kokia 
nelaimė ir plaustas sudužo. 

— Vargšas Viljamas — pasakė jis. — Jeigu plaustas sudužo, berniuko 
nebėra gyvo. 

Tačiau netrukus Benui dingtelėjo kita mintis, ir kur kas malonesnė. 

— Ne! — sušuko jis pats sau. — Negali būti! Ko gi tas plaustas 
turėtų dužti? Vėjo nėra, jūra rami, tai kaip jis suduš? Aha! Viskas aišku, 
Snieguoli! Tai Viljamo darbas. Tai Viljamo darbas. Jis bus išmetęs 
skrynutę, kad mes turėtume į ką pasilaikyti. Va kaip čia yra. Tai 
šaunuolis! Na, kimbam. Tai gal dar ir pasiseks išsigelbėti. 

Be reikalo jis ir ragino, nes, vos tik pamatę skrynutę, abu pagalvojo į 
ją įsikibti. Dėlei to juodu iš karto ir leidosi link jos. 

Skrynutė juos traukte traukė; juk skęstantis griebiasi net už šiaudo, 
o čia jau ne šiaudas. Ji plūduriavo statmena — dugnu į apačią, antvožu 
į viršų, tarsi stovėtų fregatos bake šalia Beno gulto, — matyt, taip ją 
laikė geležiniai pasvarai, pritvirtinti prie dugno. Įgrimzdusi toji skrynutė 
negiliai, turbūt, tuščia ar — bent apytuštė, ir virvinės rankenėlės 
abiejuose galuose, pritaisytos per kelis colius nuo antvožo, karojo 
gerokai virš vandens. 

Tos rankenėlės buvo atsikišusios, tarsi tik ir laukė, kada į jas įsikibsi, 
todėl Benui nereikėjo nė sakyti, kad Snieguolis stvertų, už vienos, o jis 
pats — už kitos. 

Juodviem tai buvo aišku be žodžių, todėl, vos priplaukę, čiupo už 
rankenėlių vienas viename skrynutės gale, kitas kitame. 

Dėl to skrynutė neprarado pusiausvyros, tik pasunkėjusi įgrimzdo 
per keletą colių, tačiau visi trys labai apsidžiaugė, kad viršus dar liko 
nepaniręs. Netgi ir tada, kai ant skrynutės antvožo užsilipo mažoji Lalė, 


dar liko keli coliai iki viršutinio krašto, — vienintelės vietos, pro kur gali 
pribėgti vandens į jūreivio skrynutę. 


XXXVIII skyrius 
SVARSTYMAI APIE “KATAMARANĄ" 


Pažiūrėjęs į visus tris nelaimėlius po kelių minučių, būtum išvydęs 
keistą ir nematytą reginį. Skrynutės dešinėje jūreivis, iki alkūnės įkišęs 
kairiąją ranką į virvinės rankenėlės kilpą, o pats išsitiesęs įstrižai 
skrynutės galo. Pusę jo svorio dabar laikė plūdrioji skrynutė, tad jam, 
kad neskęstų, tereikėjo tik nesmarkiai judinti dešinę ranką. Tai buvo 
visai nesunku — nors ir labai pavargusiam, atrodė greičiau poilsis, negu 
darbas. 

Kitame skrynelės gale visiškai tokia pat poza buvo Snieguolis, 
skyrėsi tik rankos. Į skrynutę jis buvo įsikibęs dešiniąja, o yrėsi 
kairiąja. 

Kaip jau minėta, mažoji Lalė nuo Snieguolio pečių buvo perkelta į 
aukštesnę vietą — ant skrynutės; atsigulusi kniūbsčia, įsikibusi į 
atsikišusius antvožo kraštus, ji plaukė sau be jokio vargo. 

Nereikia nė sakyti, kad, pasikeitus sąlygoms ir aplinkybėms, 
pasikeitė ir jų mintys. Teisybė, mirtis atrodė tokia pat neišvengiama, 
kaip ir anksčiau. Jie vis dar buvo ant mirties slenksčio, nors jau nebe 
taip arti, kaip, sakysim, prieš penketą minučių. Įsikibę į skrynutę, tą 
didelį ir puikų gelbėjimo ratą, jie išsilaikys valandų valandas, kol tik 
juos įveiks alkis ir troškulys. Jie laikysis, kiek leis jėgos, o jeigu turėtų 
valgio ir gėrimo, tai galėtų ilgai taip keliauti, žinoma, jeigu tik jūroje 
nebūtų audros ir ryklių. 

Deja, ir vieno pavojaus, ir kito galėjai kas akimirką tikėtis ir 
būkštauti. 

Tačiau tuo metu jie negalvojo nei apie tuos pavojus, nei apie mirtį — 
nei bado mirtį, nei troškulio. Netikėtas skrynutės pasirodymas jūroje 
kaip tik tuo metu, kai jie jau buvo beskęstą, padarė didelį įspūdį tiek 
jūreiviui, tiek kokui, ir abudu pajuto, nors ir nežinodami iš tikrųjų 
kodėl, kad susilauks tvirtesnės pagalbos ir kad jiems nelemta paskęsti, 
bent jau ne dabar pat. 

Viltis malonė, viltis ramintoja vėl atgimė abiejų širdyse, o kartu su ja 
ir ryžtas toliau kovoti dėl gyvybės. Juodu dabar galėjo laisvai kalbėtis ir 
tartis, tad ir pradėjo svarstyti savo padėtį. 

Pirmiausia ėmė mintyti, kaip jūroje atsirado skrynutė. Spėjimas, iš 
pat pradžių atėjęs į galvą skrynutės savininkui, kad plaustas sudužo ir 
ji kartu su kitais daiktais atsidūrė vandeny, kaip neįtikėtinas buvo tuoj 
pat atmestas. “Katamaranas" negalėjo sudužti, nes nebuvo nei didelio 
vėjo, nei bangų; taigi šis neregėtas fantastiškas laivas turi sau sveikas 
plaukti kur nors per jūrą. 


Teisybė, “Katamarano" nematė nei jie, nei aukščiau esanti mažoji 
Lalė, kuriai jie liepė apžiūrėti viską aplinkui ir kuri kuo rūpestingiausiai 
ši paliepimą įvykdė. 

Jeigu plaustas būtų buvęs už kokios lygos ar dviejų, didžiulė skersa 
jo burė butų kritusi mergaitei į akis. Bet mergaitė jos nematė. Ji pasakė 
nieko daugiau nematanti, tik jūrą ir dangų. 

Iš to buvo galima padaryti išvadą, jog “Katamaranas“, tegul ir 
nesudužęs, yra nuneštas taip toli, kad jo niekaip nebepasivysi. Tačiau 
įžvalgusis jūreivis galvojo kitaip. Jo prielaidos nebuvo tokios liūdnos. 
Gretindamas tam tikrus duomenis savo mintyse, jis viską apmąstė ir 
nusprendė, kad skrynutė mėlyname jūros glėby atsirado ne atsitiktinai: 
Viljamas bus tyčia ją išmetęs. 

— Tikrai, Snieguoli, — pasakė Benas, — skrynutę mums išmetė 
berniukas, kad galėtume ją pasigauti, kol pasivysim “Katamaraną" Ji 
buvo plausto vidury, kai aš iššokau. Tai nejau pati iškrito į vandenį? Be 
to, ji buvo pilna, o dabar, aišku tuščia, nes kaipgi plauktų! Berniukas, 
žinoma, pirmiausia ją apvertė, iškratė visus daiktus lauk, o tada išmetė 
į jūrą. Va kaip gerai sugalvota, — tik jis taip ir gali mokėti. Aš ir 
anksčiau buvau pastebėjęs, koks jis sumanus. Tai puikus berniukas! 

Taip išreiškęs savo susižavėjimą, Benas nutilo. 

— Taigi, taip ir bus, taip ir bus, — pritarė negras. 

— Aš žinau, ką jis daugiau darė, — toliau dėstė savo mintis Benas. 

— O ką, masa Breisai? 

— Nuleido burę. Aš pirma nesusigaudžiau, ko jis anksčiau taip 
nepadarė — juk aš jam liepiau, ir jis turėjo mane išgirsti. O dabar 
supratau, kad jis nekaltas. Aš prisiminiau, jog, keldamas tą burę, 
užmezgiau škotus tokiu mazgu, kad nė neklausk. Tai kur jis tokiais 
mažais piršteliais atriš taip greitai, kaip norėtum? Taigi va. O vėliau, 
žinoma, jis burę nuleido — gal šiaip taip atnarpliojo mano mazgą, o gal 
nupjovė škotą, Todėl “Katamarano“ ir nematyti, nors jis negali būti 
pernelyg nutolęs. Per tiek laiko jis nebus kažin kiek nuplaukęs, ypač 
jeigu burė buvo tik tada nuleista, kai dingo mums iš akių. 

— Tikriausiai! Aš tik pamačiau, kad burė nei iš šio, nei iš to staiga 
pranyko, tarsi kas būtų ją nuplėšęs. 

— Tai mat, Snieguoli, — vis linksmiau kalbėjo Benas, — jeigu taip 
yra, kaip sakom, plaustas turi būti netoli; už kokio mazgo ar dviejų. O 
mes nematom, nes esam iki kaklo pasinėrę vandeny. Siaip ar taip, jį 
vėjas neša tolyn, bet kadangi burė nuteista, jis plaukia ne greičiau už 
mus, 0 gal net lėčiau. Taigi pasistengiam ir pasivarom — pavėjui kokį 
porą mylių, tada ir sužinosim, ar mūsų “Katamaranas" dar kapstosi, ar 
jau po viskam. Aš manau, kad geriau nieko nesugalvosim. Ar ne? 

— Kur ten, masa Breisai. Nieko geriau nebesugalvosim, kaip plaukti 
pavėjui. 


Daugiau nebekalbėdami, juodu ėmėsi vykdyti, ką nutarę: vienas 
pradėjo irtis per bangas dešine ranka, kitas kaire, bet abu su vienoda 
jėga ir pasiryžimu, ir netrukus taip įsismagino, kad vanduo tik plakėsi į 
skrynutės šonus ir baltos putos kilo iki pat mažosios Lalės pirštų, kuri 
laikėsi įsikibusi į antvožą! 


XXXIX skyrius 
PAVEJUI 


Dar netoli tenuplaukę, jie gavo staiga sustoti, išgirdę mergaitės 
šauksmą. 

Kai juodu atsidėję varėsi per jūrą, Lalė, klūpodama ant skrynutės, 
visą laiką žiūrėjo pirmyn. Bežiūrėdama kažką pamatė ir sušuko — gal 
ne itin apsidžiaugusi, bet vis vien gana linksmai. 

— Kas yra, Lale! — karštai paklausė negras. — Ką tu pamat6i? O 
dieve, gal ten “Katamaranas" 

— Ne, ne “Katamaranas". Ten, tiktai statinė plaukia per vandenį. 

— Statinė? Kokia statinė? 

— Man rodos, tai viena iš tų tuščių statinių, kurios buvo pririštos prie 
mūsų plausto. Taip, tikrai, va ir virvės. 

— Iš tiesų, — pritarė ir Benas, kuris kiek pasikėlė ir pats pamatė 
statinę — Tesubyra man španhautas! Atrodo, kad mūsų 
“Katamaranas", iš tikrųjų bus sudužęs. Bet ne! Zinau, kodėl ši statinė 
plaukia. Dabar man viskas aišku. Čia irgi Viljamo darbas. Jis nupjovė 
virves ir paleido statinę mums, jeigu nepasisektų sugauti skrynutės. Tai 
galvotas vaikas. Tik jis taip ir gali sumanyti, sakau tau! 

— Tai plaukiam kuo greičiau prie tos statinės ir prisirišam ją prie 
skrynutės, — pasiūlė kokas. — Nuo to blogiau nebus. O jeigu pakils 
vėjas, ji mums itin pravers, nes iš skrynutės tada jokios naudos. 

— Teisybę sakai, Snieguoli! Pasiimkim ir statinę. Tegul skrynutė 
mums ir gerai pasitarnavo, bet, užėjus audrai, statinė kur kas geriau. 
Na, tai plaukiam, ji kaip tiktai tiesiai prieš mus. 

Po penkių minučių jie jau buvo prie statinės ir iš virvių lengvai 
pažino, kad ji — nuo jų plausto. Jūreivis iš pirmo žvilgsnio pamatė, kad 
virvės, kuriomis ji apvyniota, nupjautos peiliu ar kokiu kitu aštriu 
daiktu, tačiau labai nedailiai, o bet kaip, nudžirintos paskubomis. 

— Ir čia Viljamo darbas! Jis nupjovė virves su senuoju kirviu, o tas 
kirvis toks atšipęs! Valio šauniajam vaikinui! 

— Pala! — sušuko Snieguolis, nutraukdamas Beno džiūgavimus. — 
Laikykit skrynutę, masa Breisai, o aš užlipsiu ant statinės ir 
apsidairysiu. Gal pamatysiu ir patį “Katamaraną". 

— Gerai, Snieguoli. Taip ir padaryk. Lipk ant statinės, o aš tvirtai 
laikysiu skrynutę. 

Snieguolis, ištraukęs ranką iš virvinės kilpos, nuplaukė link statinės 
ir, kiek pasiplūkęs, užsiropštė ant jos raitas. 

Reikia būti labai vikriam, norint išlaikyti statinę, kad ši nesikraipytų 
ir neįmestų atgal į vandenį. Tačiau Snieguoliui tokia vandens 
gimnastika buvo vieni niekai, ir greit jis gana ramiai atsisėdo ant 
stalinės ir nužvelgė vandenyną. 


Benas sekė jo judesius susijaudinęs ir viltingai, nes iš ženklų, 
rodančių, kad jo globotinis gyvas ir sumaniai juos remia, jis sprendė 
plaustą esant ne per toliausiai. Kaip jis ir tikėjosi, negras, vos tik spėjęs 
apsižergti statinę, garsiai sušuko: 

— "Katamaranas"! “Katamaranas"! 

— Kur? — riktelėjo Benas. — Pavėjinėje pusėje? 

— Taip, tiesiai prieš mus. 

— Ar toli, Snieguoli? Ar toli? 

— Nelabai. Bocmano švilpuką galėtum išgirsti. Na, bus už kokių 
trijų — keturių kabeltovų. 

— Viskas aišku! Ką, Snieguoli, tavo manymu, dabar mums reiktų 
daryti? 

— Geriausiai būtų, — atsakė negras, — kad aš pasivyčiau plaustą. Jo 
burė, kaip jūs ir sakėt, nuleista, ir jis plaukia ne greičiau už 
raudonmedžio rąstą ramioje tropikų jūroje. Aš jį pasivysiu, o tada 
mudu su Viljamu stversime už irklų ir grįšime atgal, jums nė pusės 
kelio nenuplaukus, dievaži. 

— O ar tu ji pasivysi, Snieguoli? 

— Nė neabejoju. Jūs čia pasiliksite su mažyte Lale. Ir žiūrėkite, kad 
nepaleistumėte nei skrynutės, nei statinės, ypač statinės. Būkit ramūs, 
aš greitai atplauksiu su “Katamaranu" man tik svarbu jį prisivyti. 

Sulig tais žodžiais Snieguolis pasikreipė ir pliumptelėjo nuo statinės į 
vandenį; dar kartą paakinęs Beną nenutolti nuo tos vietos, kur 
išsiskyrė, jis ištiesė raumeningas rankas ir pradėjo irtis per jūrą, garsiai 
prunkšdamas, nelyginant koks didžiulis Mysticeti giminės banginis. 


| XL skyrius 
GELBEJIMO RATĄ — Į VANDENĮ 


Vargu ar bereikia sakyti, kad per tą laiką Viljamas, plaukiantis 
“Katamaranu", nuo baisių minčių tiesiog ėjo iš galvos. Iš pradžių, Beno 
Breiso pamokytas, jis pasigavo irklą ir ėmė iš visų jėgų sukti plaustą 
atgal, tačiau nieko gero neišėjo, todėl, palikęs irklą, šoko vykdyti kito 
paliepimo: leisti burės. Benui buvo neaišku ir kiek skaudu, kad jo 
paliepimas nevykdomas, na, bent vykdomas per lėtai. Mat, po kiek 
laiko burė visgi buvo nuleista, tik Benas nežinojo, dėl ko užtruko. 

O vėliau, kai prisiminė “užmezgęs škotą tokiu mazgu, kad nė 
neklausk“, spėjo visiškai teisingai: Viljamas negalėjo atrišti mazgo “taip 
greitai, kaip norėtum“. Teisinga pasirodė ir jo prielaida, jog burę 
Viljamas pagaliau nuleido gal šiaip taip atnarpliojęs mazgą, o gal 
nupjovęs “škotą". 

Junga burę nuleido antruoju būdu. 

Kaip Benas ir spėjo, mazgas buvo labai kietas, ir Viljamas nevaliojo 
atrišti, todėl, kiek pasigalavęs, jis stvėrė kirvį ir perkirto škotus. 

Žinoma, tada burė iš karto nukrito, bet jau po laiko: kai Viljamas 
pažvelgė į vandenyną, šis plytėjo tuščias tuštutėlis, ir mėlynoje jo 
platybėje nebuvo matyti jokio taškelio anei dėmelės. 

Tą akimirksnį Viljamas pamatė besąs vienas ant plausto ir pasijuto 
likęs vienui vienas visame vandenyne. 

Nuo tokios minties galima įpulti į neviltį ir sustingus sėdėti, nė piršto 
nepajudinant. Taip gal būtų daręs ir Viljamas, būdamas paprastas 
berniukas. Tačiau jis ne toks. Nuotykių troškimas atvedė jį į jūrą, o čia 
turi būti sumanus ir veiklus, negali lengvai pulti į neviltį. Ir Viljamas 
nepuolė. 

Užuot nusilenkęs likimo ar atsitiktinumo valiai, jis visomis proto ir 
kūno išgalėmis stengėsi padėti nelaimės ištiktiesiems savo draugams. 
Jis vėl grįžo prie irklo, skubiai nusiėmė jį nuo kablio, kuriuo šis buvo 
pritvirtintas, ir pradėjo irtis prieš vėją. 

Nėra ko nė sakyti, kad jis irklavo iš visų jėgų, tačiau greitai pamalė 
vargstąs be reikalo. Didžiulis plaustas nė nejudėjo pirmyn, Snieguolio 
žodžiais tariant, “gulėjo kaip raudonmedžio rąstas ramioje tropikų 
jūroje“. 

Dar daugiau: Viljamas pastebėjo, kad plaustas ne tik nejuda prieš 
vėją, nors jis irkluoja iš paskutiniųjų, ir ne tik nestovi vietoje, bet gana 
greitai plaukia pavėjui. 

Tą sunkią akimirką jam į galvą atėjo viena mintis. Ji būtų atėjusi ir 
anksčiau, jeigu jo proto nebūtų raminusi viltis, kad pavyks nusiirti 
priešais vėją. O kai pagaliau įsitikino, kad nieko nebus, sugalvojo ką 
nors numesti į vandenį, kad jo draugai turėtų į ką įsikibti. 


Pirmasis, jo manymu, tinkamas tam reikalui daiktas, kritęs į akis, 
buvo Beno skrynutė. Kaip jau žinome, ji stovėjo plausto vidury, kur 
Benas ją kraustė. 

Viršus buvo atidengtas, ir Viljamas matė, kad ji beveik tuščia, nes 
Benas, besirausdamas po ją, visą gausybę įvairių daiktų buvo išblaškęs 
aplinkui, o tų daiktų mėtėsi tiek, kad galima užgrūsti visą fregatos 
baką. 

Vos pažvelgęs į skrynutę su brezentiniu dažytu antvalku, 
nepraleidžiančiu vandens, Viljamas pagalvojo, kad tokia daikto kaip tik 
ir reikia. Uždengta ji bus lyg koks plūduras, lyg gelbėjimosi ratas. Siaip 
ar taip, nieko geresnio jis aplink nerado, tad, ilgai nesvyruodamas, 
uždarė antvožą, kuris, visa laimė, buvo taip įtaisytas, kad pats 
užsitrenkdavo, nutvėrė už vienos virvinės rankenėlės, pritraukė prie 
plausto krašto ir išstūmė į mėlyną vandenyną. 

Viljamas apsidžiaugė, pamatęs, kad skrynutė net vandenyje laikosi 
stačia, dugnu į apačią. Ir plaukia lengvai, tarsi būtų kamštinė. Jis to ir 
tikėjosi, prisiminęs vieną pokalbį dar “Pandoros" bake, kada daugiausia 
šnekėjo Benas Breisas ir vis su pasididžiavimu gyrėsi, kad jo skrynutė 
puikiai laikosi vandeny. Viljamas prisiminė, kaip šis buvęs karo laivo 
jūreivis liaupsino savo skrynutę, girdi, ji plaukianti kaip valtis, o iškritus 
į jūrą — tai tikras gelbėjimo ratas. Jeigu skrynutė būtų tuščia, — bet jis 
manąs, kad tuščia tai jau ji niekada nebus, jis galėtų išlaikyti visą 
barkaso ar net katerio įgulą. 

Iš dalies tie Beno žodžiai ir paskatino Viljamą numesti skrynutę 
draugams. Ziūrėdamas, kaip ji tolsta nuo “Katamarano", jis visa širdimi 
troško, kad jo draugo ir globėjo pasitikėjimas būtų pateisintas ir kad 
išgirtoji skrynutė padėtų išsigelbėti ne tik Benui Breisui, bet ir tai, 
kurios gyvybė Viljamui dar brangesnė — mažajai Lalei. 


g XLI skyrius 
ZVILGSNIS NUO PAAUKSTINIMO 


Paleidęs į vandenį skrynutę, Viljamas nenusiramino. Jam vis rūpėjo, 
ką čia dar padarius, kokį daiktą dar numetus, kad, pasitaikęs 
plaukiantiesiems po ranka, padėtų jiems ilgiau išsilaikyti. 

Bet ką? Lentą? Ne. Statinę? Vieną iš tuščių statinių? O, taip ir 
padarys! 

Nieko nelaukdamas, jis ėmė vieną statinę ir atpalaidavo. 

Kirviu perkirto virves, mat, peilio nerado, ir statinė, kaip ir skrynutė, 
liko “Katamarano" kilvateryje. Tiesa, plaustas nuo jos tolo nebe taip 
greitai, nes be burės plaukė kur kas lėčiau. Tačiau vis dėlto jo greitis 
buvo didesnis, negu skrynutės ar statinės, nes vėjas jį nešė už storo 
stiebo ir kitų aukštesnių daiktų. Todėl Viljamas teisingai manė, kad 
Benui ir Snieguoliui, kurie iki to laiko turėjo būti labai nuilsę, net vienas 
kabeltovas gali būti lemtingas. 

Jam atrodė, kad juo daugiau daiktų įmes į vandenį, tuo greičiau 
plaukiantieji juos pamatys ir pasigaus. Todėl, paleidęs vieną statinę, jis 
ėmėsi pjauti antrosios virvių, norėdamas ir šią palikti vandeny. 

Atleidęs antrąją statinę, jis ėmėsi trečios, paskui ketvirtos, ir jau 
buvo bepradedąs pjauti virves penktajai, ketindamas prie plausto 
palikti tik šeštąją, kurioje buvo taip brangus vanduo. Tačiau prie 
penktosios statinės jis apsigalvojo, bet ne todėl, kad būtų pabijojęs, jog 
be statinių “Katamaranas"“ nepaplauks. Jis susilaikė dėl kitos 
priežasties, mat, pastebėjo, kad ir trečioji statinė, o dar labiau — 
ketvirtoji, užuot likusios “Katamarano" kilvateryje, plaukia greta, tarsi 
nieku gyvu nenorėdamos skirtis su plaustu, prie kurio taip glaudžiai 
buvo pririštos. 

Viljamas iš pradžių nustebo, bet tuoj atsigodojo. Ir greitai suvokė, 
kas čia pasidarė. Likęs be statinių, plaustas nusileido prie pat vandens, 
vėjas jo nebenešė, taigi ir jis, ir statinės slinko pavėjui vienodu 
greitumu, teisingiau pasakius, vienodu lėtumu. 

Junga, tai suvokęs, nusiminė, bet netrukus suprato, kad toji 
aplinkybė — ne statinių greičio padidėjimas, o plausto sulėtėjimas — 
jam išeis į naudą. Jeigu plaukėjai pasigaus stalinę, tai, ko gero, pasivys 
ir plaustą, o ko gi tada daugiau benorėti? Plaustas dabar iš tiesų plaukė 
taip pamažu, kad net menkiausias plaukikas galėjo jį pasivyti, žinoma, 
jeigu jis ne pernelyg toli atsilikęs. 

Tas atsilikimas Viljamui dabar labiausiai ir rūpėjo. Kažin, ar jo 
draugai labai toli? Ar pajėgs jie pasiekti plaustą? Kur jie? 

Viljamas pažvelgė pro “Katamarano" vairagalį į tą pusę, iš kur tarėsi 
atplaukęs. Tiesa, jis gerai nežinojo, ar čia tikrai toji pusė, nes palaikis 
plaustas (taip netobulai pastatytas), visą laiką sukiojosi čia priekiu, čia 


vairagaliu, čia bortu į vėją. Taigi Viljamas pažiūrėjo, bet tenai nieko 
nebuvo. Tiktai skrynutė, likusi priešvėjinėje pusėje už kelių šimtų 
sieksnių, kiek arčiau pirmoji statinė, ir dar arčiau antroji. Tačiau iš 
daiktų, išsidėsčiusių vienoje linijoje, jis ir galėjo spėti, kur turėtų būti jo 
draugai, jeigu jie dar laikosi ant vandens. 

Teisybę sakant, ne tik spėti. Jis galėjo netgi būti tikras. Juk 
“Katamaranas" visą laiką plaukė tik pavėjui, — vadinasi, ir tų, kurie liko 
jūroje, reikia žiūrėti, atsistojus tiesiai priešais vėją. 

Taigi jis atsigręžė į vėją ir apžiūrėjo horizontą kiek tik akys užmatė į 
dešinę ir į kairę — gal plaukiantieji bus nukrypę nuo tiesaus kelio. 

Tačiau žiūrėjo veltui. Vien tik skrynutė, statinės ir pora baltasparnių 
žuvėdrų buvo matyti priešvėjinėje pusėje monotoniškai 
mėlynuojančiame vandenyne. 

Viljamas perbėgo per plausto lentas sulig vandens paviršium ir 
užsilipo ant likusios pririštos statinės — aukščiausiai iškilusio daikto. 
Šiaip taip laikydamas pusiausvyrą, jis dar kartą nužvelgė jūrą 
priešvėjinėje pusėje. 

Nieko daugiau — tik skrynutė, statinės ir Žuvėdros, tingiai ir 
abejingai plasnojančios ilgais it kreivas kardas sparnais, tarsi bekraštis 
vandenynas būtų jų namai ir prieglobstis — kaip iš tikrųjų ir yra. 

Iš skausmo plyštančia širdimi Viljamas nušoko nuo statinės ir, 
nubėgęs į plausto vidurį, ėmė lipti į stiebą. 

Per keletą sekundžių užsiropštė į pat viršų ir, tvirtai įsikibęs, dar 
kartą nukreipė akis į vandenyną. 

Jis ilgai žiūrėjo, bet savo draugų nematė; žiūrėjo taip ilgai, kol tik 
galėjo išsilaikyti. Bet pagaliau jo rankų ir kojų raumenys atsileido ir, be 
galo nusiminęs, gavo nusliuogti žemyn ant “Katamarano" lentų. 

Nusileidęs jis pabuvo tik tol, kol atsigavo, o tada vėl įkopė į stiebą ir 
įsmeigė akis į tą pusę, kur plūduriavo skrynutė ir statinės — tie daiktai 
nors tiek davė naudos, kad rodė kryptį. 

Bet dar geriau Viljamui krypti rodė žuvėdros; jos abi dabar buvo 
nusileidusios prie pat vandens ir suko nedidelius ratus aplink kažkokį 
daiktą. Nors žuvėdros buvo ir toli, jis girdėjo jas kartkarčiais klyktelint, 
sakytum tas daiktas joms būtų kėlęs smalsumą, o gal ir kokį stipresnį 
jausmą. 

Apsukusios ratą, žuvėdros vis grįždavo į jo vidurį, kur Viljamas, 
pasekęs jas akimis, išvydo blizgančiame vandenyje juoduojant kokį 
daiktą. Tas daiktas savo spalva gerai skyrėsi nuo mėlyno vandens, ir jį 
nesunkiai galėjai matyti — tokio juodumo kito daikto jūroje nerasi, 
nebent tai būtų milžiniško banginio Mysticetus kūnas, Bet jo 
pavidalas — beveik taisyklingas rutulys — padėjo Viljamui atspėti, kas 
jis, ir Viljamas tai nustatė neigimo metodu. Tai ne juodasis albatrosas, 
ne kvailys ir ne fregata. Nors spalvos jie ir panašios, bet visai kitokio 
pavidalo. Nėra jūroje nei gyvulio, nei žuvies, kuris vandens paviršiuje 


taip išrodytų. Tas juodas rutulys, apvalus kaip jūros ežys ar turkiškas 
turbanas ir toks juodas, kaip išsmaluotas rąstas, negali būti niekas 
daugiau, tik garbanota koko Snieguolio galva! 

Kiek tolėliau už jo tamsavo dar du apvalūs daiktai, bet jie nebuvo 
nei tokie juodi, nei tokie apvalūs. Tai jūreivio ir mažosios Lalės galvos. 
Juodu, matyt, irgi rūpėjo žuvėdroms, ir jos skrido čia prie vieno, čia 
prie kito, arba pakilusios sklandė viršuj ir vis šaižiai klykė, o Viljamas, 
dabar būdamas “Katamarano" stiebe, jų klyksmus kur kas geriau 
girdėjo. 


„XLII skyrius 
VEL ANT PLAUSTO 


Viljamas tuoj nusileido žemyn, kai tik pamatė, kad jo draugai sveiki 
ir gyvi. Ir jų atsilikta ne tiek jau daug, kad nebevaliotų priplaukti, Taigi, 
šitaip pasiguodęs, Viljamas nusprendė ir toliau kuo galėdamas jiems 
gelbėti. 

Nučiuožęs ant plausto lentų, jis stvėrė atpalaiduotąjį irklą ir ėmė 
irkluoti, stengdamasis atsukti “Katamaraną" į vėjo pusę. 

Tiesa, ne kažin kiek jis telaimėjo, bet vis dėlto džiaugėsi, kad bent 
stovi vietoje. Dar daugiau: statinė, kurią jis atleido paskiausiai, pasiliko 
pavėjinėje plausto pusėje. Vadinasi, jis po truputį netgi varėsi prieš 
vėją. 

Skrynutė ir pirmoji statinė plūduriavo toli nuo plausto, mat, buvo 
paliktos vandenyje daug anksčiau už kitas statines, kurias Viljamas 
paleido, tik gerokai pagalvojęs. Dar būdamas ant stiebo, jis matė, kad 
jo draugai visai netoli nuo skrynutės, ir keista, kaip iki tol jos dar 
nepasiekė. 

Viljamas nusileido nuo savo laktos, nebesulaukęs, priplauks jie 
skrynutę, ar ne. O dabar, kai pradėjo irkluoti ir pamatė, jog stumiasi 
pirmyn, visai nebenorėjo gaišti ir dairytis. Juk kiekvienas sieksnis, jo 
pasivarytas priešais vėją, — tai sieksnis į draugų išgelbėjimą, sieksnis, 
sutaupantis jiems vieną rankos mostą, o tokiems išsekusiems ir vienas 
mostas — sunkus darbas. 

Taip pagalvojęs, junga tik dar tvirčiau suspaudė irklą ir iš visų jėgų 
ėmė irtis pirmyn, vedamas vieno vienintelio tikslo — pasivaryti kuo 
toliau priešais veją. Visa laimė, kad ir vėjas, tegu nedidelis, ėmė dar 
labiau silpti, tarsi nenorėdamas trukdyti kilniam darbui, ir Vilijamas 
apsidžiaugė, pamatęs, kad jo aplenktos statinės jau liko toli už 
“Katamarano“. Vadinasi, jis plaukia link draugų. 

Ir staiga jo akys išvydo mielą reginį. Jis irklavo labai atsidėjęs ir kurį 
laiką net nepažvelgė pirmyn. O kai pagaliau vėl pasižiūrėjo, tai net 
nustebo: statinė ir skrynutė buvo ne tik gerokai arčiau, bet ant 
skrynutės viršaus kažkas gulėjo. Tasai kažkas ištiestom rankom laikėsi 
už atsikišusio skrynutės krašto. Be to, prie abiejų skrynutės galų 
lamsavo po rutulį, kurių vienas buvo gerokai juodesnis ir apvalesnis už 
kitą ir kuriuos Viljamas lengvai pažino esant Žmonių galvomis. 

Ir jis viską iš karto suprato. Tai mažoji Lalė guli ant skrynutės, o 
Snieguolis ir Benas Breisas turisi įsikibę į jos galus. Skrynutė laiko visus 
tris. Valio! Jie išgelbėti! 

Tuo metu Viljamas jau tikrai žinojo, kad jo draugai išsigelbės. Bet jie 
dar nesidžiaugė. Mat, stovėdamas ant aukštesnės plausto vielos, 


Viljamas galėjo sekti net kiekvieną draugų judesį, o jie berniuko dar 
nematė. i 

Tačiau Viljamas ilgai į juos nežiūrėjo. Zinojo, kad iš to nebus jokios 
naudos, todėl, porą kartų smagiai šūktelėjęs, vėl sėdo prie irklo ir, 
sėkmės paskatintas, ėmė irtis dar smarkiau kaip pirma, — jeigu tik šitai 
buvo įmanoma. 

Kai jis vėl atsistojo stačias ir atsigręžė priešais vėją, vaizdas buvo 
pasikeitęs. Mažoji Lalė tebegulėjo ant skrynutės, bet vandeny šalia jos 
tekyšojo tik viena galva — Beno Breiso. Jį pažino iš balto veido ir ilgų 
išsidraikiusių plaukų. 

O kurgi garbiniuotas Snieguolio pakaušis? Kur jo galva? 

Nejau su visu kūnu bus nugrimzdusi į dugną? 

Šie klausimai, nelyginant žaibas perskrodė berniuko sąmonę, ir jį 
suėmė baimė. Bet neilgam. Tuojau pat jis gavo atsakymą, ir netgi labai 
gerą. Snieguolis sėdėjo apsižergęs statinę ir matėsi kur kas geriau, 
negu pirma, bet buvo kiek šone, o Viljamas iš karto į tą pusę 
nepasižiūrėjo. 

O pamatęs šis išmintingasis jaunuolis nepradėjo šūkauti ir 
mosikuoti, bet vėl ėmė iš visų jėgų varyti plaustą prieš vėją. 

Jis irklavo negaišdamas ir nesidairydamas, kol pagaliau išgirdo 
šaukiant vardu ir vėl atsigręžė į tą pusę. 

Dabar Snieguolį jis pamatė jau nebe ant statinės — juodas apvalus 
negro veidas buvo iškilęs iš vandens už kokio kabeltovo nuo 
“Katamarano"! 

Nuo didelių atsikišusių jo ausų išilgai kūno ėjo du putų ruožai ir rodė, 
į kurią pusę plaukia — link “Katamarano". O kad baisingai vartė akių 
obuolius — baltutėlius it puta, gaudė orą ir prunkštė storomis lūpomis, 
sakyte sakė, jog jis vejasi plaustą visomis išgalėmis, taip, kad net jūra 
aplinkui bangavo. 

— O dangau! — dusdamas riktelėjo jis, priplaukęs tiek, kad jau 
galėjai girdėti. — Irkis, Viljamai, irkis! Pasispausk iš paskutiniųjų, 
vaike. Aš jau visai nusivariau, nebegaliu. O kaip ji ten išsilaikys!? Jie 
dar už kokio kabeltovo nuo manęs. 

Užbaigęs savo kalbą garsiu “Uf-f-f", — taip išpurškė vandenį iš 
burnos ir, tur būt, išreiškė pasitenkinimą, kad artėja prie tikslo, — jis 
nebegaišdamas vėl pasileido link plausto. 

Dar po kelių sekundžių ilgos gaudynės buvo baigtos. Snieguolis 
pasivijo plaustą ir, Viljamo padedamas, įsilipo. 

Kiek atgavęs kvapą, negras kibo už antrojo irklo, ir, gerai pasivarę, 
juodu greitai priplaukė skrynutę. Tada užkėlė ant “Katamarano" Lalę su 
Benu ir taip išgelbėjo iš mirties nagų, nors dar ką tik atrodė, kad iš jų 
nieku gyvu neištrūksi. 


XLIII skyrius | 
PLAUSTAS PERSTATOMAS IS NAUJO 


Stipruolis Benas buvo taip išvargęs, kad negalėjo netgi pastovėti; 
įsiropštęs į “Katamaraną" jis nusvirduliavo koki porą žingsnių ir tuoj 
susmuko ant plausto lentų. Mažąja Lale pasirūpino Viljamas — jis 
nuvedė ją, tikriau pasakius, bemaž nunešė prie stiebo ir švelniai 
paguldė ant brezento. Matydamas, koks dėkingas mergaitės žvilgsnis, 
Viljamas jautėsi kuo puikiausiai atlygintas už paslaugą, kurią padarė su 
tokiu malonumu ir rūpestingumu, ir jam nė nebereikėjo tų padėkos 
žodžių, kuriuos mažylė, pasijutusi išgelbėta, tyliai sušnabždėjo. 

Snieguolis, tiek pat nusivaręs, kaip ir anie, irgi išsitiesė paslikas. Ir 
ilgą laiką visi trys taip gulėjo, iš baisaus nuovargio nepajėgdami 
pajudinti nei rankų, nei kojų, ir negalėdami nė žodžio ištarti. 

Tačiau Viljamas nesėdėjo be darbo. Paguldęs Lalę, jis nuėjo tiesiai į 
tą “Katamarano" kampą, kur, pusiau panirusi į vandenį, prie vieno 
rąsto buvo pririšta nedidelė statinaitė. Joje brangusis kanario vynas. 
Atsargiai ištraukęs volę, kuri statinaitę rišant buvo kaip tik atsukta į 
viršų, jis įkišo nedidelį kaušiuką; tai buvo skardinis indas ar puodelis, 
rastas Beno skrynutėje tarp visos aibės daiktų ir jau ne kartą tam 
pačiam reikalui panaudotas, todėl buvo pritvirtintas virvele prie 
statinaitės kaip koks vyno seikėtojų ar pardavėjo saikas. Prisėmęs pilną 
kaušiuką saldaus skysčio, jis tuoj nunešė Lalei, paskui savo globėjui 
Benui Breisui ir galiausiai, pasėmęs dar vieną, tikrajam vyno savininkui 
Snieguoliui. 

Gėrimas iš Tenerifo atšlaitėse prisirpusių vynuogių, visus tris paveikė 
tiesiog stebuklingai, ir po kelių minučių jūreivis su koku jau pajėgė 
galvoti apie darbą, kurio reikės dabar imtis ir kuris pareikalaus naujų 
jėgų. 

Tas darbas — tai surinkti ir pririšti prie “"Katamarano" tuščias Viljamo 
paleistas statines, be kurių nelaimingasis jų plaustas ne tik žemai 
nusėdo, bet ir gerokai prarado plūdrumą. 

Pirmiausia iš vandens buvo ištraukta skrynutė — Benas dabar ją itin 
brangino, po to — statinė, ant kurios Snieguolis buvo užsikoręs 
apsidairyti. Ir skrynutė, ir statinė plūduriavo netoliese, tad, kiek 
pasiyrę, jie lengvai jas pasiekė. 

Kitos trys statinės buvo gerokai nuplaukusios pavėjui, ir dar vis 
plaukė. Bet kadangi visos buvo matyti, “Katamarano" įgula tikėjosi 
nesunkiai jas pasivysianti. 

Taip ir buvo. Benas varėsi vienu irklu, Snieguolis kitu, o Viljamas, 
žiūrėdamas priekin, komandavo, kur plaukti, taigi netrukus jie ir 
pasivijo nuklydusias statines. Surinko jas po vieną, suraišiojo 
nupjautąsias virves ir vėl pritvirtino visai taip, kaip pirma — jeigu ne 


šlapi nukentėjusiųjų drabužiai ir ne blyškūs nuvargę veidai — niekas 
nebūtų galėjęs pasakyti, kad “Katamaranui" kas buvo nutikę. 

Dėl šlapių drabužių niekas nesijaudino; gal kiek ir buvo nepatogu, 
tačiau, kai tokia karšta saulė, netruksi išdžiūti. Džiūvo jie taip greitai ir 
taip garavo, ypač Snieguolis, kad, aiškiai matėsi — neilgai laukus bus 
sausut sausutėliai. Nuo Snieguolio kilo garas it dūmai medžio anglims 
šviežiai įsikūrus — mat jį džiovino ne tik saulė, bet ir jo paties kūno 
karštis, ir per tuos garus negalima buvo net įžiūrėti, ar jis baltas, ar 
juodas. Apsuptas debesies tartum Jupiteris, Snieguolis nesiliovė 
šnekėjęs ir darbavęsis: jis padėjo Benui su Viljamu ne tik statines 
pririšti senosiose vietose, bet ir burę prie stiebo ištempti, taip kad 
“Katamaranas" vėl nusklendė pavėjui, tarsi nieko nebuvo atsitikę nei 
jam, nei įgulai. 

Škotų mazgus šį kartą jie sumezgė taip, kad prireikus — galėtų 
atrišti. 

O po to lyg ir būtų reikėję pabarti Snieguolį, kad ateity būtų 
atsargesnis, bet įgula nusprendė nieko nesakyti; pavojus, iš kurio tik 
per stebuklą išsigelbėjo, bus jam pakankamai gera pamoka. 

Tik vieno dalyko “Katamarano" įgula gavo rimtai pasigailėti. Per tą 
nelaimingą nutikimą jie prarado nemažai maisto žuvies, kurią 
Snieguolis buvo apdžiovinęs prieš susitinkant plaustams, ir ryklienos, 
kuri buvo perkelta iš mažojo plausto ir papildė Snieguolio atsargas. 

Kad geriau išdžiūtų prieš saulę, žuvų gabalai buvo išdėlioti ant 
statinių, o mažasis Viljamas jas paleido į jūrą. Per tokią skubą ir 
jaudinimąsi vaikinas nespėjo nė pagalvoti apie žuvieną. Kol jis nukirto 
statines nuo plausto, visi gabalai sukrito į vandenį ir vieni liko 
plūduriuoti, o kiti nugrimzdo į dugną, — mat, nevienodo buvo svorio. 

Išsigelbėję katamaraniečiai pagaliau viską susirankiojo, tik žuvies 
neberado — dalis nuskendo, dalis nuplaukė tolyn, o greičiausiai buvo 
sulesta daugybės plėšrių paukščių, sklandančių padangėje, ar tokių pat 
rajų Žuvų, nardančių vandenyno gelmėse. 

Snieguoliui spaudė širdį pagalvojus, kiek maisto netekta, — 
graudenosi ir visi kiti. Tačiau ši nelaimė jiems visgi neatrodė taip jau 
skaudi, kaip kokiu nors kitu metu, — mat, visiems pakako to 
džiaugsmo, kad taip stebuklingai išsigelbėjo, be to, tikėjosi papildyti 
savo podėlius tuo pat būdu, kaip ir anksčiau. 


XLIV skyrius 
TUNAI 


Viltis pagausinti maisto atsargas išsipildė gana lengvai ir greitai. 

Vos tik vėjas įgulė į “"Katamarano" burę, jie pamatė šalimais 
plaukiant pulką gražiausių vandenyno žuvų. Jų buvo keli šimtai. Plaukė 
jos į tą pačią pusę ir visos buvo mažne vienodo didumo, kaip į “žuvų 
mokyklą“ susibūrusios skumbrės. 

Tačiau už paprastąsias skumbres jos daug didesnės — beveik 
keturių pėdų ilgio, ir proporcingo ilgiui storumo, tokios grakščios 
formos, kaip visos skumbrių genties Žuvys. 

Vien dėl spalvos tas žuvis galima vadinti gražuolėmis. Jų nugara 
žalzganai melsva, o kartkartėmis sublizga lyg auksas, papilvė balsva it 
sidabras ir mainosi visomis vaivorykštės spalvomis. Pelekai abipus 
uodegos — skaisčiai geltoni, o didžiulių apvalių akių rainelė sidabrinė. 

Krūtinės pelekai labai ilgi, lenkti lyg pjautuvai, o nugaros pelekas irgi 
gerai išsivystęs ir įdomus tuo, kad, žuviai stovint, įglūsta į gilų griovelį 
nugaroje ir tinka taip gerai, kad visai nematyti, tarytum žuvis jo nė 
neturėtų. 

Jei ne gražios spalvos, didumas ir dar viena kita smulkesnė savybė, 
tas žuvis galėtum palaikyti skumbrėmis. Ir tai būtų ne tokia jau didelė 
klaida juk vis tiek vienos genties. Tik rūšis kita — gražiausia iš visų. 

— Tunai! — suriko Benas Breisas, pamatęs tas Žuvis palei plaustą. — 
Tikri tunai! Na, Snieguoli, kur mūsų valai ir kabliukai? Vėjelis 
nesmarkus, turėtų gerai kibti. Va gal ir prisigaudysim, kiek praradom. 
Š-š-š! Nė žodžio! Nekrutėkit, kad neišbaidytumėt! Tyliau, Snieguoli, 
tyliau, tu koke! 

— Nebijokit, masa Breisai, kol šitaip plaukia, jos niekur nesitrauks 
nuo “Katamarano". Ziūrėkit! O, kad neria į vieną pusę, dabar į kitą, vėl 
pirmyn, ir vėl atgal. Sakytum negali sau vietos rasti. 

Dar prieš Snieguoliui prabylant, žuvys pradėjo keistus manevrus. Iš 
pradžių, pasirodžiusios prie “Katamarano", kurį laiką jos plaukė palei 
dešinį bortą ir ją nelenkė, nors lengvai būtų galėjusios. Jos tiktai vos 
vos judino pelekus ir varėsi pirmyn lygiai su “Katamaranu", nė 
truputėlio ne greičiau. Plaukė tokiomis lygiomis gretomis ir taip gerai 
rikiavo tarpusavy ir su “Katamaranu", kad atrodė tarsi sujungtos 
nematomais siūlais, neduodančiais nusikreipti nei nuo plausto, nei 
vienai nuo kitos. 

Ir staiga, tarytum kaleidoskopo vaizdui pasikeitus, to lygiagretumo 
neliko nė ženklo, tiesa, ne tarp Žuvų, bet plausto atžvilgiu. 
Pliaukštelėjusios uodega, visos kaip viena pasisuko stačiai į plaustą ir 
lyg Žaibas nunėrė po apačia. 


Akimirką jų nebuvo matyti, bet tučtuojau jos išnėrė kairiojoje 
“Katamarano" pusėje ir vėl plaukė lygiagrečiai su juo. Tą manevrą jos 
atliko taip tiksliai ir darniai, kaip žmonės niekada nepadarys — net 
geriausias karininkas taip neišmuštruos savo kareivių. Jos pasuko iš 
dešinės į kairę, tarsi pastūmėtos vieno impulso vienu metu. Tą patį 
akimirksnį jos pliaukšterėjo uodegomis, tiksliai tą pačią sekundę visos 
kartu pasisuko, blykstelėjo sidabrinėmis papilvėmis ir lygiai taip pat 
kartu panėrė po “Katamarano" kiliu. 

Dėl to neįprasto manevro, kurį žuvys vėl tuojau pakartojo — išnėrė 
atgal į dešinę plausto pusę, o paskui grįžo į kairiąją, — Snieguolis ir 
galėjo taip drąsiai tvirtinti, kad jos nepasitrauks nuo “Katamarano" tol 
kol šitaip plauks. 

Žinoma, Snieguolio žodžius “Katamarane" suprato vien Benas 
Breisas. O Viljamas tik stebėjosi, kodėl kokas taip kalba ir taip laikosi, 
tarytum tvirtai žinotų, kad neišbaidys tų bukščių padarų, plaukiančių 
šalimais. 

— Kodėl, Snieguoli? — paklausė berniukas. — Kodėl tu manai, kad 
tos žuvys neišsigąs? 

— todėl, Viljamai, kad tunai dabar ko kito bijo labiau, negu mūsų. 
Tik aš dar jo nematau. Bet netrukus išvysim tą ilgasnukį. 

— Ilgasnukį? Kas jis toks, Snieguoli? . 

— Ilgasnukis — tai ilgasnukis. Va, ar nesakiau? Ziūrėk tiesiai į kairę. 
Snieguolis žino, ką sako. Todėl tie gražuoliai ir sukasi apie plaustą. Aš 
manau, kad jie čia dar pabus, kol mes keletą pasigausim! 

— Ryklys! — sušuko junga, pamatęs didžiulę žuvį dar tolokai nuo 
plausto, kairėje pusėje, kur Snieguolis ir rodė. 

— Ryklys? Tai jau ne, — atsiliepė negras. — Cia visai kita žuvis. 
Jeigu būtų ryklys, tunai čia nesisukiotų. Jie nardytų aplinkui ryklį kaip 
maži paukščiukai aplink didžiulį vanagą ar kitą kokį plėšrūną. Čia ne 
ryklys, toji žuvis. Tasai ilgasnukis — didžiausias tunų priešas. Todėl, kol 
jis netoliese, mums nėra ko bijoti, kad tunai nuplauks. 

Kalbėdamas Snieguolis atrinko kabliukus ir, Beno Breiso padedamas, 
ėmė mMauti ant jų masalą taip šaltai ir abejingai, jog aiškiai matei jį 
visai pasikliaujant savo Žodžių teisingumu. 


XLV skyrius 
KARDZUVĖE 


Pasirodžius keistajai žuviai, Viljamas susidomėjęs pasisuko kairę, 
norėdamas geriau ją apžiūrėti. 

Jis matė šią Žuvį tik akimirksnį, nes kairysis plausto bortas buvo į 
pietvakarius, ir besileidžianti saulė trukdė bet ką toje pusėje įžvelgti. 

Kurį laiką Viljamas stovėjo, prisidengęs akis delnu, bet nieko nematė 
nei vandeny, nei ant vandens. Snieguolis, kad ir labai užsiėmęs su 
kabliukais ir valais, pastebėjo, kur junga žvalgosi. 

— Nieko čia nepamatysi, vaike, — tarė jis. — tie, tunai dabar kairėje 
plausto pusėje. O jeigu jie kairėje, tai ilgasnukio dairykis dešinėje. Būk 
ramus, tunai nežiopso toje pačioje pusėje, kur didžuvė. 

— Va, Viljamai — įsiterpė Benas. — Ziūrėk va čia, tiesiai pro galą. 
Matai? 

— Matau, matau! — sušuko Viljamas. — O, Lale, tik pažiūrėk! Kokia 
keista žuvis. Niekada dar nebuvau tokios matęs! 

Tikrai, nors berniukas buvo ne vieną jūros lygą nukeliavęs per 
Atlanto vandenyną, tokios žuvies nematė ir galėjo dar kelis šimtus lygų 
kitais vandenynais nuplaukti, o panašios nesutikti. 

Mat, teisybę sakant, žuvis, kurią išvydo “Katamarano" įgula, buvo 
viena iš keistųjų vandens gyventojų, tokia jau savotiška, kad Viljamas 
pats galėjo pasakyti jos vardą, net jeigu Benas Breisas ir nebūtų jo 
ištaręs. 

Toji žuvis kokių aštuonių ar dešimties pėdų ilgumo, su ilgu kaulėtu 
snapu, atsikišusiu į priekį kone per trečdalį viso jos dydžio. Taip 
atsikišęs yra viršutinis jos žandikaulis, visas iš kaulo, tiesut tiesutėlis, 
smailiu nelyginant rapyra galu. 

Šiaip žuvis nebjauriai sudėta ir visai ne tokia baisi, kaip daugumas 
vandenyno plėšrūnų. Ir šios žuvies judesiai, nors labai vikrūs, kartu yra 
bukštūs ir slapukiški. Ziaurus ir klastingas žvitrių akių žvilgsnis rodo, 
kad šis sutvėrimas, kaip Snieguolis ir sakė, visą savo gyvenimą 
persekioja aukas. 

Visai nėra ko stebėtis, kad Viljamas tą žuvį palaikė rykliu, — mat, 
pirmiausia, jam tiesiai į akis švietė saulė, be to, šita Žuvis ir kai kurie 
rykliai turi daug panašumo ir reikia būti pat yrusiam ir gerai įsižiūrėti, 
kad galėtum atskirti. Viljamas matė didelį pusmėnulio formos peleką, 
išlindusį iš vandens per keletą colių, uodegą, it pjautuvą visai kaip 
ryklio, grobuonišką akį ir klastingą tykojimą — kaip tik pačius 
ryškiausius to gelmių tirono bruožus. 

Tiktai vienu atžvilgiu šitoji žuvis skyrėsi nuo ryklių. Užuot plaukusi 
pirmyn pamažėle, kaip ryklys, ji taip davėsi po jūrą, lyg pati greičiausia 


iš žuvų; vos tik tunai pasitrauks į kitą plausto kraštą, ši ilgasnukė tuoj 
šauna į tą pačią pusę, net mirktelėti nespėsi. 

Ir akis, ko gero, jos nė nebeužmatytų, jei ne du keisti ir nepaprasti 
dalykai. Pirmiausia, šiai savotiškajai žuviai plaukiant, vandenyje girdėti 
šniokštimas — toks, kaip miške smarkiam lietui lyjant. Antra, plaukiant 
visai pasikeičia Žuvies spalva. Iš dulkšvai rudos, kokia būna stovint 
vietoje, žuvis pavirsta dryžuota šviesiai ir tamsiai mėlyna spalva, o 
kartais net lygiai žydra! 

Tačiau ne iš šitų savybių Viljamas nuspėjo žuvies vardą, o iš ilgo, į 
priekį atsikišusio smailaus ir tiesaus lyg rapyra snapo. Tokio daikto su 
niekuo nesumaišysi ir kartą pamatęs nebeužmirši. O Viljamas jau buvo 
jį matęs — ne jūroje ir ne vandenyje, bet atvežtoje į gimtąjį jo miestą 
gamtos įdomybių parodoje, kurią apžiūrinėjant jo noras išplaukti į jūrą 
dar padidėjo. Toks kaulas ten buvo padėtas po stiklu, ir parodos 
šeimininkas paaiškino, kad tai kardžuvės kardas. Todėl ir dabar, 
pamatęs tą galingą žuvies ginklą Atlanto tropikų vandenyne, beveik 
tokiame pat skaidriame, kaip stiklas, Viljamas jį atpažino be jokio 
vargo. 


„ XLVI skyrius 
JUROS FECHTUOTOJA 


Viljamui bežiūrint, keistoji žuvis staiga apsisuko ir nusklendė link 
plausto. Buvo girdėti, kaip šniokščia vanduo, skrodžiamas didžiulio jos 
kūno, o nuo išsikišusio paviršiun stambaus nugaros peleko, lenkto lyg 
rytietiškas durklas, ribuliuodamos sklido į šalis bangelės. 

Zuvis, matyt, norėjo pulti tunus, plaukiančius palei “Katamaraną". 

Tačiau ir tunai nežiopsojo. Nors apimti baisios baimės, jie neprarado 
galvos, ir, vos tiktai kardžuvė pasileido link plausto, visi kaip vienas 
pasisuko ir it Žaibas nunėrė pro apačią į kitą pusę. Pamačiusi, kad nieko 
nepeš, kardžuvė sumažino greitį tokiu staigumu, koks įmanomas tik 
labai geram plaukikui ir, užuot nėrusi po “Katamaranu" įkandin tunų, 
ėmė sekti paskui plaustą; dabar ji plaukė nedrąsiai ir pasalūniškai, 
matyt, nusprendusi gaudyti aukas nebe jėga, o gudrumu. 

Dabar Viljamas suprato, kad tunai plaukia palei “Katamaraną" ne 
tiek laukdami kokio maisto į vandenį nukrintant, kiek gelbėdamiesi nuo 
grėsmingojo priešo — kardžuvės. Turbūt, daugiausia dėl tos priežasties 
ne lik tunai ir bonitos, bet ir kitokios bendruomenėmis gyvenančios 
žuvys glaudžiasi prie laivų, banginių ar kitų didelių daiktų, plaukiančių 
atvirame vandenyne. 

Tasai būdas, kuriuo kardžuvė puola aukas — įsilekia nepaprastai 
greitai ir smeigia ilgu ir plonu savo snapu — yra pavojingas ir jai pačiai, 
mat, jeigu “kardas" atsimuš į laivą ar į kokį kitą daiktą, pajėgiantį 
atlaikyti smarkų jo smūgi, tai nulūš arba taip įsmigs, kad Žuvis per 
beatodairišką savo rajumą turės žūti. 

Tunai buvo išsigandę, visą laiką sekė savo priešą, ir Snieguolis 
žinojo, kad jie nė nežiūrės į jo meškerių kabliukus. Todėl neleido jų į 
vandeni, o laikė ant plausto, laukdamas, kada kardžuvė nusinešdins 
arba bent atsiliks kiek toliau nuo “Katamarano" ir tunai, plaukiantys 
šalia, laikinai ją pamirš. 

— Dabar nėra ko mesti meškerių, — pasakė jis Benui, — vis tiek 
žuvys nekibs, kol ta ilgasnukė čia sukiojasi. Reikia palaukti, iki ji nutols 
ir tunai jos nei girdės, nei regės. 

— Taigi, reikia, — atsakė Benas. — Bet gaila. Tunai godžiai kibtų, 
kad ne ta bjaurybė. Zinau gerai — ne sykį esu juos gaudęs. 

Ir ne vien tai, — daugelį kitokių dalykų apie tunus ir jų priešą — 
jūreivis papasakojo savo draugams, o ypač savo globotiniui, kuris labai 
domėjosi tomis žuvimis ir uždavė daugybę klausimų. Kol jie laukė, kad 
plėšrūnė pakeistų taktiką — nuplauktų sau, palikus į tunus 
ramybėje, — Benas apsakė keletą nutikimų, kur arba tunai, arba 
kardžuvės, arba ir vieni, ir kiti buvo pagrindiniai veikėjai. 


Be kitų, jis papasakojo vieną juoką, kaip kardžuvė savo “kardu" 
pradūrė laivą, kuriuo jis plaukė. 

Kada tai nutiko, niekas laive nė nepajuto. Įgula pietavo apačioje, ir 
tik vienas jūreivis, buvęs denyje, išgirdo smarkiai pliaukštelint 
vandenyje. Pažvelgęs per bortą žemyn ir pamatęs grimztant stambų 
kūną, jūreivis pamanė, kad bus kas iškritęs iš įgulos, ir sušuko 
“Zmogus vandeny!" 

Įgula tuoj buvo išrikiuota, bet nė vieno netrūko. Nors jūreiviai ir 
nesusigaudė, kas ten galėjo būti, nerimas greitai praėjo, ir niekas apie 
tai daugiau nebegalvojo. Netrukus vienam jūreiviui — pačiam Benui 
Breisui — : — reikėjo lipti į stiebą, ir iš ten jis pamatė kažkokį smailą 
daiktą, kyšantį iš laivo šono kiek žemiau vaterlinijos. Tada buvo 
nuleista į vandenį valtis ir tas daiktas gerai apžiūrėtas: laivo šone 
smygsojo nulūžęs tos žuvies “kardas". O anas jūreivis matė skęstant 
pačią kardžuvę, be abejo, negyvai užsimušusią nuo smūgio. 

“Kardas" buvo pradūręs varinį kairiojo borto apkalą ir storas lentas ir 
pralindęs kiaurai į triumą; jūreiviai ten dar rado kokių aštuonių — 
dešimt colių galą, įsmigusį tarp anglių! 

Nors Beno pasakojimas gali pasirodyti keistas, jis neprasimanytas. 
Snieguolis tą gerai žinojo, nes ir pats galėjo panašių dalykų iš savo 
patyrimo paporinti. Viljamas irgi tuo pasakojimu tikėjo, nes panašų 
atsitikimą buvo skaitęs, be to, buvo girdėjęs, kad Britų muziejuje 
galima savo akimis tą pamatyti — ten esąs storos laivo lentos gabalas 
su įsmigusiu “kardu". 

Vos tiktai Benas baigė Įdomų savo pasakojimą, kardžuvė sukruto — 
pakeitė taktiką, nusprendusi, kaip atrodė, ne trauktis, o dar aršiau 
pulti. Jai buvo pernelyg didelė kančia matyti visai arti tokį gražų, bet 
kartu tokį nepasiekiamą riebių tunų būrį. O, tikriausiai, dar buvo baisiai 
alkana, todėl ryžosi žūt būt pasisotinti. 

Tuo tikslu ji priartėjo prie “Katamarano“" ir ėmė siūti palei vairagalį iš 
vienos pusės į kitą, paskui pradėjo duotis palei plausto šonus, o porą 
kartų metėsi į priekį, norėdama išgąsdinti tunus ir sugriauti darnias jų 
gretas. 

Pagaliau jai tai pasisekė: gražuoliai tunai iš baimės pasimetė ir, 
užuot plaukę sutartinai lygiomis gretomis, kaip iki tolei, susigrūdo į 
krūvą ir ėmė blaškytis, puldinėti į visas puses. 

Per tą maišatį didelis jų būrys atsiskyrė ne tik nuo kitų, bet ir nuo 
„Katamarano“ ir atsiliko nuo jo per keletą sieksnių. 

Į juos ši klastinga baisūnė įbedė akis, o tučtuojau ir pati pasileido 
tokiu greičiu, kad vanduo tik sklendė į šalis nuo nugaros peleko, o 
garsus šniokštimas sklido toli per vandenyną. 

— Žiūrėk, Viljamai! — suriko Benas, bijodamas, kad jo globotinis 
neliktų nepamatęs tokio įdomaus reginio. — Ziūrėk, vaike! Cia yra į ką 


pažiūrėti. Tesubyra man španhautas, jeigu ji nepasmeigs porelės tunų 
ant savo iešmo! 

Tuo metu kardžuvė įsisuko į pasibaidžiusių tunų vidurį. 

Vanduo pliaukštelėjo, kai keletas žuvų iššoko į orą ir vėl įkrito atgal, 
o paskui toje vietoje kelių jardų plote jūra sukunkuliavo, suburbuliavo, 
ir nieko nebegalėjai matyti; netrukus paviršiuje vėl pasirodė kardžuvė, 
aukštai iškėlusi ilgąjį savo ginklą su persmeigtais dviem gražuoliais 
tunais! 

Vargšeliai spurdėjo, stengdamiesi išsivaduoti, bet neilgai. 

Kardžuvė juos beveik tuoj pat užbaigė, kresteldama galvą ir 
išmesdama savo aukas į viršų — pirma vieną, paskui kitą. 

O nukrito tunai nebe į vandenį, bet į gerklę ėdriajai plėšrūnei, kuri 
neturi nei dantų, nei kitokių organų maistui sukramtyti, todėl nė 
negaišdama stačius ir suvarė į besotį savo pilvą. 


XLVII skyrius 
TUNŲ MESKERIOJIMAS 


Kurį laiką “Katamarano“ įgula sekė kardžuvės manevrus taip 
susidomėjusi, kad pamiršo savo vargus ir bėdas. Tasai nepaprastas 
reginys ypač patiko Viljamui su Lale, ir net tada, kai Benas su 
Snieguoliu ėmėsi svarbesnių darbų, juodu dar ilgai žiūrėjo į tą pusę, 
kur buvo matę šią jūros fechtuotoją. 

Mes sakome “buvo matę“ todėl, kad, prarijusi abu tunus, toji rajūnė 
staiga pradingo — gal nunėrė gilyn į vandenį, o gal nuplaukė tolyn. 

Viljamas su Lale visur jos žvalgėsi: pirmiausia už vairagalio, kur 
kardžuvė rodė savo meną, paskui abiejose plausto pusėse, galiausiai — 
priešaky. Jie dairėsi į visus šonus, nes buvo matę, kokia ši didžuvė gera 
plaukikė, ir žinojo, kad per kelias sekundes nuplaukia kokį šimtą 
sieksnių, todėl bet kuriuo metu gali atsidurti tiek viename gale, tiek 
kitame. 

Tačiau žuvies niekur nebuvo matyti. Ir berniukas su Lale, nors dar 
mielai būtų pažiūrėję, kaip kardžuvė darbuojasi savo “kardu", pagaliau 
suprato, kad vaidinimas baigtas, o artistė nuplaukė rodyti savo vikrumo 
į kitą vandenų pasaulio vietą. 

— Tikriausiai ji bus nuplaukusi, — atsakė Snieguolis į Viljamo 
klausimą. — Ir labai gerai bus padariusi. Dabar mes galėsim 
pasigaudyti tunų. Tik pažvelk į juos! Kaip pasikeitė jų elgesys. Dabar 
jie nieko nebebijo. Vadinasi, ilgasnukė tikrai nuplaukė šalin. 

Iš tiesų, tunų elgesys buvo visiškai pasikeitęs, gerai Snieguolis ir 
sakė. Jie nebesiblaškė, apimti baimės, iš vienos plausto pusės į kitą, 
bet ramiai plaukė šalia, nelenkdami “Katamarano" ir neatsilikdami. 

Dabar jau buvo panašu, kad jie ir jauku susiviliotų, o anksčiau, kai 
aplinkui sukosi kardžuvė, jie nė nepažvelgė į tą pusę, nors Snieguolis 
su Benu ne kartą buvo nuleidę jauką jiems po pat nosimi. 

Dabar abudu vėl susirengė žuvauti: prikabino prie kabliuko po 
gabalėlį ryklienos, o kad patraukliau išrodytų, kabliuko kojelę apsuko 
raudonos flanelės skiautele; valas jiems buvo keli sieksniai tvirtos 
virvės. 

Abu kabliukai su jauku pliaukštelėjo į vandenį abu kartu, ir, dar 
nespėjus nurimti jų sukeltoms bangelėms, pasigirdo kur kas garsesnis 
pliaukšėjimas: vandens paviršius smarkiai suraibuliavo, suputojo — 
mat, ėmė spurdėti ir daužytis du užkibę tunai. 

Tučtuojau jie buvo įkelti į plaustą, o kad nebespurdėtų, Benas 
kaukštelėjo abiem per galvas su žeberklu, kurį netruko pasičiupti. 

Zuvautojai negaišo laiko: neapžiūrinėjo savo laimikio ir nedžiūgavo. 
Tik Viljamas su Lale grožėjosi tunais iš arti, o Snieguolis su Benu 


skubiai pataisė kabliukus, kuriuos žuvys buvo dantimis kiek 
iškreipusios, ir vėl įmetė į vandenį. 

Sį kartą tunai taip greitai nekibo. Tarsi pajutęs ką įtartina, visas 
būrys kurį laiką šalinosi kabliukų, bet jie taip gundė, tabaluodami prieš 
pat akis, kad čia viena žuvis, čia kita nebeiškentusi, žiūrėk, ima ir 
priplaukia arčiau arba net paliečia jauką, bet tuojau pat vėl paleidžia ir 
kuo skubiausiai dumia šalin, lyg jis būtų nemalonaus skonio ar kvapo. 

Taip tunai mėgino jauką keletą minučių, kol pagaliau vienas 
drąsesnis, o gal alkanesnis nebeištvėrė, matydamas priešais tokį 
gundantį kąsnį; pamiršęs atsargumą, pripuolė prie Beno meškerės, 
čiupo už jauko ir akimirksniu prarijo kartu su kabliuku ir keliais coliais 
virvės. 

Bijoti, kad žuvis paspruks, nebuvo ko. Kai Benas dėl atsargos 
užkirto, kabliukas jau buvo tvirtai įstrigęs jos viduriuose. Tada Benas 
ištraukė Žuvį iš gimtosios stichijos, padėjo plauste ant lentos ir 
taukštelėjo per galvą su žeberklu kaip ir anom dviem. 

Snieguolis ir toliau kuo atidžiausiai “tralavo" savo meškerę, o greitai 
prie jo vėl prisidėjo Benas, kuris, susidorojęs su antrąja žuvimi, 
užmovė naują jauką ant kabliuko ir vėl įmetė į vandenį. 

Staiga nei iš šio, nei iš to tunai vėl sunerimo, bet ne meškeriojimo 
pabūgę, o išvydę kažką tokį, ko “Katamarano" įgula nepastebėjo, žuvys 
dabar plaukė taip arti, kad aiškiai matėsi kiekvienas jų krustelėjimas, 
net sidabrinė akių rainelė, o tos akys žiūrėjo aukštyn. 

Tada ir katamaraniečiai pakėlė akis į viršų — tiek meškeriotojai, tiek 
dykinėtojai. Padangėje nieko nebuvo, bent nieko tokio, ko žuvims būtų 
reikėję bijoti ar spoksoti akis išvertus. Taip manė trys žmonės: 
Viljamas, Lalė ir jūreivis, nes jie nieko nematė giedrame mėlyno 
dangaus skliaute. 

Tik Snieguolis, kurio jūrinio gyvenimo patirtis buvo dvigubai didesnė 
už visų trijų kartu sudėjus, nenuleido išsyk akių nuo dangaus, o 
žiūrėjo, galvą užvertęs, net keletą minučių. 

Pagaliau šūktelėjo — aišku, pamatė tai, dėl ko, jo nuomone, tunai 
taip ėmę nerimauti. 

— Fregata! — sukandęs dantis burbtelėjo jis. — Oho, net dvi, tur 
būt, patinas ir patelė. Tai jų tunai išsigando. Bent aš taip manau. 

— Ak, fregata! — tarė Benas Breisas, iš Snieguolio žodžių supratęs, 
kad ten vienas iš įdomiausių vandens paukščių, mokslininkų vadinamas 
Pelicanus aguila, bet dėl greitumo ir grakščios formos jūreivių tarpe 
žinomas Snieguolio pasakytu vardu. — Kurgi ji? — paklausė jūreivis. — 
Aš nematau jokio paukščio. Kur, Snieguoli? 

— Va ten, beveik tiesiai virš galvos, prie to debesiuko. 

Va, vienas iš tos pusės, o kitas iš kitos — patinas ir patelė, aiškiai 
matau. 


— Na ir geros tavo akys, Snieguoli. Aš nematau jokio paukščio. O, 
jau matau. Du, kaip sakai. Tavo teisybė, Snieguoli. Ten tikrai fregatos. 
Jas lengva pažinti iš sparnų tokių neturi nė vienas kitas paukštis, 
sklandantis virš jūros. Be to, nežinau daugiau paukščių, kurie pakiltų 
taip aukštai. Juk išskleistų jos sparnų ilgis bus apie dvylika pėdų, o 
dabar jie atrodo ne didesni už kregždės, — vadinasi, paukščių pakilta 
daugiau kaip mylia. Kaip manai, Snieguoli? 

— Mylia, masa Breisai! Mažų mažiausiai bus dvi mylios. 

Ir jie stovi vienoje vietoje, nejuda nė per colį. Tikriausiai miega. 

— Miega? — įsiterpė didžiai nustebęs Viljamas. — Negi paukštis gali 
miegoti skrisdamas? 

— Ak, Viljamai, mažai dar tu pažįsti čionykščius paukščius. Ar gali 
miegoti skrisdami? Zinoma, gali. O kartais net suglaudžia sparnus ir 
galvą po jais pasikiša — ar ne, masa Breisai? 

— Tikrai nežinau, — suabejojo buvęs karo laivo jūreivis. Esu 
girdėjęs, bet nemanau, kad taip būtų iš tikrųjų. 

— O tai tau! — Snieguolis kiek pašaipiai pakraipė galvą. Kodėl gi 
negali būti? Juk laivas fregata miega vandeny nuleistom burėm — visos 
visutėlės būna nuleistos. Tai kodėl paukštis fregata negali tai padaryti 
ore? Kas laivui — vanduo, tas paukščiui — oras. Kas jam neduos 
pamiegoti? Nebent vėjas ar audra. Tada jau, žinoma, kitas dalykas. 

— Hm, drauguži, — tarė Benas, ir iš jo tono buvo matyti, kad jis 
neturi tvirtos nuomonės tuo klausimu. — Gal tu ir teisybę sakai, o gal ir 
klysti. — Šiaip ar taip, manau, kad tu nemeluoji. Bet aš tiek galiu 
pasakyti: pats esu ne sykį matęs fregatas taip stovint ore, kaip dabar, 
ir nejudant nei pavėjui, nei prieš vėją, bet vis tiek netikiu, kad jos 
miegotų. Kiek mačiau, jos vis judina dvišakę savo uodegą — čia 
suglaus, čia vėl išskės lyg žirkles. Užtat ir manau, kad jos niekada 
nemiega. Jeigu miegotų, tai kaip tą uodegą kraipytų? Tegul ji iš 
plunksnų, bet vis tiek pati nekrutės. 

— Ką jūs, masa Benai, — pasakė Snieguolis dar atlaidžiau, tarsi 
gailėdamasis jūreivio, kad šis tiek mažai tenutuokia. Negi manot, kad 
miegant negalima judėti? Argi jūs niekada nejudinate kojų pirštų, pėdų, 
o kartais ir visų kojų? Be to, Snieguolis logiškai samprotavo toliau, — 
negi jūs galvojat, kad fregatos gyvena nemiegodamos? Juk žinot, kad 
plaukia jos labai prastai su tokia maželyte kojų plėvele. Ir ant vandens 
fregatos laikosi ne geriau už pakašką ar seną vištą nuo mėšlyno. 
Vandeny jos tiek galėtų pamiegoti, kiek jūs, masa Benai, ar aš. 

— Ką gi, Snieguoli, — norom nenorom gavo atsakyti Benas, — aš 
linkęs su tavimi sutikti. Visa tai atrodo lyg ir teisybė, nors ir nelabai 
norisi tikėti. Aš vis tiek niekaip nesuprantu, kaip paukštis gali miegoti 
ore — argi brezentinė mano skrybėlė laikytųsi, jei užkabinčiau už 
debesies krašto? Tačiau kaipgi tada tie paukščiai pailsi, kaip paaiškinti? 


Nieko kito nesugalvosi — jie, turbūt, kas naktį skrenda į krantą, o rytą 
grįžta atgal. 

— Vaje, masa Breisai! Na ir pasakėt. Tiesa, esu girdėjęs, kad 
fregatos nepamatysi toliau kaip per šimtą lygų nuo kranto. Bet tai 
nesąmonė. Šis negras yra matęs seną patiną pačiam vidury Atlanto, 
kaip ir dabar. Gerai būtų, jei, pamatęs fregatą, žinotum esąs maždaug 
per šimtą jūros mazgų nuo žemės. Tada mes galėtume tikėtis žemę 
pasiekti. Simtas lygų! Dievulėliau, mes esam dvigubai toliau nuo 
žemės, o fregatos virš mūsų galvų miega sau taip ramiai, kaip aš 
miegodavau senosios “Pandoros" kambuze. 

Benas nieko nebeatsakė. Ar Snieguolio išvedžiojimai teisingi, ar tik 
prasimanyti — faktas lieka faktu. Du tamsūs siluetai juodavo žydrame 
danguje. Nors jie buvo toli ir nejudėjo, aiškiai matei, kad tai gyvi 
sutvėrimai — paukščiai ir tokie savotiški, jog net nemokytasis afrikietis 
ir toks pat nemokytas anglas atspėjo, kas jie. 


XLVIII skyrius 
FREGATA 


Fregata (Pelicanus aguila), apie kurią buvo kalbama “Katamarane", 
daug kuo skiriasi nuo kitų vandenyno paukščių. Nors paprastai fregatos 
laikomos vieno būrio su pelikanais, jos beveik nepanašios į tuos 
bjaurius ir nerangius lyg žąsys sutvėrimus. 

Nuo daugumos vandens paukščių fregatos skiriasi tuo, kad jų labai 
maža kojų plėvelė, o nagai lenkti kaip sakalo ar erelio. Ir šiaip jos 
panašios į pastaruosius paukščius, ir dėl to panašumo jūreiviai vadina 
jas jūros sakalais arba jūros arais. 

Patinai yra juodi juodutėliai, raudonais, labai ilgais suplotais snapais, 
ant galo staigiai nulinkusiais žemyn. Patelės irgi juodos kaip anglis, tik 
papilvėje turi didelį baltą lopą. 

Fregatų kojos pernelyg trumpos pagal kūną. Kojų pirštai, kaip 
sakyta, su nagais, Vidurinysis žvynuotas ir su vagele apatinėje pusėje. 
Kojos apžėlusios iki pat pastaibių, — tuo fregatos irgi panašios į 
plėšriuosius Žemės paukščius. Galima nurodyti ir dar vieną panašumą; 
užpakalinis pirštas atsisuka atgal, tarsi būtų pritaikytas įsikibti, 
atsitūpus kur ant šakos, — taip fregatos daro sausumoje, kur dažnai 
medžiuose suka lizdus ar praleidžia naktį. 

Taigi fregatas galima laikyti tarpine grandimi tarp plėšriųjų 
sausumos paukščių ir irklakojų jūros plėšrūnų. Jos, turbūt, eina nuo 
erelio žuvininko ir jūros aro, kurie daugiausia maitinasi jūros gyvūnais, 
bet jų ieškoti ne skrenda pernelyg toli nuo kranto. 

Fregatos, kurias už drąsą ir atkaklumą galima vadinti jūros sakalais 
ar jūros arais, nuskrenda toli nuo kranto, ir dažnai jas galima išvysti 
pačiame Atlanto vidury. Kaip jos tiek nulekia, iki pat šiol ornitologai 
negali paaiškinti. Kadangi jų kojos be plėvės, fregatos visai negali 
paplaukti, ir niekas nėra matęs jų tupint ant vandens ir ilsintis. O jei ir 
nusileistų, vis vien ant bangų nepasilaikytų — tam nepritaikytas nei jų 
kūnas, nei kojos. 

Tad kaipgi fregatos pailsina nuvargusius sparnus? Į tą klausimą ne 
taip lengva atsakyti. 

Kai kas mano panašiai kaip Benas, atseit, fregatos nakvoti 
sugrįžtančios į krantą. Bet jeigu prisiminsime, kad, norėdama pasiekti 
krantą, fregata dažnai gautų sukarti net po kokį tūkstantį mylių, jau 
nekalbant apie parskridimą atgal į žuvavimo vietą, tai iš karto 
suprasime, jog tokia prielaida visai netikusi. Daugelis jūreivių sako, kad 
fregatos miega ore iškilusios taip aukštai, kad kitąsyk nė nematyti. Taip 
galvojo ir Snieguolis. 

Ši prielaida, ar nuomonė, nesvarbu, kokiu žodžiu pavadinsim, tegu 
Beno palaikyta visai neįmanoma ir netgi išjuokta, yra, ko gero, visai 


netolima tiesai. Juk ne vienas keistas jūreivių pasakojimas, kaip ir tasai 
apie fregatą, atrodantis iš piršto laužtas ir moksliniu požiūriu 
suniekintas kabinetuose sėdinčių mokslininkų ilgainiui pasirodė 
gryniausia teisybė! 

Pamėginkime įsitikinti patys, kad jūreivių teorija apie fregatos miegą 
irgi nėra prasigalvota. 

Kad fregata gali ilsėtis ore, nėra ko nė abejoti. Dažnas yra matęs, 
kaip ir dabar “Katamarano" įgula, kad fregata, ištiesusi sparnus, visai 
nejudėdama laikosi padangėje, ir tik ilgaplunksnė dvišakė uodega čia 
išsiskečia, čia susiglaudžia, Beno žodžiais tariant, nelyginant žirklės. 
Tačiau tai gali būti paprasčiausias raumenų judėjimas miegant ar 
ilsintis. Siaip ar taip, šis paukštis nejudėdamas išbūna vienoje vietoje 
daugelį minučių ir tik skėsčioja ilgas ir gražiai išsišakojusias uodegos 
plunksnas. 

Zuvis miega vandenyje be jokių pastangų. Kodėl kai kurie paukščiai 
negali taip miegoti ore, jeigu jie yra daug lengvesni už žuvį, o skeletas 
turi oro maišus, keliančius juos į mėlynus padangių tolius? 

Fregatai retai prireikia tokio poilsio, kaip mes jį suprantame. Kai ji 
lekia išskėstais sparnais, kurie, nors ir neplatūs, yra labai ilgi — net iki 
dešimt pėdų, — iš grakštaus ir lengvo jos skrydžio matyti, kad ji 
jaučiasi ore taip pat laisvai, kaip ir ant medžio šakos; ir iš tiesų 
fregatos kojos nepaliečia šakos ar kokio kito daikto ištisas savaites ar 
net Mėnesius. 

Teisybė, kai žvejoja netoli kranto, fregatos paprastai sugrįžta 
pernakvoti, bet, išskridusios toliau į vandenyną, per naktį prabūna ore. 
Ir jos netupia ilsėtis ant laivo stiebų arba rėjų, kaip kiti vandenyno 
skrajūnai, pavyzdžiui, to paties būrio paukščiai — kvailiai. Tačiau gana 
dažnai skraido virš plaukiančio laivo stiebų, tarsi dėl malonumo, o 
stveria snapu ir nuplėšia kartais net lopą nuo spalvotos vėliavos 
flagštoko. 

Pasakojamas juokingas nutikimas, kaip vienas jūreivis, įsilipęs į 
stiebo viršūnę, rankomis sugavo fregatą tokią eibę bedarant. Anoks ten 
iš jo jūreivis — jis tik laikinai tarnavo laive, o kadangi buvo labai 
aukštas ir plonas, tai laivo įgula vis iš jo šaipydavosi, girdi, fregata, 
pripratusi matyti tik stuomeningus jūreivius, jį palaikiusi stiebu ir per tą 
savo apsirikimą įkliuvusi. 

Apie fregatas nepasakysi, kaip apie kitus vandens paukščius, kad 
žuvauja. Jos nei plaukia, nei nardo, todėl ir Žuvų susižvejoti vandeny 
negali. Tai kaip jos gyvena? Kur randa maisto, gyvybei palaikyti? 
Trumpai sakant, fregatos gaudo savo aukas ore ir minta daugiausia 
skraidančiomis žuvimis ir skraidančiomis sepijomis. Kai tos, 
gelbėdamosi nuo priešų, išlekia į orą, fregata, gatavai pasiruošusi, 
krinta kaip akmuo žemyn ir stveria, nespėjus šioms nusileisti atgal į 
tokį pat nesaugų gaivalą, iš kurio buvo iššokusios. 


Be skraiduolių, fregatos dar gaudo tas žuvis, kurios kartais išneria į 
paviršių, o taip pat atima susigautą maistą iš kvailių, kirlių, žuvėdrų ir 
fajetonų, kurie gali plaukioti po vandenį ir nardyti. Jos atima teisėtą tų 
paukščių grobį be jokio sąžinės graužimo, pirmiausia priversdamos jį 
išmesti, o paskui vikriai čiupdamos dar nespėjus šiam įkristi atgal į 
vandenį. 

Audra šitam keistam paukščiui yra gausybės metas, — tada nuo 
bangų keterų jis prisigaudo įvairiausių žuvų. Ir, tik kada jūra būna rami 
lyg veidrodis, fregata manosi maisto jau minėtu būdu: atima žuvis iš 
jas susižvejojusių paukščių, kartais net priversdama atryti. 

Fregata yra nuostabiai vikri, todėl garantuotai pagauna taip išmestą 
kąsnį; maža to — ji drąsiai daro ir tokius numerius: jei Žuvį negerai 
pastveria snapu, be jokios baimės išmeta ją į orą ir vikriai sugauna, vėl 
išmeta ir vėl sugauna, kol pagaliau žuvis patogiai nuslenka per rają jos 
gerklę. 


XLIX skyrius 
TARP DVIEJŲ PLESRUNŲ 


Tie du paukščiai, į kuriuos taip susidomėjusi žiūrėjo “Katamarano" 
įgula, staiga sujudo ir ėmė sukti ratus, arba, teisingiau sakant, spirale 
pamažu leistis žemyn prie vandens. 

Netrukus jie atsidūrė taip žemai, kad aiškiai buvo matyti raudonas 
išsipūtęs patino pagurklis. Grakštūs paukščių siluetai su ilgais ir 
lenktais, nelyginant rytietiškas durklas sparnais ir lieknom dvišakėm 
uodegom juodavo mėlyname dangaus fone. 

Tunai liovėsi žiūrėję į meškeres — jie ėmė greitai šaudyti ir iškriko 
po vandenyną į visas puses. 

Argi jie būtų pabūgę ore pakibusių plėšriųjų paukščių, kad taip 
pasikeitė jų elgesys? 

Nepanašu. Jie neatrodė išsigandę — greičiau išlakstė ieškoti to, ko 
dar nei patys, nei “Katamarano" įgula nematė. 

Benas Breisas su Snieguoliu žinojo, kad ne iš baimės tunai išsklido, 
bet Viljamas, kuris mažiau pažino vandenyno gyvenimą, nebuvo dėl to 
tikras, nors tunai ir neatrodė išsigandę. 

— Tokios didelės žuvys neturėtų šių paukščių bijoti, — pasakė jis 
vyresniesiems savo draugams ir parodė į dangų, kur abudu paukščiai 
jau buvo per kokį šimtą sieksnių nuo vandens. — Juk jie tuno neįveiks. 
O jei ir pagautų, tai niekaip neprarytų, ar ne? 

— Fregatos visai ne į tunus žiūri, — atsakė Benas Breisas, — ir tunai 
jų nė truputėlio nebijo. Netoliese turi būti kitokių žuvų, tik mes jų 
nematome. Nemato jų ir tie mėlyni gražuoliai, plaukiantys palei mūsų 
plaustą. Va dabar jie ir ieško akis išvertę, o kai ras, taip išgąsdins, kad 
tos akimirksniu išlėks iš vandens. 

Tai kokios tos Žuvys? — paklausė Viljamas. 

— Skraiduolės, vaike. Tos pačios, kurių mes pasigavome, kai 
buvome labai alkani. Netoli turi būti visas jų būrys. Fregatos nusižiūrėjo 
iš viršaus, todėl ir suka aplinkui. Jos mato ir tunus, o kad žino tunus 
išbaidysiant skraiduoles, tai nusileido artyn prie laimikio. Bet kolei tunai 
skraiduolių nepamatys ir neužpuls, fregatos nieko nepeš. Jos nieko 
negali padaryti, kol tos sparnuotosios žuvys neiššoka iš vandens. 
Tačiau tunai pakol kas jų nemato, nors, sprendžiant iš jų plaukimo, 
atrodo, kad ilgai laukti nereikės. Va. Ar nesakiau, vaike? Pažiūrėk! Jau 
puola. 

Sulig jūreivio žodžiais keli tunai staiga pasisuko į tą pusę, kur plaukė 
“Katamaranas" ir greitai nusklendė pirmyn per skaidrų vandenį. 

Tučtuojau kelios baltos žuvys iššoko į viršų priešais juos ir, 
blykstelėjusios ore, vėl sukrito į vandenį. 


“Katamarane“" visi jas pažino. Iš sidabrinių permatomų sparnų, 
sužvilgusių skaisčios saulės spinduliuose, buvo aišku, kad ten būrys 
skraidančių žuvų, kurias vejasi tunai, pavojingiausi iš visų jų priešų. 

Galimas daiktas, kad keletas skraiduolių nebepakilo į orą, nes Žuvo 
nuo priešų vandenyje, bet ir iš tų, kurios iššoko į paviršių, dvi 
nebegrįžo atgal — na, bent jau tokiu pavidalu. 

Sukdamos ratus viršum persekiotojų ir persekiojamųjų, fregatos visą 
laiką laukė savo valandos, ir, kai gražuolės žuvys iššoko iš vandens, jos 
abidvi staigiai puolė žemyn į šaunųjį būrį ir kiekviena pasičiupo po 
auką. Antpuolis buvo sėkmingas. “Katamarano" įgula pamatė, kaip 
fregatos apsigręžė ir ėmė kilti laikydamos snape po žuvį. 

Vienas paukštis, patinas, matyt, nepatogiai nutvėrė savo auką, todėl 
krestelėjo galvą ir išmetė žuvį per keletą pėdų į viršų, o paskui vėl 
pasigavo. 

Dabar jau viskas buvo gerai, ir tą pati akimirksnį, kai skraiduolė vėl 
atsidūrė fregatos snape, sveikutėlė nugarmėjo ten, kur, be abejo, prieš 
ją ne viena buvo patekusi. 

Bet, kaip matyti, fregatoms po vieną žuvį buvo per mažai, ir, vos 
spėjusios tas praryti, jos vėl pakibo ore, pasiruošusios šauti žemyn ir 
pasigauti po kitą. 

Ir tada “Katamarano" įgulai pasisekė išvysti nepaprastą nutikimą, 
kokių kartais pasitaiko vandenyne, — nedidelę Gamtos dramą, kur 
pagrindiniai veikėjai buvo trys visiškai skirtingi jos tvariniai. 

Sugrįžusi naujos aukos, viena fregata, patinas, pamatė ją, tą būsimą 
auką, tiesiai po savimi. Tai buvo vienui viena skraidančioji Žuvis, 
nežinia kodėl atsilikusi nuo būrio — gal ne taip greitai plaukė ar ne taip 
vikriai skrido. 

Bet dabar ji negaišavo, ir aišku kodėl; paskui ją kiek įkabindamas 
plaukė kokių trijų pėdų ilgio tunas. Abi Žuvys varėsi pelekais iš 
paskutiniųjų — viena, norėdama pabėgti, kita, norėdama jai sukliudyti. 

Iš “Katamarano" buvo aiškiai matyti, kad tunas greitai pasivys 
skraiduolę; pagaliau tai pamatė ir ji pati. Si maža žuvelė, skrosdama 
skaidrų vandenį, visa drebėjo iš baimės, ir žiūrovai laukė, kada ji 
švystels į orą ir parodys nosį godžiajam plėšrūnui. 

Be abejo, skraiduolei tai būtų buvusi geriausia išeitis, ir taip jau ji 
norėjo daryti, bet staiga danguje sujuodavo fregatos šešėlis ilgais 
sparnais ir atkištu kaklu. 

Tai pamačiusi, žuvelė dar akimirksnį pabuvo vandenyje, bet tik 
akimirksnį. 

Viršuj bjaurus raudonas pagurklis ir užriestas kaklas, apačioje — 
siaubingi nasrai, kurie tuoj prasivers ir ją praris. Jokios išeities. Zuvelei 
beliko tik pasirinkti, kokia mirtimi mirti: ar būti surytai tuno, ar 
fregatos. 


Kadangi savo prigimtimi ar bent gyvenimo būdu ji buvo kiek panaši į 
anuodu, tai žinojo, kad mažas čia skirtumas, kuriam pakliūsi. Bet, gal 
nenorėdama pasiduoti į save panašiam priešui, o gal matydama, kad 
šis taip arti, jog nieku gyvu nebeištrūksi, skraiduolė pasirinko fregatą ir 
suviksėjusi išlėkė iš vandens į orą. 

Fregata laukdama nesulaukdama jos išneriant, dabar nebegaišo, 
tačiau gal pernelyg pasikliovė savo vikrumu, o gal dėl kitos kokios 
priežasties, skraiduolės ji nepagavo — ne veltui sena patarlė sako: 
“Nekaisk puodo, kol voverė šakose.“ Fregata nėrė link aukos, pražiojusi 
snapą, gatavai išskėtusi nagus, bet visas jos smarkumas nuėjo niekais: 
baltoji žuvis švystelėjo pro šalį ir, nulėkusi toliau, įkrito į jūrą; 
katamaraniečiai suprato, ją išsigelbėjus. 


L skyrius p 
SNIEGUOLIS LEKIA KULIAVIRSCIA 


Dabar visi sužiuro į fregatą ir nustebę neatitraukė nuo jos aktų: mat, 
užuot šovusi aukštyn ir ėmusi vėl medžioti pražiopsotąją Žuvį ar kokią 
kitą, ji pasiliko prie vandens ir, išskėtusi sparnus, pradėjo taip smarkiai 
jais plakti, kad purslai sukilo aplinkui lyg koks storas debesis. 

Be to, fregata be perstojo rėkė, tik riksmas skambėjo ne kaip 
nugalėtojo — dabar, rodės, ji pajuto pavojų ar jau pakliuvo į nagus 
kokiam jūros plėšrūnui, stipresniam už ją pačią. 

Šis nesuprantamas bruzdėjimas, panašus į grumtynes, truko keletą 
sekundžių, ir kelių kvadratinių jardų plote vandens paviršius raibuliavo, 
tarsi judinamas iš vidaus. Paukštis visą laiką klykė ir sparnais taip plakė 
vandenį, jog atrodė, kad ten siaučia milžiniškas pelikanas! 

“Katamarano“ įgula, nesusigaudydama, kas galėjo tam senam 
patinui nutikti, stovėjo ant plausto ir žiūrėjo be galo nustebusi. 

Netgi Snieguolis, kuris tarėsi pažįstąs vandenyno gyvenimą kaip 
penkis pirštus, ir tas nieko nebesuprato ir stebėjosi ne mažiau už kitus. 

— Kas tai fregatai nutiko, Snieguoli? — paklausė Benas, 
manydamas, kad šis žinos keisto jos elgesio priežastį. — Ji visai 
persikreipė. Tesubyra man španhautas, jeigu ji nepradėjo skęsti. 

— Tesubyra ir man španhautas, — atsakė Snieguolis, be jokių 
skrupulų pasisavinęs mėgiamąjį Beno posakį. — jeigu aš pasakysiu 
žinąs, kas čia dedasi. Ziūrėk, fregatą kažin kas nutvėrė už kojos — tas 
tai aišku, gal ryklys, gal ilgasnukė kard... 

Snieguolis būtų pasakęs “kardžuvė“, jeigu jam niekas nebūtų 
sukliudęs. Bet išėjo kitaip: kai jis, stebėdamasis ir vartydamas akių 
baltymus, tarė šį žodį, kažkas iš apačios taip trenkė į lentą, ant kurios 
jis stovėjo, kad lenta atšoko, išlėkė į viršų ir ne tik pervertė Snieguolį, 
bet nelyginant katapulta išsviedė jį į orą, kad Snieguolis, perlėkęs per 
“Katamaraną“, pliumptelėjo į jūrą kitoje plausto pusėje. 

To dar negana. Nusviedusi Snieguolį, lenta tučtuojau šlioptelėjo 
atgal į savo vietą, nes buvo viena iš sunkiausių plauste, tačiau, užuot 
likusi gulėti, staiga vėl iššovė į viršų, o paskui vėl nusileido atgal, tarsi 
ją būtų kilnojusi galinga, bet nematoma ranka, kokių jūrų dievo ar 
demono, gal net paties Neptūno ranka! 

Nuo tų keistų smūgių judėjo ne tiktai lenta, bet ir visas plaustas — 
jis šokinėjo, tarsi kieno mėtomas aukštyn ir žemyn! Paslaptingieji 
smūgiai buvo tokie smarkūs ir dažni, kad trys plauste likę keleiviai 
vos — ne — vos galėjo išsilaikyti nepargriuvę. 

Kartu su plaustu judėjo ir vanduo, o iš po lentų, ant kurių mūsų 
trijulė balansavo nelyginant kokie akrobatai, sklido garsus 


pliaukšėjimas; praėjus kelioms sekundėms nuo didžiojo smūgio, 
aplinkui sukilo aukštos putotos bangos. 

Išniręs į paviršių iš gilumos, kur buvo kūliavirsčia įpuolęs, Snieguolis 
pamatė, kad plaustas vis dar šokinėja aukštyn ir žemyn, todėl nė 
nemėgino lipti atgal, bet plaukė šalimais ir prunkšdamas šūkčiojo 
nustebęs ir išsigandęs. Netgi narsusis karo laivo jūreivis, tūkstantį 
kartų susidūręs su mirtimi akis į akį, ir tas šiuo metu buvo apimtas 
baimės. 

O kaipgi kitaip? Jis nežinojo jokio sutvėrimo, galinčio taip 
paslaptingai taršyti plaustą, o kam nesuvirpės širdis, užpultam tokios 
antgamtiškos būtybės. 

— Tesubyra man španhautas! — drebėdamas sušuko Benas. — Kas, 
po velnių, galėtų čia po mumis būti? Nebent banginis atsimušė nugara į 
plaustą? O gal... 

Kitų savo spėjimų Benas nebepasakė, nes tuo metu pasigirdo baisus 
driokstelėjimas, tarytum paslaptingai besikilnojanti lenta būtų skilusi 
pusiau. 

Šis keistas, nežinia kieno sukeltas garsas tarsi paskelbė visos 
sumaišties pabaigą, nes tučtuojau plaustas liovėsi šokinėjęs, jo 
supimosi sukeltos bangos pradėjo iš lėto rimti, ir “Katamaranas" 
pagaliau vėl stovėjo kaip visada tiesiai ir lygiai ramiame vandenyno 
paviršiuje. 


LI skyrius 
KIAURAI PERSMEIGTA 


Kai “Katamaranas“ vėl atgavo pusiausvyrą, Snieguolis teikėsi įlipti. 
Jis visas buvo šlaputėlis ir atrodė taip komiškai, kad galėjo kiekvieną 
prajuokinti, bet nei Benui Breisui, nei jo globotiniui, nei mažajai Lalei 
juokai buvo ne galvoj. Atvirkščiai, jie vis dar nežinojo keistojo nutikimo 
priežasties ir iš prietaringos baimės visi tylėjo, žadą užkandę. 
Snieguolis pirmasis nutraukė tylą. 

— Dieve mano! — sušuko jis, kalendamas dantimis kaip 
kastanjetėmis. — Kas čia per pragaras? Kaip jūs manot, masa Breisai? 
Kas ten taip davėsi po plaustu? Vanduo taip virė ir burbuliavo, kad aš 
nieko daugiau nejįžiūrėjau, tik kažkokį juodulį. Dievaži, ar tik ten ne 
pats velnias? 

Iš baimingų Snieguolio žvilgsnių, tariant tuos žodžius, o ypač patį 
velnio vardą, buvo aišku, kad jis rimtai kalba ir tiki, jog velnias iš tiesų 
to slaptingo bruzdesio kaltininkas. 

Jūreivis, tegul ne visiškai laisvas nuo prietarų, Snieguoliui nepritarė. 
Nors tokio keisto dalyko jis nebuvo matęs niekada, vis dėlto nemanė 
čia įsikišus antgamtines jėgas. Smūgis, išmušęs lentą, ant kurios 
Snieguolis stovėjo, išjudino visą plaustą. Tą smūgį, tegul netikėtą ir 
sunkiai paaiškinamą, galėjo suduoti šio pasaulio sutvėrimas — kokia 
didžiulė žuvis ar kita gelmių pabaisa. Bet senąjį karo laivo jūreivį 
išmušė iš pusiausvyros kitas dalykas — tolesnis plausto purtymas, kada 
nuo jo vos neiškraičiojo į vandenį visa įgula. Benas negalėjo suprasti, 
kodėl žuvis ar koks kitas sutvėrimas, atsimušęs į plausto “kilį", 
neatsitraukė po kokio netikusio susidūrimo ir nenuskuodė sau, kiek 
neša pelekai. 

Pirmiausia Benas pagalvojo, kad po plaustu netyčia atsidūrė 
banginis, kaip ne kartą buvo matęs juos atsiduriant po laivais. Tačiau 
atkaklus to sutvėrimo puolimas rodė, kad jo atsidurta po plaustu ne 
šiaip sau. Antra vertus, jeigu plaustas užpultas tyčia ir užpuolėjas — 
banginis, tai vien purtymo nebūtų pakakę. Banginis vienu uodegos 
vikstelėjimu būtų visą plaustą išsviedęs į orą, nuskandinęs arba 
sudaužęs į smulkius gabalėlius ir išblaškęs po vandenį toli aplinkui. 

Taigi banginis būtinai būtų padaręs vieną iš tų dalykų taip bent 
manė Benas Breisas. Todėl sutvėrimas, kuris vos neapvertė plausto, 
yra ne banginis. 

Tai kas jis toks? Ryklys? Negali būti. Nors dviejų ar trijų rūšių rykliai 
būna beveik tokio pat didumo, kaip banginiai, bet kad jie pultų šitokiu 
būdu, jūreivis nebuvo girdėjęs., Jiems bestovint ir bemąstant apie 
keistąjį nutikimą, Snieguolis staiga kad sušuks — atseit, viskas aišku. 


Kiek atsipeikėjus nuo išgąsčio, Snieguoliui pirmiausia dingtelėjo 
apžiūrėti lentą, nuo kurios jis, nelyginant akrobatas nuo tramplyno, 
nenorom gavo stačia galva šokti į vandenį. 

Ir kaip tik čia, toje vietoje, kur stovėjo, Snieguolis išvydo tai, kas 
viską paaiškino. Lentoje, kiek įstrižai kyšojo geros pėdos ilgio smailas 
kaulinis daiktas, taip tvirtai įstrigęs į medį, lyg būtų įvarytas su kalvio 
kūju. Aiškiai buvo matyti, kad jis įlindęs iš apačios, nes skylės 
pakraščiai atšerpetoję į viršaus pusę, o aplinkui apibirę nuolaužų. 

Tačiau negras apie tokius dalykus negalvojo. Užteko jam išvysti tą 
daiktą, kurio čia anksčiau nebuvo, ir visa jo baimė kaip mat išlakstė; 
tada jis taip pasileido kvatotis, kad visi suprato — jeigu jau Snieguolis 
juokiasi, tai nieko baisaus. 

— Jergutėliau! — sušuko jis. — Tik pažiūrėk, masa Breisai. 

Pažiūrėkit, kas mums įvarė tiek baimės! Na! Kas galėtų pagalvoti, 
kad bjaurioji ilgasnukė tokia stipri? Na! 

— Kardžuvė! — riktelėjo Benas, mat, smailasis kaulas, pradūręs 
lentą, buvo kardžuvės “kardas". — Tavo teisybė, Snieguoli, čia 
kardžuvė, ir niekas daugiau. 

— Čia tik jos snapas, — juokdamasis atsakė negras. — O pačios 
žuvies nebėra. Ji ir bus tas juodas daiktas, kurį mačiau, bet dabar jau 
jos nebėra. Nusilaužė tą savo ilgą nosį ir gavo galą. O tada tuoj ir 
nugarmėjo į dugną. 

— Taip, — pritarė. — Bemėgindama ištrūkti ji ir nusilaužė kardą. Aš 
girdėjau, kaip kažin kas triokštelėjo, lyg skildama lenta, o tuoj po to 
plaustas liovėsi šokinėjęs ir paskui visai nurimo. Dieve tu mano, tai 
bent smūgis! Lenta bus mažų mažiausiai kokių penkių colių storumo, o 
kardas išlindęs daugiau kaip per pėdą! Dieve tu mano! Kokių keistų ir 
nuostabių sutvėrimų gyvena vandenyne! 

Siuo filosofiniu jūreivio apmąstymu nuotykis ir baigėsi. 


| UI skyrius 
NESEKMINGAS SUSIKIBIMAS 


Keistoji aplinkybė, kad kardžuvė perdūrė plaustą savo “kardu" ir jį 
nusilaužė, abiem vyram “Katamarane" nekėlė nuostabos. Juodu žinojo, 
jog kardžuvė smogė į plaustą, neturėdama tikslo jo užpulti, — tai 
nutiko visai netyčia. O kaipgi kitaip, jeigu smūgis buvo pačiai žuviai 
pragaištingas? 

Nė vienas neabejojo, nusibaigė ir nugrimzdo į dugną, — mat, 
“kardas“ buvo lūžęs prie pat “rankenos“, ir žuvis be tokio svarbaus 
ginklo vargu ar būtų galėjusi gyventi. Net jeigu ji ir nebūtų žuvusi nuo 
baisaus lūžimo, vis vien, be ilgo kardo, vienintelio įnagio maistui 
prasimanyti, jos gyvenimas smarkiai sutrumpėtų ir galo neilgai tereiktų 
laukti. 

Nei jūreivis, nei buvusis kokas neabejojo, kad žuvis įvykdė 
savižudybę visai to nenorėdama. 

Benas Breisas tai paaiškino savo globotiniui paprastai ir logiškai. 
Kardžuvė vijosi tunų būrį. Apspangusi nuo nepaprasto greičio ir nuo 
tokio baisaus godumo, kad jau nebegalėjo ištverti, ji nematė plausto, 
kol ilgasis jos ginklas atsitrenkė į lentą ir perdūrė ją kiaurai. 
Negalėdama “kardo" ištraukti iš rievėto medžio, žuvis ėmė daužytis ir 
tol davėsi, kol įvyko katastrofa, tai yra, kol plaustas, leisdamasis 
žemyn, staigiai pakrypo į priešingą pusę ir “kardą" nulaužė. 

Ne viską Benas aiškino Viljamui, nes ne visko ir reikėjo. 

Iš ankstesnės šnektos tąja tema berniukas jau žinojo keletą 
nutikimų, kada kardžuvė taip kvailai įsmeigdavo savo “kardą". 

Beje, tuo metu niekam jokie aiškinimai nerūpėjo. Mat, vos tik 
“Katamaranas" nustojo siūbavęs ir Snieguolis įsilipo, visa įgula — kartu 
ir Snieguolis — vėl sužiuro ten, kur žiūrėjo, prieš kardžuvei sutrenkiant 
plaustą, — į keistąją fregatą. 

Ji vis dar tebebuvo prie vandens, puldinėjo iš vieno šono į kitą, 
blaškėsi, spurdėjo ir taip sparnais plakė vandenį, kad purslų debesis 
nelyginant aureolė supo ją visą laiką! 

Tegu Benas Breisas ir Snieguolis mokėjo paaiškinti, kaip ten 
kardžuvei būta, bet kas tam paukščiui nutiko niekaip nesusigaudė. Kad 
ir seni jūros vilkai, jie nebuvo matę panašiai duodantis nei fregatos, nei 
kokio kito vandens paukščio. 

Ilgai jie taip stovėjo, žiūrėdami į paukštį ir spėliodami, ko šis taip 
neįprastai blaškosi. Kad fregata tai daro ne savo valia — aišku, nes 
visas bruzdesys greičiau panašus į grumtynes. Be to, ir klykia ji, 
nesiliaudama beveik nė akimirkos, matyt, iš baimės ar skausmo, o gal 
ir dėl to, ir dėl kito. 


Ko gi fregata laikosi prie vandens — juk visi žino, kad ji gali bemaž 
statmenai kilti į viršų ir pasiekti tokį aukštį, kokio niekas daugiau 
nepasieks? 

Į tą klausimą nei jūreivis, nei kokas negalėjo teisingai atsakyti, netgi 
apytikriai paaiškinti. 

Taip praėjo dešimt minučių — dešimt minučių po nuotykio su 
kardžuve ir dvidešimt po to, kai fregata puolė skraidančiąją žuvį, Tada 
viskas iškilo aikštėn — paaiškėjo, ko šis paukštis Pelicanus aguila šėlo 
po vandenį. 

Anoks ten ir šėlimas — vargšė fregata buvo pakliuvusi į baisią 
nelaisvę. 

Tuo metu ji pradėjo ilsti ir, nebetekusi jėgų, ne taip smarkiai plakė 
sparnais, todėl purslai nebekilo ir vanduo aplinkui ne taip bangavo. 
Tada visi pamatė, kad fregata ne viena. Apačioj, įsitvėrusi jai į koją, 
buvo žuvis, sprendžiant iš formos, didumo ir melsvo atspalvio — tunas, 
be abejo, tas pats, kuris kartu su fregata vijosi skraidančiąją žuvį. 

Taigi dabar paaiškėjo, ko fregata užsibuvo prie vandens. 

Bet čia dar ne galas. Ne viskas dar buvo atspėta, Tunas irgi atrodė 
išsekęs nuo to susikibimo, ir kai jis liovėsi daužytis iš vieno galo į kitą, 
ir ėmė ramiai plaukti, visi pamatė, kad fregatos koja ne tuno nasruose, 
kaip iš karto manė, bet jam ant pakaušio, — fregata tarsi stovėjo viena 
koja tunui ant galvos ir balansavo! 

Stebuklų stebuklas! Kas čia galėtų būti? 

Fregatos ir tuno dvikova artėjo prie pabaigos; vis dažniau jiems 
reikėjo ilsėtis. Po kiekvienos pertraukos paukščio sparnai ir žuvies 
pelekai judėjo vis silpniau, o galų gale abu priešininkai visai nurimo — 
paukštis ant vandens, žuvis vandenyje. 

Jei ne ištiesti sparnai, paukštis, be abejo, būtų nuskendęs, ir žuvis 
kiek pajėgdama dar vis jį traukė gelmėn. Tačiau kliudė sparnai, per 
kokį dešimt pėdų išsitiesę virš vandens. 

Taip atsitiko, kad ši nepaprasta kova vyko tiesiai priešais 
“Katamaraną"“, ir jis, plaukdamas pavėjui, vis artėjo prie jos. 

Kas akimirka katamaraniečiai vis aiškiau matė abu kovotojus. Bet 
tiktai tada, kai plaustas visai arti priplaukė ir abu išsekę priešai buvo 
įkelti, galutinai paaiškėjo, kaip jų susikibta. 

Tada visi pamatė, kad paukščio ir žuvies susigrumta visiškai 
atsitiktinai, kad nei vienas, nei kitas nė nemanė susiimti. 

O kaipgi kitaip? Juk tunas per stiprus fregatos snapui ir per stambus, 
tegul ir labai plati jos gerklė. Be to, fregata niekada nė neišdrįstų 
brautis į šios galingos Žuvies valdas. 

Susidūrimo ir pragaištingo susikibimo kaltininkė buvo jų gaudoma 
maža skraidančioji žuvelė, kuri sėkmingai išvengė savo priešų iš abiejų 
gaivalų — iš oro ir vandens. 


Puldama skraidančiąją Žuvį, fregata nepataikė, ir riesti jos nagai, 
skirti anai aukai, įsmigo tunui į akį. Gal jie gerai įtiko į akiduobę, o gal 
įstrigo į skaidulinį smegenų audinį — šiaip ar taip, fregata nebepajėgė 
jų išplėšti. Ir nei paukštis, nei Žuvis, nors abu ir baisiai norėjo 
atsikratyti bjauraus jungo, negalėjo nutraukti savo bendrystės. 

Snieguolis jiems davė skyrybas, ir tokias nepaprastas, kokių galėtum 
tikėtis nebent tik iš garsiojo sero Kresvelo Kresvelo [* Seras Kresvelas 
Kresvelas — labai teisingas teisėjas iš senųjų anglų Iegendų.] 

Byla buvo trumpa, ir bausmė įvykdyta tuoj po ištarmės paskelbimo, 
tik ištarmė kiekvienam nusikaltėliui kita. 

Zuvis gavo smūgi per galvą, o paukščiui taip pat greitai buvo 
įvykdyta kitokia bausmė: jam nusuko sprandą. 

Taip du jūros tironai gavo galą. Tikėkimės, kad už piktus darbus 
panašaus atpildo susilauks ir Žemės tironai! 


„LIII skyrius 
LUDNOS MINTYS 


Tunai buvo nutolę nuo “Katamarano" — gal jie pabūgo 
pasirodžiusios kardžuvės (ar čia kartais ne toji pati, kur pirma 
sukiojosi?), o gal pastebėję nusivijo žuvų skraiduolių būrį, ir 
katamaraniečiai dabar bematė tik vieną tuną — tą, kurį jie išplėšė iš 
fregatos nagų. 

Atsipeikėjusi po keistojo įvykio su “Katamaranu" ir po tokio pat 
keisto antrojo nutikimo, įgula pradėjo apžiūrinėti plaustą, ar smūgis 
nebus kokios žalos padaręs. 

Visa laimė, plaustas nebuvo nukentėjęs. Tiesa, viena lenta 
pradurta — joje, kietai įsmigęs stirksojo kaulinis žuvies “snapas", bet 
čia — ne bėda. “Kardas" per kelias pėdas, teisybę sakant, kone visas 
buvo vandenyje, viršuje tekyšojo tik mažas galiukas, tačiau 
katamaraniečiai nė nesirengė jo traukti lauk, nes plaukti jis nekliudė. 

Pati lenta buvo kiek iššokusi iš vietos, be to, pora rąstų išsiklibinę. 
Bet turint tokias auksines rankas, kaip Snieguolio ir Beno Breiso, šios 
smulkmenos buvo lengvai sutvarkytos. 

Benas su Snieguoliu dabar vėl užmetė meškeres, bet ir saulė jau 
ėmė leistis į vandenyną, o jaukas nė krust. Tuo metu aplinkui nebuvo 
nė gyvos dvasios — nei tuno, nei jokios kitos žuvies ar paukščio, — 
saulė, lėtai slinkdama, pasislėpė vandenyno gelmėse, palikusi klajūnus 
vienui vienus, apsuptus purpurinės vakaro žaros. 

Tą prieblandos valandą Jie buvo toli gražu ne linksmai nusiteikę, 
nors iki tolei per daugybę įdomių nutikimų neturėjo kada liūdėti. Dieną 
jiems buvo dėl ko jaudintis ir jie negalvojo apie savo padėtį, bet kai 
viskas aplinkui vėl nurimo, net ir vandenynas, jų mintys grižo prie to 
paties: kaip maža vilties išsigelbėti iš tų beribių vandens tyrų, plytinčių, 
ko gero, net iki pasaulio krašto. 

Ilgesingais žvilgsniais jie žiūrėjo, kaip saulė grimzta į jūrą, Ta vieta, 
kur pasislėpė šis auksinis šviesulys, — vakarai; ton pusėn nuplaukti 
trokšta ir jie. Atsidūrę ten, kur šviečia tasai didingas skritulys, jie būtų 
sausumoje! Ir, vien pagalvojus apie tvirtą ir kietą Žemę, suvirpa širdys 
nelaimingiems klajūnams, susibūrusiems ant menkučio plausto vidury 
bekraščio vandenyno! 

Juos slėgė neapsakoma ramybė, nes prieš saulėlydi nustojo dvelkęs 
net mažiausias vėjelis. Jūros paviršius buvo lygus kaip stiklas, o 
temstant jame lyg veidrodyje pradėjo žiebtis milijonai žvaigždžių, kurių 
vis daugėjo ir daugėjo dangaus skliaute. 

Toji aplinkui viešpataujanti ramybė buvo iškilni ir grėsminga, ir visus 
apėmė pagarbi baimė. 


Kartkarčiais ramybę sudrumsdavo kokie garsai, bet jie veikiau tik 
liūdino, o ne džiugino, nes tai gilaus ir tolimo vandenyno garsai: šaižus 
jūrų žuvėdros juokas ar gūdus fajetono švilpesys. 

Kita jų nusiminimo priežastis, — pastebėjo jie tą dieną, — 
netekimas džiovintos Žuvies: 

Teisybė, į besotį vandenyną iškrito tik dalis jų maisto, bet ir to gaila, 
nes ne taip lengva ir tiek įsigyti. 

Kol meškeriojo tunus ir tikėjosi gerokai jų pasigauti, katamaraniečiai 
dar ne taip jaudinosi. Bet dabar, kai žuvys nuplaukė sau ir jiems liko tik 
trys, jie ėmė daug labiau krimstis dėl savo nesėkmės — juk vargu ar 
greit beužtiksi kitą būrį... 

Kuo labiau temo, tuo liūdniau jiems darėsi. Kokią valandą, o gal 
daugiau, šis nusiminęs ketvertukas, “Katamarano" įgula, nepratarė nė 
vieno linksmesnio žodžio. 


LIV skyrius 
VAKARAS 


Nusiminimas negali trukti amžinai. Maloningoji gamta taip surėdė. 
Jis gali kankinti Žmogų ilgiau ar trumpiau, bet po jo vis tiek užeina, 
jeigu jau ne linksmumo tarpas, tai bent vis šioks toks palengvėjimas. 

Praėjus valandai po saulės laidos, “Katamarano" įgulos nuotaika 
pasidarė nebe tokia prislėgta, kaip iki tolei. 

Žinia, tam buvo priežastis. Ir mums nesunku ją atsekti, nes tai 
fizinis reiškinys. 

Paprasčiausias dalykas: pakilo vėjas — švelnus, pastovus brizas — ir 
pūtė kaip tik į vakarus, kur visi troško plaukti. 

Jie leidosi į kelią, ir “Katamaranas", nors baisingai persmeigtas 
“kardu", taip skrodė bangas, tarsi būtų norėjęs parodyti, jog kardžuvės 
užpuolimas jam nė motais. 

Judėjimas visada išblaško liūdintį žmogų, juo labiau kai judama į 
reikiamą pusę. Zmogų visada nervina, kai valtis plūduriuoja vandenyje 
ar plaukia ne ten, kur irkluotojas varo; kai vagonas stovi stotyje ar 
čiuožia atgal link perono, visai į priešingą pusę, negu reikia. O kai tik 
valtis ar vagonas pradeda judėti norima kryptimi, tegu ir labai pamažu, 
piktumas tuoj praeina, nes mes žinome, kad judame pirmyn! 

Pirmyn! — tai žodis įkvepiąs nuliūdusįjį, tai stebuklingas vaistas 
nevilties apimtajam. 

Katamaraniečiai nė nesitikėjo, kad šis brizas juos nuneš į žemę ar 
bent panėšės nemažai lygų per vandenyną. Bet jau vien dėl to, kad 
nebestovi vietoje, o plaukia pirmyn, ir į tą pusę, kur nori, jiems 
lengviau pasidarė. 

Jų liūdesys praėjo, jie ėmė galvoti apie vakarienę; tada Snieguolis 
gyvai pakilo ir nulingavo į savo "sandėlį". 

Jo "podėlis" plausto vidury. Kadangi nereikėjo nei toli eiti, nei buvo 
daug iš ko rinktis, jis greitai grįžo į vairagalį pas kitus ir atkišęs 
atsinešė kokį šešetą “sūdytų" galetų ir kelis džiovintos žuvies kąsnelius. 

Tas valgis buvo menkas ir neskanus, tokį pamatęs net elgeta 
išsivieptų, tačiau tie, kuriems jis skirtas, ne tik nesiraukė, bei valgė su 
didžiausiu malonumu. 

Ant “Katamarano"“ denio būta ir didesnio skanėsto. Tai tunas, kurio 
mėsa tokia pat gardi, kaip kitų vandenyno žuvų. Bet tunas žalias, o 
Snieguolio žuvis bent džiovinta, jeigu jau ne virta, todėl, “"Katamarano" 
įgulos nuomone, kur kas skanesnė. 

Kadangi nieko geriau neturėjo, visi su malonumu valgė Snieguolio 
patiektą vakarienę, užsigerdami kanariu, kurio gavo po truputėlį ir 
gausiai atsiskiedė vandeniu. 


Snieguolio sugebėjimas taupyti buvo išties nepaprastas. Tur būt, per 
savo taupumą jis ir išliko gyvas, nes jeigu nebūtų taip stropiai krovęs 
maisto atsargų ir taip rūpestingai jų saugojęs, ko gero, su savo 
globotine būtų seniai miręs iš bado. 

Jiems bevalgant skurdžią vakarienę, Snieguolis pagailavo, kad nėra 
ugnies tunui išvirti. Sis kambuzo šeimininkas žinojo, kokio skanumo toji 
žuvis. 

Jis gailėjosi ne tiek dėl savęs, kiek dėl globotinės, mažosios Lalės, 
kurią mielai būtų pavaišinęs gardesniu valgiu, negu saulėje džiovinta 
žuvis ir sūri galeta. 

Kadangi apie ugnį nebuvo ko nė svajoti, jis turėjo atsižadėti 
malonumo pavaišinti Lalę vir ta vakariene. Užtat bent davė mergaitei 
didesnę porciją saldžiojo kanario. Tegul vyno gavo ir po labai mažai, 
visi kiek pralinksmėjo, ir po vakarienės kurį laiką šnekta buvo 
smagesnė, negu paprastai. 

Pagaliau Snieguolis, Viljamas ir mažoji Lalė atsigulė, palikę Beną 
Breisą prie irklo, — kitais žodžiais tariant, palikę jį eiti nakties sargybą. 


LV skyrius 
SNIEGUOLIS MATO ZEMĘ 


Šis buvęs karo laivo jūreivis ėjo sargybą ilgas nakties valandas. 

Jis budėjo prie irklo nesitraukdamas, o kadangi brizas vis pūtė, tai 
plaustas, varomas dvigubos jėgos — vėjo ir “povandeninės srovės“ — 
nuplaukė gana toli į vakarus. 

Nuo vandenyno pakilo migla ir uždengė žvaigždes. Vairininkas, jų 
nematydamas, galėjo nukrypti nuo kurso, tačiau jis laikėsi vėjo, kurio 
kryptį manė nesikeičiant, ir plaukė, kaip vėliau paaiškėjo, visiškai gerai. 

Prieš pat auštant Beną pakeitė Snieguolis, — pradėjo eiti sargybą ir 
vairuoti plaustą. 

Benas Snieguolio nežadino — jis būtų kilniaširdiškai prastovėjęs savo 
poste iki pat ryto, jei tik tas būtų geidęs dar pamiegoti. 

O pakirdo negras irgi ne visai pats, nors draugas čia niekuo nedėtas. 
Jį pažadino šaltis ir ryto drėgmė, nuo kurios pabudęs jis dar kiek laiko 
drebėjo it drugio krečiamas, o balti jo dantys barškėjo kaip sugedęs 
motoras. 

Tik po geroko tarpo Snieguolis atsigavo, — mat, iš visų klimato 
atmainų šiam koromančių genties negrui sunkiausia pakelti šaltį. 

Daužydamas rankas čia į plačią krūtinę, čia sukryžiavęs plodamas 
jomis per nugarą, kad pirštų galiukai kone susisiekdavo ties stuburu, 
Snieguolis šiaip taip išjudino kraują, o tada, susigriebęs, kad jau eilė 
stoti prie vairo, pasisiūlė jūreiviui į pamainą. 

Benas pasiūlymą priėmė, bet, prieš eidamas ilsėtis, dar pamokino 
Snieguoli, ką daryti ir kokio kurso laikytis. 

Po kelių minučių jūreivis jau miegojo, ir tik vienas laivo kokas 
visame “Katamarane" mąstė apie tai, kad plaustas, nešantis juos per 
beribį vandenyną už daug tūkstančių mylių nuo žemės, yra labai 
trapus — vos vos gyvas. 

Viljamas, tur būt, sapnavo savo namus Anglijoje, Lalė savuosius 
Afrikoje, o jūreivis, tikriausiai, buvo britų fregatos bake; fregata plaukia 
visomis burėmis, jis ilsisi, puikiai įsitaisęs, o aplinkui koks pora šimtų 
linksmų jūreivių guli išsitiesę savo gultuose arba sūpuojasi hamakuose. 

Pirmąją budėjimo valandą Snieguolis nekvaršino sau galvos jokiomis 
mintimis, jis tik stropiai vykdė Beno nurodymus ir vis kreipė 
“Katamaraną"“ pagal vėją. 

Jam buvo liepta ir žvalgytis, bene kur pamatys laivą, bet aplinkui 
tvyrojo toks rūkas, kad nė didžiausio laivo neįžiūrėsi, net jeigu plauktų 
vos už kelių kabeltovų nuo “Katamarano“". 

Todėl Snieguolis nė nesidairė. Tačiau Beno prisakymą vis dėlto 
vykdė — jis klausėsi, ausis pastatęs. 


Juk nebūtina laivą matyti, išgirdęs įgulos balsus ar šiaip kokius 
garsus, dažnai gali pažinti laivą net tamsiausią naktį ar per didžiausią 
rūką. 

Bet dar dažniau tokiu melu du laivai susitinka vidury vandenyno ir 
nuplaukia katras sau, praslydę kaip kokie milžiniški vaiduokliai vienas 
pro kitą tyliu savo keliu, patys to nė nežinodami. 

Jau aušo, o juodaodis laivo vairininkas vis negirdėjo jokio kito 
garso — tik brizas šiureno “Katamarano" burę ir vanduo plakėsi į 
tuščias statines prie plausto šonų. 

Bet kai išaušo ir saulės disko pakraštėlis pasirodė virš horizonto, o 
rūkas nuo jos spindulių ėmė pamažėle sklaidytis, Snieguolio akys tokį 
dalyką, nuo kurio kraujas jo gyslose ėmė tekėti žaibišku greitumu, o 
širdis taip suplastėjo, kad, rodės, ims ir iššoks iš plačios krūtinės. 

Tą patį akimirksnį Snieguolis stryktelėjo, metė iš rankų irklą, tarsi 
ten būtų karšta geležis, ir, nuėjęs prie dešiniojo “Katamarano" krašto, 
įsmeigė akis į vandenyną! 

Kas gi taip sujaudino šį negrą? Ką jis išvydo, kad taip pašoko? 

Jis pamatė žemę! 


LVI skyrius 
AR TEN ZEME? 


Išvydęs tokį netikėtą ir tokį mielą vaizdą, Snieguolis būtų turėjęs tai 
paskelbti, kuo garsiausiai sušukdamas. 

Tačiau jis nesušuko. Atvirkščiai, — jis tylėjo ir eidamas per plaustą, 
ir priekyje sustojęs geriau įsižiūrėti. 

Toks nelauktas žemės pasirodymas, o kartu begalinis noras, kad ten 
tikrai ji būtų, atėmė Snieguoliui žadą, ir kurį laiką jis stovėjo, 
nežinodamas, ar akys jo neapgauna. 

Kad ir labai nedaug Snieguolis tenusimanė apie Jūrų geografiją, 
tačiau tropinė Atlanto platuma jam buvo gerai pažįstama. Ne kartą jis 
buvo plaukęs per pusiaują tuo baisingu keliu — sykį pats apkaustytas 
retežiais, o po to padėdamas tokiu pat žiauriu būdu gabenti kitus. Jis 
nebuvo girdėjęs, kad toje vietoje, kur jie manėsi esą, būtų Žemė; 
nebuvo tekę jam čia matyti nei salos, nei uolos, nei rifo. Jis žinojo toje 
geografinėje platumoje esant Dangun Zengimo salą ir negyvenamą 
švento Povilo salelę. Tačiau jos daug toliau nuo “Katamarano" kurso. 
Vadinasi, čia nei viena, nei kita. 

Tai ką gi pagaliau Snieguolis pamatė? Aišku kaip dieną, ten sala, — 
ji taip ryškiai atsispindėjo jo akių tinklainėje, kad nieku gyvu negalėjo 
būti koks miražas. 

Ir tiktai tada, kai tvirtai įsitikino, Snieguolis galų gale sušuko, — 
sušuko tokiu balsu, kad jo draugai visi kaip vienas pašoko iš miego. 

— Zemė! — suriko Snieguolis. 

— Zemė! — lyg aidas pakartojo Benas Breisas, atsistojęs ir 
trindamasis užmiegotas akis. — Sakai, žemė, Snieguoli? Negali būti. 
Tikriausiai, apsirikai. 

— Zemė? — paklausė Viljamas. — Kur, Snieguoli? 

— Zemė? — sušuko mažoji portugalė, iš džiaugsmingo tono 
supratusi, ką reiškia tasai žodis, nors ir ne jos kalba buvo ištartas. 

— Kur? — paklausė jūreivis, plausto lentomis apeidamas burę iš 
priekio, nes per ją nieko nematė. 

— Ten! — atsakė Snieguolis. — Ten, masa Breisai, tiesiai sulig 
plausto nosimi, visai priešais. 

— Tikrai panašu į žemę, — pritarė jūreivis, žiūrėdamas į tą keistos 
išvaizdos daiktą, vos kyšantį iš jūros ir ne itin aiškiai, bet vis dėlto 
matomą per rūką. — Tesubyra man španhautas, jeigu ten ne žemė! Tai 
sala — nelabai didelė, bet, šiaip ar taip, sala. 

— Dievulėli! Ten yra žmonių! Vaikščioja! Regiu juos taip aiškiai. 
Daugybė žmonių vaikšto sau į vieną pusę ir į kitą. Tik pažiūrėkite. 

Ar matot, masa Breisai, kaip saulę danguje. 


Snieguolio išsireiškimas “Regiu taip aiškiai, kaip saulę danguje“ — ne 
pernelyg tikslus, nes tuo metu šis dangaus šviesulys buvo aptrauktas 
rūko, todėl ir sala, ar tai, ką jie sala palaikė, matėsi ne taip jau aiškiai. 

Tačiau Snieguolis iš tikrųjų matė toje menamoje žemėje judant 
daugybę žŽmogysčių, — mat, jis ilgiau buvo žiūrėjęs ir jo akys buvo 
labiau apsipratusios. O dabar, kai jis atkreipė Beno Breiso ir Viljamo 
dėmesį, ŽmMogystas pamatė ir anuodu. 

— Po šimts nelabųjų! — sušuko jūreivis, įsižiūrėjęs, kad jos juda. — 
Ten tikrai vyrai, dievaži, ir moterys, nes matau keletą balzganais 
drabužiais. Kas jie tokie? Po perkūnais! Negi mano akys nemeluoja? 
Niekad nesu girdėjęs, kad šioje Atlanto vietoje būtų sala, ir negaliu tuo 
patikėti, — nebent ji būtų iškilusi prieš kokius metus ar — dvejus. Ką tu 
pasakysi, Snieguoli? Gal čia Skrajojantis Olandas ar kokia uola, 
išlindusi iš vandens? Negi čia tikrai būtų sala? 

— Čia ne Skrajojantis Olandas, bent aš taip manau. Ne, masa 
Breisai, negras iš pat pradžių pasakė teisybę. Tai sala, tikra terra firma. 
Tuoj pamatysit patys, kai tik "Katamaranas" kiek arčiau priplauks. 

Sis negro tvirtinimas buvo kartu ir paraginimas, tad jūreivis, jam 
paklusęs, vėl nužirgliojo per plaustą ir, stvėręs už irklo, pasuko 
“Katamarano" priekį tiesiai į atrastąją Žemę. 

Sala — jeigu ten sala iš tikrųjų — buvo ne itin didelė. Ji dunksojo 
horizonte, nusidriekusi per kokį šimtą jardų, — tiesa, iš akies sunku 
tiksliai nustatyti, juo labiau per tokį rūką, koks tuo metu supo 
vandenyną. 

Sala rodėsi iškilusi iš vandens per kelias pėdas; vienas jos galas 
skardžiai nukirstas, antrasis nuožulniai leidosi iki pat jūros. 

Zmonės daugiausia buvo susispietę ant iškiliosios pusės, jie stovėjo 
būreliais po tris ar keturis, vaikštinėjo poromis ar po vieną. 

Tie Žmonės nevienodo augumo ir nevienodai apsirengę, netgi pro 
rūką buvo matyti, kad jų drabužiai įvairių spalvų ir fasonų. Vieni 
augaloti žaliūkai, o kiti šalia jų — tikri pigmėjai. Snieguotis sakė, kad 
ten "mažyliai" — atseit, tų didžiųjų vaikai. 

Jų laikysena irgi nevienoda. Vieni stovėjo tiesiai su ilgomis ietimis 
ant pečių, kiti su tokiais pat ginklais, tik pasilenkę, o dar kiti smarkiai 
darbavosi didžiuliais kirstuvais daužė žemę, tarsi kasdami duobes! 

Teisybė, įžiūrėti, ką jie ten daro, buvo gana sunku, ir 
katamaraniečiai negalėjo gerai suprasti, kokie darbai toje saloje 
dirbami. 

Labai dar reikėjo abejoti, ar tai, ką jie mato, iš tikrųjų sala, ir ar ten 
juda žmonės. Snieguolis tvirtai tuo tikėjo ir karštai tikino kitus, tačiau 
Benas dar vis abejojo, nors daug kartų ir jo “španhautams buvo lemta 
subyrėti", jeigu ten ne sala. 

Ne pačios salos atsiradimas stebino jūreivį. Labai galimas daiktas, 
kad ten tikrai sala. Mūsų aprašomuoju metu salų dažnai būdavo 


užtinkama ten, kur niekas nė galvoti nepagalvodavo; net ir dabar, kada 
jau, regis, vandenynai išraižyti skersai išilgai, dar neretai pasitaiko 
atrasti nežinomų uolų, seklumų ar net salų. 

Taigi ne sala kėlė nerimo buvusiam karo laivo jūreiviui, o žmonių 
daugumas. 

Jeigu jų tebūtų koks dvidešimt ar trisdešimt, Benas galėtų paaiškinti, 
kodėl ši sala gyvenama, nors toks paaiškinimas ir nedaug džiaugsmo 
teduotų jam ir nei jo bičiuliams. Tada jis galėtų spėti, kad judantys 
siluetai — tai “Pandoros" įgula, laikinai prisiglaudusi vandenyno 
salelėje, o su kirstuvais jie darbuojasi; nes kasa šulinį, ieškodami gėlo 
vandens. 

Tačiau Žmonių daugumas ir kitos aplinkybės rodė, kad saloje negali 
būti sudegusiojo laivo įgula. Įsitikinę, kad mato ne tuos galvažudžius, 
katamaraniečiai drąsiau leidosi link salos. 

Nors sala buvo akivaizdžiai matyti, jūreivis vis dėlto negalėjo visiškai 
patikėti, kad ten tikrai sala; juo labiau jis netikėjo, — kad 
šmėsčiojantys siluetai — tai Žmonės. 

Bet jo nepasitikėjimas praėjo, kai, “Katamaranui" artėjant prie tos 
abejotinos salelės kranto, jie aiškių aiškiausiai pamatė vėliavą, 
plevėsuojančią ant aukšto stiebo, įsmeigto pačioje pakiliausioje šios 
žemės vietoje. 

Vėliava buvo skaisčiai raudona, — matyt, iš tam tikros vėliavų 
medžiagos. Ji gražiai plaikstėsi vėjyje ir net pro tirštą rūką raudonavo 
iš tolo. Skaisčiai raudona spalva pernelyg reta vandenyne, kad" 
galėtum ją palaikyti kokio paukščio drapanomis. Ji ne tokio raudonumo, 
kaip ilgos fajetono plunksnos, taip vadų vertinamos Polinezijos salose, 
ir ne tokio, kaip fregatos pagurklis. 

Vadinasi, ten niekas kitas, tik vėliava. 

Taip pagaliau nusprendė ir Benas Breisas, ir kada jis savotišku 
žargonu tą nuomonę pareiškė, visi galutinai patikėjo, kad daiktas, 
nusidriekęs horizonte per kokį šimtą sieksnių, “turi būti arba uola, arba 
rifas, arba sala, o ten šmėžuoja vyrai, moterys ir vaikai!" 


2 „ LVII skyrius 
ZMOGEDRŲ SALOS KARALIUS 


Iškilmingi jūreivio žodžiai, kad tamsusis daiktas prieš juos turi būti 
sala, o stačiosios figūros — žmonės, išsklaidė visų dvejones, ir jo 
draugai nepaprastai susijaudino. 

Jie susijaudino taip labai, kad nebesusilaikė ir visi kaip vienas 
džiaugsmingai sušuko. 

Dėl atsargumo jie būtų verčiau patylėję, užuot reiškę džiaugsmą: 
tegu saloje dėl minėtų priežasčių — ir nebuvo žiaurių piktadarių iš 
“Pandoros “, bet ten galėjo būti tokia pat žiauri ir kraugeriška laukinių 
gentis. 

Kas gali garantuoti, kad saloje negyvena žmogėdros? Niekas! 

Tiesa, atrodo keista, kad mintis apie žmogėdras galėjo ateiti 
katamaraniečiams į galvą. O tokia mintis tikrai atėjo; ypač dėl to 
susimąstė vienas — pats Benas Breisas. 

Beplaukiodamas jūreivis patyrė, kad vaikystėje girdėti pasakojimai 
apie žmogėdras yra ne prasimanyti, o tikriausia teisybė. 

Ne tiktai patyrė, bet ir kuo geriausiai įsitikino. 

Kartą Benas, buvo Fidži salose ir aplankė karalių Takombą, tiesioginį 
Hoki — Poki — Vinki — Vamo dinastijos palikuonį, ir kitus žmogėdrų 
genties didikus. Jis matė milžiniškus jų katilus žmogienai virti, jų 
prikaistuvius ir keptuves tai mėsai troškinu, indus, kuriais ji 
paduodama į stalą, peilius, kuriais pjaustoma, matė žmogaus krauju 
prikvipusius jų podėlius su Žmogiena! Ir čia dar ne viskas. Šis anglas 
pats savo akimis matė didžiulę puotą, kada visaip ištaisyta žmogiena — 
ir troškinta, ir kepta, ir virta — vaišinosi šimtai Takombo dvariškių. O 
Beno kapitonas, britų fregatos kapitonas — dar daugiau — britų 
eskadros komodoras, turintis tiek patrankų, kad lengvai galėtų 
nuskandinti visą Viti Van salą, sėdėjo tose siaubingose vaišėse iš 
pažiūros ramus ir patenkintas! 

Sunku ir suvokti, kodėl taip elgiasi tituluotas žmogus. Vienintelis 
paaiškinimas galėtų būti nebent toks, kad siaurą jo protą buvo 
apnarpliojusi savo tinklais absurdiška, bet dažniausiai be galo patogi 
tarptautinio nesikišimo teorija — pati pavojingiausia biurokratizmo 
apraiška, sukaustanti skrupulingą kvailo pareigūno sąžinę. — O kaip 
nepanašiai pasielgė jankių, — laivo vadas Vilksas, nors mes amžinai iš 
jankių mėgstam šaipytis. Jis irgi kartą užplaukė į Viti Van žmogėdrų 
salą ir ten būdamas keturiasdešimt svarių patrankų ugnimi taip 
pamokino karalių su dvariškiais, kad tie net šiandien dar bijo atgaivinti 
šį nežmonišką savo tautos paprotį, nors širdies gllumoj gal ir nėra jo 
visiškai Išsižadėję. 


Nieko sau nesikišimo politika! Tarptautinis pakantumas laukinės 
genties žiaurybėms! Zmogėdrų tauta. Tai pagaliau netgi ne tauta! 
Kodėl tad tarptautinė teisė negalėtų ginu kiekvienos plėšikų gaujos, 
kuriai kokiu nors būdu pasiseka išsikovoti savarankiškumo? Pasaulis — 
paskendęs apgavystėje, apsvaigęs nuo politinės veidmainystės nuodų. 

Tai ne Beno Breiso samprotavimai, o jo biografo. Benas mąstė 
praktiškai. Jis žinojo, kad Žmogėdrų tikrai esama, todėl kai plaustas, 
ant kurio jis buvo atsidūręs per nelaimę, ėmė artėti prie paslaptingosios 
salelės, jam vis labiau darėsi neramu, nes nežinojo, kokie ten 
gyventojai. 

Dėl tos priežasties reikėjo plaukti prie salos kuo atsargiausiai, ir 
Benas jau ketino Įspėti draugus, bet viskas nuėjo niekais, nes 
Snieguolis džiaugsmingai sušuko “ura“!, jam tuoj pritarė Viljamas ir 
vaikišku balseliu suskardeno mažoji Lalė. 

Benas nebebūtų spėjęs pamokyti įgulą atsargumo, net jeigu nuo to 
būtų priklausiusi ir jų gyvybė. Visa laimė, kad išėjo kitaip: nuo 
lengvabūdiško šauksmo nutiko toks dalykas, kurį išvydus kaip mat 
viskas paaiškėjo ne tik Benui Breisui, bet ir patiems triukšmadariams. 

Jų balsai, nuskrieję virš ramaus vandenyno, staiga padarė permainą 
saloje, teisingiau pasakius, tarp jos gyventojų. Jeigu ten žmonės, jie iš 
tikro keisti, net labai keisti, nes visi su sparnais! Juk kaipgi kitaip jie 
būtų galėję atsiplėšti nuo terra firma, jeigu ten tikrai žemė, ir iškilti į 
orą, kaip visi ir padarė, išgirdę katamaraniečių šauksmą! ? 

“Katamarano" įgulai dėl jų nereikėjo ilgai sukti galvos. 

Tegul apie pačią salą jie dar negalėjo pasakyti nieko tikro, bet dėl 
jos gyventojų daugiau nebebuvo ko abejoti. 

— Tai paukščiai! — pasakė negras. — Niekas kitas, tik paukščiai! 

— Teisybė, Snieguoli, — pritarė jūreivis. 

— Tai paukščiai, ir juo geriau. Taip, iš tikrųjų paukščiai. 

Kai kuriuos net galima pažinti. Va fregatos, kvailiai, o ten, regis, 
audrašaukliai su savo jaunikliais. Kaip matot, visokio didumo. 

Daugiau nebereikėjo spėlioti, kas per sutvėrimai gyvena saloje. 
“Katamarano“ įgulą klaidinusios būtybės, tegul ir dvikojės, buvo ne 
žmonės ir net ne žemės gyventojos. Tai padangių skrajūnai, kurie, 
išsigandę šauksmo, jiems, be abejo, labai keisto ir niekada negirdėto, 
pakilo į saugiąją savo stichiją, kur galėjo jaustis drąsiai, nes ten jų 
nepasieks priešai nei iš žemės, nei iš vandens. 


LVIII skyrius 
LABAI PANASU Į BANGINĮ 


Nors, pakilus paukščiams, pusė “Katamarano“ įgulos spėlionių 
išsisklaidė, kita pusė vis tiek liko neįminta. Sala stovėjo kaip stovėjus 
jiems prieš akis, kad ir be gyventojų, kurie išlakstė nuo vieno 
šūktelėjimo! 

Vėliava saloje tebeplevėsavo, nors nesimatė nieko, kas tai vėliavai 
galėtų pagarbą atiduoti! 

Zmonių saloje negalėjo būti, nes argi paukščiai būtų taip ramiai sau 
kuitęsi, jeigu dabar pasibaidė, vos išgirdę žmogaus balsą. 

Vadinasi, saloje nėra nė gyvos dvasios, todėl katamaraniečiams nėra 
ko saugotis, belieka tik Žiūrėti, kad plaustas gerai plauktų. Taigi 
ketindami išlipti toje negyvenamoje saloje, jūreivis su Snieguoliu, 
padedami Viljamo, ėmėsi už irklų ir pradėjo irtis, kad greičiau tą žemę 
pasiektų. 

Genamas brizo ir irkluotojų, “Katamaranas" sparčiai plaukė pirmyn; 
netrukus jis jau buvo per kokį šimtą sieksnių nuo paslaptingosios salos 
ir vis dar artėjo. 

Iš tokio tolumo katamaraniečiai galėjo geriau apžiūrėti salą, juo 
labiau kad tekančios saulės spinduliai pamažu baigė Išsklaidyti ją 
gaubiančias priešaušrio ūkanas. Benas Breisas paleido irklą ir atsigręžė 
dar kartą pasižiūrėti į tamsiąją žemę. 

— žemė! — sušuko jis, vos pažvelgęs. — Sala, tikra sala! 

Bet ne, tesubyra man španhautas, jeigu čia sala! Jokia čia žemė. 
Panašu į uolą, bet ne, greičiau į banginį. Labai panašu į banginį! 

— Labai labai panašu į banginį! — lyg aidas pakartojo Snieguolis, ne 
pernelyg tuo atradimu apsidžiaugęs. 

— Čia ir yra banginis, — įsitikinęs paskelbė jūreivis. — Banginis, ir 
niekas daugiau! Taigi, — pridūrė jis, tarsi dar supratęs, — aš dabar 
matau jį visą. Čia kašalotas. Kaip man anksčiau tai neatėjo į galvą? Jį 
bus nudėję banginių medžiotojai iš kokio laivo. 

Ir vėliava, kurią matote, yra to laivo. Jie įsmeigė ją, kad grįžę galėtų 
banginį rasti. Ačiū dievui! Tikėkimės, kad jie sugrįš. 

Taip paaiškinęs, Benas atsistojo ir užlipo ant aukščiausios 
“Katamarano" vietos, bet dabar jis žiūrėjo nebe į banginį, o susikaupęs 
žvalgė jūrą aplinkui. 

Ko jis žvalgėsi, aišku iš paskutinių jo žodžių, išreiškiančių viltį. 
Banginis užmuštas, ir Benas dairėsi, bene pamatys banginių 
medžiotojus. 

Kokį dešimt minučių Benas žvalgė vandenyną, kol neliko neapžiūrėta 
nė sieksnio. 


Iš pradžių jo žvilgsnis buvo kupinas vilties ir kone tikro pasitikėjimo, 
ir, tai matydami, kiti susijaudino ir nudžiugo. 

Tačiau pamažu šešėlis vėl uždengė Benui veidą, ir visi kaip mat 
paniuro. 

Kiek tik akis užmatė, jūroje nebuvo nei laivo, nei jokio kito daikto. 
Nė krislelio nebuvo regėti spindinčiame vandens paviršiuje. 

Nusiminęs “Katamarano" kapitonas nulipo nuo sekyklos ir vėl 
atsigręžė į negyvąjį kašalotą, — dabar jie jau bebuvo už kokio šimto 
sieksnių ir vis artėjo, vėjui nešant plaustą. 

Banginis dabar nebeatrodė toks didžiulis, kaip iš pradžių. — mat, 
migla, per kurią daiktai regisi didesni, buvo Išsisklaidžiusi. Tegul 
banginio dabar jau nebebūtum palaikęs sala, jis vis dėlto buvo tikrai 
milžiniškas ir panašus į didelę juodą uolą, per kelis sieksnius iškilusią iš 
vandens. Banginis buvo daugiau kaip keturiasdešimt jardų ilgumo, o iš 
šono, žvelgiant nuo plausto, atrodė dar ilgesnis. 

Po penkių minučių Jie priplaukė prie banginio, nuleido burę ir plaustą 
sustabdė. Benas užmetė virvę ant vieno banginio krūtinės peleko ir taip 
prisišvartavo; “Katamaranas" atrodė nelyginant maža pasiuntinių 
valtelė prie didžiulio karo laivo! 

Dėl tam tikrų priežasčių Benas Breisas panoro užlipti ant to kalno — 
banginio mėsos ir lašinių kalno, — ir vos tik plaustas prisišvartavo, jis 
pradėjo kopti. 

Užlipti ant negyvo banginio buvo ne taip jau lengva. Net gana 
pavojinga. Kojos niekaip nesilaikė ant to jūrų milžino, nes jis visas 
buvo slidus nuo riebaus skysčio, kuris, kaip žinoma, sunkiasi jam iš 
odos. 

Gali pasirodyti, kad tokiam plaukėjui, kaip Benas Breisas, nieko 
baisaus nenutiks, jei ir nukris nuo kelių pėdų aukščio į vandenį. Bet taip 
manančiam reikia pasakyti, jog aplinkui banginį sukiojosi koks 
dvidešimt ryklių: tada pasidarys aišku, koks pavojus nukritus lauktų šio 
drąsiojo jūreivio. 

Tačiau Benas Breisas ne iš tų, kurie bijo menko pavojaus, ir ne — tik 
menko. Padedamas Snieguolio, jis pasilipo ant krūtinės peleko, prie 
kurio buvo pririšęs plaustą, o nuo jo šiaip taip užsiropštė ir ant 
negyvojo jūros milžino, kupros. 

Kai tik jis ten atsidūrė, Snieguolis jam atmetė virvę, ir į ją 
laikydamasis pats užsilipo ant banginio; tada abudu nuėjo link banginio 
uodegos arba, jūreivio žodžiais tariant, į šio nepaprasto “laivo 
vairagalį". 

Nugaros viduryje, kiek į uodegos pusę, ant stuburo buvo iškilęs 
piramidės pavidalo kelių pėdų aukščio lašinių gumulas. Tai rudimentinis 
nugaros pelekas, kokius turi visi kašalotai. 


Priėję tą išsikišimą, aukščiausią tašką, kur smygsojo vėliava plonu 
kotu, abudu sustojo ir ėmė žvalgyti saulės nutviekstą vandenyno 
paviršių. 


LIX skyrius 
ANT BANGINIO 


Abudu vyrai dairėsi, tikėdamiesi pamatyti tą patį, kas rūpėjo 
pamatyti Benui prieš keletą minučių. Juodu stovi ant banginio, nudobto 
žeberklais. Tai kur tie žmonės, kurie jį nudobė? 

Apžvelgęs vandenyną taip pat atidžiai, kaip ir pirma, jūreivis vėl ėmė 
apžiūrinėti didįjį jūros milžiną, ant kurio stovėjo. 

Dabar — ir jis, ir jo draugas pamatė dar keletą dalykų, kurių iš karto 
nebuvo pastebėję. Aukštu kotu vėliava buvo ne vienintelis ženklas, 
rodantis, kokio galo banginis susilaukęs, Banginio šone kyšojo du 
žeberklai; geležiniai jų nagai buvo iki pat koto susmigę į lašinius, o nuo 
storų medinių kotų karoja virvės su dideliais medžio luitais galuose; tie 
luitai lyg kokie plūdurai suposi ant vandens. 

Benas suprato, jog tai žeberklų plūdurai, be kurių neapsieina nė 
vienas tikras banginių medžiotojų laivas. Jis gerai juos pažinojo ir 
mokėjo jais naudotis. Prieš stodamas tarnauti į karo laivą, Benas buvo 
žeberklininkas, todėl apie banginių medžioklę gerai nusimanė. 

— Taip, — pasakė jis, pažinęs buvusio savo amato įnagius, taip ir 
yra, kaip sakiau. Cia būta banginių medžiotojų laivo; kašalotas iš jo 
užmuštas. Nors, — pridūrė jis, kiek patylėjęs, gal aš ir apsirinku. Laivo 
galėjo ir nebūti. Man nepatinka tie plūdurai. 

— Plūdurai? — paklausė negras. — Tie medgaliai, kurie čia 
plūduriuoja? Kodėl jie jums nepatinka, masa Breisai? 

— Jeigu ne jie, tikrai galėčiau garantuoti, jog čia būta laivo. 

— Čia jo ir būta: — drąsiai patvirtino Snieguolis. — Iš kurgi daugiau 
ta vėliava ir žeberklai? 

— Ak, — atsiduso jūreivis. — Tai kas, kad jie čia! O Žmonės, kurie 
juos įsmeigė, gali būti už kažin kiek mylių. Tu nieko neišmanai apie 
banginių medžiojimą, Snieguoli. 

Išgirdęs tokius žodžius, Snieguolis visai nieko nebesusigaudė. 

— Matai, Snieguoli, — kalbėjo toliau Benas, — iš tų plūdurų aišku, 
kad banginio būta dar gyvo, kada laivas jį paliko. Tie plūdurai jam 
užmesti gyvam, — aiškino Benas, — kad per toli nenuplauktų. 
Tikriausiai, kašalotų buvo visas būrys, ir laivo įgula nenorėjo gaišti su 
tuo vienu, kurį sužeidė. Todėl jie suvarė jam tuos du žeberklus su 
plūdurais ir įsmeigė vėliavą į nugarą. Iš pradžių, vos banginį išvydęs, 
aš kitaip pagalvojau. Matai, vėliava smygso beveik statmena, — tai aš 
ir pamaniau, kad iš laivo taip neįsmeigsi. O kad išdrįstum užlipti ir 
rankom vėliavą įbesti, banginis turi būti nebegyvas. 

— Teisybę sakot, — pritarė Snieguolis. 

— Ne, — atsakė Benas. = Anaiptol. Aš irgi taip maniau, bet klydau 
kaip ir tu dabar, Snieguoli. Ziūrėk, vėliava įsmeigta ne visai statmenai. 


Teisybė, palei pat stuburą, bet vis tiek trupučiuką pakrypusi į vieną 
pusę, nes ir pats banginis kiek pasviręs į šoną. Na, o geram 
žeberklininkui visai nesunku taip pataikyti iš savo velboto. Taip čia ir 
bus. 

— Na, tegul bus taip, — nusileido Snieguolis. — Koks skirtumas? 
Banginis vis tiek nebe gyvas. 

— Koks skirturr.as? Didžiulis! 

— Nieko nesuprantu, masa Breisai. 

— Tik pagalvok, Snieguoli. Kol velbotai medžiojo kašalotą, kartu 
turėjo būti ir laivas; na, o jeigu kašalotas nusibaigė dar medžiotojams 
nenuplaukus, laivas dar turėtų būti ne per toliausiai nuo čia. 

— Taip ir yra, aišku kaip dieną. 

— Deja, Snieguoli, visiškai neaišku, kur jis dabar. Su plūdurais jis 
galėjo atplaukti kažin kiek mylių nuo tos vietos, kur buvo sužeistas. 
Zinau tokių, kurie net po dvidešimt mazgų nudumdavo kol 
nusibaigdavo. Ir šitas, toks senas ir didelis patinas, kokio dar niekad 
nesu regėjęs, bus drąsiai tiek atplaukęs. O jeigu taip, — nėra ko tikėtis, 
kad laivas grįš ir pasiims banginį ir mus. 

Jūreivis nutilo ir vėl pažvelgė į vandenyną; atidžiai apžiūrėjęs 
horizontą, jis nuleido akis į banginį, nusiminęs kaip ir anksčiau. 


LX skyrius | 
NEREGETA VIRTUVĖ 


Visą dieną jūreivis Benas ir buvęs „Pandoros“ kokas stebėjo 
vandenyną nuo negyvo kašaloto aukštybių. 

Ant kašaloto jie pasiliko ne dėl to, — tokio pat aukštumo, o gal net 
aukštesnę sekyklą jie būtų turėję ir nuo “Katamarano" stiebo. 

Buvo keletas kitų priežasčių, ko jie nelipo nuo banginio ir neplaukė 
tolyn į vakarus. Svarbiausia — jie tikėjosi, kad banginių medžiotojai 
grįš pasiimti brangaus savo laimikio. 

Prigludę prie tokio milžino, kuris atrodė kaip tikra sala, jie jautėsi 
drąsiau ir saugiau, taigi dėl to nesiskubino nuplaukti. 

Buvo dar viena dingstis, dėl kurios jie neskubėjo atsišvartuoti. 

Bežvalgydami tolimą vandenyną, jie nepraleido neapžiūrėję ir to, kas 
buvo palei pat juos, — taigi apžiūrėjo ir banginį. O tada, kiek pasitarę, 
nusprendė nepalikti to milžino, kol jo, ar bent jo dalies, nesudoros ir 
nepasidės ateičiai. 

Buvęs banginių medžiotojas žinojo, kad po tamsia banginio oda, 
kurią juodu beatodairiškai trempia jau dvi dienos, yra vertingų dalykų, 
duosiančių “Katamaranui" naudos ir patogumų. 

Pirmiausia — lašiniai, juos išlydžius, iš tokio seno ir didelio patino 
gautum mažiausiai šimtą statinių varvelio. 

Bet apie tai katamaraniečiai negalvojo. Jie neturėjo nei puodų — 
lašiniams lydyti, nei statinių jiems laikyti, nei laivo gabenti, net jeigu 
varvelis jau būtų ir gatavas. 

Tačiau Benas žinojo kašaloto galvoje esant gryno spermaceto, kuris 
iš karto tinka naudojimui, — o kaip ji panaudos, jie jau buvo 
nusprendę. 

Spermaceto gaunama paprastai — nukėlei “dangtį" nuo spermaceto 
“katilo“ milžiniškame kašaloto kauše ir semk. Toje ertmėje, padengtoje 
švelnia ląsteliena, yra koks dešimt ar daugiau statinių gryniausio 
spermacėto. 

Tokio kiekio katamaraniečiams nereikia — pakaks ir poros statinių, 
na, o tiek būtinai pasiims, nes tokio dalyko jiems labai trūksta; tas 
aišku abiem — ir Benui, ir Snieguoliui. Jiems visą laiką buvo baisiai 
sunku, nes neturėjo kuro — ne pasišildyti, bet maistui išsivirti. Dabar 
dėl to nebebus bėdos. Iš kašaloto kaušo jie pasisems tiek spermaceto 
alyvos, kad užteks daugeliui dienų. Jie turi šešias statines, penkios dar 
tuščios. Jeigu dvi pripils spermaceto, plaustas nė kiek nenukentės — 
bus toks pat plūdrus ir eiklus. 

Abudu narsuoliai matė, kaip mažajai Lalei šleikštu valgyti žalią 
maistą. Jei ne badas, ji jo niekaip neprarytų. Abiem buvo labai graudu, 


todėl troško patiekti tokio valgio, kuris švelniam vaikiškam jos gomuriui 
būtų malonesnis. 

Dar gerokai prieš paliekant banginį, teisingiau sakant, beveik iš pat 
karto, jį atradus, Benas Breisas, padedamas Snieguolio ir Viljamo, taip 
pat užsilipusio banginiui ant kupros, kirviu prakirto skylę banginio 
kauše, įleido didelį alavinį puodą, rastą skrynutėje, ir prisisėmė pilną 
skysto spermaceto. 

Nunešė ji į “Katamaraną", visi tuoj ėmė ruoštis ugnį kurti. 

Atnarplioję kelias dervuoto virvagalio gijas, sumaniai įmerkė į puodą 
su spermacetu — pasidarė tokį neva žibintą, beliko tik knatą uždegti. 

Benas Breisas nebūtų senas pypkorius, jau kokį trisdešimt melų 
traukiantis dūmą, jei neturėtų kuo ugnies įžiebti. Toje pačioje 
skrynutėje, iš kur buvo pasiėmę alavinį puodą, jie rado ir visus įnagius 
ugniai įskelti — titnago, skiltuvą ir pintį. Pintis gulėjo 
neperšlampamame jūreivio skrynutės skyriuje, todėl buvo visiškai 
sausa ir uždegti knatą jiems ėjosi nesunkiai. 

Netrukus jis jau skaisčiai liepsnojo, kiek išlindęs virš puodo, ir greitai 
ant liepsnos buvo iškeptas didžiulis džiovintos žuvies gabalas. 

Skanus išėjo kepsnys — tokio jie nebuvo ragavę nuo pat tos dienos, 
kai turėjo bėgti iš degančios “Pandoros". 


LXI skyrius 
RYKLIŲ TUNTAS 


Kol puodas su spermacetu vis dar — liepsnojo, nes knatas dar 
nebuvo sudegęs, Snieguolis sumanė ir toliau pašeimininkauti ir 
pagaminti žuvies vakarienei. Sis buvęs kokas, priešingai, negu kiti jo 
amato broliai, nemėgo veltui deginti kuro, todėl, vos tik prisiminė apie 
vakarienę, tuoj pasiėmė ryklienos gabalą ir vėl atkišo prie liepsnos. 

Bežiūrint į Snieguolio apdairumą, ir Benui Breisui kilo išganinga 
mintis. Jei galima iš anksto iškepti žuvį vakarienei, tai kodėl neiškepus 
rytojaus pusryčiams, rytojaus pietums, rytojaus vakarienei — Žodžiu, 
visos žalios žuvies, kurią jie turi? Taip padarius, jiems ne tik nebe 
reikėtų ugnies, bet ir žuvis, šitaip iškepta ar bent išdžiovinta ir išrūkyta, 
geriau laikytųsi. Tikrai, tokiu būdu paruošta žuvis, išbūna net po kelis 
mėnesius ir visai negenda; sakysim, silkė, jūros lydeka, menkė, 
makrelė, pikša dažnai taip ir laikomos. Puiki mintis! Kai Benas ją 
pasakė kitiems, visi nutarė iš karto jo sumanymą įgyvendinti. 

Dėl kuro jiems bijoti nereikėjo. Benas tvirtino, kad didžiųjų 
kašalotų — tokių, kaip jų užtiktasis, — galvoje būna iki penkių šimtų 
galonų skysto spermaceto! O kur dar baisi daugybė — tiesiog visas 
kalnas — mėsos ir lašinių, kuriuos galima išlydyti ir turėsi alyvos'? Be 
to, kašaloto kūne yra dar ir kitokių degių medžiagų. Taigi “Katamarano" 
įgula visai netikėtai rado tiek kuro, kad ištisus metus būtų galėjusi 
deginti be perstojo. Ir ne dėl kuro stokos katamaraniečiai negavo gerai 
pasidarbuoti — jie mažai teturėjo žuvies; todėl dabar labai susirūpino, 
pamatę, kad jų atsargos tokios menkos. 

Benui Breisui, su Snieguoliu bestovint, apie tai susimąsčius, ir 
negarsiai tarpusavy besi guodžiant, staiga kilo mintis, suteiksianti 
visiems džiaugsmo. 

— Zinai, mes lengvai galim savo podėlį prigrūsti pilną, — pasakė 
jis. — Tik pažiūrėk! Čia mėsos tiek, kad tu ir pražilsi bekepdamas. 

Pasakęs tuos žodžius, jūreivis galva parodė į vandenį. 

Ką reiškia žodžiai "mėsa". Daugiau aiškinti nereikėjo. Aplinkui 
kašalotą sukiojosi daugybė baltųjų ir mėlynųjų ryklių kartu su savo 
locmanžuvėmis ir lipčiais. Vanduo nuo jų knibždėte knibždėjo. Kokią 
mylią aplinkui nebuvo nė sieksnio, kur aštrūs ir grėsmingi jų nugaros 
pelekai neraižytų vandens paviršiaus. 

Aišku, dėl tokio neįprasto šių jūros tironų susibūrimo kaltas negyvas 
banginis. Tačiau ne pulti pasiryžę susirinko rykliai — jų nasrai 
nepritaikyti dideliems banginiams draskyti. Jų, matyt, sukiotasi palei 
banginių medžiotojus, kai šis kašalotas buvo sužeistas, ir dabar jie 
laukė, instinktyviai jausdami, kad tie Žmonės grįš ir ims jį doroti, o tada 
ir jiems klius ne vienas geras kąsnis. 


— Oho! — šūktelėjo jūreivis. — Jie atrodo gražiai alkani. Pamatysi, 
lengvai stvers už visokio jauko, kokį tik įmesim, tai jų prisigaudysim, 
kiek tik norėsim. 

— Kažin, masa Breisai. Juk mes ne turim kablių rykliams gaudyti. 

— Dėl to nesirūpink, — drąsiai atsakė jūreivis. — Tetraukia juos 
velniai, tuos kablius! Aš čia matau dešimt kartų vertingesnį dalyką už 
juos. Rykliai dabar ramutukai lyg ant nugaros apversti vėžliai. Jie 
visada tokie būna palei negyvą kašalotą. Ir jeigu su tuo įnagiu, 
kyšančiu banginiui iš šono, nenudobsiu keleto, tai galėsi sakyti, kad aš 
nesu laikęs žeberklo rankose! Mesk savo kepimą, Snieguoli, ir eikš man 
į talką. Kai pagausim keletą ryklių ir sudorosim, tai tada galėsi bent 
padoriai pašeimininkauti. Na, paskubėk, drauguži! 

Taip kalbą užbaigęs, Benas perėjo per plaustą ir ėmė lipti ant 
banginio. 

Snieguolis suprato, kad senasis jo draugas gudriai sugalvojo, todėl 
padėjo į šalį ryklienos gabalą, kurį laikė virš ugnies, ir, palikęs puodą, 
ėmė ropštis paskui jūreivį stačiu kašaloto šonu. 


XII skyrius 
PAVOJINGA EKVILIBRISTIKA 


Benas turėjo kirvį ir, pasiekęs vieną žeberklą, smygsantį banginio 
šone, pradėjo kirsti aplinkui, norėdamas jį ištraukti. 

Kaip mat jis giliai apkirto lašinius aplink žeberklą ir vis dar varėsi 
gilyn, kol pagaliau pasirodė užkartuoti žeberklo nagai. Snieguolis, ilgiau 
nebelaukdamas, stvėrė už medinio koto ir, patraukęs žeberklą iš visų 
jėgų, kurių turėjo lyg Heraklis, lengvai jį išplėšė iš minkštų lašinių. 

Visa bėda, kad Snieguolis nepagalvoja, kokiu smarkumu traukti. 
Pirmiausia jis pajudino žeberklą porą kartų, bet tas nė krust. Tada jis 
kad patrauks. O žeberklas lyg tyčia pasidavė kuo lengviausiai, ir 
Snieguolis prarado pusiausvyrą. Jo kojos nusprūdo slidžia banginio oda, 
ir jis šleptelėjo ant to milžino šono, su tokiu trenksmu, tarsi krisdamas 
ant patižusio ledo. 

Nors ši nesėkmė ir labai nemaloni, bet ne tai blogiausia. Ir ne dėl to 
Snieguolis, didžiai persigandęs, suriko visa gerkle. 

Jis taip Išsigando, supratęs, kad jo laukia daug baisesnis pavojus. 

Ten, kur smygsojo žeberklas, kašaloto šonas buvo nuožulniai 
pasviręs, o toliau jis staigiai leidosi į vandenį. Drėgnas nuo išsiskyrusių 
odos riebalų, jis buvo slidus kaip stiklas. Snieguolio stovėta ant tos 
nuožulniosios vietos, čia ir pargriūta. 

Jis pargriuvo taip staigiai, kad nebegalėjo nei susilaikyti gulom, nei 
atsistoti, o ėmė šliuožti slidžiu milžino šonu link krašto. 

O dangau! Kas dabar bus? Koks dvidešimt ryklių jau laukia 
apačioj — atkišę alkanus snukius, išvertę godžias akis. Pamatę du 
vyrus, lipančius su kirviu ant banginio, jie susigrūdo prie to šono, 
manydami, kad prasidės banginio dorojimas! 

Ir tik menkas atsitiktinumas išgelbėjo Snieguolį. — kitaip jį būtų 
rykliai suėdę ne tik žalią, bet ir gyvą. Jis, mat, laikė rankose žeberklą. 
Jeigu griūdamas būtų žeberklą paleidęs, tai jau niekada nebebūtų jo į 
rankas paėmęs. Visa laimė, kad jis sugalvojo žeberklo nepaleisti, o gal 
jam taip išėjo nesąmoningai. Na, šiaip ar taip, žeberklą jis turėjo 
rankose. Taipogi jam pasisekė, kad slydo ne į tą pačią pusę, kur buvo 
nuleisti plūdurai. 

Tie du dalykai ir padėjo Snieguoliui išsigelbėti. 

Smarkiai slystantį žemyn ir jau atsidūrusį pusiaukelėj nuo vandens, 
jį visiškai nelauktai ir kartu taip laimingai kažin kas staiga sutūrėjo — 
tiesa, jis ne visai sustojo, tik ėmė lėčiau slysti. Jį sulaikė prie žeberklo 
koto pririštoji virvė. Mat, jo slysta tiek, kiek virvės būta šitoje pusėje, o 
visa kita virvė su plūduru ant galo buvo, kaip jau sakyta, nukarusi 
kitame banginio šone. 


Tegul medinis plūduras buvo ir sunkus ir gerokai priešinosi, 
traukiamas per vandenį, vis dėlto jis nebūtų ilgiau išlaikęs tokio 
stambaus negro. Plūduras tik kiek pristabdė greitį, o galų gale 
Snieguolis vis tiek būtų atsidūręs jūroje ir tučtuojau pakliuvęs į nasrus 
kokiam tuzinui ryklių, jei nebūtų sėkmingai įsikišęs Benas; pačiu laiku, 
kai Snieguolio kojos jau buvo per kelis colius nuo vandens, jis stvėrė už 
virvės ir sulaikė. 

Tačiau tiek Benas ir tegalėjo — sulaikyti Snieguolį, kad nenukristų 
žemyn, o užtraukti jo į viršų nepajėgė. Beno jėgos ir plūduro sunkumo 
pakako tik Snieguolį atsverti. 

Taigi Snieguolis pakibo virš vandens, laikydamasis į slidžią banginio 
odą, kaip sakoma, nagais ir dantimis. Jis girdėjo kaip šnara vanduo po 
juo plaukioja rykliai. Su baime jis pažvelgė žemyn. Pamatė juodus 
trikampius jų pelekus ir klastingai blyksinčias akis, besivartaliojančias 
giliose akiduobėse. Nuo tokio reginio gali pabūgti net drąsiausia širdis. 
Siaubas apėmė ir Snieguolį. 

— Laikykit, masa Breisai! — nė pats nepajutęs suriko jis. Laikykit 
tvirčiau, dėl dievo meilės! Nenuleiskit nė truputėlio, nes tie prakeiktieji 
suris mane su visais kaulais. O šventieji! Tvirčiau! 

Be reikalo jis čia maldavo. Benas ir taip laikė virvę Iš visų jėgų. O 
stipriau patraukti jis negalėjo — bijojo net pajudėti ar ranką pakelti. 
Menkiausias krustelėjimas galėjo pražudyti juodaodį jo draugą. 

Tik atleisk kiek virvę, tepaslinks ji per nago juodymą žemyn — ir 
Snieguolis liks be kojų; juk jos visiškai prie vandens, kone palei pat 
ryklių snukius. 

Tur būt, per visą nuotykingą savo gyvenimą negras dar nė karto 
nebuvo pakibęs virš tokios bedugnės. Užtenka prarasti pusiausvyrą — 
ir atsidursi mirties naguose! 

Vargu ar reikia abejoti, kaip šis tragiškas nutikimas būtų užsibaigęs, 
jei jūreivis ir kokas būtų buvę vienu du. Jūreivio jėgos kaskart vis 
labiau seko, o negras darėsi vis sunkesnis, nes silpdamas mažiau 
begalėjo laikytis į slidžią banginio odą. 

Pagalbos, regėjos, laukti nebuvo iš kur, — galas aiškus. 

Snieguoliui teks, vaizdingai kalbant, “keliauti pas Abraomą/". 

Tačiau Snieguolio valanda dar nebuvo išmušusi. Ir, tą jis suvokė, 
kada jaunos, bet stiprios rankos įkibo į virvę. Viljamo rankos. 

Tą pat akimirksnį, kai Snieguolis paslydo ir pargriuvo, junga suprato, 
koks jo draugui gresia pavojus, ir banginio peleku skubiai užsiropštė 
Benui į pagalbą. 

Jeigu jis būtų įkibęs į virvę bent sekundę vėliau — viskas būtų buvę 
baigta. 

Tačiau jis suspėjo laiku, ir virš bedugnės kabantis Snieguolis buvo 
išgelbėtas. Abu su Benu pamažėle, bet tvirtai užtraukė negrą slidžiu 


banginio šonu ant plačios ir lygios vietos pačioje šio mėsos ir lašinių 
kalno viršūnėje. 


LXIII skyrius 
VIKRIAI SVIESTAS ZEBERKLAS 


Praėjo nemaža laiko, kol Snieguolis atgavo dvasią ir pasidarė ramus 
kaip paprastai. Benas irgi buvo visai nusivaręs. Todėl jie dar ilgai 
negalėjo imtis to darbo, dėl kurio buvo susilipę banginiui ant kupros. 

Vos tiktai Snieguolis atsigavo tiek, kad jau galėjo Žodį ištarti, jis 
pirmiausia karštai padėkojo Breisui, o paskui ir Viljamui už išgelbėjimą 
iš pražūties, daug baisesnės, negu mirtis vandenyno bangose. 

Tačiau Benas žiūrėjo ne į senąjį savo draugą, išgelbėtą iš mirties 
nagų, 0 į jaunąjį, padėjusį ji išgelbėti. 

Jis žiūrėjo į vaikinuką džiaugsmingu žvilgsniu. Benui Breisui buvo 
labai malonu, kad jo numylėtinis, nelaimei ištikus, pasirodė toks vikrus 
ir drąsus. 

Ne vienas Viljamo amžiaus, o gal ir vyresnis berniukas, užuot šokęs į 
pagalbą, būtų pasilikęs ant plausto be žado iš baimės arba, geriausiu 
atveju, būtų ėmęs iš gailesčio beprasmiškai šaukti ar net raudoti... Taip 
Benas galvojo. 

Bet, nenorėdamas Viljamo išpaikinti pagyrimais, garsiai nieko 
nesakė. 

Vis dėlto iš žvilgsnio, nukreipto į Viljamą, buvo aišku, kad jūreivio 
širdis pilna pasididžiavimo ir meilės berniukui, kuriam jis jau seniai 
jautė kone tėvišką prieraišumą. 

Pasveikinę vienas kitą, kaip paprastai daroma, įveikus kokią 
negandą, visi trys vėl ėmėsi darbų, kurie buvo taip netikėtai pertraukti. 

Kai Snieguolis “kapitono" įsakymu metė žuvį kepęs, jį pavadavo 
Viljamas. 

Ir dabar Viljamas tuoj pat grįžo ant plausto, neva toliau taisyti 
vakarienės. Bet iš tikrųjų jam labiau rūpėjo nuraminti Lalę, kuri vis dar 
jaudinosi, nežinodama, kaip viskas pasibaigė. 

Benas, vos tik atsipūtęs, stojo prie to užsiėmimo, dėl kurio buvo ant 
banginio užsiropštęs. 

Jis paėmė iš Snieguolio žeberklą, kurį šis laikė suspaudęs, tarsi vis 
dar bijodamas paleisti, ir pradėjo traukti iš vandens plūdurą. 

Snieguolio padedamas, greitai jis ištraukė ir už tempė ant banginio, 
kur patys stovėjo. 

Plūduro kol kas jiems nereikėjo, — buvo reikalingas tik lynas, todėl 
plūdurą atrišo ir padėjo į šalį. 

Su žeberklu rankose, šis buvęs banginių medžiotojas, vėl pasilipo į 
sekyklą, tik dabar dairėsi ne žemės, o žvalgė jūrą. 

Aplinkui negyvą banginį buvo susirinkęs didžiulis ryklių tuntas. 
Daugiausia jų knibždėjo toje vietoje, kur Snieguolis buvo bekrintąs 
jiems į nasrus. 


Keli rykliai nusivylę nuplaukė pasklidai. Tačiau dauguma pasiliko — 
galgi sulauks tos šauniosios puotos, kuri juos tik pamasino. 

Benas ketino nusmeigti bent pustuzinį šių, bjaurių jūros plėšrūnų ir 
taip aprūpinti “"Katamaraną" mėsa. Nors rykliai ir labai atšiaurūs ir 
mums koktu į juos net žiūrėti, vis dėlto daugelio mėsa yra labai skani, 
ypač iš kai kurių vietų. Ryklienos patiekalai yra tikra puošmena net 
gastronomo stalui, tai ką bekalbėti apie alkanus klajūnus! 

Nusmeigti keletą ryklių, tų pačių, kurie vos tiktai neprarijo 
Snieguolio, visai nesunku. Tik reikia, kad jie būtų arčiau. Bet leistis link 
vandens stačiuoju banginio šonu jūreivis nesiryžo — pernelyg slidu. 
Todėl jis nusprendė pabandyti laimę kitur. 

Kiek tolėliau, į uodegos pusę, banginio šonas pamažu darėsi nebe 
toks status ir nuožulniai leidosi iki pat vandens. Ten, kone pačiame 
vandens paviršiuje, gulėjo dvi didžiulės, vos apsemtos uodegos 
mentės, atsikišusios į abi puses per daugelį jardų. 

Aplinkui kašaloto uodegą sukiojosi keli rykliai. Jei gerai seksis, tai 
rykliai priplauks arčiau, o tada ir sviesk sau žeberklą. Na, o jeigu jie 
patys nepriplauks, Benas žinos, kaip juos privilioti, ir tada stversis 
žeberklo. 

Benas liepė Snieguoliui paimti gabalą lašinių, kuriuos buvo iškirtęs 
žeberklu banginiui iš šono, o pats nuėjo link uodegos, Eidamas vis 
stabčiojo ir žeberklo smaigaliu rausė akytoje banginio odoje duobutes, 
kad ir pats, ir jo draugas, einantis iš paskos, turėtų kur tvirčiau 
atsispirti. 

Pasirinkęs vietą prie pat uodegos pelekų šakumo, Benas atsidėjęs 
išrausė dar tris duobutes. Pagaliau, deramai pasiruošęs, atsistojo ir, 
iškėlęs žeberklą, ėmė laukti ryklių. Tie iš pradžių tarsi nedrįso priartėti. 
Tačiau buvęs banginių medžiotojas žinojo ką daryti — reikia įmesti į 
vandenį gabalą lašinių, kuriuos laiko Snieguolis, ir sulig pūkštelėjimu 
dešimtys ryklių išžiotais nasrais puls jų gaudyti. 

Taip ir buvo, kaip galvota. 

Vos tik į vandenį, kuo arčiau banginio, buvo įmesta lašinių, koks 
dvidešimt ryklių šoko prie tų vaišių. Tačiau atgal grįžo jau nebe visi, — 
vienas, Beno Breiso žeberklu persmeigtas, gavo palikti savo gimtąjį 
gaivalą ir buvo užtrauktas riebaluotu šlaitu į patį kašaloto viršų. 

Ir nors jis baisiai blaškėsi, nors beviltiškai ir daužėsi uodegos 
pelekais, Snieguolis vikriai užsimojo ir, iš visų jėgų tvojęs, greitai 
padarė jam galą. 

Panašiai buvo pagautas ir nugalabytas kitas ryklys, paskui trečias, 
paskui dar vienas ir dar, kol pagaliau Benas Breisas nusprendė, kad 
ryklienos “Katamaranui"“ pakaks net labai ilgai kelionei. 

Šiaip ar taip, maisto dabar jie turės tol, kol turės vandens. 


LXIV skyrius 
TIRSTI VANDENYS 


Skaniausius ryklienos gabalus atskyrę nuo kaulų ir supjaustę kuo 
ploniausiai, katamaraniečiai ėmė juos džiovinti, arba, kitaip sakant, 
kepti ant spermaceto liepsnos. 

Kaip jau minėta, to kuro jiems netrūko. Kašaloto kauše jo buvo tiek, 
kad būtų užtekę iščirškinti visiems rykliams dešimt mylių aplinkui, o jų 
tame plote nardė kokie keli šimtai. Iš tiesų šioje vietoje, kur 
“Katamaranas" užtiko negyvą banginį, visais metų laikais be galo gausu 
gyvūnų, nors iki žemės ir labai toli. Kartais aplink laivą mylių mylias 
jūroje knibžda įvairiausių žuvų, o padangė pilna paukščių. Čia gali 
pamatyti būrius banginių — jie voliojasi paviršiuje, kada — nekada 
išpūsdami garuojančio vandens fontaną, arba iš lėto plaukia pirmyn, 
kartkartėmis nerangiai strykteldami arba persiversdami. Cia sutiksi 
didelius būrius jūros kiaulių, tunų, bonitų ir kilų bendruomenėmis 
gyvenančių žuvų — visos medžioja savo mėgstamą grobį. Dėl daugybės 
žuvų, kuriomis minta, čia suplaukia — tegul ne taip gausiai — ir jūros 
pabaisos, įvairių rūšių rykliai ir kardžuvės su savo “|ocmanais" ir 
lipčiais. Skrajojančių žuvų pulkai čia blizga saulėje, po jais, 
nenuleisdami akių, plaukia bonitai, o viršuje lyg debesys kartais 
juoduoja plėšrieji paukščiai; Žuvėdros, kvailiai, audrapaukščiai, 
fregatos, albatrosai ir daugybė kitokių plunksnuočių, kurie mažai 
žinomi ir gamtininkų dar neaprašyti. 

Teisybė, ne visas vandenynas taip pilnas gyvybės. Vietomis didžiausi 
vandens plotai būna beveik tušti — be žuvų ir be paukščių; laivas gali 
plaukti dienų dienas — nieko nepamatysi. Net šimtus mylių pasitaiko 
nuplaukti, neišvydus jokio gyvo sutvėrimo — nei vandenyje, nei ore. 

Tie plotai — tai jūros dykumos; kaip ir žemės dykumose, čia niekas 
negyvena, nes negali gyventi. 

Kyla klausimas; iš kur toks skirtumas, juk jūra atrodo visa vienoda? 

Kaltas čia ne jūros gylis. Tie plotai, kuriuose gyvybės pilna, būna 
įvairaus gilumo: kartais vos kelių sieksnių, o kartais tikra bedugnė. 

Teisingo atsakymo reikia ieškoti kitur; svarbu čia ne gilumas, bet 
kryptis — vandens srovių kryptis. 

Visiems žinoma, kad vandenynus tai čia, tai ten kerta srovės, kartais 
net kelių šimtų mylių platumo, o kartais visai siauros, vos keleto jūros 
mazgų. Tos srovės pastovios, nors jų ribos nėra tiksliai nustatytos. Jas 
sukelia ne atsitiktinės audros, bet pastovūs, nuolatiniai vėjai; pasatai 
Atlanto ir Ramiajame vandenyne, musonai Indijos vandenyne, 
pampeirai Pietų Amerikoje ir nordai Meksikos įlankoje. 

Yra dar viena tų srovių priežastis, turbūt, daug svarbesnė už vėjus, 
nors jai ir mažiau skiriama reikšmės. Tai žemės sukimasis apie savo 


ašį. Be abejo, todėl, veikiant išcentrinei žemės atmosferos jėgai, 
pasatai ir pučia į vakarus. Kitaip visi vėjai pūstų tik į šiaurę ir į pietus ir 
pusiaujyje turėtų susidurti. 

Bet aš neketinu rašyti disertacijos nei apie vėjus, nei apie 
vandenyno sroves. Nesu toks mokytas. Tačiau vis dėlto žinau, kad 
smarkiai klystama ir šiuo klausimu, ir dėl potvynių bei atoslūgių. Mūsų 
meteorologai ne visiškai įvertina žemės sukimosi įtaką, nors tai, teisybę 
sakant, yra pagrindinė šitų reiškinių priežastis. 

Ir kalbą apie tai pradėjau ne todėl, kad ši knygutė skirta 
vandenynui, o todėl, kad srovės padeda suprasti anksčiau minėtą 
reiškinį; kodėl vietomis vandenynas knibždėte knibžda nuo gyvūnų, o 
vietomis atrodo išmiręs kaip dykynė. 

O srovės va kuo dėtos. Jos tekėdamos neša daug organinių 
medžiagų, tiek augalinės kilmės, tiek gyvulinės, ir kai dvi susiduria — o 
taip būna dažnai, — tos medžiagos laikosi maždaug vienoje vietoje 
arba įsukamos į didelius vandenyno sūkurius. Į paviršių išplauta jūros 
augmenija, atnešta iš tolimų pakrančių, paukščiai, negyvi įpuolę į 
vandenį, ar plūduriuojančios jų išmatos, žuvys, kritusios nuo ligų, 
smurto ar šiaip nugaišusios — juk ir Žuvys neišvengia mirties dėsnio, 
tie visi organizmai, sunešti srovių, atsiduria niekieno “žemėje" kaip 
maistas miriadams gyvūnų, nors daugelis jų vargu ar yra pasiekę 
aukštesnę evoliucijos pakopą už tas medžiagas, kuriomis minta ir 
palaiko savo gyvastį. 

Tokiose vandenynų vietose yra be skaičiaus žemesniųjų jūros 
gyvūnų — tai vėžiagyviai, moliuskai, duobagyviai, pirmuonys. 

Tokius vandenyno plotus jūreiviai vadina tirštais vandenimis. Tai 
banginių ir jų palydovų vietos, nes čia jie randa maisto; čia visada 
sukiojasi ir rykliai su savo pakeleiviais, korofenos, afalinos, kardžuvės, 
skraiduolės ir kiti vandenyno gelmių gyventojai, o tokia pat gausybė 
padangių skrajūnų sklando virš vandens; jie vienas kitą naikina, vienas 
kitu minta — ir taip sukasi amžinas tarpusavio naikinimo ratas. 


LXV skyrius 
DEGA BANGINIS 


Turbūt, povandeninės srovės jau per toli mus nunešė. Todėl 
grįžkime prie savo klajūnų. Juos palikome besiruošiančius kepti 
ryklieną, ir ne po gabaliuką, bet visą iš karto, tarsi jie būtų norėję 
iškelti žuvies balių visai fregatos įgulai. 

Kaip jau sakyta, jie į valias turėjo kuro, tai yra geros alyvos, puikiai 
tinkančios tam tikslui. Bet spermaceto neuždegsi ir jis nesikūrens, jei 
nebus knatų. Tačiau ir tai nesudarė vargo. Ant plausto buvo daugybė 
senos virvės, kurią jie pasiėmė dėl atsargos, radę tarp „Pandoros“ 
liekanų. Tik reikia ją išvyti, ir knatas iš dervuotų jos gijų degs kažin 
kiek. Visa bėda — indas. Juk jie neturi, kur tą knatą įstatyti. Mažas 
alavinis puodukas, kuriuo jau kartą naudojosi, netiks tokiam dideliam 
kepimui. Žinoma, galėtų ir su juo išsiversti, jei tik turėtų laiko ir 
kantrybės, tačiau laikas buvo per brangus taip gaišti, o kantrybės 
panašiomis aplinkybėmis irgi vargu ar galima tikėtis. 

Visi stovėjo, sukdami galvas, kaip čia įsitaisius viryklą. 

Ant “Katamarano" jokio tinkamo daikto nebuvo. O be viryklos kurti 
ant plausto tokią ugnį būtų neatsargu — plaustas gali smarkiai 
nukentėti, netgi sudegti. 

Apie indą jie negalvojo, kol pjaustė ryklieną. Kai sudorojo mėsą į 
rėžius, iš rimtųjų susirūpino, bet išeities, kaip matyti, nebuvo jokios. 

Ką daryti, iš kur gauti viryklą? 

Snieguolis net atsiduso, prisiminęs savo kambuzą su tokia gausybe 
puodų ir keptuvių; ypač jam pagailo didžiojo varinio katilo, kuriame 
virdavo kalnus mėsos ir jūras žirnių sriubos. 

Bet Snieguolis neturėjo mados be reikalo krimstis, juo labiau ilgai. 
Tegul tušti plepūnai, atseit, mokslininkai, negrus laiko neaukšto 
intelekto (nors tie “mokslininkai" patys dažnai būna daug mažesnių 
gabumų), Snieguolis buvo labai išradingas, ypač virtuvės dalykuose; 
nepraėjo nė dešimt minučių; o jis jau sugalvojo tokį viryklos projektą, 
kuris laisvai galėjo konkuruoti su visais patentuotais ir geležies dirbėjų 
išgarsintais, nors pabandžius pritaikyti pasirodė nebe toks geras. Siaip 
ar taip, šis projektas buvo priderintas prie aplinkybių, ir tokiomis 
aplinkybėmis, ko gero, buvo vienintelis įmanomas. 

Ne taip, kaip kiti išradėjai, Snieguolis savo planą paskelbė, vos tik 
spėjęs sugalvoti. 

— Kam, — paklausė jis, kai tikrai surado išeitį, — kam mums sukti 
galvą dėl kokio puodo? 

— Kaip tai, Snieguoli, kam? — atsiliepė jūreivis ir atsigręžė negrą, 
laukdamas paaiškinimo. 

— Juk galim ugnį užsikurti čia. 


Juodu kalbėjosi ant banginio viršaus, toje vietoje, kur nugalabijo ir 
sudorojo ryklius. 

— Cia! — pakartojo jūreivis, vis dar nesusigaudydamas, koks 
skirtumas, ar kursim čia, ar ten, jeigu neturim jokio indo — nei puodo, 
nei keptuvės. 

— Kam mums tie indai, — atsakė buvęs kokas. — Aš tuoj jums, 
masa Breisai, parodysiu tokį puodą, kuriame tilps visa alyva, kiek tik 
jos turi tas senis kašalotas, kaip jūs jį vadinat. 

— Aiškink greičiau, Snieguoli, aiškink! 

— Žinoma, paaiškinsiu. Duokit man kirvį. Aš tuoj viską paaiškinsiu. 

Benas padavė Snieguoliui kirvį, kurį laikė rankose. O tas, kaip ir 
žadėjo, netruko viską paaiškinti; ėmė darbuotis aštriu kirviu ir po 
keliolikos smūgių iškirto nemažą duobę banginio lašiniuose. 

— Na, masa Breisai! — baigęs sušuko Snieguolis ir iškilmingai 
persisvėrė kirvį per petį. — Ką dabar pasakysit? Juk čia puodas, į kurį 
galim pilti tiek alyvos, kiek širdis geidžia. Gal norit, kad dar pagilinčiau 
ir paplatinčiau? Tuoj galiu padaryti gilią kaip šulinį ir plačią kaip furgono 
provėžą. Na, ką pasakysit, masa Breisai? 

— Tai šaunuolis! Ko mums daugiau benorėti? Ir didumo pati ta. Gera 
tavo galva, Snieguoli, nors tie filosofėliai ir šneka dievaižin ką. Aš 
baltasis, o taip nesugalvojau. Kokia puiki bus virykla. Nieko daugiau 
nereikia, tik pripylei spermaceto, įmerkei knatą ir kūrenk sau. Tai 
imamės darbo ir, nieko nelaukdami, einam virti. 

Į Snieguolio išskobtą duobę juodu greitai pripylė spermaceto iš 
kašaloto kaušo. Tada primerkė knatų, kurių prisidarė, supešioję senas 
virves. 

Po to virš duobės pritaisė banginio šone rastą ilgą geležinį žeberklo 
kotą su rankena, vieną galą paspyrę handšpugu, o kitą — irklu. 

Ant šito žeberklo, nelyginant ant kokio iešmo, sumovė, kiek tilpo, 
ryklienos rėžių, o kai viskas buvo sutvarkyta, nuo plausto atsinešė 
degantį puodą ir uždegė knatus. 

Dervuoti virvagaliai užsiėmė lengvai kaip pintis, ir greitai virš 
kašaloto per keletą pėdų pakilo skaisti liepsna — ant jos čirškė ir 
spragėjo rykliena, iš kurios netrukus bus skanus kepsnys. 

Kiekvienas, iš tolo pamatęs tokį reginį ir nežinodamas, būtų galėjęs 
pamanyti, kad dega banginis. 


LXVI skyrius 
DIDYSIS PLAUSTAS 


Tuo metu, kai vandenyno paukščiai ir Žuvys pamatė degant ugnį 
banginiui ant nugaros ir, aišku, negalėjo atsistebėti tokiu neįprastu 
reiškiniu; už dvidešimt mylių, taipogi vandenyne, jie būtų galėję išvysti 
kitokį ir visiškai nepanašų vaizdą. 

Anas reginys buvo greičiau komiškas, o apie pastarąjį to negalėtum 
pasakyti. Atvirkščiai, čia buvo tragedija — mirties scena. 

Veiksmas vyko aikštelėje, bet kaip padarytoje iš lentgalių ir 
karčių, — trumpai sakant, ant plausto. Veikiantys asmenys — vyrai, 
vien vyrai, tačiau reikia turėti fantazijos ir nusimanyti, kokiomis 
sąlygomis jie čia atsidūrė, kad galėtum patikėti, jog tai iš tikrųjų 
žmonės. Pašalinis, pažvelgęs į juos arba į aplinką, teisingai atspindinčią 
jų būseną, tuo suabejotų ir veikiau juos palaikytų velniais. Ir negalėtum 
jo apkaltinti. 

Gal tie vyrai iš pažiūros dar ir atrodo kiek panašūs į Žmones, bet 
savo išraiška ir dvasia jie kaip velniai. Netgi ir iš pažiūros jie greičiau 
panėši į skeletus, negu į gyvus Žmones. O vienas ten yra ir tikras 
skeletas — pliki griaučiai be gabalėlio mėsos. Kaulai kruvini, kur — 
ne — kur dar su kremzlėmis, iš to numanau, kad mėsinėta šviežiai. 
Skeletas ne visas trūksta kai kurių kaulų. Vieni voliojasi šalia, ant 
plausto lentų, o kiti ten, kur pažiūrėjus net siaubas ima. 

Pats plaustas pailgas, kokių dvidešimt pėdų ilgumo ir penkiolikos 
platumo. Sukaltas iš sulūžusių laivo stiebų ir rėjų, o ant jų priklota 
visko; tai lentos, falšborto gabalai, liukų dangčiai, nuo vyrių nuplėštos 
kajučių durys, arbatos dėžių antvožai, paukščių narvai ir dar daugybė 
kitokių kilnojamų laivo daiktų. Ant plausto stovi viena didelė statinė ir 
pora mažų, prie plausto šonų dėl plūdrumo pririšta kelios tuščios 
statinaitės. 

Vidury plausto stypso vienas stiebas, prie kurio negrabiai pritvirtinta 
didelė trikampė burė — gal bizanis, o gal marselis. 

Aplinkui stiebą primesta įvairių daiktų: tai irklai, handšpugai, 
lentgaliai, kelios susinarpliojusios virvių ringės, pora kirvių, pustuzinis 
skardinių puodukų ir jūreiviškų taurelių, daugybė švariai nugraužtų 
ryklio kaulų ir keletas kitokių, panašių į tuos, apie kuriuos kalbėjom — 
iš dydžio ir formos aišku, jog tai Žmogaus blauzdikauliai. 

Tarp tos daugybės daiktų sukiojasi koks dvidešimt ar trisdešimt 
vyrų, — tiesa, sukiojasi ne visi, nes kai kurie ilsisi. Kas sėdi, kas guli 
išsitiesę, kas stovi, kas vaikšto svirduliuodamas, nežinia ar apsvaigęs, 
ar tiek nusilpęs, kad nebegali tiesiai išsilaikyti. Tačiau plaustas dėl jų 
svirduliavimo tikrai nekaltas. Jūra nepaprastai rami ir plaustas guli 
nejudėdamas kaip rąstas. 


Priežastis pasidaro aiški, pažvelgus palei stiebo apačią: čia stovi 
statinaitė, iš kurios sklinda romo kvapas. 

Vadinasi, svirduliuojantys skeletai girti! 

Tačiau jie nesiautėja, kaip šviežiai prisigėrę, — jiems jau užėjęs 
nervinis suglebimas, ir ant plausto girdėti ne trankūs ir linksmi girtų 
juokavimai, o maniakų vapėjimas ir kliedesiai. Nėra ko stebėtis, nes 
tie, kurie vapa, yra iš tikrųjų apsėsti beprotybės — mania patu! Jeigu 
jie pasveiks, tąja liga daugiau nebesusirgs, bent jau ant plausto. Ir ne 
dėl kokių kilnių sumetimų, o todėl, kad nebėra, kas šią ligą sukeltų. 

Romo statinaitė tuščia. Ant plausto nebėra nė lašelio to velnio 
gėrimo nei jokio kito alkoholio, nuo ko galėtų pasigerti ir baltoji 
karštinė vėl prasidėtų. 

Pakvaišusiųjų niekas nepaiso; jie strapalioja po plaustą, murma 
nesuprantamas kalbas, perpintas keiksmais ir visokiais šventvagiškais 
išsireiškimais, kartkartėmis sušukdami arba pasileisdami beprotiškai 
kvatotis. 

Ir tik tada, kai vienas iš jų sutrikdo ramybę ne tiek įsismaginusiam 
ar kai patys tarpusavy ko susikimba — tada prasideda tokios muštynės, 
kad kartais įtraukia visą įgulą; šurmulys baigiasi, kai vienas iš 
ginčininkų išmetamas į jūrą ir gauna gerokai paplaukti, kol vėl 
užsiropščia ant sukriošusio plausto. O užsiropščia būtinai. Kad ir 
girčiausias ar labiausiai nusivaręs, nė vienas nebūna taip atbukęs, kad 
netektų savisaugos instinkto. Nors akys jam stulpu stovi, bet, išvydęs 
aplinkui plaustą sukiojantis daugybę juodų trikampių, smagiai raižančių 
vandenį, jis dar turi tiek supratimo ir pažįsta ten esant baisiųjų ryklių 
nugaros pelekus. Net ir vieną pamatęs, jūreivis išsigąs, nors būtų girtas 
kaip pėdas. 

Toksai dušas, kartu su baime, paprastai praskaidrina karščiuojančią 
sąmonę, 0 plauste ramybę atstato tikrai, — tik ji neilgai trunka, nes 
tuoj vėl užverda toks pat, o gal net baisesnis pragaras. 

Per tą laiką, kol sudegusio laivo įgula su didžiuoju plaustu buvo 
dingusi skaitytojui iš akių, ji galėjo būti išėjusi jam ir iš atminties. 
Tačiau ir plaustas, ir įgula tebegyvavo. Įgula, liesa, sumažėjo, bet 
didžioji dalis dar laikėsi — tai stiprieji, energingieji ir aršieji. 

Tur būt, nereikia nė sakyti, kad plaustas, esantis maždaug už 
dvidešimt mylių nuo negyvo kašaloto, yra tas pats, kuris prieš keletą 
dienų nuplaukė nuo “Pandoros“, o į žmones nepanašūs keleiviai — tie, 
kas liko iš “Pandoros" įgulos. 

Įgula čia ne visa — trūksta apie dvidešimt Žmonių. Mes jau žinome, 
kodėl nėra kapitono ir penkių jo sėbrų, — jie nuplaukė su gigu. Aišku 
taip pat, kodėl nėra koko, dviejų anglų jūreivio ir jungos — ir kajutėje 
keliavusios mažosios Lalės. Tačiau, plaustui iriantis nuo “Pandoros“, 
buvo dar keli jūreiviai, kurių dabar nebesimatė ant šio sukežusio 
griozdo. Trūko kokių šešių. Jų dingimas gali pasirodyti keistas 


kiekvienam, kas nežino visų smulkmenų iš nelemtosios plausto 
kelionės, nors iš aprašyto skeleto ir aplinkui išsvaidytų blauzdikaulių 
darosi numanu, ypač tam, kas nutuokia, kokių kraštutinumų griebiasi 
žmogus iš bado. 

Tiems, kas mažiau yra gyvenime patyręs ar ne taip greitai 
susigaudo, pakartosime kalbą, išgirstą ant plausto tuo metu, kai 
skaitytojas jį vėl pamato. Tiksliai perteikus šį pasikalbėjimą, paaiškės, 
kodėl iš trisdešimt su viršum Žmonių dabar ant plausto likę tik 
dvidešimt šeši, neskaitant skeletų! 


„ LXVII skyrius 
ZMOGEDRŲ ĮGULA 


+ MŲIMI- 


nepažintum, jog čia tasai stambus žaliūkas iš vergų laivo prancūzas 
Legro. — Allons! messieurs! Laikas vėl išbandyti laimę. Sacre! Reikia gi 
pavalgyti, — kitaip mirtis! 

Gali kilti klausimas; ką tie Žmonės valgys? Ant plausto nematyti 
jokio maisto. Jo ir nėra — su žiburiu nerastum nė truputėlio Žmogui 
tinkamo valgio. Jau antrą dieną, nuplaukus nuo degančio laivo, ten 
nebebuvo ko valgyti. Bėgdami iš “Pandoros", jūreiviai tespėjo pasičiupti 
tik nedidelę dėžę su galetomis, kurias išdalinus, visiems išėjo po dvi. 
Jas suvalgė per dieną. Vandens jie turėjo pasiėmę daug, be to, dar 
prisilydė į marškinius ir į ištiestą burę, tuo pačiu būdu ir per tą patį 
lietų, kuris išgelbėjo Beną Breisą su globotiniu. 

Tačiau dabar jau baigėsi ir tasai dvejopai įsigytas vanduo. 

Statinėje beliko tik po nedidelę porciją. Bet troškulys jiems dar 
nebuvo toks baisus — juo labiau, kad kankino alkis. 

Ką turėjo omeny Legro, sakydamas, kad reikia pavalgyti? 

Kodėl jis dar pridūrė prie savo pasiūlymo tokį baisingą posakį; 
“Kitaip mirtis“? Argi buvo ant plausto dar kokio maisto? Kas jiems dar 
palaikė gyvastį. — juk jau prieš kiek dienų, gal prieš savaitę, jie buvo 
suvalgę paskutinį taip taupiai išdalintų galetų trupinėlį? 

Atsakymas į tuos visus klausimus yra vienas. Ir baisu jį ištarti, net 
pagalvoti baisu! 

Nėra jokios abejonės, kokio maisto sau tiekė tie bado ištikti 
nenaudėliai — juk ant plausto guli grynai numėsinėtas Žmogaus 
skeletas. Aplinkui išmėtyti kaulai, vieną kitą, kaip jau minėjome, 
jūreiviai tebelaiko rankose taip suėmę, kad iš karto nupurto siaubas, 
supratus, ką su jais darė. 

Tatai ir dar nedidelis ryklys, kurį jiems pasisekė prisivilioti ir užmušti 
su handšpugu, buvo visas jų maistas, įsitiektas nuplaukus nuo 
“Pandoros". Dabar aplinkui juos sukiojosi daug ryklių. Koks dvidešimt 
tai tikrai naršė po jūrą ne per toliausiai nuo plausto, tačiau net keista — 
tie pabaisos buvo tokie baikštūs, kad nieku gyvu neplaukė artyn, ir 
jūreiviai negalėjo jų pasigauti! Nors blaivesnieji jūreiviai ištisas dienas 
mėgino juos gaudyt, bet visos pastangos nuėjo niekais. Ir dabar 
keletas laikė vandeny meškeres su kabliais tikėdamiesi šių plėšrūnų, o 
jaukas ant tų kablių, toli įmestų į vandeni, buvo Žmogaus mėsa! 

Gaudė jie tik dėl sąžinės ramumo, nes jau seniai žinojo, kad nieko 
nelaimės — tai buvo tik beviltiškas laužimasis į atviras duris. Rykliai 
vengė plausto, — gal pasimokė iš to ryklio, kuris per arti buvo 


priplaukęs, o gal instinktyviai jautė, kad anksčiau ar vėliau patys 
apturės didžiulę puotą ir suris tuos, kurie taip trokšta jais pasivaišinti. 

Šiaip ar taip, jokio ryklio jūreiviai nepagavo ir, tikriausiai, nepagaus, 
todėl, alkio spiriami, vėl pradėjo it vilkai dairytis vieni į kitus, 
tegalvodami apie tą baisingą, bet vienintelę galimybę pavalgyti. 

Kaip ir vergų laive, taip ir ant plausto, Legro turėjo lemtingos galios 
kitiems, o dabar, kai nebebuvo Beno Breiso ir niekas nebesipriešino 
despotiškoms jo užmačioms, jis pasidarė visagalis tų pusgyvių skeletų 
valdovas. 

Jis nieko nepaisė, o šiokio tokio teisingumo laikėsi tik iš baimės, kad 
jo pavaldiniai neimtų atvirai maištauti, todėl, nors visiems buvo sunku, 
silpnesnieji kentėjo daugiausia. 

Prie Legro prisišlieję keli stipresnieji, — neva jo apsauga, pasiryžusi 
stoti už jį, kada tik prireiks, — irgi rodė savo valdžią; jie gaudavo 
didesnę porciją vandens ir gražesnių pasibaisėtino jų valgio kąsnių. 

Dėl to ne kartą kilo muštynės, kurios kad kiek būtų pasibaigusios 
kraujo praliejimu, ir jeigu ne tie atsitiktiniai pasipriešinimai, Legro su 
savo gauja būtų galėjęs įvesti visišką tironiją, ir silpnesniųjų gyvybė 
būtų atsidūrusi jų rankose. 

Į tą pusę viskas ir krypo; pamažu tvėrėsi monarchija, žmogėdrų 
monarchija, kur karalius bus Legro. 

Tačiau tas laikas dar nebuvo atėjęs, bent tuo metu, kada iškilo 
gyvybės ir mirties klausimas. Kai prireikė rasti naują auką kraupiam, 
neišvengiamam aukojimui, tie vargšai pasireiškė kaip respublikonai ir 
pareikalavo teisingo ir bešališko sprendimo — traukti burtus. Kai 
išmuša tokia kritiška valanda, kada reikia pasirinkti gyvybę ar mirtį, 
žmonės nugali savo priešiškumą burtų traukimu ir pripažįsta, kad šis 
kelias yra teisingiausias. 

Legro ir aršioji jo apsauga būtų tam pasipriešinę, jei tik būtų buvę 
pakankamai stiprūs, — kaip daro ir aršūs politikai, jeigu yra 
pakankamai stiprūs, — tačiau nenaudėlis Legro dar abejojo savo gaujos 
galybe. Tiesa, kai iš pat pradžių buvo pasiūlyta taip žiauriai pasielgti su 
Viljamu, beveik niekas nesipriešino. Jei ne narsuolis anglas Breisas, 
berniuką būtų siaubingai sudoroję tie siaubingieji žmonės. Tačiau visai 
kas kita, kai reikia pasirinkti vieną iš savo tarpo. Kiekvienas turi 
šalininkų, kurie taip lengvai draugo neatiduos tokiam savavališkam 
susidorojimui; o “maišto"“ Legro bijojo, nes tada gali žūti ne vienas, gal 
net jis pats. Laikas visiškam Legro viešpatavimui dar nebuvo atėjęs, 
todėl, kai iškilo klausimas: “Kieno dabar eilė?“, dar buvo nuspręsta 
traukti burtus. 

Tasai klausimas dabar iškilo trečią kartą; šį sykį jį uždavė pats 
Legro. Niekas nieko neatsakė, niekas neparodė nė ženklo, kad 
prieštarauja, jeigu atsakymas ir bus. Visi kuo nuolankiausiai, jei jau 


nesakysim patenkinti, sutiko tą pasiūlymą, nors žinojo, koks jis baisus 
ir kokios baisios jo pasekmės. 

Visiems buvo aišku, kas duos atsakymą. Jau du kartus jie kreipėsi į 
tą kraupųjį orakulą, kurio sprendimas — tai vieno iš jų mirtis. Du 
kartus jie pripažino jį ir pakluso jo ištarmei. Dabar jokių pasiruošimų 
nebereikėjo. Viskas jau seniai sutarta. Belieka tik traukti burtus. 

Po Legro klausimo vyrai sujudo. Galėtum pagalvoti, kad tokie žodžiai 
bus juos išgąsdinę, bet, atidžiau pažvelgus, neatrodė, kad jie būtų 
išsigandę, bent jau taip labai. Tiesa, keletą suėmė baimė — jų 
skruostai išblyško, lūpos pabalo, tačiau kiti dėl baltosios karštinės 
nepajėgė suvokti viso baisumo, o dauguma buvo pernelyg prisikentėję 
ir taip atbukę, kad nebebrangino gyvybės! 

Vis dėlto tie, kurie dar galėjo pastovėti (mat, kiti jau nė tiek 
sveikatos nebeturėjo), pakilo ir susispietė aplink žmogų, metusį jiems 
mirčiai jie dar nėra visiškai abejingi. 

Savaime taip išėjo, kad šios ceremonijos galva tapo Legro — jis 
gavo dalinti burtus tos baisios gyvenimo ir mirties loterijos, kurioje ir 
pats dalyvavo. Iš abiejų jo pusių atsistojo po kelis sėbrus — bus 

Nors uždavinį reikėjo išspręsti labai Žiaurų ir reikšmingą, pats 
sprendimas buvo be galo paprastas. Legro paėmė į rankas pailgą lyg 
sofos volelis brezentinį maišą, kokiuose jūrininkai laiko išeiginius, 
“krantinius" drabužius. To maišo dugne gulėjo rūpestingai atskaičiuotos 
dvidešimt šešios sagos lygiai tiek, kiek žmonių trauks burtus. Tai 
paprastos prekinio laivyno uniformos sagos — juodos, raginės, su 
keturiom skylutėm. Šias sagas jūrininkai išsipjovė iš savo drabužių dėl 
to reikalo, kuriam dabar jau trečią kartą ir bus panaudotos. Jos 
parinktas taip panašios, kad net žiūrėdamas neatskirsi. Viena saga 
tačiau kitokia. Visos juodos juodutėlės, o šitoji raudona — tamsiai 
raudona, tarsi kruvina. Taip ir buvo — ją tyčia ištepė krauju, kad savo 
spalva toje kruvinoje loterijoje ji ir simbolizuotų kraują. 

Lytėdamas sagas, neatskirsi, kuri raudonoji. Net apsigimęs neregys, 
ir tas neužčiuops jokio skirtumo, tai ką bekalbėti apie pūslėtus ir 
dervuotus jūrininkų pirštus. Raudonoji saga buvo įmesta į maišą 
drauge su kitomis. Kas tą sagą iš trauks — tam mirtis! 

Kaip jau minėta, jokių pasiruošimų nebereikėjo, nekilo nė ginčų dėl 
eilės. Viskas buvo apsvarstyta — tiek viešai, tiek slapčiom mintyse. Visi 
buvo priėję išvadą, kad galimybės vienodos ir nesvarbu, kuris savo 
laimę bandys pirmas. Raudonąją sagą gali ištraukti tiek paskutinysis, 
tiek pirmasis. 

Taip įsitikėję, jie be jokių svyravimų stojo traukti baisingųjų burtų: 
vos tiktai Legro iškėlė maišą, prarištą tiek, kad ranka įlįstų, vienas 


vyras žingtelėjo į priekį ir su įžūliu abejingumu įkišo į jį ranką — kas 
bus, tas! 


LXVIII skyrius 
GYVENIMO IR MIRTIES LOTERIJA 


Vieną po kitos traukė vyrai sagas iš maišo ir atkišę rodė ant delno, 
kad visi pamatytų, kokios ji spalvos, o po to dėjo į krūvą, kad būtų po 
ranka, jei dar kada prireiks panašiai loterijai! 

Tegu toji loterija ir labai kraupi, tačiau burtus traukiant nebuvo justi 
nei kraupumo, nei tylos. Daugelis netgi juokus laidė, ir pašalietis, 
nežinantis baisių loterijos sąlygų, būtų galėjęs pamanyti, kad čia 
traukiami burtai dėl kokio menkniekio! 

Tiesa, kai kurių veidai prieštaravo tokiam spėjimui. Tie ėjo prie 
“urnos“ pajuodę iš baimės, o jų rankos, kišant į maišą, taip drebėjo, 
jog aiškiai matei, kad juos apėmęs kur kas didesnis nerimas, negu 
bandant laimę paprastoje loterijoje. 

Tie bailieji, kurie labiausiai drebėdavo, siekdami burto, imdavo 
garsiai džiūgauti, jį išsitraukę. Kai kurie iš laimės nebepajėgdavo 
nuslėpti velniško smagumo ir imdavo šokti po plaustą, tarsi paveldėję 
didžiulį turtą. 

Ši loterija skyrėsi nuo daugumos kitų loterijų: čia išlošia tas, kas 
ištraukia tuščią bilietą, o ištraukęs pilnąjį, pralošia gyvybę. 

Legro laikė maišą ir stebėjo visus abejingu žvilgsniu, tačiau 
kiekvienas, atidžiau į jį pasižiūrėjęs, lengvai būtų supratęs, kad tasai 
abejingumas tik apsimestinis. Kaip jau žinoma, šis mušeika prancūzas 
širdyje buvo bailys. Apimtas įtūžio arba trokšdamas atsikeršyti, jis 
galėjo pulti į muštynes, ir netgi į labai rizikingas. Tačiau tokioje kovoje, 
kokia vyko dabar, tokioje ramioje dvikovoje, kur priešininkas — pati 
Fortūna ir kur neatsiloši jokiais sukčiavimais, tariamos jo drąsos neliko 
nė ženklo. 

Kol loterija dar buvo tik prasidėjusi ir iš maišo tebuvo ištrauktos vos 
kelios sagos, jis dangstėsi abejingumo kauke. Sansų išlikti gyvam dar 
daug — koks dvidešimt prieš vieną. Tačiau loterija įsivažiavo, vyrai 
vienas po kito vis traukė juodas sagas, ir prancūzo veidas ėmė 
mainytis. Jam vis sunkiau buvo rodyti tariamą šaltakraujiškumą, jo 
akys ėmė karštligiškai blizgėti ir jose kaskart vis aiškiau matėsi baimė. 

Kai tik iš tamsaus maišo pasirodo nauja ranka su likimą lemiančiu 
burtu, Legro skubiai įsmeigia neramias akis į mažą raginį ritinuką, 
suspaustą tarp nykščio ir smiliaus, ir, vos tiktai pamato juodą spalvą, jo 
veidas apsiniaukia. 

Kai jau buvo ištraukta dvidešimta saga, ir vis ne raudonoji, šis 
loterijos vyresnysis nebeišlaikė. Jis jau nebegalėjo nuslėpti savo 
baimės. Šansai išlikti gyvam taip sumažėjo, kad tikrai buvo ko išsigąsti. 
Penki prieš vieną — toks buvo santykis, mat, tik šeši burtai liko 
neištraukti. 


Tą kritišką akimirką Legro sustabdė loteriją, norėdamas pagalvoti. 
Gal būtų geriau, atidavus maišą laikyti kam kitam? Gal tada atsigręžtų 
laimė, kuri iki šiol nuo jo nusisukusi ir kurią jis be perstojo keikė, kai tik 
prasidėjo antroji sagų dešimtis? Visą laiką jis kaip įmanydamas 
stengėsi iškišti raudonąją sagą. Kiek palaukęs, vis pakrato maišą — gal 
saga iškils į paviršių ar šiaip greičiau paklius kam po ranka. Tačiau 
niekas negelbėjo. Saga atkakliai laukė galo. Gal paduoti maišą laikyti 
kitam, o pačiam traukti burtą dvidešimt pirmajam? “Kas iš to?" — 
širdyje atsakė sau į šį klausimą. Geriau jau laikys, kaip iki tolei. Sunku, 
tiesiog neįmanoma patikėti, kad raudonoji saga liktų pati paskutinė. Iš 
pradžių buvo dvidešimt penki šansai prieš vieną. Teisybė, dvidešimt 
juodų sagų jau ištraukta, — nė nesuprasi kaip. Tačiau iš likusių šešių 
raudonoji dabar gali papulti pirmiausia. 

Neverta nieko keisti — taip nusprendė mintyse šis prancūzas ir su 
apsimestiniu narsumu parodė aplinkui susibūrusiems toliau traukti 
burtus. 

Išėjo traukti dvidešimt pirmas. Kaip ir visų, jo saga buvo juoda! 

Įkišo maišan ranką dvidešimt antrasis — irgi juoda! Dvidešimt 
trečiojo ir dvidešimt ketvirtojo saga buvo tos pačios spalvos! 

Liko dvi sagos — dviem vyram, kurių likimas dar neaiškus. 

Vienas — pats Legro, o kitas jūreivis iš Airijos, ko gero, padoriausias 
iš tos visos piktadarių įgulos. Arba vienas, arba kitas turės tapti savo 
sėbrų — žmogėdrų auka! 

Būtų neteisybė, jei pasakytume, kad kuo tolyn, tuo labyn jūreiviai 
domėjosi baisingąja loterija. Dėl ypatingų sąlygų, ji visiems labiausiai 
rūpėjo iš pradžių. O sulig kiekvienu ištrauktu burtu, vis naujam Žmogui 
išvengus gresiančio pavojaus, susidomėjimas blėso, ir loterija darėsi vis 
mažiau savanaudiška, jei galima taip išsireikšti. 

Loterija artėjo prie pabaigos, ir daugumai jau buvo ramu, tačiau vis 
didesnė baimė gniaužė širdį tiems, kurių gyvybė dar buvo ant 
svarstyklių. Si baimė vis augo, kai traukė jų skaičius ir galimybė 
išsigelbėti tolydžio mažėjo. Ir kai pagaliau maiše liko tik dvi sagos, o 
traukė jų irgi du, loterija vėl staiga visiems labai parūpo, nors ir dėl 
kitos priežasties. 

Ne vien loterijos baimė visus sudomino, bet ir kita aplinkybė. Mat, 
rodės, kad į šią kraupią dramą įsijungė pati lemtis, o jei ne, tai bent 
įvyko neapsakomai keistas sutapimas. 

Tie du vyrai, kurie liko paskutinieji laukti likimo nuosprendžio, jau 
nuo seno buvo varžovai, teisingiau sakant, tikri priešai, ir jų 
neapykanta, atrodė, niekada nepraeis nelyginant kraujo kerštas — 
vendeta — taip įprastas Korsikoje. 

Jų neapykanta įsiliepsnojo ne čia, ji kilo dar “Pandoroje" pirmomis 
kelionės dienomis. 


Viskas prasidėjo nuo Legro ir Beno Breiso susikirtimo, kada Legro 
gėdingai pralaimėjo. O tasai airis palaikė Beną Breisą iš dalies todėl, 
kad tautietis, o iš dalies žiūrėdamas, kieno teisybė, ir tuo užsitraukė 
nenumaldomą prancūzo neapykantą. Kadangi airis taip pat negalėjo 
prancūzo pakęsti, tai nuo to laiko šis tik ir laukdavo progos išgiežti 
apmaudą ant Laria O'Gormano — tokia airio pavardė — ir jį įžeisti. 
Netgi Benas Breisas jam nebeatrodė toks atgrasus. Prisimindamas 
gautą pamoką, Legro žiūrėjo į Beną Breisą, jeigu jau ne draugiškai, tai 
bent su šiokia tokia pagarba, kylančia iš baimės; jis liovėsi varžęsis su 
Breisu dėl pirmavimo vergų laive ir susitaikė su menkesne padėtimi, 
bet užtat visą pyktį nukreipė į Smaragdo salos sūnų. [* Smaragdo 
sala — poetiškas Airijos pavadinimas.] 

Juodu dažnai susikirsdavo, bet tuos smulkius ginčus daugiausia 
laimėdavo suktasis prancūzas. Tačiau rimtai išbandyti jėgas, susiremti 
žūtbūtinėje kovoje, jiems neteko. Paprastai juodu vengė vienas kito. 
Prancūzas širdies gilumoje prisibijojo airio, turbūt, jautė jame slypint 
jėgą, tegul dar niekam nerodytą, bet galinčią pasireikšti lemtingoje 
kovoje. O airio visai netraukė peštynės, nors tokia savybė jo 
tautiečiams anaiptol nebūdinga. Jis buvo taikaus būdo ir labai tylus 
tikrai retas atvejis, turint omeny, kad jo pavardė Laris O'Gormanas. 

Airis turėjo gerų būdo bruožų, ir mūsų išvardintieji, tur būt, yra 
geriausi. Lyginant su Legro jis atrodė tikras angelas; ir už kitus plausto 
nenaudėlius buvo mažiausiai blogas sakyti “geriausias" nedera, nes šis 
žodis netinka nė vienam iš tos margos įgulos. 

Iš pažiūros priešininkai skyrėsi kaip diena nuo nakties. 

Prancūzas juodas, su didele barzda, o airis rudaplaukis ir beveik be 
barzdos. Ūgio juodu maždaug vienodo; abu aukšti, stuomeningi ir gana 
apkūnūs. 

Tačiau ar taip jie beatrodė dabar — per tą rūsčią ceremoniją, kada 
vienam iš jų bus paskelbtas mirties nuosprendis, toks svarbus tiems, 
kurie lieka gyvi?! 

Abudu priešininkai buvo labai sulysę, ir drabužiai ant sunykusių jų 
kūnų, karojo lyg ant šatrų. Giliai įkritusiom akimis, išsišovusiais 
skruostikauliais, plokščiomis, įdubusiomis krūtinėmis, kad net 
šonkaulius gali suskaityti, jie buvo greičiau panašūs į skeletus, 
aptemptus susiraukšlėjusia oda, negu į žmones, kurių širdyse dar 
rusena gyvastis. Netiko juodu nei vienas, nei antras tam tikslui, kuriam 
juos skyrė žiauri būtinybė. 

Legro buvo tarsi kiek mažiau išsekęs. Tikriausiai, dėl tos priežasties, 
kad turėjo valdžią ir galėdavo pasiimti didžiausią dalį taip taupiai 
skirstomo maisto. O gal tik taip atrodė dėl vešlios, visą veidą 
užskleidusios barzdos, pro kurią nesimatė išsišovusių skruostikaulių ir 
veidas regėjosi ne toks liesas. 


Gal mėsos ant jo buvo ir daugiau, bet, žinant, kokiam reikalui ji 
greitai bus panaudota, buvo galima suabejoti dėl jos gerumo. Jo 
raumenys minkštumu vargu ar būtų galėję lygintis su airio, kurio 
skaisti oda rodė... 

Siaubingos mintys. Ir jų čia nesakytume, jei nenorėtume parodyti, 
prie kokių kraštutinumų, prie kokių siaubingų minčių ir siaubingų darbų 
priveda — Žmogų badas. Tegul jos ir kraupios, bet taip galvojo tą 
lemtingą valandą išsigelbėjusi „Pandoros“ įgula. 


„„ „LXIX skyrius 
ISSUKIS ATMETAMAS 


Kai priėjo eilė traukti paskutini burtą, to vieno jau nereikės — tyla 
stojo, kaip visada prieš prasidedant audrai. 

Jei ne bangų pliuškenimas į tuščias statines, būtum galėjęs išgirsti 
net smeigtuką krintant ant plausto lentų — tokia buvo toji tyla. Jūros 
šniokštimas atrodė lyg laidotuvių rauda, lyg niūrus akompanimentas 
ant plausto vykstančiai šventvagiškai apeigai. Atrodė, kad tuščiose 
statinėse įkalintos vėlės, pasmerktos baisioms kančioms, ir iš statinių 
sklindantys garsai — tai agoniškos jų dejonės. 

Abudu vyrai, iš kuriu vienas pasmerktas mirti, stovėjo priešpriešiais, 
kiti buvo juos apsupę ratu. Visų akys buvo įsmeigtos į tuodu, o jie 
žiūrėjo vienas į kitą. Jų žvilgsniuose — nirtulys, tūžmas, neapykanta, 
bet aiškiausiai nuovoku troškimas išvysti savo priešą negyvą. 

Abiem atrodė, kad tokiai keistai dvikovai juos iš visų tarpo pasirinko 
pati lemtis. Ir juodu tvirtai tuo tikėjo. 

Šis įsitikinimas buvo toks stiprus, kad jie nė nemanė priešintis likimo 
valiai — nieko nepadarysi, jeigu taip jau lemta. 

Tačiau jie ne fatalistai ir daugiau tikėjo jėga bei apsukrumu, negu 
atsitiktinybe. 

Kad airis tikrai pasikliovė tomis savybėmis, matyti iš jo pasiūlymo. 

— Man rodos, — tarė jis, — reikia patikrinti, katras iš mudviejų 
geresnis. Ištraukti laimingą sagą galim bet kuris, tačiau ji nebūtinai 
paklius gerajam. Prisiekiu šventuoju Patriku, čia nėra teisybės, sakykit, 
ką norit. Gyventi turi vertasis. Kaip manot, vyrai? 

Pasiūlymas, nors ir netikėtas, susilaukė pritarimo. Nuo jo viskas 
keičiasi. Taip, pasiūlyta gana išmintingai. 

Jūrininkams jau neberūpėjo loterija, bent dėl savo pačių gyvybės, 
tačiau abejingi išlikti dabar jie nebegalėjo. Jų širdyse dar nebuvo visai 
išblėsęs teisėtumo supratimas. O airio Iššūkis pasirodė garbingas. 
Todėl daugelis jam pritarė ir garsiai apie tai pasisakė. 

Legro šalininkų buvo daugiau, bet jie tylėjo — laukė, ką savo 
priešininkui atsakys jis pats. 

Visi tikėjosi, kad po tokios nesėkmingos loterijos Legro mielai stos į 


„M4- 


„vv- 


burtus, kad, atidžiau į jį pasižiūrėjus, galėjo kilti įtarimas, ar nebus jis 
sugalvojęs kokios šunybės. 

Niekas tačiau taip atidžiai į jį nežiūrėjo. Ir niekas — nebent arčiausiai 
stovintys — nepastebėjo, kaip vienas jo sėbras skubiai spustelėjo jam 


ranką. O jeigu kas ir pamatė, tai palaikė draugišku užuojautos 
pareiškimu pavojaus valandą, ne kitaip. 

Tačiau tas rankų paspaudimas nebuvo toks nekaltas, ir jeigu kas 
būtų jį pamatęs, galėtų suprasti, kodėl nuo to akimirksnio Legro 
pasidarė abejingas mirčiai. 

Po slaptoj o rankų spustelėjimo Legro daugiau nebedvejojo — jis 
pareiškė norą ir pasiryžimą išspręsti viską burtų keliu. 

— Sacre! — sušuko jis, atsakydamas į aną pasiūlymą. Gal tu manai, 
mesje airi, kad aš pabūgau? Parbleu! Niekas tuo nepatikės. Bet aš 
pasikliaunu Fortūna, nors ji yra prikrėtusi man bjaurių pokštų ir net 
dabar va kenkia kiek įmanydama. Bet, kaip matyti, ir tau ji nėra itin 
palanki, todėl mūsų šansai lygūs. Taigi pabandykim dar kartą. Sacre! 
Daugiau vienam iš mūsų Fortūna jau niekad nebenusišypsos, dievaži! 

Aišku, O'Gormanas neturėjo teisės keisti nustatytų loterijos taisyklių, 
todėl už jos nutraukimą stojo tik keletas, o visi kiti išbadėję jūreiviai 
garsiai reikalavo burtų keliu nuspręsti, katram jų bendrui lemta būti 
suvalgytam. 

Maišą su sagomis tebelaikė Legro. Viena saga ten juoda, kita — 
raudona. Kilo ginčas, katras trauks. Mat, traukti bereikėjo tik vienam, o 
antrajam ir taip bus aišku. Ištrauksi raudoną sagą — turėsi mirti, 
ištrauksi juodą — auka taps tavo priešininkas. 

Kažkas pasiūlė paimti maišą kitam ir gerai pakratyti prieš traukiant. 
Legro nenorėjo su tuo sutikti. Jeigu jau iki tolei jam buvę patikėta 
tvarkyti loteriją, tai jis ir užbaigsiąs iki galo. Juk visi matę, tvirtino jis, 
kad jokios naudos iš to neapturėjęs. Atvirkščiai. Susilaukęs tik 
nesėkmės. O juk kiekvienam aišku; jeigu jau pradėjo nesisekti, tai ir 
galo nebus. Beje, jam nesvarbu, kas laikysiąs maišą, juk iš to vis tiek 
jokios naudos. Bet kadangi jis laikęs iki šiolei — ir dar taip 
nelaimingai — tai palaikysiąs ir iki pabaigos, net jeigu atpildas už tai 
jam būsianti mirtis. 

Legro kalba padarė lauktą įspūdį. Didžiuma pritarė jam — tegul laiko 
maišą, o traukti burtą — priešpaskutinę sagą turės airis. 

Tasai neprieštaravo — kaip nuspręsta, taip. Juo labiau kad ir 
dingsties prieštaravimui jokios neturėjo. Tai paprasčiausias lošimas 
“Erelis — herbas“: erelis — aš išlošiau, herbas — pralošiau: na, o labiau 
pritaikius prie aplinkybių, ši formulė tokia: erelis — gyvensiu, herbas — 
mirsiu. Maždaug su tokiom mintim O'Gormanas narsiai priėjo prie 
maišo, įkišo kumštį į tamsią kiaurymę ir ištraukė...juodąją sagą! 


LXX skyrius 
NETIKETA PABAIGA 


Maiše dar bebuvo raudonoji saga. Keista, kad ji liko paskutinė, bet 
kartais nutinka ir tokių keistų dalykų. Toji saga — tai Legro burtas. 
Loterija baigta — prancūzas pralaimėjo gyvybę. 

Atrodė, nebebuvo ko jam traukti tąją sagą, tačiau jis visus 
nustebino, panoręs tai padaryti. 

— Po velnių! — sušuko jis. — Nepasisekė. Na ką gi! — pridūrė gana 
šaltai, tuo nustebindamas kitus. — Ištrauksiu ir aš. Noriu pažiūrėti, kaip 
atrodo tas prakeiktas daiktas, pasmerkęs mane pražūčiai! 

Sulig tais žodžiais jis įkišo dešinę ranką į maišą, kurį laikė kairiąja. 
Įkišęs ranką jis ėmė grabalioti, tarsi negalėdamas sagos užčiuopti. 
Begraibydamas paleido maišo kraštą ir kairiąja ranka vikriai perėmė už 
apačios. Matyt, tuo būdu Legro norėjo įvaryti sagą į maišo kampą, kad 
galėtų ją pirštais suimti. 

Persimetęs maišą per kairiąją ranką, jis kurį laiką ieškojo tos 
mažytės raginės sagos. Pagaliau jam pasisekė rasti; jis ištraukė dešinę 
ranką, suspaustą į kumštį — joje buvo baisusis mirties simbolis. Apimti 
smalsumo, jo draugai nejučiom pasislinko arčiau ir sužiuro, ką jis 
darys. 

Legro ištraukė ranką, bet kumščio iškart neatgniaužė — tik iškėlė 
aukštyn, kad visi matytų. Po to pamažėle atlenkė pirštus ir parodė 
delną. Ant delno buvo saga, ištraukta iš maišo. Tačiau visi 
neapsakomai nustebo, pamatę, kad ji juoda, o ne raudona, kaip buvo 
laukta! 

Nesistebėjo tik du vyrai. Pats Legro, nors pažiūrėjus atrodė, kad jis 
labiausiai už visus nustebęs, ir tas jūreivis, kuris prieš keletą minučių 
buvo atsistojęs prie pat Legro ir slapčia kažin ką jam padavė. 

Tokia netikėta loterijos pabaiga visus baisiai sukrėtė. Keletas vyrų 
stvėrė už maišo ir ištraukė iš rankų tam, kuris iki tolei jį laikė. Maišą 
tuoj pat išvertė, ir raudonoji saga iškrito ant plausto. 

Vyrai įtūžo ir ėmė garsiai šūkauti, kad tai apgavystė, keli pradėjo 
spėlioti, kaip čia padaryta, Legro bendrininkas, na ir pats niekšas Legro 
tvirtino, kad tai jokia apgaulė, greičiau per klaidą į maišą buvę įmesta 
daugiau sagų. 

— Tikriausiai, po velnių, — tikino klastingasis Legro sėbras, — 
tikriausiai, į maišą pakliuvo viena saga daugiau — dvidešimt septynios 
vietoj dvidešimt šešių. Taip ir bus. Bet skaičiavom jas visi, todėl nieko 
dabar neapkaltinsi. Reikės vėl traukti iš naujo ir ši kartą būti 
atidesniems. 

Kadangi niekas neprieštaravo, šią prielaidą keletas palaikė už 
teisingą. Tačiau dauguma jautė, kad čia iškrėsta šunybė, ir netgi 


nuspėjo, kokiu būdu tai padaryta. Kuris nors turėjo sagą, panašią į 
maiše esančias, ir, laikydamas ją saujoje, tik įkišo ranką maišan ir vėl 
ištraukė. 

Burtus traukė dvidešimt šeši, todėl kaltininko neįmanoma nustatyti, 
nors širdyje ne vienas įtarė patį Legro. Jie buvo pastebėję savotišką jo 
laikyseną. Ranką į maišą jis kišo suspaustą kumščiu; ištraukė irgi taip 
pat suspaudęs. Tatai ir dar keletas smulkmenų atrodė gana įtartinai, 
bet buvo prisiminta, kad ir kiti panašiai darė. Taigi čia toji niekšinga 
apgaulė — Legro darbas, todėl vyrai nė vienas negalėjo ir nenorėjo 
rizikuoti ir mesti jam kaltinimą. 

Bet ne — vienas toks atsirado, tik iš pradžių nieko nesakė, o prabilo, 
gerokai patylėjęs po paskutinio nelemtojo burto, ištraukto paties 
ceremonmeisterio. Tas žmogus — O'Gormanas. 

Kol vyrai klausėsi Legro bendrininko išvedžiojimų, vienas po kito jais 
patikėdami, airis stovėjo nuošaly, giliai pasinėręs mintyse. 

O kai pagaliau visi buvo besutinką traukti burtus antrą kartą, jis 
pabudo iš susimąstymo ir, skubriai įžengęs į jų tarpą, ryžtingai sušuko: 

— Ne! 

O paskui pridūrė: 

— Nieku būdu! Netrauksim jokių burtų, brangučiai, kol nesurasim 
siūlo galo. Kad tai apgaulė — visi sutinkam. Tik nežinom apgaviko. Bet 
aš manau galįs pasakyti, kas yra tasai niekingas sukčius, kuris neturi 
nei drąsos, nei padorumo atsiduoti likimo valiai kartu su kitais. 

Įsiterpta buvo labai netikėtai, ir visų akys nukrypo į O'Gormaną, — 
mat, visoms grupuotėms vienodai rūpėjo, kam jis čia grasina. 

Apgavikas, — jei tik pasiseks jį rasti — bus laikomas ištraukęs 
raudonąją sagą ir su juo bus deramai pasielgta. Taip visi ir nusprendė, 
nors nė vieno lūpos dar nebuvo tokio pasiūlymo ištarusios. Nekaltieji, 
žinoma, labai norėjo rasti tą išdaviką, kad nereiktų traukti burtų antrą 
kartą, o kadangi taip galvojo kone visa įgula, tai suprantama, su kokia 
dome buvo laukiama, ką airis pasakys. 

Visi stovėjo ir su lūkesčiu žiūrėjo į jį. Tik Legro ir jo bendrininko 
žvilgsnis buvo kitoks. Ypač krito į akis prancūzas. Jo žandikaulis buvo 
atvėpęs, lūpos išbalusios, be lašelio kraujo, akys įdubusios, žvilgsnis 
paklaikęs ir baisus — apskritai, išraiška tokia, kaip Žmogaus, 
pasmerkto šiurpiai ir gėdingai Iemčiai, kurios niekaip neišvengsi. 


LXXI skyrius 
LEGRO TEISMAS 


Tardamas paskutiniuosius įžanginės savo kalbos žodžius, 
O'Gormanas įsmeigė akis į Legro. Iš to visi suprato, kad jį airis ir turi 
omeny. 

Iš pradžių Legro susi gūžė nuo airio žvilgsnio, bet, pajutęs, kad 
reikia rodytis kuo drąsesniam, šoko priešais. 

— Po velnių! — sušuko jis. — Mesje airi, ko taip žiūri į mane? Gal čia 
užuomina, kad aš tą suktybę padariau? 

— Nė velnio! — atsakė airis. — Nė velnio ne užuomina. 

Laris O'Gormanas ne toks žmogus, kad eitų apylankom, misteri 
Legro. Aš tau tiesiai į akis pasakysiu, kad tu, gražuoli, įkišai maišan tą 
sagą, taip, misteri Legro, tu, ir niekas kitas. — Meluoji! — grėsmingai 
suriko prancūzas. — Meluoji! 

— Salčiau, vyruti. Lariui O'Gormanui tavo riksmo nebaisu. 

Taigi sakau dar kartą — tąją sagą į maišą įkišai tu. — Iš kur Žinai, 
O'Gormanai? 

— Įrodyk! 

— Kaip tu įrodysi? — pasipylė klausimai, o ypač atkakliai šaukė 
Legro bendrininkas. 

— Hm, ką jums dar reikia įrodyti, kada ir taip viskas aišku? Kai aš 
buvau įkišęs ranką į maišą, ten buvo tik dvi sagos, po velnių. Aš 
apčiupinėjau abi, vis nežinodamas katrą pasirinkti. Ir jeigu ten būtų 
buvusi trečia, būčiau užčiuopęs. Galiu prisiekti šventojo Patriko 
kryžiumi, kad sagos tebuvo tik dvi. 

— Tai dar ne įrodymas, kad ne trys, — užginčijo Legro sėbras. — 
Trečioji galėjo būti užlindus už kokios siūlės, ir tu neužčiuopei! 

— Nė velnio ne už siūlės; o to niekšo kumštyje! Va kur ji buvo. Ir aš 
galiu pasakyti, kaip jis ją gavo. Ją įbruko tas vyrukas, kuris iš kailio 
neriasi beaiškindamas. Nesigink, Bili Bauleri, Aš mačiau, kaip tu su 
prancūzu pasišnibždėjai, kai jam artėjo eilė traukti burtą. Mačiau, kaip 
jūsų letenos susiglaudė ir tu kažką padavei. Tada aš nesupratau, kas 
ten, tačiau vis tiek man keista pasirodė, dievaži. O dabar jau žinau, kad 
ten buvo saga. 

Airio žodžiai buvo verti dėmesio, ir įgula jais susidomėjo. 

Įtarimas aiškiai krito ant Legro, ir dauguma jau tarė jį kaltu. 

Kaltinimą palaikė ir daugiau liudininkų. Jūreivis, traukęs burtą prieš 
O'Gormaną, užgarantavo, kad maiše užčiuopęs tik tris sagas; o prieš ji 
ėjęs jūreivis su tokiu pat įsitikinimu tvirtino, kad, jam traukiant, maiše 
buvusios keturios. Abudu dievagojosi nieku gyvu neklystą. Jie atskirai 
apčiupinėję kiekvieną sagą, tikėdamiesi pažinsią kruvinąją ir taip jos 
išvengsią. 


— Ach! — sušuko airis, pritrūkęs kantrybės, kad taip ilgai gaištama 
su nusikaltusiu jo priešu. — Ką čia bekalbėti? Aišku, kad tai prancūzo 
darbas. Tas grabinėjimas ir ieškojimas po maišo dugną buvo tik akims 
apdumti. Sagą jis visą laiką turėjo suspaudęs kumštyje. Dievaži, jam 
tenka lemtingasis burtas, — skaitykim, kad jis ir ištraukė. Jis turi mirti! 

— Sunsnuki! Melagi! — suriko Legro. — Jei aš turiu mirti, tai ir tu... 

Sulig tais žodžiais jis puolė į priekį su peiliu rankoje, pasišovęs atimti 
gyvybę savo kaltintojui. 

— Salčiau! — suriko tasai, atšokdamas atgal, kad Legro nepasiektų, 
ir, išsitraukęs peilį, pasirengė gintis. — Šalčiau, tu varlės išpera, nes 
kaip mat paskersiu, nespėsi nė “Tėve mūsų“ sukalbėti už šlykščią savo 
sielą, o jai baisiai to reikia. Na, — pridūrė, pasiruošęs drąsiai sutikti 
priešą, — eikš, jeigu jau taip nori. Laris O'Gormanas laukia tavęs ir bet 
kurio kito, užsislėpusio už niekšingos tavo nugaros. Ei-ei-ū-ū-ū! 


“ LXXII skyrius 
ZUTBUTINĖ KOVA 


Ant plausto vykstančią keistąją loteriją, iki tolei gana iškilmingą, 
ištiko nelaukta krizė. 2 

Tačiau niekas nė nebegalvojo antrą kartą kreiptis į Fortūną. Si 
žmogėdrų įgula žinojo, kad po žūtbūtinės kovos, kur susirems du 
aršiausieji iš visų padegėlių — Legro ir O'Gormanas — ji galės papildyti 
Maisto podėlį ir be Fortūnos nuosprendžio. 

Vienas arba kitas, o gal ir abu, greitai turės atsisveikinti su gyvybe, 
nes iš visko aišku, kad peilius jie pasiryžę suvaryti ne į makštis, bet į 
priešininko kūną. 

Niekas nesikišo į jų tarpą. Niekas nemėgino jų skirti. Tiesa, draugai 
ir vieną, ir kitą širdyje užjautė, teisingiau pasakius, palaikė, tačiau jų 
jausmai buvo panašūs į menką publikos azartą per bokso rungtynes. 

Kitokiomis sąlygomis kiekviena pusė krimstųsi, jei pasirinktasis 
kovotojas žūtų, tačiau dabar, ant plausto, visi laukė kurio vieno mirties 
ir mieliau būtų sutikę pamatyti kritus saviškį, negu abu išliekant gyvus. 

Kiekvienas tos niekšų įgulos jūreivis laukė kovos galo, galvodamas 
tik apie save, ir tai užgožė bet kokią užuojautą. Vienas kitas gal ir 
labiau jaudinosi dėl savo draugo, bet šiaip daugumai buvo vis tiek, 
katras žus, o keletas širdies gilumoj net laukė tos džiugios valandos, 
kada abu priešininkai kris nuo kits kito rankos. Tada ilgesniam laikui 
nusikeltų nelemtoji loterija, kurioje jie taip dažnai turi dalyvauti. 

Vienos ir kitos pusės šalininkų buvo maždaug po lygiai. 

Prieš kokį dešimt minučių prancūzo šalininkai būtų gerokai pranešę 
jo priešininko airio draugus. Bet Legro pasielgimas per loteriją visus 
nuo jo atstūmė. Dauguma patikėjo, kad O'Gormanas apkaltino 
teisingai, ir, kadangi kiekvienam rūpėjo, kuo tas niekingas 
išsisukinėjimas baigsis, tai dargi tie, kurie anksčiau buvo abejingi, 
dabar stojo į jo priešų pusę. 

Be to, nekalbant apie asmeninius kiekvieno sumetimus, net tarp tų 
pašlemėkų buvo dar tokių, kurie pripažino tik sąžiningą lošimą, ir 
prancūzo suktybė uždavė jiems širdį. 

Vos tiktai priešininkai pasiruošė žūtbūtinei kovai, visi nejučiom 
persiskyrė į dvi dalis, ir vieni atsistojo už Legro, kiti — už airio nugaros. 
Kaip jau sakyta, skaičiumi vienas būrys nuo kito nedaug tesiskyrė, 
todėl, kai sustojo abiejuose plausto galuose, plausto pusiausvyra 
nepasikeitė ir scena, kurioje turėjo vykti kruvinoji drama, išliko 

horizontali, taigi jokių privalumų nesusidarė nė vienam. 

Kautis jie pasiruošė su peiliais. Ant plausto buvo ir kitokių ginklų. Tai 
kirviai, skliutai, žeberklai, tačiau jais naudotis buvo uždrausta. Beje, 


toks jūreiviškas peilis, kokius abudu turėjo, yra pats deramiausias 
ginklas panašiose grumtynėse garantuotai nukauti priešą. 

Taigi kiekvienas kausis su savo peiliu — tam juos ir atsirišo nuo 
diržo. Koja atstatyta į priekį, kad būtų tvirčiau atlaikyti priešo antpuolį, 
iškeltoje rankoje blykčioja šešių colių ilgumo aštri peilio geležtė, 
raumenys nežmoniškai įtempti, o akyse baisi neapykanta, kuriai galą 
padarys tiktai mirtis, va taip atrodė abudu priešininkai. 

Kiekvienam už nugaros pusračiu stovėjo šalininkai ir susijaudinę 
sekė tuos du vyrus, kurių vienas, o gal net abu, tuojau turėjo iškeliauti 
į amžinybę. 

Į kraupiosios kovos vietą žvelgė besileidžianti saulė. Auksiniai jos 
atšvaitai vakaruose jau liepsnojo Žemai prie pat horizonto. Pati saulė 
buvo raudona it kraujas ir tarsi pranašavo, kokia bus toji kova, kurią ji 
gaus išvysti. Nenuostabu, jog abudu priešai nejučiom pasisuko į 
vakarus ir sužiuro į tąją dienos deivę. Juk, tikriausiai, niekada daugiau 
nebematys jos šviečiant! 


LXXIII skyrius 
NEAPYKANTA PRIEŠ NEAPYKANTĄ 


Kovotojai susirėmė ne iš karto. Matydami kits kito rankoje blyksint 
aštrų peilį, jie prisibijojo pernelyg arti prieiti, ir iš pradžių laikėsi 
atokiai. Tačiau nepasakysi, kad juodu būtų ramiai stovėję ir nieko 
neveikę. Atvirkščiai, nenuleisdami akių vienas nuo kito, jie atsargiai 
skersino po plaustą nedideliais puslankiais. 

Kada — ne — kada kuris vienas šokteldavo priekin, tarsi norėdamas 
pulti, arba pasitraukdavo tolyn, kad antrasis taip budriai 
nebesisaugotų, tačiau tie išpuoliai kartojosi, o žaizdos dar nė 
menkiausios nebuvo padaryta ir kraujo nė lašo nepralieta. 

Įgula smalsiai juos sekė. Vieni žiūrėjo abejingai, tarsi jiems nė 
galvoj, katras laimės, katras pralaimės. Dėl daugelio galėjo ir abu žūti, 
o kai kas, turėdamas slaptų sumetimų, tokios pabaigos ir telaukė. 

Buvo keletas ir tokių, kurie dar jautė šiokį tokį gailestį Tiems, be 
abejonės, kiek labiau rūpėjo, kaip kova baigsis, bent iš šalies taip 
atrodė, ir jie stengėsi palaikyti savo kovotoją, čia pasakydami 
paguodos žodį, čia garsiai pakurstydami. 

Jūroje buvo dar ir kitokių žiūrovų, kuriuos šis siaubingas susikirtimas 
domino nė kiek ne mažiau, kaip ir anksčiau aprašytuosius. Tai rykliai! 
Žiūrėdamas, kaip jie knibžda aplinkui, įsmeigę akis į plaustą, norom 
nenorom pagalvotum, kad jie supranta, kas čia dedasi, ir žino, jog bus 
pralieta kraujo, todėl ir tyko, bene jiems irgi kas klius! 

Ar šioks bus galas, ar toks, žiūrovams tiek vandeny, tiek ant plausto 
ilgai jo laukti nereikės. Du įtūžę vyrai, su peiliais rankose stovintys akis 
į akį ir trokštantys nužudyti vienas kitą, ilgai negaiš, juo labiau kad 
išskirti jų nėra kam, o kurstančių susidoroti su priešu radosi ne vienas. 
Ir kausis jie ne su kardais, kada, mokėdamas gintis, gali kovą uždelsti 
kažin kiek, nei pistoletais, kada nepataikydamas taipogi gali ilgai 
nesulaukti pabaigos. Priešininkai žinojo: jei tik priartės per ištiestą 
ranką — vienas kuris neišvengs žaizdos, gal būt, mirtinos. 

Todėl, nors ir karingai iškėlė peilius, keletą minučių nesiryžo arčiau 
prieiti. 

Tada jų sėbrų šauksmai ėmė keistis. Greta padrąsinimų pasigirdo ir 
šaipymosi bei patyčių, o keli balsai paskelbė kad “smarkuoliai pabūgo“". 

— Ei, Legro, suvaryk jam peilį! — šaukė prancūzo sėbrai. 

— Na, Lari, pamokyk jį! — rėkė airio šalininkai. 

— Pajudėkit, galų gale! Vyriškai! — pakurstė kažkas, kam matyt, 
abu tiek terūpėjo. 

Šitie grubūs patarimai, sakomi įvairiom kalbom, puikiai pagelbėjo. 
Sulig paskutiniuoju šūktelėjimu priešininkai pripuolė vienas prie kito ir 
atsivėdėję kirto peiliu. Tačiau kiekvieno peilis atsidūrė į kairiąją priešo 


ranką, atkištą apsisaugoti. Todėl juodu atsiskyrė ne itin nukentėję — 
dėl tokios žaizdos galima ir toliau kautis. Bet tai juos įsiutino, ir jie 
pasidarė nebe tokie atsargūs, tada tučtuojau vėl šoko vienas prie kito, 
o žiūrovai apstoję ėmė juos kurstyti. 

Visi tikėjosi greitos pabaigos, bet gavo nusivilti. Keletą kartų smogę 
peiliu kur pakliuvo, priešininkai vėl išsiskyrė ne per smarkiausiai 
susižaloję. Iš baisaus įtūžio jie apako ir nebegalėjo gerai pataikyti, be 
to, nuo bado buvo labai nusilpę, todėl gavo išsiskirti ir antrą kartą, vis 
dar nesužeidę vienas kito mirtinai. 

Niekais užsibaigė taip pat ir trečiasis susidūrimas, nors jis ir skyrėsi 
nuo abiejų pirmųjų. Dabar kiekvienas kairiąja ranka stvėrė priešą už 
dešiniosios, kurioj buvo ginklas, ir taip ėmė grumtis, tvirtai laikydami 
vienas kitą už riešų. Vikrumo čia nebereikėjo, reikėjo tik jėgos. Ir kol 
jie laikėsi susikabinę, kova buvo nepavojinga, nes peiliu pasinaudoti 
negalėjo nė vienas. Kairiąją ranką atleisti jie galėjo kada panorėję, 
tačiau paleis tų ir priešo ranką su ginklu, o tada jau — galas. 

Abudu tai suprato, todėl nesiskyrė, bet toliau laikėsi tvirtai susikibę. 
Taigi jie grūmėsi keletą minučių, norėdami parversti kits kitą ant 
plausto. Tada, užsigulus ant priešininko, kur kas lengviau būtų pasiekti 

pergalę. 

Abudu kraipėsi, raitėsi, sukaliojosi, bet vis laikėsi nepargriuvę. 

Grūmėsi juodu ne vienoje vietoje, bet po visą plaustą; čia palei 
stiebą, čia tarp tuščių statinių, čia klupdami ant išmėtytų Žmogaus 
kaulų. Jiems artėjant, žiūrovai traukėsi iš kelio, vikriai peršokdami iš 
vieno krašto į kitą, o scena, kurioje vyko ši drama, visą laiką 
svyravo, — nepadėjo nei sunkūs, vandens prisigėrę bimsai, nei 
plūdrumo dėlei prie plausto pritvirtintos tuščios statinės. 

Greitai visi pamatė, kad tose stiprumo varžybose Legro nekaip 
einasi. Sio prancūzo raumenų jėga menkesnė už airio, ir jeigu viskas 
būtų priklausę tik nuo ištvermės, jis būtų pralaimėjęs. 

Tačiau Legro buvo sumanesnis už savo priešą ir lemtingąją akimirką 
griebėsi gudrybės. 

Jis pasisuko taip, kad galva pasiektų dešinę O'Gormano rankovę, 
kuri buvo aptempusi riešą iki pat delno su pavojinguoju peiliu. Tada 
staigiai užvertė galvą, stvėrė dantimis rankovę ir sukando taip tvirtai, 
kiek tik pajėgė stiprūs jo žandikauliai. Tą pat akimirksnį vikriai it žaibas 
kairiąja ranka čiupo savo peilį iš dešiniosios ir tuoj šis blykstelėjo ties 
priešininko, krūtine. 

Atrodė, O'Gormano likimai aiškus. Abi rankos sukaustytos — kaip 
beapsiginsi? Ziūrovai suprato, kad jau viskas baigta ir nutilo, užkandę 
žadą. Bet tučtuojau, nespėję nė aiktelėti, jie gavo nusistebėti, pamatę 
airį išvengiant mirtinoj o smūgio. 

Visa jo laimė, kad striukė buvo nebe stipri. Nebuvo ji stipri net ir 
nauja, o dabar, po ilgo nešiojimo ir prastos priežiūros, buvo gatavai 


sudūlėjus. Todėl, kai jis iš paskutiniųjų įsiręžė, rankovė perplyšo ir 
ranka išsilaisvino, o prancūzo dantyse liko tik gabalas medžiagos. 

Kova staiga pakrypo į kitą pusę, ir viršus dabar buvo airio. Jo 
dešinioji buvo laisva, o kairiąja jis laikė priešo ranką, Legro galėjo 
kautis tik kairiąja, bet argi su ja taip pasikausi? 

Prancūzo draugai, kurie buvo besušunką iš džiaugsmo, staiga 
užkando amą, ir kova vėl vyko tylomis. 

Bet ji truko tik keletą sekundžių, ir baigėsi taip, kaip niekas nė 
galvoti nebuvo pagalvojęs. 

Jeigu kova būtų pasibaigusi kurio vieno mirtimi, kaip visi laukė, 
nugalėtojas būtų buvęs O'Gormanas. Tačiau nutiko taip, kad nė vienas 
nekrito kruvinoje kovoj et Juodu abu išliko gyvi, bet išvengti siaubingo 
galo jiems nebuvo lemta, o vieno laukė net dešimteriopai baisesnė 
mirtis. 

Kaip sakyta, laimė pakrypo į airio pusę. Jis tai suprato ir, nieko 
nelaukdamas, tuo pasinaudojo. Tebelaikydamas Legro už riešo, jis ėmė 
kirsti dešiniąja ranka su tokiu smarkumu, kad, rodės, kaip mat anąjį 
sudoros, 0 prancūzas kairiąja ranka tegalėjo tik gintis, atremdamas 
smūgius arba nukreipdamas. 

Jų peiliai džingsėjo susidurdami, bet sužeisti vis dar nesužeidė nei 
vieno. Tačiau toks tuščias švaistymasis truko labai neilgai, ir greitai 
airis, mikliai šmaukštelėjęs, pataikė priešui į ranką, kurioj šis laikė peilį, 
ir perrėžė pirštus. 

Ginklas iškrito prancūzui iš rankos ir, praslydęs pro plausto lentas, 
įkrito į vandeni. 

Išgąsčio riksmas išsiveržė iš prancūzo lūpų, kai jis virš savęs išvydo 
priešo peilį. 

Atrodė, O'Gormano likimai aiškus. Abi rankos sukaustytos — kaip 
beapsiginsi? Ziūrovai suprato, kad jau viskas baigta ir nutilo, užkandę 
žadą. Bet tučtuojau, nespėję nė aiktelėti, jie gavo nusistebėti, pamatę 
airį išvengiant mirtinojo smūgio. 

Visa jo laimė, kad striukė buvo nebestipri. Nebuvo ji stipri net ir 
nauja, o dabar, po ilgo nešiojimo ir prastos priežiūros, buvo gatavai 
sudūlėjus. Todėl, kai jis iš paskutiniųjų įsiręžė, rankovė perplyšo ir 
ranka išsilaisvino, o prancūzo dantyse liko tik gabalas medžiagos. 

Kova staiga pakrypo į kitą pusę, ir viršus dabar buvo airio. Jo 
dešinioji buvo laisva, o kairiąja jis laikė priešo ranką. Legro galėjo 
kautis tik kairiąja, bet argi su ja taip pasikausi? 

Prancūzo draugai, kurie buvo besušunką iš džiaugsmo, staiga 
užkando amą, ir kova vėl vyko tylomis. 

Bet ji truko tik keletą sekundžių, ir baigėsi taip, kaip niekas nė 
galvoti nebuvo pagalvojęs. 

Jeigu kova būtų pasibaigusi kurio vieno mirtimi, kaip visi laukė, 
nugalėtojas būtų buvęs O'Gormanas. Tačiau nutiko taip, kad nė vienas 


nekrito kruvinoje kovoje. Juodu abu išliko gyvi, bet išvengti siaubingo 
galo jiems nebuvo lemta, o vieno laukė net dešimteriopai baisesnė 
mirtis. 

Kaip sakyta, laimė pakrypo į airio pusę. Jis tai suprato ir, nieko 
nelaukdamas, tuo pasinaudojo. Tebelaikydamas Legro už riešo, jis ėmė 
kirsti dešiniąja ranka su tokiu smarkumu, kad, rodės, kaip mat anąjį 
sudoros, o prancūzas kairiąja ranka tegalėjo tik gintis, atremdamas 
smūgius arba nukreipdamas. 

Jų peiliai džingsėjo susidurdami, bet sužeisti vis dar nesužeidė nei 
vieno. Tačiau toks tuščias švaistymasis truko labai neilgai, ir greitai 
airis, mikliai šmaukštelėjęs, pataikė priešui į ranką, kurioj šis laikė peilį, 
ir perrėžė pirštus. 

Ginklas iškrito prancūzui iš rankos ir, praslydęs pro plausto lentas, 
įkrito į vandenį. 

Išgąsčio riksmas išsiveržė iš prancūzo lūpų, kai jis virš savęs išvydo 
priešo peilį. 

Peilis jau buvo besileidžiąs, bet taip ir nebenusileido. Jam sutrukdė iš 
pašalies. Vienas žiūrovas nutvėrė iškeltą airio ranką ir visa gerkle 
sušuko: 

— Nežudyk jo! Mums nebereikės jo valgyti! Mes išgelbėti! 

Išgelbėti! 


LXXIV skyrius 
ZIBURYS 


Sakydamas tuos keistus žodžius, vyriškis, taip nelauktai pertraukęs 
žūtbūtinę dvikovą, ištiesė ranką į vandenyną, tarsi rodydamas, ką 
pastebėjęs horizonte. 

Visų akys tučtuojau nukrypo į tą pusę. Magiškieji žodžiai: 

“Mes išgelbėti!" paveikė ne tik nutrauktosios tragedijos žiūrovus, bet 
ir aktorius. Nuo gražaus tų žodžių skambesio atlėgo net visų piktumas; 
tučtuojau atlyžo ir O'Gormanas, nors, kaip ir visi airiai, užsidegdavo 
pykčiu “it pintis nuo skiltuvo“. 

Jis nebesistengė ištraukti rankos iš ano jūreivio ir laikė sau glebnai, 
o priešo ranką paleido, ir tas laisvai galėjo pasitraukti iš kovos. 

O'Gormanas kartu su visais pasigręžė ir įsmeigė akis į tą pusę, kur 
kažkas matė ateinant išsigelbėjimą. T 

— Kas ten? — kaip vienas paklausė keletas vyrų. — Zemė? Ne, 
žemės ten negalėjo būti. Ne tokie jau jie neišmanėliai, kad tikėtųsi 
šitoje vietoje Žemę išvysti. 

— Burė? Laivas? 

Čia jau panašiau į teisybę, bet, pažvelgus į horizontą, nieko 
nesimatė — nei viso laivo, nei burės. 

Kas gi ten? — klausinėjo vyrai vienas po kito. 

— Žiburys! Argi nematot. — atsakė jūreivis su lūšies akimis, tas 
pats, kuriam nutraukus dvikovą, viskas staiga kitaip apsivertė. — Va 
ten, — pridūrė jis, — kur nusileido saulė. Tai mažas taškelis, vėl aš 
gana aiškiai matau. Greičiausiai ten švyti laivo naktouzas. [* Dėžė su 
kompasu.] 

— Po velnių! — suriko vienas ispanas. — Ten tik saulės atšvaitas. Tu 
matai tik ignis fatuus, amigo! 

— Et, — pridūrė kitas, — tegu ten ir naktouzas, kaip sakai, bet kokia 
mums iš to nauda? Vien bereikalinga širdgėla. Jeigu ten naktouzas, 
vadinasi, mes bematom tik laivo vairagalį. 

O pasivyti jo niekaip nepasivysime. 

— Par Dieu! Ten žiburys! — sušuko nedidukas akylas prancūzas. — 
Aš matau. Tikrai, tikrai. Bet ten...po velnių...ne naktouzas, o žiburys! 

— Ir aš matau! — riktelėjo kitas. 

— Ir aš, — pridūrė trečias. 

— Io tambien! (Aš irgi) — sušuko ketvirtas, iš kalbos spėjant, 
ispanas. 

— Ich sehe! — neskubėdamas pasakė ir vokietis. 

Ir taip vienas po kito pasipylė tvirtinimai, kad vandenyne tikrai 
matyti Žiburys. 


Niekas tuo daugiau nebeabejojo — netgi tie, kurie iš pradžių 
nenorėjo tikėti. 

Teisybę sakant, tasai žiburys buvo tik menka kibirkštėlė, mirksinti 
danguje, ir galėjai pamanyti, jog ten žvaigždė. Tačiau vakaruose, kur 
dangus dar rausvas nuo besileidžiančios saulės spindulių, tokiu metu 
žvaigždžių nebūna. 

Tegul tą žiburį matantys vyrai morališkai buvo puolę, bet išmanymo 
dar pakankamai turėjo ir gelsvojo taškelio nepalaikė žvaigžde, 
plazdančia kone tokios pat spalvos vakaro danguje. 

— Čia ne žvaigždė, tai aišku, — ryžtingai pasakė vienas. Ir ne 
naktouzo lempa, jeigu ten ir laivas. Cha! Argi taip švytės naktouzas ar 
koks kitas žibintas? Gal ten ir laivas, bet tada šviečia ne kas kitas, o 
kambuzo virykla, kur kokas verda kavą visai įgulai. 

Išvydę prieš akis taip nuostabiai nupieštą palaimingą paveikslą, 
išbadėję jūreiviai nebeišlaikė ir iš džiaugsmo lyg pašėlę sušuko visa 
gerkle. 

Kambuzas, virykla, kokas, kad visai įgulai, troškinta mėsa, pudingas 
su razinomis, mėsinis pyragas, net įsikyrėjusi žirnių sriuba ir sūdyti 
lašiniai jau seniai jiems atrodė kaip kito pasaulio stebuklai, kaip 
praeities malonumai, kurių nebesitikėjo niekada išvysti! 

Dabar, kai pamatė kažin ką žybsint ir nusprendė, kad ten kambuzo 
virykla, visų galvose karštligiškai ėmė suktis nuostabiausi vaizdiniai; 
dvikova ir jos kovotojai kaip mat buvo pamiršti, ir visų mintys bei 
lūkestingi žvilgsniai nukrypo į tą masinantį žiburėlį, blankiai 
spingčiojantį saulės nurausvintame danguje. 

Jiems bežiūrint, mažoji žiežirba ėmė didėti ir šviesti, o praėjus 
kelioms minutėms, pavirto į liepsną su besiplaikstančiais skaisčiais 
atšvaitais. 

Toji permaina, matyt, vyko todėl, kad vakarės žaros pamažu blėso, 
ir vandenyną vis labiau gaubė tamsa. 

Taip galvojo bežiūrintys jūreiviai, pagaliau tvirtai įtikėję, kad ten 
dega kambuzo viryklos ugnis. 


LXXV skyrius 
Į SVYTURĮ 


Supratę, kad horizonte švytintis taškelis tikrai yra liepsnojanti ugnis, 
visi pajuto vieną ir tą patį norą — plaukti ten, kur ji šviečia. Nesvarbu, 
ar kambuze, ar kur kitur, nesvarbu, ar tai virykla, ar žibintas — svarbu 
tiktai, kad dega laive. Kitur degti ji negalėjo, nes toje vandenyno 
vietoje nebuvo nė lopinėlio žemės, o vanduo juk nedegs be niekur 
nieko. 

Niekam nė nedingtelėjo, kad ten galėtų būti ne laivas. Jūreiviai tuo 
buvo taip tikri, kad keli, vos supratę, kas tai per šviesulys, suriko kiek 
beįstengdami garsiau: 

— Ei, palaukit! 

Jų balsai, deja, nuskambėjo ne itin garsiai — nes buvo nusilpę, kaip 
ir patys šaukėjai. Tačiau tegul jie būtų buvę ir dešimt kartų stipresni, 
vis tiek niekas nebūtų išgirdęs per tokį tarpą, kiek nuo plausto iki tos 
ugnies. 

O tas tarpas buvo ne mažesnis kaip dvidešimt mylių. Tik jūreiviai, 
iškankinti troškulio ir alkio ir, sujaudrinti karštligiškų vaizdinių, kilusių 
Išvydus ugnį, to nebesuprato. Daugumai atrodė, kad ji visai čia pat! 

Vienas kitas galvojo protingiau. Užuot eikvoję jėgas ir tuščiai 
šūkavę, jie ėmė aniems įrodinėti, kad reikia pasistengti ir patiems prie 
tos ugnies nusigauti. 

Kai kurie manė, kad pastangų čia nedidelių tereikės, nes ugnis pati į 
juos artėjo. Tikrai, taip ir atrodė. Tačiau protingesnieji manė, kad tai 
vien regos iliuzija, atsiradusi tamsėjant jūrai ir dangui. 

Dar kiti tiek žodžiais, tiek pavyzdžiu ragino savo bendrus nepagailėti 
jėgų ir plaukti ten, kur tikėjo esant laivą. 

— Plaukiam ir susitiksim, — sakė jie, — jeigu laivas čia stovi, o jei 
ne — gausim pasispausti ir pasivysim. 

Kitokių įkalbinėjimų nebereikėjo, ir net patys didžiausi slunkiai 
sukruto. Naujai užgimusi viltis likti gyviem, išsigelbėti nuo mirties, 
kurią dauguma jau laikė beveik neišvengiama, juos įkvėpė ir suteikė 
stiprybės. Jau seniai jie nedirbo jokio darbo taip sutartinai ir niekada 
nesisuko po plaustą taip rangščiai, kaip dabar, kai stojo ruošti negrabų 
savo plaustą į kelią. 

Vieni šoko prie irklų, kiti ėmė tvarkyti burę. Jau kiek dienų burės 
niekas neprižiūrėjo, ir ji sudribusi karojo sau, kada nekada 
supleškendama į tą pusę, kur pūsteldavo atkilęs vėjas. Įgula vis tiek 
buvo praradusi nuovoką, kurlink plaustą kreipti, na, o jeigu ir būtų 
numaniusi, jai nebūtų pakakę ryžto jį vairuoti. Todėl per dienas ir 
plūduriavo, varinėjama vėjo ir vandens srovių. 

Dabar jūreiviai burę iškėlė ir, kiek leido sąlygos, ištempė. 


Škotus įveržė, stipriai pririšo, o stiebą gerai įtvirtino, kad nesvirtų į 
šonus. 

Kadangi Maivas“, į kurį jie ruošėsi plaukti, buvo ne visiškai 
pavėjinėje pusėje, reikėjo plaustą pagręžti kiek įstrižai vėjo krypčiai. 
Tuo tikslu du vyrus paskyrė prie vairo — plačios, kraštu pastatytos 
lentos, pritaisytos plausto gale. Su tuo paprastu vairu pasukus plaustą, 
vėjas dabar juos nešė stačiai link ugnies. 

Abiejose plausto pusėse susėdo irkluotojai. Irklavo visi, kam tik 
nereikėjo žiūrėti burės ar vairo. Irklus teturėjo keletas, kiti darbavosi 
kas su handšpugu, kas su lentgaliu ar kartimi, — žodžiu, ką sugriebę, 
kad tiktai pastūmėtų plaustą į priekį, tegul ir per menką nieką. 

Nuo to priklausė — gyvybė ar mirtis, taip bent manė patys jūreiviai. 
Laivą jie tikėjo esant netoli. Jeigu jį pasieks išsigelbės, jeigu ne — jų 
laukia pražūtis. Dar diena be maisto. — ir vienas kuris turės mirti. Dar 
diena be vandens — ir visų laukia kančios, net už pačią mirtį baisesnės. 

Darniai irkluojamas ir plačios burės nešamas negrabus plaustas 
čiuožė per vandenį gana greitai, nors jiems vis atrodė, kad labai 
pamažu. Kartais jie plaukė tylėdami, kartais per irklų pliaukšėjimą 
pasigirsdavo jų kalbos, ir dažniausiai nešvankios. 

Jie keikė savo plaustą, kad nepaslankus, kad baisiai lėtai teartėja 
prie laivo, keikė patį laivą, kad neplaukia į juos, mat, netgi tie, kurie iš 
pradžių manė laivą prie jų artėjant, besiirdami suprato klydę. Kur ten, 
po kokios valandos visiems ėmė rodytis, kad laivas nuo jų tolsta. 

Nebuvo tokios akimirkos, kad kas nežiūrėtų į švytinčią ugnį. 
Irkluotojai, sėdintys nugara į ją, vis persikreipę žvelgė pro petį, bet 
nusiminę vėl gręžėsi atgal ir irklavo toliau. 

Ne vienas ėmė reikšti savo nusivylimą. Jie tvirtino, kad ugnis darosi 
mažesnė, nes laivas visom burėm plaukiąs tolyn, tad nesą ko nė tikėtis 
jį pasivyti. 

Taip kalbėjo tie, kurie pavargo beirkluodami. 

Kiti netgi ėmė abejoti, ar ten iš tikro esama laivo ir žiburio laive. 
Ten, girdi, tik šviesi dėmelė vandenyne, kažkoks švytintis daiktas — gal 
vandens paviršiuje plūduriuojanti fosforinė žuvis arba koks moliuskas. 
Visokių tokių dalykų jūreiviai buvo matę, tad šie išvedžiojimai rodėsi 
gana įtikimi. 

Nepasitenkinimas vis augo, ir jūreiviai galop butų metę irklus — 
pamažu, vienas po kito, bet nutiko toks dalykas, kad irklus jie išmetė 
staiga ir visi iš karto — mat, toji ugnis užgeso. 

Ji užgeso keletui jūreivių bežiūrint ir ne pamažėle, kaip blėsta 
nykdama iš akių žvaigždė, bet ūmai, “tarsi ant kambuzo viryklos kas 
būtų suvertęs statinę sūraus vandens“, kaip nusakė vienas, kuris tai 
matė. 

Vos tik ugnis užgeso, visi akies mirksniu metė irklus ir vairą. Kurgi 
besiirsi? Danguje nei mėnulio, nei žvaigždžių. Tolumoje liepsnojanti 


ugnis buvo vienintelis kelrodis, todėl, Jai užgesus, jie nebežinojo 
kurlink plaukti. O vėjas taipogi pūtė čia iš vienos pusės, čia iš kitos, 
nors, antra vertus, jūreiviai žinojo, kad ir pastovus vėjas nebūtinai 
nuneštų kur reikia, ypač kai plausto tiktai tokia burė ir toks vairas. 

Jau ir anksčiau jie buvo kone patikėję, kad plaukia link žaltvykslės, ir 
norėjo liautis irklavę, todėl dabar, kai taip nutiko, iškart nutraukė tą 
nakties kelionę. 

Vėl apimti nevilties, baisiausiai keikdamiesi jie trenkė burę sau — 
tegu neša juos vėjas į tą vandenyno kraštą, kur jiems bus lemta 
sulaukti kančių galo. 


LXXVI skyrius 
JUODA NAKTIS 


Naktis buvo tamsi, kaip ispanai sako, “lyg puodas smalos“. Ir kažin 
ar ji dar kiek patamsėjo po to, kai netrukus didžiulis rūkas pakilo virš 
vandenyno ir apgaubė plaustą su visa piktadarių įgula. 

Per tokį rūką nieko neįžvelgsi, netgi tos ugnies, tegu ji butų ir 
neužgesusi. 

Kol dar ruko nebuvo, jūreiviai vis žvalgėsi, jei ne vienas žiūrėjo, tai 
kitas. Mat, širdies gilumoj vylėsi — o gal ugnis vėl ims ir pasirodys. Bet 
kai pakilo tirštas rūkas, jie vis mažiau bežiūrėjo ir galop visiškai metė 
tą beviltišką stebėjimą. 

Apie vidurnaktį rūkas pasidarė toks didelis, kad toliau kaip už kokių 
šešių pėdų nieko nebegalėjai įžiūrėti. Net ant plausto jūreiviai tematė 
tik tuos, kurie buvo visai greta, ir jie atrodė lyg pilku šydu apgaubti. 

Tamsa jiems nekliudė šnekėtis. Kadangi kartu su slaptinguoju 
žiburiu bei tariamuoju laivu dingo ir viltis išsigelbėti, visai suprantama, 
jog ir jų mintys pakrypo visai kita vaga — jos grįžo ten, iš kur buvo taip 
nelauktai atitrauktos. 

Alkis, baisus, nepakenčiamas alkis, grąžino jų mintis prie kovos, kuri 
per apgaulingo žiburio sušvitimą baigėsi ne taip, kaip norėta, ir dabar 
jie galvojo, kaip viskas būtų susidėję, jeigu jie nebūtų pasidavę iliuzijai. 

Jūreiviai ne tik galvojo apie tai, bet ir šnekėjo, ir tą iškilmingą 
vidurnakčio valandą pro niūrų rūką, juoda skraiste apsiautusį 
vandenyną, galėjai išgirsti juos iš naujo svarstant baisųjį klausimą — 
"Kas mirs sekantis?" 

Dabar nutarti buvo nebe taip sunku. Dauguma vyrų jau žinojo, kaip 
bus daroma. Burtų dabar nebetrauks. Jau nebereikia. Dabar viską 
tesprendžia tarpusavy tie du, kurių likimas dar neaiškus. 

Ginčų dėl to nekilo jokių. 

Išbadėję jūreiviai visi kaip vienas sutarė, kad maistui turi atitekti 
arba Legro, arba O'Gormanas — žodžiu, taip netikėtai nutraukta kova 
turės būti tęsiama toliau. 

Nuspręsta visai teisingai, tik airiui padaryta skriauda. Juk jisai jau 
buvo kone pasiekęs pergalę, kai jam sukliudė. Dar akimirksnis, ir 
priešininkas būtų negyvas kritęs prie jo kojų. 

Trečiųjų teismas šią aplinkybę būtų užskaitęs ir tuo, ko gero, būtų 
išvadavęs airį nuo tolimesnės rizikos, bet čia teisėjavo vergų laivo 
įgula, kurios daugumas linko į prancūzo pusę, todėl nuosprendis buvo 
kitoks ir didžiuma teisėjų paskelbė: Legro ir airio kova turi būti pradėta 
iš naujo ir baigta, tik vienam kritus negyvam. 


Bet kautis tuoj pat priešininkai negalėjo — kliudė naktis ir tamsa. 
Užtat su pirmaisiais šviesos spinduliais jie turės stoti į šiurpiąją 
dvikovą. 

Šitaip nusprendusi buvusios “Pandoros" įgula sugulė miego, bet 
miegojo ne taip ramiai, kaip vergų laivo bake, nes troškulys, alkis ir 
sunkios mintys apie liūdną ateitį, o taipogi kietas guolis yra menki 
pakeleiviai į Sapnų karalystę. Tačiau jie buvo iš sekę tiek dvasia, tiek 
kūnu. 

Kai kurie miegojo. Tie galėtų miegoti ir palei pragaro vartus, nors 
Cerberis plyšotų prie pat ausies. 

Kiti negalėjo užmigti arba nenorėjo. Kiaurą naktį čia vienas, čia 
kitas, o kartais net du iš sykio blūdinėjo po plaustą ar ropojo lentomis, 
tur būt, nė patys nesižinodami, ką daro. 

Ir buvo keista, kaip tie žmonės — pusiau lunatikai dvejopa 
prasme — neįkrinta į vandenį. Bet ne. Nors jų judesiai labai negrabūs, 
jie vis tiek laikėsi ant plausto. Nusiverstum per kraštą į vandenį, tuoj 
pakliūtum tiesiai į nasrus rykliui, kuris tavęs laukia, pasiruošęs 
sutriuškinti šešiomis eilėmis aštrių dantų. Tur būt, instinktas ar 
pavojaus nuojauta ir padėjo tiems nakties klajūnams išlaikyti 
pusiausvyrą. 


LXXVII skyrius 
SUOKALBIS 


Tegul dauguma vyrų ir sumigo — kas kietu miegu, kas jautriu, — 
bet visiškos tylos nebuvo. Kartais, tiesa, kitokių garsų nesigirdėjo, tik 
vėjas šnabždėjo, šiurendamas ištemptą burę, ar tyliai plakėsi vanduo į 
sunkias plausto lentas. 

Taipogi buvo girdėti, kaip šnopuoja miegodami jūreiviai, kas 
suknarks, kas sumurmės, nejučiom prabils, susapnavęs baisų sapną. 

Tarpais pasigirsdavo ir kitokių garsų, kada susidurdavo du ar 
daugiau būdraujančių vyrų ir sušnekdavo arba kuris vienas mieguistas 
užkliūdavo už išsitiesusio draugo ir, pažadinęs jį iš malonios 
užmaršties, grąžindavo į skaudžią tikrovę. Tada kildavo piktas barnis ir 
pasipildavo grasinimai ir keiksmai, o po kelių minučių abu — ir 
pažadintasis, ir pažadintojas vis dar murmėdami — nutildavo. 

Tą valandą, kai naktis buvo tamsiausia ir rūkas didžiausias, prie pat 
stiebo papėdės buvo galima pamatyti — tiesa, iš labai arti — sėdint du 
vyrus. Teisybę sakant, juodu ne sėdėjo, o klūpojo, pasilenkę į prieki ir 
rankomis atsirėmę į plaustą. 

Tokia poza, aišku, netinkama poilsiui, ir kiekvienas, kas tik būtų 
galėjęs juos iš arti pamatyti arba jų kuždesį nugirsti, būtų supratęs, 
kad miegas jiems ne galvoj. 

Tačiau tokioje tamsybėje niekas jų nematė, ir nors keletas jūreivių 
gulėjo vos už kelių pėdų nuo stiebo, jie arba miegojo, arba buvo per 
toli ir negirdėjo, ką šnabždėjosi tie du vyrai, susiklaupę į gretą, o 
šnabždėjosi juodu labai tyliai, prikišdami lūpas kits kitam prie ausies, 
bet iš jų žvilgsnių buvo numanu, ką jie kalba, teisingiau sakant, apie ką 
kalba. 

Tasai, apie kurį kalbėjosi, gulėjo išsitiesęs ant plausto, ne per 
toliausiai nuo stiebo ir, matyt, miegojo. Taip, tikrai miegojo, nes 
kartkarčiais trankiai suknarkdavo pro plačiai išplėstas šnerves. 

Sis garsiai knarkiantis vyras — airis O'Gormanas, atidėtosios 
dvikovos dalyvis, rytą su aušra vėl stosiantis toliau tos dvikovos tęsti. 
Tegul per savo gyvenimą jis buvo pridaręs ir visokių blogybių (o pridarė 
nemažai, ir mes jį pavadinom tik kiek geresniu už visą piktadarių 
įgulą), tačiau bailys jis tikrai nebuvo. Jeigu Žmogus gali miegoti, 
žinodamas, koks jo laukia rytas, jis išties yra drąsus ir mirtis jam — 
niekai! 

Abudu jūreiviai prie stiebo nenuleido nuo jo akių, nors tematė jį 
labai neaiškiai. Per pilkšvą rūką jie teįžiūrėjo lik tamsų Žmogaus 
pavidalą išsitiesusį ant lentų, bet ir to paties matėsi vien kojos ir 
apatinė liemens dalis. Net ir dienos šviesoje iš čia jie nebūtų matę airio 
galvos ir pečių, nes užstojo tuščia romo statinė, apie kurią anksčiau 


kalbėjome ji stovėjo kaip tik toje vietoje, kur O'Gormanas buvo 
pasidėjęs galvą. 

Airis labiau už visus mėgavosi romu iš tos statinės, kol joje dar buvo 
bent lašas. O dabar, kai romas išgertas, tur būt, kvapas patraukė jį, 
kada dairėsi vietos poilsiui. 

Gal taip, gal ne, bet šioji vieta, kur jis dabar miegojo, buvo 
paskutinė poilsio vieta jo gyvenime. Ziaurus likimas taip lėmė, kad jis 
niekada iš miego nebepabustų! 

Tokią lemtį jam rengė tuodu jūreiviai, žiūrintys į jį nuo stiebo 
papėdės. 

— Jis kietai įmigęs, — sušnabždėjo vienas. — Girdi, kaip knarkia? Po 
velnių! Tikras šernas. 

— Taigi, miega kaip užmuštas, — pritarė kitas. 

— Labai gerai! — sušnabždėjo pirmasis, reikšmingai trūktelėjęs 
pečiais. — Jei smagiai susiimsim, jis daugiau niekada nebepabus. Kaip 
sakai, drauguži? 

Aš sutinku su viskuo, — atsakė šis. — Ką reikia daryti? 

Svarbiausia, kad nebūtų triukšmo. Smūgis — ir baigta, o tik reikia 
gerai pataikyti. Suvarei peilį į širdį, ir jis nė nekrustels. Nė nepajus, 
kaip atsidurs anam pasauly. Peste! Mane net pavydas ima, kad taip 
lengvai jam užsibaigs. 

— Tu manai, kad sudorosim jį tylom? 

— Čia gryni niekai — kaip nuo plausto nušokti į vandeni. 

Vienas užimsim burną, kad nė necypteltų, o kitas...supranti? 

Net šnabždomis jis neišdrįso pasakyti, kokį kraupų darbą gaus 
padaryti antrasis. 

— Na, tarkim, kad mums pasiseks, — ėmė prieštarauti 
suokalbininkas, — bet kas bus rytą? Jie supras, kieno čia darbas. Visi 
įtars mus, o tave tai garantuotai po viso to, kas buvo. Tu apie tai 
nepagalvojai? 

Nepagalvojau? Ką tu, mon ami! — Tai ką tu sau manai? 

— Pirmiausia, ne tas jiems bus galvoj, kai turės ką valgyti. Antra, 
jeigu jie šoks muštis — mūsų pusėje daugiau Žmonių. O kaip riaušės 
baigsis, man nerūpi. Koks skirtumas — ar žūsim visi kartu, ar po vieną? 

— Teisybė. 

— Bet mums nėra ko bijotis dėl kitų. Aš žinau, ką reikia daryti. Kad 
įtarimas nekristų ant mūsų, jis gali nusižudyti pats. 

— Kaip tai? 

— Na, camarade, nieko tu ir nesusigaudai. Nejau nuo rūko tau galva 
išgvėšo? Ar nežinai, kad airis turi peilį ir labai aštrų? Aš tai žinau. Tai 
va, tą peilį galima pavogti. O jeigu taip — jį galima rasti stirksantį 
žaizdoje, mirtinoje žaizdoje. Na, ar dabar supranti? 

— Taip taip! Suprantu! 


— Pirmiausia reikia tą peilį nudžiauti. Eik tu. Aš pats nedrįstu, nes 
jeigu jis pabus ir pamatys mane šalimais, tikrai atspės, ko man reikia. 
O tu eisi sau pro šali ir praeisi. Pabandyti gali — už tai per galvą 
negausi. 

— Ką gi, mėginsiu, gal pasiseks — atsakė antrasis. — Gal dabar tuoj 
ir eiti? 

— Juo greičiau, juo geriau. Kad tik peilis būtų mūsų rankose, tada 
jau Žžinosim ką daryti. Na, tai pabandyk. 

Pasakęs tuos žodžius, vyras liko savo vietoje. O antrasis atsistojo, 
žingtelėjo nuo ano į šalį ir nuėjo tolyn nuo stiebo tarsi be jokio tikslo. 
Tačiau vis dėlto jis atsidūrė prie tuščios romo statinės, kur airis 
išsitiesęs miegojo ir negirdėjo jo ateinant. 


LXXVIII skyrius 
PIKTADARYSTE NAKTIES TAMSOJE 


Turbūt, nereikia nė sakyti, kas tie du vyrai, kuždomis rezgę 
sąmokslą. Vienas — tai, aišku, prancūzas Legro, o kitas jo bendras, 
kuris buvo prisidėjęs prie suktybės, traukiant burtus. 

Velniška jų užmačia mums žinoma jau iš jų kalbos — jie nori 
nužudyti mieganti O'Gormaną! 

Prancūzas ryžosi padaryti šį siaubingą nusikaltimą dėl dviejų 
priežasčių, nors ir kiekvienos atskirai būtų užtekę pastūmėti toki žmogų 
į nusikaltimą: Jis jau seniai jautė neapykantą airiui, o tą dieną ji 
pasidarė dar didesnė, tiesiog pražūtinga. Toks piktavalis jau vien už tai 
galėjo aną nužudyti. Bet antroji priežastis dar svarbesnė ir dėl jos buvo 
visai išmintinga ryžtis tokiam žingsniui. Kaip jau sakėme, atidėtąją 
kovą buvo nuspręsta pratęsti su aušra. Legro žinojo, kad sekantis šios 
mirtinos dramos veiksmas bus paskutinis, ir, prisimindamas, koks buvo 
pirmasis, labai jo bijojo. Dar uždangai nenusileidus po pirmojo 
veiksmo, jis aiškiai suprato, kad galėjo padėti galvą, todėl dabar, 
jausdamasis už savo priešininką silpnesnis, bijojo net pagalvoti apie 
susitikimą. 

Norėdamas jo išvengti, jis buvo pasiryžęs padaryti didžiausią 
niekšybę ar nusikaltimą, netgi įvykdyti žmogžudystę! 

Jis žinojo — reikia tik sėkmingai sudoroti savo priešą, o jei niekas iš 
jūreivių to nematys, tik spėtinai norės apkaltinti, — tokių teisėjų jam 
nebaisu. Svarbu tiktai viską padaryti tylomis ir patamsy. Na, o kaip 
tatai pavyks, greitai turėjo būti aišku. 

Nudurti nelaimingąjį jūreivį jo paties peiliu, kad atrodytų savižudybė, 
kitomis sąlygomis jis nieko neapgautų — klasta būtų pernelyg 
akivaizdi. Bet Legro žinojo, kad čia nusikaltimo niekas itin kruopščiai 
netirs, 0 kvota irgi bus be jokių taisyklių. 

Šiaip ar taip, čia jam mažesnė rizika, negu iš naujo stoti į kovą, 
kurioje, tikriausiai, turėtų atsisveikinti su gyvybe. 

Taigi jokių abejonių nebebuvo. Jis tvirtai nusprendė padaryti ši 
nusikaltimą, ir jo sėbro pastangos pavogti peilį buvo pirmasis žingsnis. 
Vagystė pasisekė kuo puikiausiai. Tasai niekšas, nuėjęs prie romo 

statinės, tyliai atsisėdo šalia; kiek pasėdėjęs vėl atsistojo ir 
nužingsniavo atgal link stiebo. Nors naktis ir labai tamsi, Legro pamatė 
sėbro rankoj kažką blizgant ir suprato, kad ten tasai ginklas, kurį įsigyti 
jam taip magėjo. 

Taip ir buvo. Miegančiojo ginklas buvo pasalomis pavogtas. 

Akimirksnį abu vyrai susiglaudė, ir tada peilis nežymiai perėjo iš 
pagalbininko į tikrojo žudiko rankas. 


Po to juodu abu lyg niekur nieko sustojo prie stiebo, paprasčiausiai 
šnekučiuodamiesi. Ir vis dėlto tarsi netyčia jie po truputį judėjo iš 
vietos, bet taip nežymiai, kad netgi prie geros šviesos vargu ar 
pastebėtum, Pasislenka, sustoja, pasislenka, sustoja — ir va 
suokalbininkai jau prie tuščiosios statinės. Tada vienas atsisėda, o kitas 
apeina aplink statinę ir tuoj pat paseka ano pavyzdžiu — atsisėda iš 
kitos pusės. 

Abiejų vyrų elgesys kuo nekalčiausias ir nekristų į akis jų bendrams, 
net jeigu tie nemiegotų. Netgi tada per tokią tamsą jie neįžiūrėtų 
tuodviejų judesių ir nenuspėtų jų kėslų. 

Nė viena pora akių nematė žudikų, kaip jie susėdo prie miegančios 
savo aukos, niekas nepastebėjo, kaip juodu atkišę rankas pasilenkė 
prie jos, ir vienas užspaudė jai burną su antklode tarsi norėdamas 
uždusinti, o kitas smogė į krūtinę blyksinčiu peiliu ir pervėrė širdį. 

Abudu veiksmai buvo atlikti akies mirksniu. Tamsoj niekas to 
nematė, tik tuodu, kurie tai darė. Niekas negirdėjo ir užslopinto 
gurguliavimo, na, o jeigu išgirdo, tai pamanė, kad kas murma, 
sapnuodamas baisų sapną. 

Zudikai, patys išsigandę savo darbo, drebėdami nusigavo atgal prie 
stiebo. 

Airis nejudėdamas gulėjo ant nugaros ten, kur juodu jį paliko, ir 
jeigu kas būtų pasižiūrėjęs, būtų pamanęs jį miegant. 

Deja, tas miegas buvo amžinas! 


LXXIX skyrius 
UGNIS UZGĘSTA 


Mes palikome “Katamarano" įgulą labai įdarbusią — berūkančią 
ryklieną ant kašaloto nugaros. 

Norėdami pasidėti pakankamai maisto — tiek, kad, taupiai 
valgydami, užtektų kelionei į kitą Atlanto kraštą, jeigu to prireiks, jie 
plušo visą dieną ir dar kelias valandas naktį. Kad ugnis gerai degtų, jie 
vis pylė spermaceto į katilą, kurį buvo pasidarę, teisingiau sakant, 
išsiskaptavę jūrų milžino nugaroje. O šio kuro jie turėjo tiek daug, kad 
galėjo nors kiaurus metus kepti ryklienos rėžius. Bet jie patyrė, kad 
spermacetas be dagčio nedega, o supašioti dagčiams visas virves buvo 
gaila, todėl jie turėjo dagčius pataupyti. Jei ne toji priežastis, jie būtų 
galėję palikti ugnį besikūrenančią iki pat ryto arba kol pati būtų 
užgesus, dagčiui pasibaigus. 

Kadangi prigamintos ryklienos jiems atrodė mažoka, jie nusprendė 
rytą dar išsikepti, bet, kad veltui dagtis nesieikvotų, prieš eidami gulti, 
jį "užpūtė". 

Tai padarė gana originaliu būdu — užpylė šviežiu spermacetu. Ugnis 
plykstelėjo paskutini kartą ir užgeso, palikusi juos akloje tamsoje. 

Tačiau jiems nebuvo sunku susirasti kelią į plaustą, kur norėjo 
praleisti naktį. Pastarosiomis dienomis jie tiek sykių ėjo iš 
“Katamarano" ant kašaloto ir atgal, kad butų galėję net užrištomis 
akimis ir užlipti, ir nulipti. 

Ir šį, paskutinį kartą leisdamiesi nakčiai į plaustą, jie ir jautėsi lyg 
akys jiems būtų užrištos — tokia juoda buvo tamsa, apgaubusi negyvąjį 
banginį. 

Perėję apgraibom per slidžią “Leviatano" kuprą, jie nusileido žemyn 
virve, pririšta prie didžiulio krūtinės peleko; tada pavakarieniavo — 
suvalgė po gabalą karštos mėsos, kurios turėjo atsinešę, užsigėrė 
atskiestu kanariu — ir sugulė miego. 

Jausdamiesi kiek ramesni dėl ateities, negu anksčiau, jie greitai 
sumigo, ir aplinkui tamsuojantį banginį ir “Katamarane" įsiviešpatavo 
tyla. 

Tuo pat metu už kokių dešimt mylių nebuvo taip tylu, turbūt, 
nereikia nė sakyti, kad ugnis, kurią pamatė piktadariai nuo didžiojo 
plausto ir klaidingai palaikė laivo virykla, buvo spermacetu kūrenama 
ugnis ant banginio nugaros. 

Liepsnai užgesus, visi suklego, o pats didžiausias triukšmas kilo 
tada, kai “Katamarano" įgula valgė sau keptą ryklieną ir gurkšnojo 
kanarį. Anie ten klegėjo dar ilgai po to, kai katamaraniečiai sumigo 
saldžiu miegu, užmiršę supančius pavojus. 

Visi keturi katamaraniečiai kietai išmiegojo iki pat ryto. 


Nors ir keista, prisišvartavę prie milžiniško banginio, jie jautėsi kur 
kas saugiau, negu, sakysim, vieni patys su menkučiu plausteliu vidury 
vandenyno. Teisybė, tasai saugumas grynai įsivaizduojamas, bet jiems 
vis tiek širdžiai lengviau, o dėl to ir miegas labiau ėmė. 

Kai jie pabudo, jau buvo išaušę, arba bent turėjo būti išaušę, tačiau 
dėl didžiulio rūko, tokio tiršto ir tamsaus, iš “Katamarano" negalėjai 
matyti banginio, nors juos skyrė tik kelios pėdos. 

Pirmasis sujudėjo Benas. Snieguolis tai nebuvo ankstus ir, jeigu 
neturėdavo kokių pareigų arba užsimanydavo jų nepaisyti, galėdavo 
pragulėti iki pietų. Tačiau Benas žinojo, kad jų laukia darbas ir gaišti 
nėra kada. Tasai “Katamarano" kapitonas jau nebesitikėjo sugrįšiant 
banginių medžiotojų, todėl juo greičiau susiruoš atsišvartuoti nuo 
banginio ir vėl tęsti kelionę į vakarus, juo daugiau vilties kada nors 
pasiekti žemę. 

Benas be jokių ceremonijų ėmė purtyti Snieguolį, o kol jį prižadino, 
pabudo ir Viljamas su Lale, — taigi visa įgula sukilo ir pasirengė darbui. 

Po greitų, jūreiviškai patiektų pusryčių Benas su Snieguoliu ir 
Viljamu vėl užsilipo ant kašaloto dirbti vakarykščio darbo, o mergaitė, 
kaip paprastai, pasiliko saugoti “Katamarano" 

Buvusis kokas, pirmasis užsilipęs ant banginio viršaus, ne iš karto 
rado savo virtuvę; tik gerokai apgrabaliojęs lipnią banginio odą, 
pagaliau užčiuopė duburio kraštą. 

Kiti du priėjo prie jo, kada jis statė naują dagtį. Tučtuojau 
užsiplieskė skaisti liepsna ir ėmė čirškėti suverti ryklienos gabalai. 

Dabar nieko daugiau nebereikėjo daryti — beliko laukti, kol mėsa 
bus gatava. Nereikėjo jos net laistyti, pakako retkarčiais apversti 
gabalus arba pastumdyti ant iešmo, kad kiekvienas pakankamai gautų 
ugnies. 

Prie tokių menkų kulinarinių darbų kokui nereikėjo ištisai triūsti. 
Todėl pamatęs, kad ugnis puikiai dega, Snieguolis, visada mėgstantis 
pasėdėti, atsitūpė šalia. Jo draugai pasiliko bestovį. 

Nepraėjo nė penkios minutės, kai negras staiga pašoko į viršų, tarsi 
kas jam būtų įspyręs. Kartu iš jo lūpų išsiveržė šauksmas: 

— O Dieve! 

— Kas nutiko, Snieguoli? — paklausė Breisas. 

— S-š! Argi jūs nieko negirdėjo!? 

— Ne, — atsakė jūreivis; Viljamas irgi jam pritarė. — O aš...aš kažin 
ką girdėjau. 

— Ką? 

— Pats nežinau. 

— Tikriausiai, suspragsėjo rykliena, o gal sukliko padangėje koks 
jūros paukštis. 

— Ne, ne. Tylos! Masa Breisai, aš girdėjau visai ką kitą, man rodos, 
kad tai Žmogaus balsas. Patylėkit. Gal vėl išgirsim. 

Nors ir nelabai linkę tikėti, jo draugai pakluso. Jie būtų visai 
Snieguolio nepaisę, jeigu nebūtų žinoję, kokia nuostabia klausa jis 
apdovanotas. Apie tą jo savybę buvo galima spręsti iš didžiulių, puikiai 
išsivysčiusių ausų, tačiau katamaraniečiai ir be to žinojo, nes jau ne 
kartą buvo gavo įsitikinti. Todėl ir dabar, dusyk Snieguolio paraginti, jie 
nutilo ir ėmė klausytis. 

Ir tuo metu, gerokai nustebindamas Beną Breisą su Viljamu, taip pat 
ir Snieguolį, iš apačios pasigirdo plonas balsiukas, kurį jie lengvai 
pažino esant mažosios Lalės. 

Oi, Snieguoli, — sušuko mergaitė savo globėjui, — aš girdžiu kalbant 
žmones. Kažkur vandenyne. Ar tu negirdi? 

— S-š-š, vaikeli, — pasilenkęs žemyn, kimiai sušnabždėjo negras 
savo globotinei. — S-š-š, mažyte. Nekalbėk, kas nereikia. Patylėk, būk 
gera Mergaitė. 


Sudrausta tokios tirados įspėjimų, mergytė nebetarė daugiau nė 
žodžio, o Snieguolis, ženklu paliepęs draugams tylėti, vėl susikaupęs 
ėmė klausytis. 

Gavę dar vieną Įrodymą, kad Snieguolis girdėjo ne ryklieną čirškant, 
Benas Breisas ir Viljamas, nieko nebesakydami pasekė jo pavyzdžiu ir, 
pastatę ausis, pradėjo atidžiai klausytis. 

Neilgai tereikėjo laukti ir jie įsitikino, kad Snieguolis tikrai girdėjo ne 
tik kepsnį spragant, bet ir ką kitą. Jie ir patys tai išgirdo. Tų garsų 
niekaip nebūtum galėjęs sumaišyti su jūros ošimu. Tai buvo Žmonių 
balsai! 

Jie buvo dar gana toli, bet vis dėlto arčiau, negu galėjo atrodyti. 
Nereikia pamiršti, kad vandenyną gaubė didžiulis rūkas, o per rūką, 
kaip visiems Žinoma, garsas suduslėja; taigi, turint tai omenyje, galima 
spėti, jog balsai buvo ne itin toli. 

Pagaliau nesvarbu, koks tasai nuotolis, svarbu tik, kad jis visą laiką 
mažėjo. Katamaraniečiai tai suprato, pasiklausę vos keletą minučių. 
Tieji, kurie leido tuos garsus, tai yra, kurie tarė žodžius, artėjo tiesiai į 
banginio pusę. 

O kokiu būdu jie artėjo? Pėsti juk neis per vandenį. — tai gal jie 
atplaukia laivu? 

Toks klausimas ir kilo visiems trims, bestovint ant banginio. Jeigu jie 
būtų galėję atsakyti teigiamai, tai būtų kaip mat ėmę džiugiai valiuoti ir 
per niūrų rūką šaukti laivą, tikėdamiesi išgirsti atsiliepiant. 

Tai kodėl jie tylėjo ir nešaukė? Kodėl “Katamarano" įgula stovėjo, 
klausydamasi tų balsų, ir nedavė jokio ženklo, o jų akyse būtum 
galėjęs įžvelgti greičiau baimę, negu džiaugsmą? 

Keturi žodžiai, ištarti Beno Breiso, paaiškina, ko tylėjo jis ir jo 
draugai ir kodėl jų veiduose buvo matyti nusiminimas. Va tie žodžiai: 

— Prakeikimas! Tenai didysis plaustas! 

— Prakeikimas! Tenai didysis plaustas! 

Tokius tat žodžius teištarė jūreivio lūpos, ir jie buvo pilni nerimo ir 
išgąsčio. 

Kodėl gi? Kodėl šis plaustas, “Katamarano" įgulos vadinamas 
“didžiuoju“, kėlė jai tokią baimę? 

Dėl Beno Breiso ir Viljamo mes jau esam atsakę į šį klausimą. 
Pakanka prisiminti, kaip jie nusigando, nakties tamsoje, panašiai kaip 
dabar, išgirdę Snieguolio ir Lalės balsus ir su kokia baime ir atsargumu 
artinosi prie negro, apsistačiusio statinėmis. Galima priminti, nors jau ir 
sakyta, dėl ko jie buvo tokie būgštūs: Viljamą ėmė siaubas, pagalvojus, 
kad jį gali suvalgyti toji žmogėdrų įgula, o gerasis jo globėjas bijojo, 
kad netaptų jų keršto auka. 

Dėl tos pačios priežasties jie nerimavo ir dabar, ir jų baimė, artėjant 
anam plaustui, buvo tokia pat didelė, kaip tada. 

Snieguolis būtų galėjęs taip labai nebijoti “Pandoros" jūreivių, bet ir 
tas prisiminė vieną dalyką. Prieš pat laivo sprogimą gavęs pylos nuo 
kapitono ir jo padėjėjo, Snieguolis suprato, kad jis laikomas gaisro 
kaltininku. Taip ir buvo, ir Snieguolis nujautė, kad visa įgula irgi 
netruko tai sužinoti. Bet nuo to laiko jis nebuvo jų sutikęs, — na, ir į 
sveikatą, nes jie būtų be gailesčio išlieję ant jo visą savo tūžmą. 
Snieguolis turėjo pakankamai proto ir tai suprato, todėl jo nenoras 
susitikti su žuvusio laivo jūreiviais buvo toks pat didelis, kaip ir Beno 
Breiso su berniuku. 

Na, o mažajai Lalei nereikėjo itin bijoti, tik jai pasidarė neramu, 
bežiūrint į nusigandusius savo draugus. 

— Didysis plaustas, — nė pats nepajutęs, Snieguolis pakartojo 
paskutiniuosius jūreivio žodžius. — Nejau tikrai, masa Breisai? 

— Tesubyra man španhautas, jeigu aš žinočiau, ką manyti, 
Snieguoli. O jeigu tai... 

— Jeigu tai jis, kas bus tada? — paklausė negras, kai jūreivis 
užsikirto. 

— Na, tada mums bus visai ne kas. Nepanašu, kad jie būtų įsitiekę 
maisto, mums atsiskyrus. Sunku ir suprasti, kaip jie manėsi, jeigu ten 
tikrai jie. Gal jie pasigavo ryklių, kaip ir mes, o gal maitinasi... 

Jūreivis žvilgterėjo į Viljamą ir staiga nutilo, tarsi nenorėdamas, kad 
šis išgirstų, ką ketina sakyti. 

Tačiau Snieguolis jį suprato ir reikšmingai pakinkavo galvą. 

— Vandens, — kalbėjo jūreivis toliau, — jie dar turėjo, bet ne tiek, 
kad būtų užtekę iki šiolei. Turėjo jie ir romo ištisą vandenyną, — bet 
nuo jo tiktai dar blogiau. Teisybė, šiek tiek vandens jie galėjo prisilydyti 


į marškinius ir brezentus, kaip mes padarėm, tačiau ne tokie ten 
žmonės, kad rinktų vandeni, kai šalimais stovi statinė su romu. Na, 
jeigu valgio jie dar ir prasimanydavo, supranti kaip, Snieguoli, tai 
vandens neturi nė lašo ir miršta iš troškulio. O jeigu taip... 

— Jeigu taip, jie atims visą mūsų vandenį. Ir tada mums galas. 

— Taigi, — toliau kalbėjo jūreivis. — Tačiau jie nesiliaus pagrobę 
brangųjį vandenį. Jie atims iš mūsų viską, o galiausiai ir mus pačius 
nužudys. Bet gal tenai ne jie. 

— Ką jūs sakot, masa Breisai? Argi ten būtų gigas su kapitonu ir jo 
draugais? Kaip manot? 

— Gali būti, — atsakė jūreivis. — Aš apie juos nė nepagalvojau. Gali 
būti ir jie. Tada nebūtų taip baisu, kaip anų. Aš manau, jie kiek geriau 
laikosi, na, o jeigu ir jiems labai riesta, tai jų bent mažiau. Penki ar 
šeši. Aš susidoročiau su kokiais trim, o judu su Viljamu kibtumėt į 
likusius. O, kad ten būtų jie! Bet nepanašu, — juk jų valtis gera, yra 
kompasas, ir jeigu tik jie vyriškai ėmėsi už irklų, tai jau seniai turi būti 
toli nuo čia. Tavo ausys geriausios, Snieguoli — pasiklausyk. Juk 
“Pandoroje" tau visų balsai pažįstami. Pasiklausyk, gal suprasi, ar jie 
ten. 

Visą tą laiką, kol juodu pusbalsiu, teisingiau sakant, pašnibždomis 
kalbėjosi, paslaptingųjų balsų nebuvo girdėti. Iš pradžių, kai jie 
pasigirdo, atrodė, kad šnekučiuojasi du trys vyrai, tačiau, kaip jau 
sakyta, nieko negalėjai suprasti — gal dėl tolumo, o gal šnekėjosi labai 
tykiai. 

Dabar katamaraniečiai klausėsi, galgi išgirs kokį žodį, pasakytą 
garsiau, bet tuo pat metu taip nenorėjo jo išgirsti. Jie mielai būtų sutikę 
niekada tų balsų nebegirdėti. 

Kurį laiką atrodė, kad jų noras išsipildys. Kokias penkias minutes jų 
ausys nesugavo nei Žmogaus balso, nei jokio kito garso. 

Iš pradžių jie buvo patenkinti tąja tyla. Bet ūmai Benui Breisui 
dingtelėjo nauja mintis, ir jo norai ir svajos pakrypo į kitą pusę. 

Gal jie buvo išgirdę visiškai kitų žmonių balsus? Kodėl ten būtinai 
turėtų būti padegėlių įgula — piktadariai su didžiuoju plaustu arba 
kapitono gauja su gigu? O gal ten šnekėjosi savo laive banginių 
medžiotojai? 

Šis buvusis žeberklininkas anksčiau apie tai nepagalvojo, o dabar, 
kai toji mintis toptelėjo, jis visai pametė galvą ir vos susilaikė 
nesušukęs:.. Ei! Ar ten laivas?" 

Bet tučtuojau jis prisiminė kitą dalyką ir pasielgė apdairiau. Juk jeigu 
tie žmonės, kurių balsus girdėjo, yra ne banginių medžiotojai, vadinasi, 
tai vergų laivo jūreiviai, o sušukęs garantuotai užtrauksi pražūtį ir sau, 
ir draugams. 


Savo mintis jis patyliukais pasakė Snieguoliui, ir šis taip pat 
susijaudino ir taip pat norėjo sušukti: “Ei! Ar ten laivas?“, bet, panašiai 
kaip ir Benas, suprato, kad pavojinga. 

Įvairūs jausmai dabar kovojo abiejų širdyse. Skaudu darėsi, 
pagalvojus, jog visiškai netoli, kad pašaukus išgirstum, gal būt, plaukia 
laivas, kuris galėtų juos išgelbėti iš visų supančių pavojų, bet jis, ko 
gero, tyliai sau praplauks, apgaubtas tiršto rūko, o po kokios valandos 
bus toli ir niekada jo nebeprisišauksi! 

Vienas žodis, vienas šūktelėjimas galėtų juos išgelbėti, bet jie 
nedrįso prasižioti, nes tas šauksmas galėjo juos išduoti ir pražudyti. 

Juos ėmė didelė pagunda sušukti — kas bus, tas. Keletą sekundžių 
jie svarstė — tylėti ar šaukti: “Ei! Ar ten laivas?" tačiau atsargumas 
juos sulaikė, ir pagaliau išmintingumas laimėjo. 

Taip jų pasielgta ne atsitiktinai. Tylėti nusprendė Benas, buvęs 
banginių medžiotojas, viską apgalvojęs ir pasirėmęs savo patirtimi. 

Jeigu tai banginių medžiotojai, svarstė jis, jie bus grįžę, ieškodami 
kašaloto. Jie žino, kad jis negyvas — tai rodo ir plūdurai bei vėliava. O 
grįžti dėl tokio milžino tikrai verta. Tai suprasdamas, Benas vylėsi jų 
sulauksiąs, todėl ir neskubėjo nuplaukti nuo banginio. Toksai banginis, 
iš kurio gali gauti apie šimtą statinių spermaceto — yra laimikis, kokį 
ne kasdien užtiksi vandenyne, ir Benas žinojo, kad šitokio lobio niekas 
taip lengvai neatsižadės, o ieškos, kol tiktai suras. 

Todėl visai galimas dalykas, kad balsai, kuriuos girdėjo, yra banginių 
medžiotojų, o jeigu taip — gali būti, kad laivas, kurio tikslas ieškoti 
banginio, niekur neplaukia per tokį rūką, o gulė į dreifą ir laukia, kol 
prasišvies. 

Tokiu būdu galima tikėtis, kad, rūkui nukritus, katamaraniečiai vis 
tiek pamatys lauktąjį laivą, taigi dabar geriau patylėti. 

Buvo dar labai ankstus metas, ir saulė dar slėpėsi už horizonto. 
Kada ji pakils ir galingais spinduliais išsklaidys rūkus, tada, o gal dar 
kiek anksčiau, jie tikrai sužinos, kieno balsus girdėjo — Žmonių ar tų 
pabaisų. 

Nereikėjo laukti, kol rūkas išsisklaidys. Dar gerokai prieš saulei 
nukeliant šydą nuo vandenyno, “Katamarano" įgula pažino, kas jų 
kaimynai. Tai buvo ne draugai, o priešai, kurių jie taip bijojo. 

Pažino jie greit ir gana lengvai — va kokiu būdu. 

Visi trys — Snieguolis, jūreivis ir Viljamas — tebebuvo ant banginio 
ir atidžiai klausėsi; jūreivis su Viljamu stovėjo, o negras pasilenkė ir 
priglaudė didžiulę ausį banginiui prie odos, matyt, galvodamas, kad 
taip geriau girdėti. Tačiau tokios įstangos klausantis nereikėjo, nes kai 
pagaliau vėl pasigirdo balsas, jis buvo toks šaižus ir trankus, kad net 
kurčias būtų išgirdęs. 

— Sacre! — suriko kažkas, matyt, labai nustebęs. — Pažiūrėkit, 
vyrai! Tarp mūsų — negyvėlis! 

Jeigu tuos žodžius būtų ištarusi pati rūkų dvasia, visas trejetas ant 
kašaloto viršaus nebūtų labiau nusigandęs, kaip dabar. Kalbėti tokiu 
akcentu ir pasakyti tokį keiksmažodį galėjo bet koks prancūzas, tačiau 
dėl balso nekilo jokių abejonių. Per daug dažnai jis buvo jiems rėžęs 
ausį savo šiurkštumu. 

— Ten masa Legro, — sumurmėjo negras. — Niekas kitas, tik jis. 

Snieguolio draugai nieko neatsakė. Viskas ir taip aišku. 

Pro rūką pasigirdo kiti balsai. 

— Negyvas! — suriko vienas. — Teisybė. Kas jis toks? 

— Tai airis, — šūktelėjo kitas. — Ziūrėkit! Jis nudurtas. 

Tarp šonkaulių kyšo peilis. Jį kažkas nužudė! 

— Čia jo paties peilis, — kažkas pasakė. — Aš žinau, nes pirmiau jis 
buvo mano. Pasižiūrėję rasit jo vardą ant kriaunų. Jį išraižė tą pačią 
dieną, kai iš manęs nusipirko. 

Valandėlę visi tylėjo, tartum pritardami paskutiniojo kalbėtojo 
žodžiams. x 

— Teisybė, — apibendrino vienas. — Cia yra jo vardas, tikrai — Laris 
O'Gormanas. 

— Jis nusižudė, — tarė dar negirdėtas balsas. — Tai savižudybė. 

— Nėra ko stebėtis, kad taip ir padarė, — pritarė kitas. Vis tiek jo 
laukė mirtis, tad jisai, matyt, nusprendė: kuo greičiau galas — tuo 
geriau. 

— Kaipgi taip? — paklausė naujas, kalbėtojas, kuris nesutiko su 
ankstyvesnėmis nuomonėmis. — Kaip galėjo jis tikėtis mirties pirmiau, 
negu mes visi? 

— Gal užmiršai, brolau, kad kova tarp jo ir mesje Legro dar 
nebaigta? 

— Ne, nepamiršau. O kas? 


— Pagalvok pats! 

— Niekaip nesumetu, kodėl jis pirmasis turėjo mirti, o ne kas nors 
kitas. Klausykit, vyrai! Cia kažkokia niekšybė! Airis nudurtas jo paties 
peiliu. Tai — aišku, bet visai neaišku, ar dūrė jis pats. Kodėl jis turėjo 
žudytis? Kartoju: čia kažkokia niekšybė! 

— O kas dėl jos kaltas, kaip manai? 

— Aš nieko nekaltinu. Pasakykit, kaip čia buvo, jei kas matėte. Kas 
nors turėtų žinoti, kaip tai atsitiko. Čia aiškiai žmogžudystė. Ar galit kas 
pasakyti, kieno čia darbas? 

Ilgai visi tylėjo — kokią minutę. Niekas nieko nesakė. Gal kas ir 
žinojo kaltąjį, bet išduoti neišdavė. 

— Klausykit, vyručiai, — prabilo vienas šaižiu it hiena balsu. — Aš 
alkanas kaip išbadėjęs ryklys. Palikim tą kvotą vėlesniam laikui, o 
dabar papusryčiaukim. Kas tai padarė, sužinosim paskui — jeigu tik 
airis nusižudė ne pats ir yra kaltininkas. Kaip manot, a? 

Nė vienas neatsakė į siaubingąjį pasiūlymą. Tik staiga pasigirdo 
šauksmas, bet jo priežastis buvo kita, ir žodžiai, po to pasakyti, 
neturėjo jokio ryšio su pasiūlymu. 

Ugnis! Ugnis! — sušuko vienas, o iš paskos pritarė dar keli. 

Ta pati ugnis, kurią matėm naktį. Tai kambuzo virykla! 

Ten laivas, ir ne toliau kaip už šimto jardų! — Ei! Ar ten laivas? 

— Ei! Koks ten laivas? 

— Ko, po velnių, nieko neatsakot? 

— Prie irklų, vyrai! Prie irklų! Po šimts! Tie vėplos, turbūt, miega. Ei! 
Ar ten laivas? 

Ko laukti po tokių šauksmų, buvo visiškai aišku. Nevilties apimti, 
jūreivis ir Snieguolis pažvelgė vienas į kitą. Abudu jau buvo atsigręžę 
atgal. Ten, už jų nugaros, skaisčiai liepsnojo degantis spermacetas ir 
nuo karščio rusvėjo ryklienos gabalai. Per susijaudinimą jie buvo tai 
visiškai pamiršę. Liepsna, suspindusi pro rūką, išdavė aniems jų 
buvimo vietą, o įsakymas imtis irklų ir tuoj pat pasigirdęs vandens 
pliuškenimas pasakė katamaraniečiams, kad didysis plaustas plaukia 
tiesiai į juos. 

— Jie atplaukia! — sumurmėjo Snieguolis. — Ką daryti, masa 
Breisai. Jei pasiliksim, jie mus garantuotai nužudys. 

— Kad jie nesulauktų mūsų pasiliekant! — garsiai sušuko jūreivis, 
nes dabar nebebuvo ko šnabždėtis. — Nepasiliksim nė už ką! Greičiau, 
Sniegi, greičiau, Vilmai! Lekiam į plaustą. Paskubėkim nusileisti nuo 
banginio. Laiko dar turim, o paskui laimės tie, kurie bus greitesni. 
Nepersigąsk taip baisiai, Snieguoli! Senasis mūsų “Katamaranas" — 
puikus plaustas. Aš pats jį stačiau, ir tu, drauguži, man padėjai, todėl 
pasikliaunu jo greitumu. Mes juos pralenksim! 

— Pralenksim, masa Breisai! — patvirtino Snieguolis ir tuoj paskui 
Breisą nusliuogė virve ant “Katamarano“, kur Viljamas jau buvo 
nusileidęs. 

Per keletą minučių jie nukirto nestorą lyną, kuriuo “Katamaranas" 
buvo pririštas prie kašaloto peleko, ir atsistūmė nuo “prieplaukos“. 

Nors laiko praėjo labai nedaug, pakilo saulė ir vaizdas vandenyne 
pasikeitė. 

Tirštas rūkas, kaitrių saulės spindulių užkaitintas, beveik visai 
išsisklaidė arba bent smarkiai praretėjo, ir vandenyne vienu metu 
pasirodė du plaustai, sudarantys keistą gyvąjį paveikslą palei negyvą 
kašalotą; tuo metu ir patys plaustai išvydo vienas kitą. 

Kašalotas dunksojo vandenyne tarsi juoda didžiulė uola. 

Atsiskyręs nuo jo šono, tolyn plaukė mažytis “Katamaranas" su 
iškelta bure ir su dviejų vyrų ir vieno berniuko įgula, mažoji portugalė 
buvo tik keleivė. Abu vyrai energingai varėsi irklais, o berniukas laikė 
vairą. 

Maždaug už šimto jardų plaukė didysis plaustas su kokiu dvidešimt 
dūluojančių siluetų: vieni sėdėjo ir irklavo, kiti vairavo, dar kiti valdė 
burę, o pora stovėjo priekyje ir garsiai komandavo kiliems. Jie visi buvo 
nustebę, taip ūmai atsivėrus tokiam reginiui, ir nebežinojo, nei ką 
bedaryti, nei kokio kurso laikytis. 

Didžiojo plausto keleiviai stebėjosi kur kas daugiau už 
katamaraniečius. Pastariesiems nebebuvo ko stebėtis. Pažinę balsus 
per ceremoningąją kvotą, jie viską suprato. Ir vietoje nuostabos jų 
širdys dabar buvo kupinos siaubo. 

Vyrai ant didžiojo plausto vis dar negalėjo atsipeikėti. Ir visai 
suprantama. Taip staigiai jiems prieš akis iškilęs reginys, iš pradžių vos 
įžiūrimas pro rūką, paskui vis aiškesnis ir aiškesnis, tikrai buvo vertas 
nusistebėjimo. Tiek keistų daiktų ir taip keistai išsidėsčiusių! Milžiniškas 
negyvas banginis, jam ant nugaros plaikstosi skaisti ugnis, virš ugnies 
iešmas su kažkokiais tarsi šoninės gabalais, plaustas, panašus į jų 


pačių, su pririštom tuščiom statinėm ir iškelta burė, keturi Žmonės ant 
plausto — juk yra ko nustebti net pačiam abejingiausiam. 

Kai kurie vyrai net žado neteko ir ilgai tylėjo, o kiti iš karto pradėjo 
šaukti ir susijaudinę mostaguoti rankomis. 

Pirmasis Įsakymas, kurį davė Legro, — jį galėjai pažinti iš balso, — 
buvo toks: plaukti kuo skubiausiai prie juoduojančio kalno, teisingiau 
sakant, prie ugnies, degančios jo viršuje. Jūreiviai šoko įsakymo 
vykdyti tą pačią akimirką, — mat, širdies gilumoje bijojo, kad toji ugnis 
vėl neišnyktų, kaip pirma. 

Jiems plaukiant artyn, rūkas vis sklaidėsi ir pasidarė daug geriau 
matyti. Nuo to jų nustebimas anaiptol nesumažėjo, tačiau dabar jie 
pradėjo geriau susivokti. 

Iš “Katamarano" krypties jau buvo aišku, kad jis bėga tolyn, ir tai, 
daugiau, negu kas kitas, padėjo susivokti tiems, nuo kurių jis bėgo. 


LXXXIV skyrius 
GAUDYNĖS 


Iš pradžių didžiojo plausto vyrai neturėjo supratimo, kokie ten 
žmonės ant plaustuko. Ten ketvertas, bet per rūką neįžiūrėsi nei figūrų, 
nei veidų, nei bruožų. Per tokią ūkaną nieko nepamatysi. 

Kad tenai būtų tik du Žmonės, o plaustas — vos kelios sukaltos 
lentos, tuomet jie galėtų spėti, kas tai. Anokiu plaustu nuo jų paspruko 
Benas Breisas su berniuku, tai sakytum, kad tenai jie. Tačiau kas kiti 
du? Ir iš kur šešios statinės, burė ir dar visokių rakandų, kurie dunkso 
ant tolstančio plausto? 

Jūrininkai negaišo laiko spėliojimams. Jiems pakako vien to, kad 
anie keturi stengiasi pabėgti. O tat akivaizdžiai rodo, kad ant plausto 
jie turi kokių brangių daiktų — ar tik ne vandens! 

Kažkuris ištarė tą žodį. Įspūdis buvo toks, lyg pasmerktajam, 
stovinčiam ant ešafoto, būtų paskelbę, kad mirties bausmė pakeičiama 
kalėjimu iki gyvos galvos: Ta įvairaus plauko įgula nepaprastai 
susijaudino — juk visus kankino baisus troškulys, — tad nieko daugiau 
nebegalvodama, iš paskutiniųjų užgulė irklus, kad tik greičiau 
“Katamaraną" pasivijus. 

Išskleidę burę ir jai padėdami irklais, jūreiviai akies mirksniu 
atsidūrė palei kašalotą. Dabar jie pamatė, kaip jis čia atsiradęs, tačiau 
dar vis niekaip negalėjo atsistebėti besiplaikstančiom liepsnom ant jo 
viršaus. 

Beplaukiant to milžino šešėlyje, kažkas pasiūlė sustoti, girdi, čia 
pakankamai ras maisto, bet tasai pasiūlymas buvo daugumos 
atmestas. 

— Po šimts! — valdingai sugriaudėjo Legro. — Maisto mums 
užtenka! Mums reikia vandens. Ant banginio jo nebus, o va tie bėgliai, 
nesvarbu, kas jie tokie, tikriausiai, jo turi. Plaukiam paskui juos. 
Pasiviję galėsim grįžti. O jei nepasivysim, irgi grįšim. 

— Pasiūlymas buvo didžiai išmintingas, — tokiam nepaprieštarausi. 
Dauguma pritardami kažką sumurmėjo, ir taip pasiūlymas buvo 
priimtas. Tada plaustas, iš naujo irklų pastūmėtas, pralėkė pro banginį 
ir paliko užpakaly tą juodą kalną ir ant jo degantį švyturį. 

Tartum norėdamas pasiaiškinti, kodėl davė tokį paliepimą, Legro 
kalbėjo toliau: 

— Nebijokit, rasim tą dvėselieną! Rūkas sklaidosi. Per pusvalandį nė 
žymės neliks. Ir būdami net už dvidešimt mylių, tą banginį pamatysim, 
juo labiau kad dūmai rūksta lyg koks kelrodis. Irkitės lyg velniai. 
Matote statines? Vienoje tikrai yra vandens. Tik pamanykit — vandens! 

Be reikalo jis kartojo tą magišką žodį savo bendrams. Jie ir taip 
stengėsi iš visų jėgų. 


Kokį dešimt minučių ir vijikai, ir bėgliai plaukė, ūkų apsupti. Juos 
skyrė kokie du šimtai jardų, o gal ir mažiau. Jie jau matė vieni kitus, 
nors veidų dar nepažino. Galėjo tik pasakyti vieni apie kitus, kad ten 
žmonės, apsirengę kažkokiais drabužiais. 

Katamaraniečiai šiuo atžvilgiu turėjo pranašumą; jie žinojo, kas juos 
vejasi ir kas tai per žmonės. 

O šie vis dar nieko nenutuokė apie tą ketveriukę, taip karštai 
besistengiančią pabėgti. Jie įsižiūrėjo, kad tik du tėra suaugę vyrai, o 
kili du — mažesni, bet ir tai nepadėjo įminti mįslės. 

Zinoma, jiems nė į galvą neatėjo prisiminti, kokie buvo “Pandoros" 
keleiviai, bet jeigu ir būtų visus prisiminę, vargu ar būtų pamanę, kad 
juodasis kokas Snieguolis ir mažoji portugalė, kuri retai kada 
tepasirodydavo laivo denyje, būtų galėję išlikti gyvi. 

Tokia mintis nedingtelėjo nė vienam nedorėliui, ir jie vijosi mažąjį 
plaustą, vis dar nežinodami, kas ten taip trokšta nuo jų pabėgti. 

Tiktai tada, kai rūkas išnyko ar pasidarė visiškai retas ir perregimas, 
gaudytojai pažino bėglius. 

Pasibaigė visos abejonės, ir daugiau nebereikėjo spėlioti. Iš keturių 
žmonių ant bėglių plausto buvo vienas, dėl kurio neapsiriksi. Tokio 
milžiniško gunktelėjusio stoto, juodos odos (mat, negras irkluodamas 
buvo nusimetęs drabužius) ir apvalios it sviedinys galvos galėjo būti tik 
vienas Žmogus. 

“Pandoros" kokas. Jūreiviams pasidarė aišku, kad ten — Snieguolis. 

JĮ pažinę, visi kaip vienas suriko, ir kurį laiką oras skambėjo nuo 
šauksmų, kai buvę Snieguolio draugai ragino jį “išmesti inkarą“. 

— Į dreifą, Snieguoli! — plyšojo keli buvę draugai. — Ko gi tu taip 
nukirtai lyną? Laikykis, tuoj priplauksim. Mes tau nieko pikta 
nedarysim! 

Snieguolis laikėsi, bet ne taip, kaip norėjo buvusieji jo bendrai. 
Priešingai — jų prašomas, jis tiktai dar labiau stengėsi išvengti 
bičiulystės atnaujinimo, nes žinojo, kad tai lemtų jam pražūtį. 

Jokie anų pažadai negro nepalenkė. Klausydamas Beno Breiso, kuris 
jam kuždėjo išmintingus patarimus, Snieguolis leido pro ausis visus anų 
įkalbinėjimus ir, užuot ką atsakęs, tik dar smarkiau darbavosi irklu. 

Iš pradžių tiktai gražiuoju šnekinę, jūreiviai dabar ėmė reikalauti, 
bartis ir net grūmoti. Jie gąsdino Snieguolį baisiausiu kerštu ir grasino 
pasigavę siaubingai jį nubausti. 

Grasinimai, kaip ir prašymai, nieko nepadėjo, todėl jūrininkai 
pagaliau tai suprato ir nutilo. 

Nesakydamas nė žodžio, bet visiškai nepaisydamas jūreivių 
reikalavimų, Snieguolis išvedė juos iš kantrybės, ir įniršę jie ėmė dar 
smarkiau vytis bėgantį plaustą. 


Du šimtai jardų dar skyrė vienus nuo kitų. Du šimtai jardų 
vandenyno — plyno, be jokių kliuvinių. Ar šis tarpas mažės ir 
“Katamaranas" bus pagautas, ar didės ir „Katamaranas“ pabėgs. 


LXXXV skyrius 
VIS ARCIAU IR ARCIAU 


Ar katamaraniečiai pabėgs, ar bus sugauti? Tokio klausimo niekas 
neištarė, bet jis be perstojo sukosi abiejų įgulų galvose — tiek 
bėgančiųjų, tiek vejančiųjų. 

Abiejų įgulų Žmonės stengėsi iš paskutiniųjų — vieni norėdami 
pabėgti, kiti — pasivyti, nors abiejų tikslai buvo visiškai skirtingi. 
Mažesniojo plausto šeimininkai, plaukdami iškelta bure ir dar 
varydamiesi irklais, manė, kad jiems reikia gelbėtis, ir teisingai manė. 
O didysis plaustas vijosi, turėdamas piktų kėslų — atimti visą jų turtą, 
net ir gyvybes. 

Taip jie ir plaukė per platųjį vandenyną — bėgantieji galuodamiesi iš 
baimės, o vijikai — dėl žiauraus instinkto. 

“Katamaranas" buvo daug plūdresnis ir greitesnis už didįjį plaustą, ir 
jeigu tik vėjas būtų kiek stipriau papūtęs, nuotolis tarp jų būtų tuoj 
padidėjęs. 

Visa bėda, kad tuo metu pūtė labai švelnus brizas, todėl 
lenktynininkų greitį lėmė irklai. Siuo atžvilgiu katamaraniečių padėtis 
buvo blogesnė — jie teturėjo vos porą irklų, o vijikai, priskaičiavus 
visus įnagius — perstekes ir handšpugus — kokį dvylika. Tikrai, vos tik 
ši įgula pradėjo vytis “Katamaraną", prie irklų iš karto sėdo toks 
skaičius irkluotojų. 

Nors jų yriai buvo nelygūs ir neritmingi, tačiau plaustas judėjo 
priekin daug didesniu greičiu, negu “Katamaranas", ir pastarojo įgula 
su nerimu žiūrėjo, kaip anie vis artėja. 

Artėjo ne itin sparčiai, bet vis dėlto artėjo, ir katamaraniečius ėmė 
baimė, kad galų gale juos pasivys. 

Tai supratę, silpnesnės dvasios žmonės būtų numoję ranka į visas 
pastangas ir pasidavę likimui, kurio, kaip atrodė, vis tiek nebeišvengsi. 

Bet nei anglas jūreivis, nei negras laivo kokas taip greitai nežadėjo 
pasiduoti. Juodu buvo narsūs vyrai ir net dabar, kai aiškiai baigė — 
lenktynes pralaimėti, drąsino vienas kitą ir ryžtingai ragino nepaleisti 
irklų, net jeigu juos ir negailestinguosius persekiotojus beskirtų tik 
kelios pėdos. 

— Ne! — sušuko jūreivis. — Ko mes turėtume sustoti? Iš jų 
pasigailėjimo nelauk, kaip iš kokių ryklių. Aš juos pažįstu. Irkis, Sniegi, 
irkis. Tegul bent ir jie paprakaituos. 

— Dėl manęs nebijokit, masa Breisai, — atsakė negras — Aš 
irkluosiu, kol tik turėsiu bent truputėlį jėgos rankose ir kvapo krūtinėje. 
Nebijokit! 


Gali pasirodyti, kad “Katamarano" įgula stojo į kovą su pačia 
lemtimi, į beviltišką kovą. Tačiau buvo ne visai taip, nes vienas dalykas 
dar jiems teikė vilties ir skatino nenuleisti rankų. Kas gi tai? 

Atsakymą į ši klausimą būtų radęs kiekvienas, kas tik būtų 
pasižiūrėjęs į jūrą už didžiojo plausto. 

Jūra tenai buvo persimainiusi ir išrodė visiškai kitaip, negu toje 
vietoje, kur jie plaukė. 

Ten, įstrižai horizonto, buvo nusidriekusi tamsi juosta. Paprastas 
žmogus jos nė pastebėtų nebūtų pastebėjęs, tačiau Benui Breisui, 
sėdinčiam veidu kaip tik į tą pusę, šis juosvas rėžis daug ką sakė. 

Jis reiškė, kad vanduo ten neramus ir brizas kur kas smarkesnis, o 
tatai ir besitvenkią debesys rodė, jog iš anos pusės atkyla didelis vėjas. 

Ką pamatęs, Benas pasakė Snieguoliui, ir dabar jiems įsižiebė viltis, 
jog pasiseks ištrūkti. Juodu tikėjosi, kad, stipriam vėjui įgulus į burę, 
“Katamaranas" gal plauks greičiau už didįjį plaustą, todėl, iš visų jėgų 
varydamiesi irklais, jie beveik nenuleido akių nuo tamsiojo jūros ruožo 
už jų ir žiūrėjo į jį beveik su didesniu nerimu, negu į atsivejančius 
priešus. 

— O, kad galėtume išsilaikyti dar kokį dvidešimt minučių! — 
sušnabždėjo Benas irklo draugui. — Tada vėjas atkiltų iki mūsų, ir gal 
mums pasisektų išsigelbėti. Dabar tai jie baigia mus pasivyti. Bet vėjas 
juos vejasi irgi tokiu pat greitumu, jeigu ne greičiau. O, kad tasai vėjas 
ūžteltų į mūsų burę! Jis toks greitas ir smarkus. Va kaip jis šiaušia jūrą 
už kokių trijų mazgų nuo didžiojo plausto. Irkis, Sniegi, kiek dvasios 
beturėdamas. Tesubyra man španhautas — jie atsiveja dar sparčiau! 

Paskutiniuosius žodžius jis pasakė baisiausiai nusiminęs. 

Matyt, “Katamarano"“ padėtis kapitonui pasirodė itin sunki; buvusis 
kokas Snieguolis, užuot atsakęs, tik liūdnai palingavo galvą, tuo 
parodydamas, kad ir jam baisu. 


LXXXVI skyrius 
PERKIRSTAS PUSIAU 


Kurį laiką tiek jūreivis, tiek Snieguolis tylėjo, — taip irkluojant ir 
stebint priešą ne kalbos galvoj. 

O anie vijosi gana triukšmingai. Kol dar nebuvo tikri, kaip pasiseks, 
jie tylėjo, bet vos tiktai pamatė, kad jų griozdas greitesnis už mažąjį 
plaustą ir tikrai prisivys, velniški jų riksmai pripildė orą ir 
katamaraniečiams pavymui pasipylė šauksmai, kad sustotų, o jei ne — 
bus blogai. 

Vienas vyras ypač išsiskyrė iš kitų — tiek savo padėtimi ant plausto, 
tiek piktais grasinimais ir mostais. Tai Legro. 

Su ilga persteke rankoje jis stovėjo atokiau nuo kitų, plausto 
priešakyje, ir tarsi valdė visus — ragino, kad tie kone iš kailio nėrėsi. 
Jis sakė jiems matąs bėglius turint ir maisto, ir vandens, — statinė su 
vandeniu, anot jo, esanti pririšta prie plausto! 

Nereikia nė sakyti, kad šitokie žodžiai, — nesvarbu ar teisingi, ar 
ne, — irkluotojus dar labiau išjudino. Zodis “vanduo" — jiems skambėjo 
kaip gražiausia muzika, tad, jį išgirdę, visi kaip vienas dar įnirtingiau 
užgulė irklus. 

Tokiu būdu vijikų plausto greitis padidėjo, ir, atrodė, gaudynės tuoj 
baigsis. Jis vijosi mažąjį plaustą dar vikriau, negu pirma, ir po kokių 
dešimties minučių atsidūrė beveik visai prie “Katamarano" 
vairagalio, — smarkesnis vyras būtų galėjęs įšokti. 

“Katamarano" įgula žiūrėjo į artėjantį plaustą, apimta nevilties. Jie 
matė už jo kylant juodas bangas su baltom karpytom keterom. Matė 
debesis leidžiantis žemyn, rodės, dangus tyčia niaukiasi, kad dar 
juodesnė atrodytų pražūtis, kuri jau visai nebetoli. 

— Tesubyra man španhautas! — sušuko Benas, laukdamas 
nesulaukdamas atkylant vėjo. — Mūsų jau nebeišgelbės — bus per 
vėlu! 

— Per vėlu! — lyg aidas atkartojo Legro nuo didžiojo plausto; balti jo 
dantys tik blykčiojo pro juodą barzdą ir nuo to jis atrodė baisus 
pažiūrėti. — Per vėlu, sakai, monsinjore Breisai. Kas per vėlu, galima 
paklausti? Mums tai tikrai ne per vėlu atsigerti vandens iš tavo statinės. 
Cha — cha — cha! 

— Tu negro išpera, — toliau jau kreipėsi jis į Snieguolį. — Ko tu 
laikai irklą? Po velnių! Kokia iš to nauda, tu pajuodėli? Argi nematai, 
kad tuojau pat įlipsime pas jus? Mesk irklus, sakau tau, ir negaišink 
laiko. Jei neklausysi, gyvam nulupsim kailį, kai tik atsidursi mūsų 
naguose. 

— Niekada, masa Legro! — atrėžė jam Snieguolis. — Niekada 
nepaimsi to negro gyvo. Jis nelauks, kol jūs ateisit. Jis turi peilį. Bet kol 


mirsiu, tai dar ne vienam jūsiškiui galą padarysiu, dievaži! Tai va, masa 
Legro! Tik paliesk senąjį Snieguolį, pats irgi gausi. 

Į šį grasinimą prancūzas nesiteikė nieko atsakyti, — mat, nebeturėjo 
kada, nes plaustai dabar buvo jau visai suartėję ir jo dėmesį patraukė 
kas kita. 

Jisai pamatė, kad dabar galėtų pasiekti “Katamaraną" savo persteke, 
todėl pasilenkė, atkišo ją už ilgo koto ir suvarė geležinius nagus į 
„Katamarano“ vairagalį. 

Tada truktelėjo besipriešinantį plaustą į savo pusę ir kad kiek būtų jį 
visai prisitraukęs, jei ne smagus Beno smūgis irklu. Nuo to smūgio 
perstekė ištrūko ne tik iš lentos, bet ir iš Legro rankos ir švytruodama 
nuskriejo oru. 

O prancūzas, netekęs pusiausvyros, susvirduliavo ir staiga 
pūkštelėjo žemyn, tačiau ne gulom, o stačias, sakytum, jo kojos būtų 
smegusios pro plausto lentas. 

Taip ir buvo, ir kai apstulbusios abiejų plaustų įgulos atsikvošėjo, 
virš lentų pamatė tik kyšant Legro rankas nuo pažastų ir galvą, o kojos 
ir liemuo buvo po lentomis, už kurių jis ir susilaikė, neprasmukęs į 
vandenį. 

„ Bet tikriausiai būtų buvę geriau, jei Jis visas būtų į vandenį įkritęs. 
Šiaip ar taip, net stačia galva įpuolęs į jūrą, jis nebūtų susilaukęs 
pragaištingesnio galo. 

Vos tiktai įsmukęs, Legro nežmoniškai suriko visa gerkle, jo veidas 
išbalo ir persikreipė — matyt, nutiko kas daugiau, ne šiaip susitrenkė į 
lentas, staigiai nukritęs iki juosmens į vandenį. 

Vienas jo draugas, mūsų jau pažįstamas nenaudėlis, pripuolė, 
norėdamas jį ištraukti iš tų spąstų, iš kurių Legro vienas nepajėgė 
išsikapstyti. 

Jis nutvėrė Legro už rankų ir, trūktelėjo, bet tada ūmai paleido jį ir, 
siaubingai surikęs, atšoko! 

Keistas jo elgesys paaiškėjo, kai visi pažvelgė į tą, nuo kurio jis taip 
at šoko lyg įgeltas. Ten buvo jau nebe Legro, netgi ne Legro kūnas, o 
tik viršutinė jo pusė, nukirsta per liemenį taip lygiai, tarsi perkirpta 
milžiniškomis žirklėmis. 

— Ryklys! — suriko vienas, ir garsiai išreiškė mintį, dingtelėjusią 
visiems kartu — tiek didžiojo plausto vyrams, tiek “Katamarano" įgulai. 

Taip liūdnai baigė savo dienas šis nuodėmingasis žmogus, kuris 
tikrai buvo nusipelnęs bausmės ir gavo pagal nuopelnus. 


LXXXVII skyrius 
NELAUKTAI ATSIKRATYTA 


Toks netikėtas, o kartu ir siaubingas reginys negalėjo nesukrėsti 
visų, jį mačiusių. Dėl jo netgi pasikeitė vijikų elgesys — jie kone liovėsi 
toliau vijęsi, o bėgančiųjų įstanga irgi kiek atslūgo. Abi įgulos akimirką 
atrodė lyg apžavėtos, ir abiejų plaustų irklai kurį laiką pastovėjo 
ištraukti. 

Toks irklavimo nutraukimas išėjo į naudą “Katamaranui", kur kas 
paslankesniam už didįjį plaustą. Be to, jo įgulai mažiau terūpėjo Legro, 
todėl ji pirmoji atitoko, ir, kol ryklių suėsto prancūzo draugai susigriebė 
toliau vytis, anie buvo nutolę per kelis plausto ilgius nuo priartėjusių 
pavojingųjų kaimynų. 

Nedorąją sudegusios “Pandoros" įgulą dėl keistojo nutikimo apėmė 
prietaringa baimė, — ji suabejojo, ar čia tik šiaip atsitiktinumas. Ne visi 
buvo draugai su tuo žmogumi, kurį ištiko šitokia neįprasta lemtis. 
Nebaigtoji kvota nėjo jiems iš galvos, ir ne vienas jautė: per kvotą, — 
jeigu tik jos nebūtų nutraukę — būtų paaiškėję, jog O'Gormano žudikas 
yra Legro. 

Todėl šiai daugumai didžiojo plausto vyrų visiškai nerūpėjo atkeršyti 
už vado mirtį, ir vien dėl to būtų “Katamarano" nebesiviję. Tačiau tiek 
jie, tiek Legro draugai pasivyti norėjo dėl kitos priežasties, ir dėl daug 
svarbesnės; juos kankino baisus troškulys, o anas plaustas turėjo, kuo 
tą troškulį numalšinti. 

Išvydę sužalotą vado lavoną, paguldytą ant plausto lentų, jie kiek 
nurimo ir susimąstė, bet, kažkuriam sušukus: "vanduo", tučtuojau jį 
pamiršo ir šoko bėglių vytis. 

Vėl jie stvėrėsi irklų, vėl ėmė varytis, kiek įkabindami, tačiau plaukė 
nebe taip sparčiai, kaip pirma. Noras išsivaduoti iš troškulio kančių juos 
tebeskatino, bet darnos, lemiančios sėkmę, nebebuvo. Jie nebeturėjo 
ko klausyti — tasai valdingo žvilgsnio žmogus, kuris juos iki tolei vedė, 
dabar gulėjo kaip strampas su kraupiai blizgančiomis akimis; todėl jų 
judesiai pasidarė nebe ryžtingi, nebe darnūs, — o taip visada 
pralaimėsi. 

Jeigu viskas būtų buvę kaip iki tolei, jie, ko gero, būtų susiėmę ir 
ilgainiui “Katamaraną" pasiviję, tačiau per tą visus sukrėtusią pertrauką 
vandenyne įvyko atmaina, kuri nulėmė tolesnį ir bėglių, ir gaudytojų 
likimą. 

Juosvas siauras ruožas, katamaraniečių jau anksčiau pastebėtas toli 
horizonte, dabar buvo nebe vien tamsi vandens juosta. 

Plaustams belenktyniaujant, jis išplatėjo ir uždengė dangų ir jūrą — 
dangų juodais sunkiais debesimis, o jūrą greitomis ringuojančiomis 
bangomis, daužančiomis prie plaustų pririštas statines; vadinasi, artėjo 


audra arba jau bent stiprus vėjas, ir nuo to lenktynininkų padėtis galėjo 
pasikeisti. 

Tasai pasikeitimas atėjo labai greitai. Kai didžiojo plausto vyrai vėl 
apgręžė savo griozdą, pasirengę toliau vytis bėglius, jie pamatė, kad 
mažesnysis plaustas, pačių statytojų iškilmingai vadinamas 
“Katamaranu", plačiai išskleista bure skrieja per vandenį “kaip gyvas“ ir 
visai baigia nuo jų nutolti. 

Tada jie daugiau nebesivijo. Gal dar ir būtų mėginę, bet aplinkui 
pradėjo kilti didžiulės bangos ir jiems ėmė grėsti pavojus. Ant jų liejosi 
vanduo, sulig kiekviena nauja banga vandenynas taikstėsi įtraukti 
gelmėn nevaldomą jų plaustą, ir jiems vos pakako jėgų patiems 
išsilaikyti ant to negrabiai sukalto denio. 


LXXXVIII skyrius 
ARTINASI AUDRA 


Taigi katamaraniečiai dar kartą išvengė baisaus pavojaus, ištrūko, 
taip sakant, tiesiog mirčiai iš nagų. 

Todėl, kai aplinkui juos sukilo bangos ir virš mažučio jų plausto ėmė 
tikšti vandens purslai, Benas Breisas nepuolė į nevilti — jam visai 
neatrodė, jog išsigelbėjo iš vieno pavojaus tik tam, kad paskęstų 
kituose. 

Kurį laiką atrodė, kad taip ir bus, kad jiems iš tikrųjų lemta paskęsti 
tiesiogine to žodžio prasme. Vėjas, taip laiku nunešęs juos nuo 
besivejančio plausto, darėsi vis smarkesnis ir smarkesnis, o pagaliau 
taip įsisiautėjo, kad, atrodė, tuoj bus dar baisiau — pakils audra. 

Dabar plaustai jau nebematė vienas kito. “"Katamaranas" greitai 
nutolo nuo didžiojo plausto, nes buvo kur kas paslankesnis už priešų 
gremėzdą, be to, vėjas jį pradėjo nešti tuojau pat — už kokių penkių 
minučių — po susirėmimo su Legro. 

Per valandą “Katamaranas", gerai valdomas vairo, nuplaukė keletą 
mylių į vakarus, o didysis plaustas, daugiau nebevaromas irklų ir 
nebevairuojamas, slinko pavėjui, tarsi tie, kurie ant jo buvo, tik ir 
tenorėjo plaukti ton pusėn, kur vėjas neša. 

Tegul vėjas vis stiprėjo ir bangos, viena už kitą didesnės, ritosi per 
vandenyną, “Katamarano" įgula nenusiminė. Pasikliaudamas apvaizdos 
pagalba, Benas Breisas tvarkėsi taip, lyg jokio pavojaus nė nebūtų, ir 
ragino savo draugus sekti jo pavyzdžiu. 

Kad netikėtai neužkluptų kokia bėda, jie viskam pasiruošė iš anksto. 

Kai tiktai pamatė, kad didysis plaustas atsiliko ir pavojaus nebėra, 
jie nuleido burę, nes buvo per plati kylant vėtrai. Tiesa, visai nuleisti 
nenuleido, tik surifavo, kad vėjui liktų pusė jos ploto; ir su tokia bure 
“Katamaranas" dabar tiesiai ir gražiai plaukė pirmyn. 

Būtų netikslu, jeigu pasakytume, kad įgula ir kapitonas buvo visiškai 
ramūs dėl savo plausto. Nieku būdu, — jie didžiai baiminosi, nes 
suprato, ko galima laukti iš tokio oro, ir todėl padarė viską, kad tik 
ateinančio pavojaus išvengus. Negras, dėl savo rasei ir klasei būdingo 
fatalizmo, gal būtų atsidavęs likimo valiai, tačiau, kad taip padarys 
Benas Breisas, nebuvo ko bijoti. Nors jis ir tikėjo apvaizdos pagalba, 
bet žinojo, kad negalima jos laukti rankas sudėjus, O reikia stengtis tos 
pagalbos nusipelnyti. 

Sąlygos, kuriose jie dabar atsidūrė, buvo visiškai neįprastos. Kai 
pasistatė šį savotišką plaustą, jie dar nebuvo patyrę nei audros, nei 
smarkios vėtros. Nuo pat “Pandoros" sudegimo jiems dėl to sekėsi. Ir 
vienu, ir kitu plaustu jie plaukė šiltais vandenimis, per tropikų 
vandenyną, kuris dažnai net ištisas savaites išbūna ramus, 


nedrumsčiamas nei vėjo, nei bangų; kur, trumpai kalbant, štilio bijoma 
labiau, negu audros. Iki to laiko jie nebuvo matę didesnių vėjų, tik 
gaivius brizus, o, šiems pučiant, “Katamaranas“ pasirodė kaip puikus 
burlaivis. 

Dabar Jie turėjo pamatyti, kaip Jis laikysis per vėtrą, po kurios, 
tikriausiai, pakils audra, o gal net baisus uraganas. 

Būtų neteisybė, pasakius, kad “Katamarano" įgula be baimės laukė 
artėjančios audros. Anaiptol. Kaip jau minėta, jiems buvo išties baisu. 
Iki pat pietų vėjas vis didėjo. O apie vidurdienį įsišėlo tikra vėtra. 
Tačiau visa laimė, kad neužėjo audra. Jeigu ji būtų prasidėjusi, silpnutis 
“Katamaranas" būtų subyrėjęs ir visos jo dalys būtų išsibarsčiusios po 

vandenyną. 

Įgula vos įstengė jas išlaikyti krūvoj, kai bangos buvo dar palyginti 
nedidelės, o apie audrą nėra ko nė kalbėti. Katamaraniečiai tai suprato 
tą pačią popietę ir su liūdesiu pagalvojo, kad, užėjus tikrai audrai, 
“Katamaranas" subyrėtų į šipulius. Vienintelė jų paguoda — tai 
tikėjimas, kad audros nebus, kol jie pasieks žemę arba — tat labiau 
įtikima, — kol juos paims koks laivas. 

Tačiau galimybių užbaigti pragaištingąją kelionę vienu ar kitu būdu 
buvo taip mažai, kad jie apie tai beveik nė negalvojo. O jei kada ir 
pagalvodavo, tai tik dar skaudžiau pajusdavo savo padėties 
beviltiškumą ir dar labiau nusimindavo. Tą dieną jie visai neturėjo kada 
galvoti apie tokį tolimą dalyką — apie kelionės užbaigimą. Atvirkščiai — 
jie visomis proto ir kūno išgalėmis stengėsi tą kelionę pratęsti. Jie sekė 
kiekvieną atūžiančią bangą, kad galėtų tinkamai pakreipti plaustą, 
kartu atidžiai žiūrėjo, kad neatsipalaiduotų plausto lentos. 

Keletą kartų bangos juos užliejo, ir jeigu Lalė su Viljamu nebūtų 
buvę pririšti prie stiebo, būtų nulėkę nuo plausto ir žuvę juodoje 
vandenyno gelmėje. 

Patys išsilaikyti denyje tegalėjo tik abu stipruoliai vyrai, bet ir tie dėl 
atsargos buvo per liemenį prisirišę virvėmis prie plausto. 

Viena banga atūžė tokia milžiniška, kad plaustas atsidūrė per kelias 
pėdas po vandeniu. Tą pavojaus akimirką visi keturi katamaraniečiai 
pamanė, kad atėjo paskutinioji; keletą sekundžių jiems atrodė, kad 
grimzta gilyn, ir jie nebesitikėjo išvysti dienos šviesą. 

Taip, greičiausiai, būtų ir nutikę, jeigu jų plaustas būtų buvęs kitoks; 
tačiau tuščių statinių šitaip nenuskandinsi jos kaip mat išniro iš 
vandens ir iškėlė “Katamaraną" su visa įgula į paviršių. 

Visa laimė, kad, statydami tokį neregėtą plaustą, Benas Breisas su 
Snieguoliu per daug nepasikliovė likimu. Patyręs jūreivis numatė, kad 
teks susidurti su tokiais sunkumais, kaip šiandien, ir, užuot sukurpęs 
palaikę grėdą, galinčią sūpuotis tik ramioje jūroje, kokia tada buvo, jis 
nepagailėjo jėgų ir kiek leido sąlygos padarė plaustą stiprų, tinkamą 
tikrai jūrų kelionei. 


Juodu su Snieguoliu kuo tvirčiau surišo virvėmis rąstus ir statines ir 
kuo sumaniau panaudojo anaiptol netinkamą statybinę medžiagą. 

Net paleidę savo “laivą" į vandenį, jie kasdien, dargi kas valandą vis 
ką nors taisė, kad būtų arba tvirtesnis, arba plūdresnis, kad geriau 
plauktų ir lengviau būtų valdyti. 

Ir dabar jie galėjo pasidžiaugti, kad buvo tokie darbštūs ir apdairūs, 
nes tiktai dėl to pavyko vėtrą atlaikyti. 

Jeigu jie būtų pasikliovę laime ir sėdėję nieko neveikdami, kas 
tokiomis beviltiškomis sąlygomis būtų buvę visai suprantama, toji diena 
jiems būtų buvusi paskutinė. Gal “Katamaranas" ir nebūtų nuskendęs, 
bet būtų subyrėjęs į šipulius ir vargu ar bent vienam iš visos įgulos 
būtų pavykę išsigelbėti. 

O dabar ir plaustas, ir įgula sėkmingai atlaikė vėtros siautimą. 

Prieš saulės laidą vėjas nutyko, padvelkė švelnus zefyras, tropikų 
jūra pamažu ėmė rimti, grįžti į senas vėžes, ir “"Katamaranas“, vėl 
plačiai išskleidęs burę, švelnaus vėjelio varomas, nuskriejo tiesiai link 
auksinio šviesulio, lėtai slenkančio į vakarinį giedro dangaus pakraštį. 


LXXXIX skyrius 
KRAUPUS RIKSMAS 


Naktis atėjo malonesnė už dieną. Vėjas katamaraniečių daugiau 
nebeskaudė ir pūtė nesmarkiai; kad jis visai nenurimo, tai jiems išėjo į 
gera, nes tasai lengvas brizas padėjo atsilaikyti per rimstantį šaršą. 

Apie vidurnaktį nurimo ir šaršas. Labai didelis jis nė nebuvo, nes 
vėtra neilgai tešėlo. Dėl tos pačios priežasties jis ir liovėsi staigiai. 

Kai jūra vėl pasidarė rami, katamaraniečiai galėjo atsigulti poilsio. O 
poilsio jiems labai reikėjo tiek nuvargus ir prisibaiminus. Taigi, suvalgę 
po kąsnelį neskanaus maisto ir atsigėrę atskiesto kanario, jie sugulė 
pamiegoti. 

Nei drėgnos lentos, ant kurių turėjo gulėti, nei šlapi drabužiai, prilipę 
prie kūno, netrukdė jiems užmigti. 

Šaltesniame klimate jiems būtų buvę tikrai ne kas, tačiau čia, 
tropikuose, naktys būna gana šiltos, todėl su drėgna “patalyne" ne tik 
galima kentėti, bet kartais būna netgi malonu. 

Kaip sakyta, katamaraniečiai sugulė visi. Sitaip jie niekada 
nedarydavo. Naktimis visada kuris vienas pasilikdavo budėti — pats 
kapitonas, buvęs kokas arba berniukas. Aišku, mažajai Lalei šios 
pareigos nereikėjo eiti, nes ji, taip sakant, buvo ne įgulos Žmogus, o 
keleivė. 

Tų budėjimų tikslas buvo dvejopas — vesti “Katamaraną" reikiamu 
kursu ir stebėti jūrą, bene kur pasirodys laivas. 

Tą naktį, jeigu tik būtų budėję, katamaraniečiams būtų prisidėjusi 
dar viena užduotis: mat, nereikia pamiršti, kad jie dar nebuvo labai toli 
nuo savo persekiotojų. Anie juk irgi plaukė pavėjui. 

Katamaraniečiai ir nepamiršo, bet netgi tai turėdami omeny, jie 
nebepajėgė atsispirti Morfėjaus vilionėms. Tegul plaustas plaukia, kur 
nori, tegul laivas, jeigu koks pasitaikys, praslenka tylom pro šalį, tegul 
didysis plaustas juos pasiveja, jeigu taip bus lemta — nieko 
nebepaisydami jie sugulė ir kietai užmigo. 

Prabudo jie visi kartu nuo tokio garso, kuris būtų galėjęs ir mirusį 
prikelti. Virš vandenyno nuskriejo klyksmas, bet toks nežmoniškas, 
tarsi iš paties vandenyno gelmių atkilęs! Jis buvo staigus, trumpas, 
skardus, aiškus ir toks garsus, kad pribudino net Snieguolį, nors tas 
kietai miega. 

Negras pirmasis ir pasiteiravo, kas tai galėtų būti. 

— Kas čia per velnias? — pasikrapštė ausis, norėdamas įsitikinti, ar 
tik jam nebus šiaip pasigirdę. 

— Visai nežinau, tesubyra man španhautas, — atsakė jūreivis, taip 
pat nesusigaudydamas, ką išgirdęs. 


— Labai panašu į skęstančio riksmą, labai panašu. Kaip manot, masa 
Breisai? 

— Greičiau ten suriko ryklio draskomas žmogus. Ir man taip 
pasirodė. 

— Dievaži, teisybę sakot! Panašiai, visiškai panašiai masa Legro 
suriko paskutinį kartą. 

— Ne. — patylėjęs vėl prabilo jūreivis, — ne visiškai taip. 

Ne žmogaus čia šaukta, bent aš niekada nesu girdėjęs, kad iš 
žmogaus gerklės eitų toks balsas. 

— Didysis plaustas negalėtų būti arti. Juk mes nuo jo nuplaukėm, 
vos tik jūs nutrenkėt perstekę, ir visą laiką leidomės pavėjui. Mes toli 
juos palikome, ir jie negalėjo tiek priartėti. Ne, čia ne jų riksmas. 

— Ziūrėkit: — sušuko Viljamas, nutraukdamas anų dviejų kalbą. — 
Kas ten matyti? 

— Kur? Kas gi? — paklausė jūreivis. 

— Ana ten, — berniukas parodė į dešinę nuo “Katamarano" — už 
kokių trijų kabeltovų. Kažin kas juoduoja, lyg kokia valtis. 

— Valtis? Negali būti, vaike, tesubyra man španhautas! Aha, jau 
matau. Tikrai panašu į valtį. Bet ką čia valčiai daryti vidury Atlanto 
vandenyno? 

— Ten valtis, — įsiterpė Snieguolis. — Tikrai, tikrai. 

— Ne kitaip, — pasakė jūreivis dar atidžiau žiūrėdamas. Taip, valtis. 
Dabar jau aiškiau matyti. Ir joje kažkas yra. Matau tik vieną — stovi 
stačias vidury lyg koks stiebas. Bet, tur būt, ten Žmogus; ko gero, jis ir 
bus surikęs, nors tasai riksmas suvis nežmogiškas. 

Tarsi patvirtindamas paskutinius jūreivio žodžius, riksmas vėl 
pasikartojo, — visiškai toks pat, kaip pirma. Bet dabar, užgavęs 
nebemiegančių ausis, jis padarė kiek kitokį įspūdį, Balsas, aišku, 
žmogaus. Kad ir labai keistas, bet visgi Žmogaus, tiktai išprotėjusio. Tai 
klaikus bepročio riksmas! 

“Katamarano“ įgula gal dar būtų dvejojusi, jeigu nieko daugiau 
nebebūtų išgirdusi, tačiau po antrojo riksmo jų ausis pasiekė kalba, 
teisybė, padrika, bet žodžiai suprantami, o galiausiai suskambo toks 
juokas, kokį galima girdėti aidint beprotnamių koridoriuose. 

Katamaraniečiai visi kaip vienas stovėjo ir klausėsi. Naktis buvo be 
mėnulio ir gana tamsi, bet jau artinosi rytas. Aušra jau buvo nudažiusi 
horizontą rausvais atspalviais. Pilkšva prieblanda skleidė blankius 
spindulius viršum vandenyno, ir jeigu jo paviršiuje būtų buvęs koks 
daiktas, būtum galėjęs jį matyti iš gana toli. 

Vienas daiktas ten tikrai buvo, kažkoks panašus į valtį su žmogumi, 
stovinčiu per vidurį. Ten ir buvo valtis, o joje stovėjo Žmogus, kurį iš 
riksmų ir juoko katamaraniečiai nė nedvejodami palaikė bepročiu. 

Ar protingas, ar beprotis — ko jiems jo šalintis? Ant plausto du 
stiprūs vyrai, ir jiems nereikia bijoti pamišėlio, nesvarbu kur sutikus, 


kad ir vidury vandenyno. Jie nė nebijojo, ir vos tiktai galutinai 
įsižiūrėjo, kad tai valtis su žmogumi, tuoj pakreipė vairą ir nuplukdė 
“Katamaraną" į jos pusę. 

Paplaukę kokį dešimt minučių, jie gerai pamatė tą daiktą, dėl kurio ir 
keitė kursą, o, pažiūrėję į jį koki dešimt sekundžių, suprato, kas tai per 
laivas ir jo keleivis. 

Tai gigas iš vergų laivo, o per jo vidurį — nei vairagaly, nei 
priekyje, — stovėjo to baisingai žuvusio laivo kapitonas. 


XC skyrius 
BEPROTIS VIDURY VANDENYNO 


Dabar katamaraniečiams nebebuvo ko daugiau spėlioti. 

Į valtį panašus daiktas su žmogumi, stovinčiu viduryje, daugiau 
jiems nebuvo paslaptis — pažinus gigą ir Žmogų, viskas pasidarė aišku. 

Tik vienas dalykas dar juos stebino — kodėl valtyje tik vienas 
Žmogus, 0 ne šeši. 

Turėjo būti šeši, nes tiek vyrų nuplaukė su gigu nuo degančio 
laivo — dar penki, be to vieno, kurį dabar matė ir kurį pažino esant 
vergų laivo kapitoną, nors jis buvo nepaprastai pasikeitęs. 
kurie pabėgo kartu su juo? Gal jie sugulę valtyje ir todėl iš 
“Katamarano" nematyti? O gal juos ištiko kokia žiauri lemtis ir gyvas 
liko tik tas vienas? 

Gigas stovėjo mažai teįgrimzdęs. Ir katamaraniečiai nieko nematė 
pro kraštą iš tokio tolumo, bet plaukti arčiau nesiryžo. 

Tiesą sakant, vos tiktai pažinę valtį ir joje stovinti žmogų, jie staiga 
nuleido burę ir gulė į dreifą, o irklu vis laikėsi, kad neplauktų artyn. 

Taip jie pasielgė, instinktyviai pajutę baimę. Jie žinojo, kad gigu 
nuplaukę vyrai nėmaž ne geresni už didžiojo plausto keleivius. Juk 
vergų laive tiek karininkai, tiek įgula visi vieno galo niekšai. Todėl 
katamaraniečiai ir galvojo, ar jiem negresia pavojus, jeigu priplauks 
prie valties. Jeigu visi šeši dar tebėra valtyje, o vandens, nei maisto 
neturi, jie, be abejo, apiplėš “Katamaraną", kaip anie buvo ketinę 
padaryti. 

Iš tokių, kaip jie, pasigailėjimo nelauk. O kadangi jokios pagalbos iš 
jų nėra ko tikėtis, tai geriau duoti kuo didesnį vingį. 

Tokios mintys sukosi Beno Breiso galvoje, ir jis jas pasakė 
draugams. 

Ar tie penki vyrai yra valtyje? 

Gal jie guli valties dugne, nors nepanašu, kad miegotų. Juk niekaip 
nepamiegosi prie tokio riksmo ir klyksmo, o kapitonas, kiek pabuvęs, 
vis rėkauja. 

— Dievaži, — sumurmėjo Snieguolis, — man atrodo, kad valtyje 
nieko daugiau nėra, tik kapitonas. Bet ir to — vien pavidalas, o proto 
nė krislelio. Tai siaubus pamišėlis. 

— Taigi, Snieguoli, tavo teisybė, — pritarė jūreivis, — nieko: ten 
daugiau nėra. Na, o jeigu kartais yra, tai bent ne visi. Aišku iš gigo, 
kiek nugrimzdęs. Jeigu būtų šeši vyrai, tokio didumo valtis būtų kur kas 
giliau nusėdusi. Ne. Jeigu su kapitonu kas yra, tai ne daugiau kaip 
vienas, du. Todėl galim be baimės priartėti. Na, keičiam kursą ir 
plaukiam prie gigo. Kaip manai? 


— Aš nė kiek neprieštarauju, masa Breisai, kad jau sakot nebaisu. 
Be to, aš nebijau ir surizikuoti. Jeigu ten bus ir kitų, ne vien kapitonas, 
vis tiek jie mūsų neįveiks. Mudu du atstojam keturis, o kur dar mažasis 
Vilmas? 

— Aš beveik tikras, — pasakė jūreivis, dar vis nesiryždamas, — kad 
valtyje jis vienas. O jeigu taip — geriausia bus nieko nelaukiant valtį 
pasiimti sau. Su kapitonu, tiesa, galim turėti kiek vargo, jeigu jis 
išprotėjęs, o iš visos elgsenos atrodo, kad taip ir bus. Bet nieko tokio! 
Mes jį sutvarkysim. Suk kairėn, tada viską sužinosim. 

Snieguolis sėdėjo prie vairo ir, kapitono taip sukomanduotas, vėl 
atsuko “Katamaraną" į stovinčią valtį, o Benas su Viljamu ėmėsi irklų. 

Ar gigo keleivis juos matė — neaišku. Greičiau ne, nes jo riksmai ir 
padrikos kalbos nebuvo niekam skirti, tatai buvo kraupios bepročio 
klejonės. 

Vandenyną dar gaubė pilka „rytmečio blanda“, ir nuo vandens kilo 
rūkas, tačiau gigą ir “Pandoros“ kapitoną katamaraniečiai pažino todėl, 
kad buvo įsidėmėję kai kuriuos dalykus. Siaip, tiek valtis, tiek jos 
keleivis dūlavo gana neaiškiai, tad gali būti, jog kapitonas nematė 
“Katamarano" ir nė nujaust nenujautė tokį esant. 

Jiems plaukiant artyn, kaskart vis labiau švito, ir galop paaiškėjo, 
kad juos pamatė, nes kartu su kapitono klyksmais pasigirdo ir 
prasmingų žodžių: “Ei, ar ten laivas? Koks ten laivas? Sustokit, 
prakeiktieji! Sustokit, jūs velnio išperos, o jei ne — visus 
paskandinsiu!“ 

Tuos sakinius jis bėrė be jokios tvarkos, tarpais šiurpiai 
suklykdamas, ir taip blaškėsi, skėryčiojosi, kad būtų atrodę juokinga, 
jei nebūtų buvę graudu. 

Dabar tiems, kurie ji matė, daugiau nebeliko jokių abejonių, kad 
“Pandoros" škiperis išėjo iš proto. Tik beprotis gali taip kalbėti ir 
skėtriotis. 

Prie tokio, kaip jis, pavojinga artintis. Tai suprato ir “"Katamarano" 
keleiviai, todėl priplaukę per pusę kabeltovo nuo valties, liovėsi 
irklavę — mėgins ji užkalbinti ir pažiūrės, kiek žodžiai Ji apramins. 

— Kapitone! — draugiškai pašaukė jūreivis savo buvusi vadą. — Tai 
aš. Ar nepažįsti? Aš — Benas Breisas iš “Pandoros". Ant plausto mes 
plaukiam nuo to laiko, kai laivas sudegė. Aš ir Snieguolis... 

Čia jūreivį, beketinantį trumpai viską nupasakoti, pertraukė 
nežmoniškas bepročio riksmas. 

Katamaraniečiai dabar buvo pakankamai arti ir galėjo gerai matyti jo 
veidą ir įžiūrėti išraišką. Iš jo grimasų ir klaikiai besivartančių akių jie 
pamatė, kaip žodžiai ji paveikė. Dėl to negalėjo kilti jokių abejonių, o 
jeigu ir kilo, tai savo elgesiu jis tuojau pat jas išsklaidė. 

Iš pradžių, kai jūreivis pradėjo savo kalbą, nelaimingasis tylėjo, kol 
žodis “Snieguolis" pasiekė jo ausis. Tada jis iš karto baisiausiai 


susijaudino — klaikiai suriko, jo veidas persikreipė, o akys taip 
sublizgo, kad net gūdu buvo žiūrėti. 

— Snieguolis! — suriko jis. — Snieguolis, sakai, a? Snieguolis, tas 
išgama! Kur jis? Ach! Prakeiktasis! Tai jis padegė mano laivą. Kur jis 
yra? Leiskit mane pas ji! Tegul tik aš suimsiu jį už juodos gerklės. Aš 
pamokysiu tą išdvėsusį negrą, kaip laikyti žvakę ir pasišviesti kelią į 
aną pasaulį. Snieguolis! Kur jis? Kur? 

Jo akys liovėsi laksčiusios, ir visi pamatė, kaip jis įsmeigė žvilgsnį į 
negrą, tarsi norėdamas žūt būt jį atpažinti. 

Snieguolis nuo te žvilgsnio būtų, ko gero, sudrebėjęs, jeigu būtų 
spėjęs jį pamatyti. Bet jam nebuvo kada, nes tą patį akimirksnį 
beprotis dar kartą šiurpiai surypavo, stryktelėjo kelias pėdas į viršų ir 
peršoko per gigo kraštą. 

Kokį porą sekundžių jis išbuvo po vandeniu. Po to išnėrė į paviršių, ir 
visi pamatė, kaip jis, irdamasis stipriais mostais, plaukia į 
“Katamaraną". 


XCI skyrius 
PAMISĘS PLAUKIKAS 


Koks dešimt užsimojimų — ir beprotis butų atsidūręs prie plausto, o 
ant jo užsilipti niekaip kitaip nesukliudysi, nebent negailestingai 
pavartodamas jėgą. Norėdami to išvengti, katamaraniečiai griebėsi 
irklų ir ėmė skubiai plaukti į kitą pusę. 

Tačiau beprotis taip sparčiai — varėsi per vandenį, kad nedaug 
betrūko ir būtų įsikibęs į plaustą, todėl, norėdami nuo jo pabėgti, Benas 
Breisas ir Snieguolis turėjo iš peties užgulti irklus. Prasidėjo lenktynės, 
kur tiek bėgančiųjų, tiek gaudytojo greitis buvo maždaug vienodas — 
na, gal kiek greitėliau plaukė pirmieji. 

Sunku pasakyti, kiek tos keistos gaudynės būtų užtrukusios. 
Tikriausiai, kol jėgos būtų beprotį apleidusios ir jis būtų nuskendęs, nes 
grįžti į valtį jis, kaip matyti, nė neketino. Jis nei karto neatsigręžė 
pasižiūrėti atgal, ar toli nuplaukęs. Kur tau! Tik yrėsi pirmyn, akis 
įbedęs į tąjį, kuris tarsi valdė jo sielą, — į Snieguolį. Kad tik Snieguolis 
jam buvo galvoj, numanu iš jo kalbos, mat, netgi plaukdamas, jis 
nesiliovė šaukęsis keršto negrui, vis minėjo jo vardą ir visaip grasino. 

Tegu beprotis būtų vijęsis, pakol visiškai neteks jėgų, lenktynės 
nebebūtų kažin kiek nusitęsusios. Juk būtų turėjusi kada pasibaigti toji 
antgamtiška stiprybė, kuria pasižymi bepročiai, ir anksčiau ar vėliau jis 
būtų kaip akmuo nugrimzdęs į jūros dugną. 

Tačiau likimo Jam buvo lemta kitokia gyvenimo pabaiga. 

To nelaimingojo laukė kur kas šiurpesnė mirtis. Nors jis pats nieko 
nenumanė, katamaraniečiai jau matė ją artėjant. 

Maždaug už pusės kabeltovo nuo jo, per vandenį plaukė du 
sutvėrimai. Siaubingi sutvėrimai — rykliai plaktukai! Juos galėjai aiškiai 
matyti, nes plaukė, iškilę į paviršių ir atstatę tamsius nugaros pelekus, 
nelyginant smailias trikampes bures. Katamaraniečiai anksčiau jų 
nebuvo pastebėję, tačiau jie sukiojosi apie gigą ir, matyt; jau kiek laiko 
jį sekė. 

Dabar vienas šalia kito jie traukė į tą pačią pusę, kur ir plaukėjas, o 
dėl jų kėslų nekilo jokių abejonių. Jie vijosi plaukėją taip pat įnirtingai, 
kaip šis “"Katamaraną". 

Vargšelis tų ryklių nematė ir apie juos negalvojo. Bet jeigu net būtų 
juos matęs, vargu ar būtų mėginęs gelbėtis. Greičiausiai būtų juos 
palaikęs tokiais pat baisingais vaiduokliais, kokių daugybė jau sukosi 
jam akyse. 

Na, šiaip ar taip, išvengti tų aršių ir atkaklių pabaisų jam nelemta, 
nebent įsikištų Žmonės nuo plausto; ir netgi tiems, norint jį išgelbėti, 
reikėtų įsikišti kuo skubiau ir sumaniau. Išgelbėti jie norėjo, netgi labai. 
Jiems net širdys apmirė, matant, kas laukia to nelaimėlio, nors jis ir 


beprotis. Tegul jis jiems baisus, tegul jų priešas, bet vis dėlto Žmogus 
kaip ir jie, todėl, pamatę, kad tie aršieji jūros plėšrūnai, kurių jie patys 
taip nekentė, taikosi jį sudraskyti, katamaraniečiai pamiršo bet kokį 
priešiškumą. 

Nebepaisydami, kad tas beprotis gali jiems ką padaryti, jie ištraukė 
irklus ir tuoj ėmė varytis atgal į jo pusę, Net Snieguolis iš visų jėgų 
stengėsi priplukdyti “Katamaraną" ir išgelbėti tą nelaimingąjį, kuris, 
apakęs iš beprotiškos neapykantos, pats veržėsi į pragaištį. 

Tačiau geri jų norai nuėjo niekais. Tam Žmogui buvo lemta žūti. 
Katamaraniečiai nebespėjo iki jo nusigauti ir kaip nors padėti — pirmieji 
priplaukė rykliai. Tada tie, kurie norėjo varguolį išgelbėti, liovėsi 
irklavę — jiems beliko tik Žiūrėti į baisią katastrofą. 

Ji truko labai neilgai. Pabaisos priartėjo prie aukos iš abiejų pusių. Ir 
va, šlykštieji padarai jau greta su žmogumi. Jis pamato iš pradžių vieną 
ir instinktyviai — nes užtemęs protas nieko nebesako, — pasuka staiga 
į šalį, Tuo būdu atsiduria prie pat antrojo ryklio, o šis ūmai apsiverčia ir 
stveria jį plačiai išžiotais nasrais. 

Pasigirsta riksmas, bet šaukia jau nebe visas žmogus — vieną jo 
pusę, baisiai sumaitotą, nusinešė siaubinguose nasruose ryklys 
zygoena. 

Tik tas vienas riksmas ir tepasigirdo. Kitam nebepakako laiko, net 
jeigu jėgų dar ir būtų užtekę. Mat, tučtuojau antrasis ryklys stvėrė kitą 
kūno pusę ir nusinešė į bežadę vandenyno gelmę! 


XCII skyrius 
VALTYJE 


Atgal prie valties! 

Tokia mintis, savaime suprantama, dingtelėjo “Katamarano" įgulai, 
kai pamatė, kas nutiko. Ilgiau čia pasilikti jiems nebuvo ko. Jų visai 
nebedomino kruvinas vanduo toje vietoje, kur ką tiktai matė vykstant 
tragediją. Todėl jie atgręžė “Katamaraną" į plūduriuojantį gigą ir ėmė 
plaukti link jo visu greičiu, kiek tik nešė irklai ir vėl iškelta burė. 

Dabar jie nebespėliojo, ar valtyje dar yra žmonių — miegančių ar 
pabudusių. Po visko, kas nutiko, vargu ar galėtum manyti ten ką esant. 
Dar anksčiau iš jos kitų pasitraukta, ten buvo likęs tik tas vienas 
žmogus, kuris stovėjo per vidurį, beprotiškai svaičiojo ir šūkavo 
vandenynui į ausis. 

Kur gi pasidėjo kiti vyrai? Tas klausimas nedavė ramybės 
“Katamarano“ įgulai, kai artėjo prie apleisto gigo, bet atsakyti niekas 
negalėjo. 

Jie galėjo tik spėlioti, bet tai toli gražu ne teisybė. 

Iš to, ką žinojo ar bent spėjo dedantis ant didžiojo plausto, 
katamaraniečiai galėjo daryti klaikias išvadas. Gal būt, ir gigo keleivių 
taip pat elgtasi, nors sunku patikėti. Visi žinojo, kad gigas nuplaukė 
nuo degančio laivo, gerai apsirūpinęs maistu ir vandeniu, ir galėjo visko 
užtekti, jeigu jau ne itin ilgai kelionei, tai bent daugeliui dienų. Viljamas 
matė, kada jie nuplaukė, ir galėjo tai patvirtinti. Tai kodėl gigo kelias 
baigėsi taip nelaimingai? Juk, tikriausiai, ne dėl bado. Ir ne dėl viesulo. 

Jeigu valtį būtų užliejusios bangos, ji būtų nuskendusi arba apvirtusi. 
Ir kapitonas pats vienas nebūtų galėjęs jos sutvarkyti. Be to, kodėl tik 
jis vienas būtų turėjęs išlikti gyvas? 

Tačiau nė audros nebuvo tokios, kad įvyktų šitokia nelaimė. Ir jeigu 
tik valdant gigą nebuvo padaryta kokios lemtingos klaidos, vyrai 
neturėjo iškristi į jūrą. 

Vis dar nesusigaudydami, kaip paaiškinti tokį keistą dalyką, 
katamaraniečiai irklavo link gigo ir pagaliau priplaukė prie jo. 

Čia jie pamatė siaubingą vaizdą, tačiau vis tiek nieko nepasidarė 
aiškiau. Viskas buvo taip pat nesuprantama, kaip iki tolei. Jie suprato 
tik vieną dalyką, kad valtyje būta baisios tragedijos ir kad įgulą 
pražudė ne gamtos jėgos, o Žmogaus ranka. 

Išilgai valties, ant dugno, gulėjo žmogaus kūnas. Jis buvo be 
gyvybės, sudarkytas daugelio žaizdų, kurių net kiekviena atskirai galėjo 
būti mirštama. Veidas baisiausiai suvarpytas, kaušas keliose vietose 
perskeltas, tarsi sudaužytas su kūju; žaizdos krūtinėje ir visame kūne 
padarytos kokiu aštriu ginklu. 


Tasai sužalotas lavonas gulėjo iki pusės apsemtas pašvinkusio 
vandens, kuris greičiau panėšėja į kraują. Vandens buvo tokia tamsi 
spalva ir tiek daug, kad sunku patikėti, jog jis susimaišęs tik su to 
vieno žmogaus krauju, kuris, valčiai supantis, buvo ta spalva 
nusidažęs. 

Siaubingojo lavono negalėjai iš veido atpažinti. Jis buvo nežmoniškai 
sudarkytas kirviu, peiliu ar dar kokiu ginklu. Tačiau Benas Breisas su 
Snieguoliu vis tiek susivokė, kieno tie sumaitoti palaikai. Iš drabužių, 
vietom dar tebedengiančią kūną, jie suprato, kad tai pernelyg geras jų 
pažįstamas — pirmasis kapitono padėjėjas. 

Bet nuo to jiems nepasidarė aiškiau, tik dar slėpiningiau viskas 
pasirodė. Aišku, tasai Žmogus nužudytas. Tai matyti iš žaizdų, kurios, 
sprendžiant iš gausiai pritekėjusio kraujo, visos buvo padarytos, dar 
jam gyvam esant. 

Savaime suprantama, kyla mintis, kad tai bus jo išprotėjusio draugo 
darbas. Ir žaizdos, kaip matyti, padarytos nepilnapročio, nes ten ir 
durta, ir pjauta, ir drėksta, be to, jų tokia daugybė, nors negyvai 
nužudyti būtų pakakę mažiau kaip pusės. 

Tiek buvo aišku. Išprotėjęs kapitonas nužudė savo padėjėją. Dėl ko 
taip padarė — neatspėsi, tačiau argi bepročiui reikia kokios priežasties? 

O daugiau viską gaubė paslaptis. Kaip paaiškinti, kur kiti keturi? Kas 
jiems nutiko? “Katamarano" įgula galėjo tik daryti prielaidas, vieną 
baisesnę už kitą. — Snieguolio spėjimas visiems pasirodė arčiausia 
tiesos. 

Snieguolio manymu, kapitonas ir pirmasis jo padėjėjas nusprendė 
atsikratyti kitais, kad maistas ir vanduo liktų jiems vieniems ir jie 
galėtų ilgiau išgyventi. Tą žvėrišką užmačią jie galėjo įvykdyti įvairiai. 
Gal gige kilo muštynės, ir tiedu, būdami stipresni už kitus, laimėjo, o 
gal apsieita ir be jokios kovos. Gal juodu niekšingai nužudė savo 
bendrus naktį, kai tie miegojo sau, nieko neįtardami, arba gal net 
dienos metu, kai tie buvo apsvaigę nuo degtines, kurios nemažai turėjo 
pasiėmę į gigą. 

Siurpu vien apie tai pagalvojus, bet Snieguoliui ir Benui Breisui 
tokios mintys piršosi savaime. Kaipgi kitaip paaiškinsi siaubingąją 
dramą, įvykusią toje krauju pasruvusioje valtyje? 

O jeigu jų spėta teisingai, tai nenuostabu, kad vienintelį gyvą tos 
dramos dalyvį rado besiautėjantį, nenuostabu, kad jis ir išėjo iš proto! 


XCIII skyrius 
“KATAMARANAS" PALIEKAMAS 


Kurį laiką “Katamarano“ įgula su pasibaisėjimu žiūrėjo gigą ir negyvą 
jo keleivį. 

Tačiau jie jau buvo matę visokių klaikybių, todėl ir jų pasibaisėjimas 
nebebuvo toks didelis, o pamažu ir visai praėjo. 

Ne laikas ir ne vieta buvo rodyti jausmingumą. Jiems patiems grėsė 
pavojus ir reikėjo dėl to sukti galvą, o ne beprasmingai samprotauti; 
tad, užuot tuščiai kalbėję apie praeitį, jie nukreipė mintis į ateitį. 

Pirmiausia reikėjo nuspręsti, ką darys su gigu? 

Jie gigą pasiims, tai aišku. Dėl to negali būti jokių abejonių. Teisybė, 
“Katamaranas" jiems gerai pasitarnavo. Jie visą laiką juo plaukė ir 
todėl išliko gyvi. 

Ramiu oru jie galėtų ir toliau kuo patogiausiai plaukti tuo savo 
“aivu" ir kol tik užtektų vandens ir maisto, galėtų kuo saugiausiai 
jaustis. Tačiau plaustas labai pamažu plaukia, ir kelionė gali užtrukti 
ilgiau, negu pakaks maisto atsargų, o tada — mirtis, nieko daugiau. 
Jiems gali nebepasisekti sugauti žuvies, o jei išsibaigs vanduo, tai nė 
galvoti neverta, kad gausi pasipildyti. Ištisas savaites gali nebebūti 
lietaus, o jeigu kartais ir užeitų, bet sykiu su audra, — tai nė kvortos 
neprisilydysi. 

Tačiau lėtumas — ne vienintelė “Katamarano" bėda. Praeitą naktį, 
sukilus viesului, įgula pamatė, kad tikros audros plaustas neatlaikys. 
Užėjus tokiai negandai, jis garantuotai subyrės. Bangų daužomi, 
atsipalaiduos rąstai ir lentos, na, o jeigu plaustas ir išliks krūvoj ir 
tuščios statinės išlaikys jį, kad nenuskęstų, tai vanduo nuplaus juos 
pačius į jūrą, ir jie prigers arba kaip kitaip žus. 

O per tokį ilgą laiką, kol pasieks žemę, vien gero oro nėra ko tikėtis. 

Turint gigą, tokią puikią valtį, visai kas kita. 

Benas Breisas gerai žinojo, kokia toji valtis, mat, jam dažnai tekdavo 
drauge su kitais ją irkluoti. 

Ji greita, net vien irklų varoma, o iškėlus burę, kai geras vėjas, būtų 
galima plaukti aštuonis ar dešimt jūros mazgų per valandą, Taigi gana 
greitai jie įplauktų, į pasatų ruožą ir pasiektų kokį Pietų Amerikos uostą 
kur Gvianoje ar Brazilijoje. 

Tie svarstymai nebuvo ilgi. Teisybę sakant, katamaraniečiai tai 
apgalvojo dar būdami toli nuo gigo, nes savaime suprantama, kad 
matant valtį, tokios mintys pačios lenda į galvą. 

Jie rado valtį, tinkamą jūros kelionei. Ji buvo tarsi paties apvaizdos 
duota, ir katamaraniečiai nė nemanė jos palikti. Anaiptol, tokią valtį 
reikia pasiimti. 


Ir jeigu jie kiek sugaišo, o ne iš karto ėmė keltis su visa savo manta 
į gigą, tai tą trumpą valandėlę svarstė, kaip čia geriau persikėlus. 

Pirmiausia, prieš keliantis, reikėjo tinkamai gigą paruošti. 

Ir Snieguolis su Benu, vos tik atsipeikėję nuo siaubingojo reginio, 
tuoj ėmėsi darbo — šalinti iš gigo lavoną ir visus kitus kruvinojo smurto 
pėdsakus. 

Sumaitotąjį lavoną jie išmetė laukan, ir tas tučtuojau nuskendo, 
nors dugno, tikriausiai, nepasiekė, nes aplinkui tebesisukiojo tiedu 
baisūs plėšrūnai, godžiai laukdami, gal nepasotinamiems jų pilvams 
klius dar kiek maisto. 

Po to vyrai išpylė iš gigo raudoną prišvinkusį vandenį, nugrandė 
kruvinas dėmes, išplovė gigą švariu jūros vandeniu; jie darbavosi, kol 
visų klaikybių nė ženklo nebeliko. 

Ne visus valtyje rastus daiktus naujieji šeimininkai išmetė — kai kas 
ir jiems pravers. Tarp tų daiktų nebuvo nei trupinėlio valgio, anei 
lašelio gėlo vandens, bet užtat ten buvo dar visai neblogas jūros 
kompasas, o jūreivis pernelyg gerai žinojo, ko vertas tasai brangus 
daiktas, todėl sau ir pasiliko — jį turėdami galės plaukti į reikiamą pusę 
net labiausiai apniukusiu oru. 

Kai tiktai gigą sutvarkė, ėmė čia nešti visą turtą iš “Katamarano". 
Atsargiai įkėlė didžiąją statinę su vandeniu ir mažesnę su brangiuoju 
kanariu. Po to iš plausto į valtį perkėlė skrynutę su džiovinta žuvimi, 
irklus bei visus kitus rakandus ir viską tvarkingai sudėjo. 

Dėti buvo kur, nes valtis didelė, skirta dvylikai vyrų, todėl vietos į 
valias ir pačiai įgulai, ir visam jos turtui. 

Galiausiai buvo iškeltas “Katamarano" stiebas su bure ir perneštas į 
gigą, nes didumu tiko, kaip čia buvęs. 

Ant “Katamarano" nebebuvo nė vieno daikto, galinčio — prireikti 
jiems valtyje, o kai pagaliau išnešė stiebą su bure, jis liko visiškai 
plikas. 

Kada atleido lynus, kuriais buvo prisitvirtinę prie gigo, kol 
persikraustė, buvusiai plausto įgulai širdį suspaudė liūdesys. Tegu tasai 
plaustas netvirtas, tegu juokingas — vis tiek jie prie jo prisirišę, kaip, 
sakysim, prisirišama prie brangių namų. 

Plaustas jiems buvo namai vidury vandens dykumos, tad išsiskirti be 
širdies skausmo jie negalėjo. 

Gal iš dalies todėl jie ir neskubėjo nuleisti irklų į vandenį ir plaukti 
sau tolyn, nors, antra vertus, jie užgaišo ir dėl kitos priežasties. 

Reikėjo gige įstatyti stiebą ir pririšti burę. Atidėti vėlesniam laikui 
nebuvo ko, todėl jie ėmėsi to darbo iš pat karto. 

Kol jie darbavosi, brizas nešė valtį po kokius du — tris mazgus per 
valandą, Tačiau ji netolo nuo plausto, nes tas pats brizas nešė tokiu pat 
greičiu ir “"Katamaraną" — pliką ir aukštai Iškilusį. Ir kai pagaliau vidury 
gigo jie įtaisė stiebą ir rėją su visa bure, paruošta pakelti, nuotolis tarp 


jų tebuvo ne daugiau kaip kabeltovas “Katamaranas" plaukė užpakaly, 
tačiau gana greitai, tarsi pasiryžęs nepasilikti pats vienas tuose 
vandens tyruose! 


„XCIV skyrius | 
KASALOTŲ KAIMENE 


Atrodė, atėjo valanda, kada vandenyno klajūnai paskutinį kartą 
pasižiūrės į plaustą, taip sėkmingai nešusį juos per daugelį pavojų. Po 
kelių minučių jie iškels burę, įgulęs vėjas ims sparčiai varyti jų valtį ir 
netrukus “Katamarano“, lėtai slenkančio jiems iš paskos, nebebus 
matyti. Pasiliks per porą mylių ir dings iš akių amžinai. 

Taip katamaraniečiai manė, pradėję ruošti burę. 

O apie tai, kas jų laukia ateity, beveik negalvojo. Tačiau likimas 
nebuvo lėmęs tokio greito atsiskyrimo, ir visa laimė, kad 
“Katamaranas" laikėsi taip netoli, tarsi žadėdamas jiems prieglobstį — 
ramų ir saugų uostą, nes gana greitai jiems labai jo prireikė. 

Kaip jau sakyta, jie rengėsi kelti burę. Takelažas buvo jau gatavas, 
burė pritaisyta prie rėjos, falai įverti, beliko tik burę įtempti ir škotus 
pririšti. 

Tam darbui tereikia kelių sekundžių, tačiau mūsų klajūnai nebegavo 
jo padaryti. 

Jūreivis su Snieguoliu jau laikė rankose falus, pasirengę traukti, bet 
tuo tarpu suriko Viljamas ir anuodu susitūrėjo. 

Berniukas žiūrėjo į vandenyną, įsmeigęs akis į tą daiktą, kurį 
pamatęs suriko. Lalė stovėjo šalimais, žiūrėdama ten pat — Kas ten, 
Vilmai? — susijaudinęs paklausė jūreivis, pamanęs, kad berniukas gal 
išvydo laivą. 

Viljamas ir pats taip manė. Horizonte jis pamatė balsvą diską, 
panašų į išskleistų burę, tačiau šis greit išnyko, sakytum tirpte ištirpo. 
Viljamas susigėdo šaukęs ir be reikalo sukėlęs aliarmą. Jau buvo 
bepradedąs aiškintis, bet horizonte vėl iškilo į dangų tas pats balkšvas 

daiktas, ir dabar jį pamatė visi. 

— Va, ką aš mačiau, — sušuko aliarmo sukėlėjas, prisipažindamas 
kaltę. 

— Jeigu tu pamanei, kad ten burė, — atsiliepė jūreivis, — tai 
apsirikai. Ten švirkščia kašalotas. 

— Jų ne vienas, — tarė Viljamas, norėdamas viską išsiaiškinti. — 
Žiūrėk, ten jų koks pustuzinis! 

— Teisybė, vaike, jų daug, bet klysti, sakydamas — pustuzinis. 
Greičiau koks pusšimtis. Taip, tiek jų ir bus, o šešis tik matom 
švirkščiant vienu metu. Tai banginių būrys, ko gero, visa kaimenė. 

— O dieve! — suriko Snieguolis, kurį laiką tylomis žiūrėjęs į 
banginius. — Jie atplaukia į mūsų pusę! 

— Taip, — pritarė buvusis žeberklininkas, toli gražu nepradžiugęs dėl 
tokios naujienos. — Jie atplaukia tiesiai į mus. Verčiau jau pasuktų pro 


šalį. Banginiai kažin kur pasinešę, aišku kaip dieną, ir atsidurti jiems 
ant kelio tikrai pavojinga, ypač su tokiu laiveliu, kaip mūsų. 

Suprantama, išgirdę šitokius žodžius, burės niekas nebekėlė — 
nesvarbu, ar tai reiškė pavojų, ar ne. Nedažnai tenka pamatyti tokį 
įdomų ir neįprastą reginį, kaip keliaujanti ar žaidžianti banginių 
kaimenė, tad kiekvienam įdomu pasižiūrėti, ir neapsakomai turi būti 
užsiėmęs tas keleivis, kurs neatkreipia į juos domės. 

Kas gali būti didingiau už tų milžiniškų Ieviatanų plaukimą, kai jie 
skiriasi sau kelią per mėlyną stichiją, čia išleisdami baltų garų stulpą, 
nelyginant kokį sultoną, čia iškeldami plačias vėduokliškas uodegos 
peleko mentes, čia patys — Iššokdami iš vandens ir krisdami atgal su 
tokiu trenksmu, kad jūroje sukyla aukštos putotos bangos lyg per 
audrą. 

Kaip tik apie tai ir galvojo su nerimu buvusis banginių medžiotojas, 
kai pamatė visą kašalotų kaimenę atplaukiant link menkos jų valties. 
Jis žinojo, kad atsitrenkusio banginio sukeltos bangos gali net laivą 
nuskandinti, tai ką bekalbėti apie jų gigą, jeigu kartais vienas iš 
artėjančių milžinų, plaukdamas pro šalį, sugalvotų iššokti iš vandens. 

Tačiau nebuvo kada svarstyti, ko galima laukti ar tikėtis. 

Kai Viljamas banginius pamatė, jie buvo ne toliau kaip už mylios, o 
kadangi plaukė po dešimt mazgų į valandą, tai per dešimt minučių 
priešakinis atsidūrė prie pat valties ir vienišo plausto. 

Plaukė jie išsisklaidę, nors tai šen, lai ten galėjai matyti būrelius po 
keturis ar penkis judant darniomis gretomis. Visa kaimenė buvo 
išsidriekusi į ploti per kokią mylią, o jų valtelė ir vienišas plaustas lyg 
tyčia stovėjo pačiam jų kelio vidury. 

Tokios didelės kaimenės Benas Breisas dar niekada nebuvo matęs: 
koks šimtas banginių — suaugusių patelių su jaunikliais ir tik vienas 
senas patinas, kaimenės vedlys ir globėjas. Tokios kaimenės 
nesumaišysi su būriu jaunų patinų, kurie, tik iš trūkę iš motinų globos, 
plaukia sau, lydimi kelių senių patinų, — auklėtojų ir mokytojų. 

Vos tik Benas spėjo kaimenę nužiūrėti, ji priplaukė visiškai prie pat ir 
taip sujudino vandenį, kad jūra per kelias mylias pradėjo sūpuotis tarsi 
po audros stojus šaršui. 

Vienas paskui kitą banginiai grakščiai sklendė per jūrą ir, saugiai iš 
tolo žiūrinčiam, galėjo atrodyti išties žavingai. Tačiau gigo įgula 
didinguose banginių judesiuose ir garsiame, nelyginant bangų mūša, jų 
kvėpavime matė tik pavojų. 

Banginiai jau buvo benuplaukią, ir gigo įgula lengviau atsiduso, bet 
tuo tarpu pats didžiausias banginis, senasis patinas, pasuko įžambiai 
nuo kitų ir pasinešė tiesiai link gigo. Iškišęs iš vandens galvą ir kelis 
sieksnius nugaros, jis plaukė, kartas nuo karto pliaukštelėdamas 
uodega per vandenį, tarsi duodamas priešaky plaukiantiems ženklą, 
kad pakeistų krypti, ar įspėdamas, kad gresia pavojus. 


Šis didingas patriarchas atrodė be galo aršiai, ir buvęs 
žeberklininkas, jį pamatęs, garsiai riktelėjo. 

Tačiau jo surikta tik instinktyviai — juk vis vien nieko nebepadarysi 
ir susidūrimo neišvengsi. 

Nieko jie ir nedarė. Nebuvo kada net pagalvoti, ne tik ką daryti. 
Kone tą patį mirksnį, kai Benas įspėdamas šūktelėjo, banginis atsidūrė 
prie jų. Pats šaukėjas ir jo draugai staiga pasijuto ore, lyg katapultos 
išsviesti, ir tuoj pat visu smarkumu nėrė stačiom galvom į 
neišmatuojamą vandenyno gelmę. 

Netrukus visi keturi iškilo į paviršių, ir tie du, kurie greičiau 
atsitokėjo, — jūreivis ir Snieguolis, — ėmė dairytis gigo. Tačiau gigo jie 
nematė, nė kokios valties nematė. Aplinkui tiktai plūduriavo skeveldros 
ir išsibarstę įvairūs daiktai — pora statinių, kelios lentos, irklai, 
perstekės ir kitokie įnagiai. Vidury plakėsi du Žmogiukai — Viljamas ir 
mažoji Lalė. 

Tasai vaizdas tačiau pasikeitė akies mirksniu. 

Pasigirdo riksmas: “Atgal prie “Katamarano“, ir berniukas su Benu 
Breisu kaip mat pasileido į plausto pusę; ten pat plaukė ir Snieguolis, 
užsikėlęs Lalę ant kairiojo peties. 

Po kokios minutės visi keturi vėl stovėjo ant plausto, kurį taip 
neseniai buvo palikę. Ir šį kartą jis išgelbėjo juos nuo pražūties jūros 
gelmėse. 


XCV skyrius 
BLOGIAU NEGU BET KADA 


Ištikusi nelaimė nebuvo kokia slėpininga. Ir beveik nieko 
nenustebino, — tą akimirksnį, kai išlėkė į orą, senasis banginių 
medžiotojas žinojo, kas kaltas, tarsi būtų viską stebėjęs iš šalies. 

Kitus jis irgi buvo įspėjęs, kad pavojinga pakliūti banginiams ant 
kelio, ir dabar jie jau žinojo, koks tas pavojus, nors Benas nebuvo 
aiškiai nusakęs. Bet tasai pavojus jau praėjo, taip bent jie manė, kai 
vėl susilipo ant savo plausto. 

Kas jiems nutiko, buvo aišku ir be kalbų. Jų patirtas smūgis ir 
vandeny plūduriuojančios gigo lentos bylojo reiškiau už žodžius. Senis 
banginis pliaukštelėjo vėduokliškomis uodegos peleko mentėmis, 
trenkęs iš apačios, sutrupino gigą, nelyginant kiaušinio lukštą, ir 
išsviedė jį su viskuo — ir žmonėmis, ir daiktais — keletą pėdų į viršų. 

Gal banginis taip pasielgė iš pykčio, gal šėliodamas, o gal 
tenkindamas kokį banginišką užgaidą, tačiau pastangų šiam jūrų 
milžinui tiek tereikėjo, kiek nubaidyti musę. Po to jis nuskuodė paskui 
išdykaujantį savo būrį ir plaukė kuo abejingiausiai, tarsi nieko ypatingo 
nebūtų nutikę! 

Jam nieko ir nenutiko, — kas jam gigo sudužimas ir visos pasekmės? 
Užtat bėda ištiko tuos, kuriuos jis taip stačiokiškai apvertė. 

Bet ir jie tiktai tada susimąstė apie praėjusį pavojų ir suvokė 
nelaimės didumą, kai vėl sulipo ant plausto ir šiek tiek apsiramino. 

Jų daiktai suposi išsibarstę ant bangų, vandeny plaukiojo jų irklai ir 
kiti rakandai, bet blogiausia, kad jie niekur nematė jūreivio skrynutės, 
kurią, skubėdami nuplaukti, buvo prigrūdę pilną ryklienos. Per savo 
sunkumą skrynutė, tikriausiai, nuskendo ir nusinešė visą jų turtą. 

Statinė su vandeniu ir mažesnė su kanariu plūduriavo 
nenuskendusios, mat, buvo gerai užkimštos. Tačiau kas iš to gėrimo, 
jei nėra mėsos? O jos nebuvo likę nė kąsnelio. 

Kuri laiką Jie, nieko neveikdami, žiūrėjo į katastrofos vietą, kur 
bebuvo vien skeveldros. Galima pamanyti, kad jie taip stovėjo 
beviltiško sielvarto sukaustyti, todėl nieko nė nedarė. 

Tačiau buvo ne taip. Ne tokie jie žmonės, kad nuleistų rankas. Jie 
tiktai laukė, kada galės imtis darbo, tai yra kada aprims smarkus, 
banginių sukeltas šaršas. 

O tuo tarpu jūroje ritosi aukštos lyg kalnai bangos, ir plaustas, ant 
kurio jie buvo susilipę, taip šokinėjo, kad jie vos pajėgė išsilaikyti — ir 
ne stati, o kone visom keturiom. 

Pamažu vandenynas aplink juos pasidarė ramus kaip visada, ir jie, 
per tą laiką viską apgalvoję, dabar ėmėsi darbo. 


Nieko labai daug jie nebuvo sugalvoję, tik tiek, kad reikia susirinkti 
išblaškytus daiktus, kurie dar nenuskendę ir jei pasiseks iš naujo iškelti 
burę plauste, ant kurio vėl užsiropštė. 

Viena laimė, kad netoli plausto jie pamatė stiebą, — atsiskyręs nuo 
gigo, iššokęs iš jo stepso, plūduriavo su visa rėja ir bure. 

Iš visų daiktų, nuimtų nuo “Katamarano“, šie buvo patys svarbiausi, 
todėl, juos atstačius, plaustas vėl bus koks buvęs. 

Pirmiausia katamaraniečiai norėjo išsigriebti iš vandens irklus. Tam 
darbui prireikė nemaža laiko ir gana daug vargo. Ant nurinkto plausto 
nebuvo nė jokio pagalio, kuriuo būtų galėję pasiirti, todėl jie gavo 
irkluoti delnais. 

Tuo tarpu, kol jų per prievartą gaišta be darbo, sudužusio gigo dalys 
gerokai nutolo, — teisingiau sakant, jų plaustas tuščiom statinėm 
praplaukė pro šalį ir atsidūrė' už kelių kabeltovų pavėjinėje pusėje. 

Todėl dabar jie turėjo varytis priešais vėją ir, aišku, stūmėsi labai 
lėtai, — taip lėtai, kad iš piktumo nebegalėjo tverti. 

Snieguolis jau norėjo šokti į vandenį ir plaukte nuplaukti prie irklų, 
tačiau jūreivis neleido, primindamas juodaodžiui draugui, koks pavojus 
gresia nuo ryklių. Negras vis tiek nebūtų paisęs, bet atsargesnis jo 
draugas jį sulaikė, ir jie kantriai toliau irklavo rankomis. 

Galų gale jie išsigriebė porą irklų, ir nuo tos akimirkos darbas ėmė 
virte virti. 

Jie pasigavo stiebą su bure ir užtempė ant plausto, vėl prisirišo 
statines su vandeniu ir vynu, vieną po kito susirinko išsibarsčiusius 
įnagius, tik neberado geležinių, tame tarpe ir kirvio — tie visi buvo 
nuskendę į Atlanto dugną. 

Bet skaudžiausia, kad nuskendo skrynutė su mėsa — tatai 
nepataisomas nuostolis, Iemsiantis ir dar didesnę nelaimėlių pražūtį. 


XCVI skyrius 
JUODZIAUSIA VALANDA 


Ir vėl baisi mirtis pažvelgė į akis vandenyno klajūnams. Jie 
nebeturėjo jokio maisto. Iš visos ryklienos, taip sumaniai įsigytos ir taip 
rūpestingai išrūkytos, jiems neliko nė kąsnelio. 

Ne viskas jų buvo sukrauta į skrynutę, keletas džiovintų rėžių gulėjo 
ant plausto palaidi. Juos katamaraniečiai irgi persinešė į gigą, bet, jam 
sudužus, ir tie sukrito į jūrą. 

Rinkdami iš vandens savo turto likučius, katamaraniečiai vis dairėsi, 
bene kur pamatys kokį ryklienos gabalą. Tačiau nerado nė vieno. Gal 
jie ir nenuskendo — juos galėjo pasitverti patys rykliai ar kokie kiti 
vandenyno plėšrūnai. 

Bet jeigu mūsų klajūnai ir būtų radę plūduriuojant kokį gabalą, vis 
tiek nebūtų galėję valgyti net tokią sunkią valandą, nes, išmirkęs 
sūriame vandenyje, jis būtų per daug sūrus. Tačiau jie žinojo, kad ateis 
laikas, kada tokie niekai bus nebe galvoj. Ir tikrai, dar po kelių valandų 
visus keturis ėmė kamuoti toks baisus alkis, kad jie nebebūtų atsisakę 
nė prasčiausio ar neskaniausio maisto. 

Juk jie dar nė karto nebuvo deramai pavalgę nuo to sykio, kai gavo 
skubomis palikti prieplauką kašaloto pašonėje. 

Čia daugybė šiurpių įvykių, taip greitai sekančių vienas po kito, čia 
tas didelis skubėjimas pabėgti — ir jiems vis nebuvo kada nė pagalvoti 
apie valgymą. Jie tik probėgšmais nurijo kokį kąsnį mėsos ar išgėrė 
gurkšnį vandens. 

Kaip tik tuo metu, kai įvyko paskutinioji katastrofa, jie jau ketino 
deramai pavalgyti, tik pirmiau norėjo įtaisyti burę ir paleisti valtį į 
kelionę. 

Tą gražų jų planą sugriovė banginis, pliaukštelėjęs uodega per 
vandenį. Tik bėda, kad, sunaikindamas daugelį daiktų, jis nė kiek 
nepakenkė jų apetitui. Kai jie vėl susilipo ant plausto, apetitas buvo 
kuo geriausias. O per dieną berankiojant iš vandens daiktus, visi keturi 
pajuto tokį baisų alkį, kokio nebuvo patyrę per visą ilgą ir pavojingą 
kelionę. 

O taip išbadėjus ir darbas nemielas, todėl vos tik sutvarkė įvairius, iš 
juros surankiotus daiktus, kad vanduo nenuneštų, tuoj patys susėdo ir 
ėmė svarstyti, kaip čia iš naujo įsitiekus maisto. 

Aišku, jų mintys krypo į jūrą, teisingiau sakant, į palekuotuosius jos 
gyventojus. Juk daugiau nieko kito valgiui tinkamo nebuvo nei po jais, 
nei virš jų, nei aplink juos. 

Anksčiau jie gana sėkmingai buvo prisimeškerioję žuvų, tai ir dabar 
būtų drąsiai ėmęsi to darbo, jeigu tik aplinkybės nebūtų pasikeitusios. 


Su kitais daiktais dingo ir jų kabliukai. Žeberklai, kuriais Jie 
sėkmingai dobė ryklius, taip ir liko ant kašaloto — jie stirksojo ant 
negyvo jūrų milžino kupros ir atstojo iešmus ryklienai kepti. Trumpai 
tariant, visi geležiniai daiktai, netgi peiliai, kuriuos buvo pasidėję 
valtyje, dabar buvo jūros dugne. 

Katamaraniečiai neturėjo nė gabaliuko metalo, iš kurio būtų galėję 
pasidaryti kabliukų. O Jeigu net būtų turėję — kas iš jų naudos, kai 
nėra nė trupinėlio mėsos jaukui. 

Taigi nebuvo jokios galimybės pasigauti žuvies nei su meškere, nei 
kokiu kitu būdu, todėl katamaraniečiai, ir taip sukę galvas, ir kitaip, 
galų gale prarado bet kokią viltį. 

Ir šitą sunkią valandą jie prisiminė kašalotą, — ne tą gyvą, 
smarkaujantį jūros milžiną, kuris piktu elgesiu už temdė šviesias jų 
perspektyvas, bet negyvąjį, ant kurio milžiniškos kupros jie taip 
neseniai darbavosi. Ten jie dar rastų maisto — likusios ryklienos. O 
jeigu jos nebebus, tai įsitieks banginienos — banginio lašinių. Tiesa, 
prastas tatai maistas, bet vis padės gyvastį palaikyti. Ir jo yra tiek, kad 
pakaktų ne tik vieno laivo įgulai, bet ir visos eskadros! 

Kelią atgal jie, ko gero, galėtų rasti — juk vėjas, atnešęs juos čia, 
tebepūtė iš tos pačios pusės. Ir tą nuotoli, kuri jie atplaukė per naktį, 
galėtų vėl pamažu nuplaukti. 

Tačiau geriausiu atveju tai būtų tik sunkus užmojis ir vargu ar 
sėkmingas, net jeigu jų kelyje nebūtų kitokių kliūčių, o vien gamtos 
jėgos. 

Bet jiems buvo viena kliūtis, daug baisesnė, negu priešpriešinis 
vėjas ar pavojus nukrypti nuo kelio. 

Juk, tikriausiai, į jų paliktą vietą sugrįžo juos vijęsi jūreiviai ir kaip 
tik tuo metu gal švartavosi prie didžiulio krūtinės peleko, prie kurio 
buvo prisirišęs “Katamaranas“". 

Taigi galvoti apie grįžimą prie negyvojo kašaloto nebuvo ko tos 
minties reikėjo iš karto atsižadėti. 

Niūrios buvo katamaraniečių godos, kai jie sėdėjo, svarstydami tą 
svarbų klausimą, kur gauti maisto; niūrios kaip nakties debesys, kurie 
sparčiai leidosi prie vandens ir siautė varguolius juoda tamsos skraiste. 

Dar niekada katamaraniečiai nesijautė tokie nelaimingi, bet niekada 
nebuvo ir taip arti išsigelbėjimo. Tos nevilties valandos — juodžiausios 
jų gyvenime, bet jos turėjo tuoj pasibaigti, — juk tamsiausia nakties 
valanda būna prieš pat aušrą. 


XCVII skyrius 
PAGUODOS TAURELE 


Katamaraniečiai nė nemėgino judintis iš tos vietos, kur saulė juos 
paliko nusileisdama. 

Stiebo su bure jie dar nebuvo įtaisę, o irklų irgi nesiėmė kur plauksi? 
Be to, ar verta vargti su irklais, kada taip netoli tenusigauni? O dabar 
jiems dar kilo klausimas, ko iš viso toliau beplaukti į vakarus. Juk vis 
tiek nebepasieks žemės — mirs badu; tai kam plaukti — galės mirti ir 
čia, kur dabar stovi. Bado mirtis vienodai sunki, kur bebūtum, todėl 
koks skirtumas, katroje dienovidinio pusėje praslinks paskutinės 
gyvenimo minutės? 

Tokia tat buvo katamaraniečių būsena, taip aplinkybėms 
susidėjus, — savotiška apatija arba tikriau beviltiškumo stingulys. 

Kuri laiką visi liūdėjo, apsupti tamsos ir niūrios tylumos, kol pagaliau 
vienas menkas nutikimas juos kiek išblaškė: jūreivis balsu pasakė 
"vakarienė!" Pasiklausius, galėjo pasirodyti, kad tas irgi išėjo iš proto. 
Bet nieko panašaus, ir jo draugai taip nemanė. Jie žinojo, ką Benas turi 
omeny, ir suprato, kad linksmą toną jis nutaisė, norėdamas pakelti jų 
dvasią. Beno pasiūlyta ne šiaip sau, nors "vakariene" vadinti tai, ką jis 
ketino patiekti, galima tik perkeltine prasme. 

Bet nesvarbu. Tatai vis tiek atstos vakarienę, — na, tegul nebus taip 
sotu, kaip jie norėtų, tačiau padės ne tik palaikyti gyvastį, bet ir pakels 
bent kiek prislėgtą jų nuotaiką. Tai taurelė kanario. 

Jie nebuvo pamiršę to savo turto. Jeigu taip būtų nutikę, jie dar 
didesnėn neviltin būtų įpuolę. O dabar jie žinojo turį nedidelį kiekį 
brangaus vynuogių gėrimo, gerai išsilaikiusio senojoje statinaitėje. Iki 
tolei jie vyno nelietė, taupė juodžiausiai valandai, kada jis itin pravers. 
Benui atrodė, kad dabar toji valanda atėjo, todėl jis ir pasiūlė išgerti 
taurelę vakarienei. 

Žinoma, niekas neprieštaravo, kadangi pasiūlymas visiems patiko, ir 
statinaitė buvo atkimšta. 

Atsargiai už virvutės jie įleido statinaitėn mažą rago saikeli, rastą 
tarp plūduriuojančių gigo skeveldrų, ir ištraukė pilną saldaus vyno; 
tada saikelis ėjo iš rankų į rankas, o pirmiausia prie gražiųjų savo 
lūpyčių jį priglaudė mažoji Lalė. 

Pasemta buvo dar keli saikeliai, tada statinaitę vėl užkimšo, ir 
vakarienė, be jokių kitų ceremonijų, pasibaigė. 

Nežinia, ar vynas buvo toks gaivingas, ar užėjo palengvėjimas, 
visada sekantis po desperacijos, bet, užkišę statinaitę, Benas su 
Snieguoliu pradėjo kurti ateičiai planus. Nors ir menkutė, jų širdyse vėl 
įsižiebė viltis. 


Juodu ėmė kalbėtis, ar nevertėtų vis dėlto įtaisyti stiebo ir išskleisti 
burės. Naktis be galo juoda, bet tas jiems — ne kliūtis. Tvarkyti 
“pagalius“, virves ir brezentą galima ir patamsy, o jau viską sunaituoti 
jiems vieni niekai, net jeigu naktis būtų ir dešimt kartų tamsesnė. 
Sitokį tropą ta proga pavartojo Snieguolis, nepaisydamas, kad taip nė 
negali būti. 

Jūreivis aiškino, kad jiems nebus nuo to blogiau, jeigu plauks į 
priekį, todėl reikią imtis darbo. Juk jiems tas pat, ar stovės vietoj, ar 
plauks — patiems vargti vis tiek nereikės, plaustą neš burė. 

Žinoma, tai netikę išvedžiojimai, ir Snieguolis ne itin būtų jais 
patikėjęs, juo labiau kad kartais jam atrodydavo, jog likimo neišvengsi, 
ir jis nė piršto nebepajudindavo. 

Tačiau jo draugas savo išvedžiojimą paspyrė kitu, įtikinamesniu, ir 
Snieguolis mielai Jam pritarė. 

— Plaukdami pirmyn, — sakė Benas, — mes vis greičiau pamatysim, 
jeigu kur pasirodys laivas. O jei plūduriuosim Cia, nelyginant koks 
rąstgalys, tai, mus dar gali prisivyti ir tie nenaudėliai su didžiuoju 
plaustu. Zinai gi, jie pavėjinėje pusėje, o burė ant jų plausto yra. Na, 
nebent jie būtų grįžę prie kašaloto, o aš manau, kad taip ir bus. Tada 
mums jų nebaisu. Bet, šiaip ar taip, atsarga gėdos nedaro. Todėl imkim 
ir iškelkim burę. 

— Gerai sakot, masa Breisai, — pritarė negras, kuris ir anksčiau ne 
itin priešinosi, Teisybė, tikra teisybė. Jeigu sakot kelkim burę, tai ir 
kelkim. Dabar pučia toks geras vėjelis. Galim tuoj pat imti ir įtaisyti. 

— Puiku, — atsakė jūreivis. — Tad prie darbo, drauguži, nėra ko 
laukti! Juo greičiau burę iškelsim, juo geriau. 

Tuo jų kalba ir baigėsi, tik retkarčiais girdėjosi, kaip “Katamarano" 
kapitonas tarsteli kokį paliepimą įgulai, kartu su juo statančiai stiebą į 
“stepsą". 

Pastatę stiebą, jie iškėlė rėją, įtempė ir pririšo škotus, ir šlapia burė, 
vėlei išskleista, išsipūtė nuo vėjo ir šnarėdama nešė plaustą per 
vandenį. 


XCVIII skyrius 
VAIDUOKLIŲ LAIVAS AR LAIVO GAISRAS 


“Katamaranas" iškelta bure vėl sklendė į reikiamą pusę, ir galėjo 
atrodyti, kad jo įgula jautėsi kaip tada, kol dar nebuvo priplaukę 
negyvojo kašaloto, beje, toli gražu buvo ne taip. 

Jų sąlygos dabar buvo kur kas blogesnės. Tada jie turėjo maisto, na 
tegul ne po didelę normą, bet tiek, kad būtų užtekę ilgesniam laikui. Be 
to, jie turėjo šiokių tokių ginklų ir įnagių, kuriais galima papildyti 
atsargas. 

Dabar visai kas kita. Tiesa, “Katamaranas" toks pat tvirtas ir 
patvarus, kaip iš pradžių, jo takelažas toks pat geras, o plūdrumas irgi 
nė kiek nesumažėjęs. Bet aprūpintas jis nepalyginamai prasčiau, ypač 
“maisto skyrius“, o tai ir slėgė katamaraniečiams širdį. 

Netrukus juos vėl apėmė miegas, tačiau miegui atsispirti vis tiek 
nepajėgė. Reikia prisiminti, kad praeitą naktį jie buvo nemigę, nes 
siautė vėtra, o naktį prieš tai irgi nedaug temiegojo — kepė ryklieną. 

Išsekę kūnai atkakliai reikalavo poilsio, o išsekę buvo visi, todėl visa 
komanda pakluso tam reikalavimui ir sugulė — net prie vairo nepaliko 
nė vieno. 

Įgula taip ir sutarė; tegu slenka plaustas, kur jam patinka, teisingiau 
sakant, kur jį neš vėjas. 

Ir “Katamaranas" ėmė plaukti ten, kur savo alsavimu jį kreipė 
dangus. 

Kiek kelio plaustas padarė, paliktas savo valiai, lagas nerodo. 
Žinomas tik laikas — buvo jau po vidurnakčio, kada vienas paskui kitą 
ėmė busti katamaraniečiai, sumigę vos išsiskleidus burei. 

Pirmasis pakirdo Viljamas. Sis junga niekada nebuvo didelis 
miegalius, o tą naktį miegojo itin jautriai. Jis atsigulė suspausta širdimi, 
apimtas didžios baimės. Tačiau bijojo ne dėl savęs. Nors ir jaunas, šis 
anglų berniukas buvo tikras jūrų vilkas ir ne itin būkštavo dėl savo 
kailio. Jį slėgė nerimas dėl ko kito — dėl mažosios Lalės. 

Jau kiek dienų jis matė, kaip keičiasi toji mergaitė. Pamažu blyško 
jos skruostai ir smarkiai liesėjo mažas kūnelis, kitaip ir negalėjo būti, 
kada tokiame varge atsidūrė, išaugusi turte ir prabangoje. 

Tą dieną, kai patyrė tokį baisų sukrėtimą, mažoji portugalė 
atrodė, — bent jau Viljamui, — dar labiau nusilpusi, ir jis atsigulė, 
apimtas graudžių minčių, kad ji pirmoji palūš, ir gana greitai, 
neatlaikiusi tų negandų, kurias jiems siunčia lemtis. 

Viljamas mylėjo Lalę kaip toks berniukas gali mylėti savo 
vienaamžę, — tokia meilė yra pati gražiausia ir, ko gero, pati 
patvariausia. 


Šita vaikiška meilė bei nerimas dėl mergaitės ir nedavė Viljamui 
kietai įmigti. 

Visa laimė, kad taip ir buvo, nes kitaip gal jo nebūtų pažadinusi ta 
skaisti liepsna, kuri apie vidurnaktį sužibo “Katamarano" traverse. Jeigu 
Viljamas nebūtų pabudęs, tai nei jis, nei trys jo draugai niekada 
nebebūtų matę Žmonių, tik patys save, ir tai mirties agonijoje. 

Nutvieskusi toli aplinkui juodą vandenyno paviršių, liepsna apšvietė 
ir miegančius katamaraniečius. Ji blykstelėjo į pusiau užmerktas jungos 
akis ir jį prikėlė. 

Pašokęs jis pamatė tokį reginį, kuris jį nustebino, bet kartu ir 
išgąsdino. Ten laivas, tai aišku, arba kas labai panašus į laivą, bet tokio 
berniukas dar niekada nebuvo regėjęs. 

Atrodė, kad tas laivas dega. Didžiuliai dūmų kamuoliai vertėsi nuo 
denių ir ritosi per vairagalį, nušviesti skaisčios liepsnos, kurios stulpai 
kilo palei fokstiebį ir kone siekė apatinius vantus. 

Nepatyręs Žmogus, matydamas tokį reginį, pamanytų, kad laivas 
dega. 

Bet Viljamas turėjo suprasti, kas ten dedasi. Juk gaisras jūroje jam, 
deja, buvo ne naujiena. Neseniai sudegė laivas, kuris jį atnešė į vidurį 
Atlanto ir paliko čia didžiausiame pavojuje. 

Tačiau patirtas gaisras nepadėjo Viljamui nuspėti, kas ten galėtų 
būti. “Pandoroje" jis matė, kaip žmonės, apimti klaikaus siaubo, 
stengėsi žūt būt ištrūkti iš liepsnų. O tame laive, kurį dabar regėjo, 
buvo visiškai kitaip. Čia žmonės stovėjo palei pat liepsnos stulpą ir ne 
tik nesijaudino, kad ugnis taip arti, bet dargi ją kurstė! 

Toksai reginys galėjo nustebinti ir smarkiai išgąsdinti net mėtytą ir 
vėtytą jūreivį; jį išvydus savaime kilo klausimas, “Kas čia — vaiduoklių 
laivas ar laivo gaisras?" 


XCIX skyrius 
BANGINIŲ MEDZIOTOJŲ LAIVAS 


Išvysti visa tai, kas čia smulkiai aprašyta, jungai nereikėjo nė 
dešimties sekundžių — jis kaip mat nužvelgė keistąjį reginį, taip staigiai 
išdygusį prieš akis. Ir nelaukė, kol pats sugalvos atsakymą į kilusį 
klausimą; labai nustebęs ir išsigandęs pasirodžiusios pamėklės, jis taip 
suriko, kad visi jo draugai akimirksniu pabudo. 

Vos tik atsibudę, visi trys sušuko, bet jų šūksmai, nors pasigirdę 
kartu, išreiškė kitokius jausmus. Mergaitė sukliko paprasčiausiai iš 
siaubo. Snieguolis šūktelėjo sumišęs ir išsigandęs, bet labiausiai 
Viljamą, o taipogi ir Snieguolį nustebino jūreivis — tas sušuko 
nesitverdamas džiaugsmu ir taip staigiai pašoko, kad iš smarkumo vos 
neapvertė plausto. 

Nebuvo kada paklausti, kas nutiko, nes Benas, vos tik atsistojęs, 
ėmė visa gerkle rėkauti ir šūkauti. 

Tarp tų riksmų, kuriais jis norėjo kažin ką prisišaukti, buvo girdėti 
pažįstamas kreipinys: “Ei, jūreiviai!“ ir kitos frazės, sakomos, pamačius 
laivą. 

— O dieve, ten laivas, — įsiterpė Snieguolis. — Bet visas dega! 

— Ne, ne, — nekantriai atsakė buvęs žeberklininkas, — nieko 
panašaus. Tai banginių medžiotojai lydo varvelį. Argi nematai, kad prie 
katilų stovi žmonės ir meta į juos lašinių gabalus? O dieve, kad tik jie 
nepraplauktų mūsų neišgirdę! Ei, jūreiviai! Ei, banginių medžiotojai! — 
Benas vėl ėmė plyšoti, kiek tik nešė plaučiai. 

Dabar ir Snieguolis ėmė balsiai šaukti, nes iš Beno aiškinimo greitai 
suvokė, kaip svarbu būti išgirstiems. 

Kurį laiką “Katamaranas" skambėjo nuo riksmų; “Ei, jūreiviai!", “Ei, 
banginių medžiotojai!" ir rodės, tie riksmai sklido per vandenyną daug 
toliau, negu stovėjo keistasis laivas, tačiau atsakymo nebuvo girdėti, ir 
tiems, kurie šaukė, iš sielvarto net žadą gniaužė. 

Dabar jie jau aiškiai matė laivą ir beveik viską, kas jame darėsi, nes 
du liepsnos stulpai, kylantys palei fokstiebį iš dviejų milžiniškų lydymo 
krosnių, buvo nušvietę ne tik denius, bet ir kelias mylias aplinkui. 

Jie matė, kaip link vairagalio vertėsi didžiuliai tirštų dūmų kamuoliai, 
nušviesti geltonų liepsnos atšvaitų, matė Žmones, lyg kokius milžinus, 
šmėžuojant plieskiančios ugnies pašvaistėje — vieni stovėjo prie 
krosnių, kiti vaikščiojo, dar kiti energingai kažką dirbo, ir pašaliečiui, ne 
banginių medžiotojui, tai galėjo pasirodyti antgamtiška. 

Nors ir aiškiai visa tai buvo matyti, nors laivas stovėjo visai netoli, 
katamaraniečiai vis tiek niekaip anų neprisišaukė, nors rėkė, kiek 
bepajėgdami. 


Tatai buvo keista, ir jie galėjo pamanyti, kad ten iš tikrųjų vaiduoklių 
laivas, o milžinai, kuriuos mato, — vaiduokliai, ne Žmonės. 

Tačiau buvusiam žeberklininkui iš patyrimo buvo aišku, kad taip 
manyti nėra ko, jis žinojo, kad ten stovi banginių medžiotojų laivas, o 
judantys siluetai — jo įgula; dar daugiau, jis žinojo, kodėl jie 
neatsiliepia šaukiami. Jie negirdi. Didžiulių lydymo krosnių ūžesys už 
gožia bet kokį garsą, net greta kits kito stovinčių pačių banginininkų 
balsus. 

Benas Breisas tat gerai prisiminė, ir jam net širdis apmirė, 
pagalvojus, kad laivas gali nuplaukti sau, jų nepamatęs ir neišgirdęs. 

Taip liūdnai jiems ir būtų nutikę, jeigu ne viena palanki aplinkybė. 
Tik per ją laimingai užsibaigė dviejų netikėtai suartėjusių įgulų 
“Katamarano" ir banginių medžiotojų — susitikimas. 

Banginių medžiotojų laivas, kuriame kaip buvo matyti, lydė neseniai 
sugauto banginio lašinius, dreifavo priešais vėją, todėl negalėjo, na, ir 
neturėjo tikslo greitai plaukti. 

Laivui pamažu dreifuojant kone stačiai prieš vėją, “Katamaranui" 
visai lengva priartėti prie jo iš pavėjinės pusės. 

Jūreivis kaip mat suvokė tą savo padėties pranašumą, ir vos tiktai 
pamalė, kad per tokį nuotolį jų niekas neišgirs, tuoj šoko prie vairinio 
irklo, pasuko stačiai kairėn, ir “Katamaranas" nusklendė tiesiai į 
banginių medžiotojų laivą, tarsi norėdamas su juo susidurti. 

Akies mirksniu plaustas atsidūrė per kabeltovą nuo laivo galo, ir 
tada Snieguolis su Benu vėl ėmė šaukti; “Ei, jūreiviai!" 

Dabar jų šauksmą išgirdo, bet atsakymo jie sulaukė ne iš karto, 
mat, laivo įgula, sužiurusi balsų pusėn į apšviestą jūrą ir išvydusi tokį 
keistą plaustą po pat laivo nosimi, tylėjo, net žado neteko iš nuostabos. 

Tačiau buvusis banginių medžiotojas tuoj viską paaiškino ir po kokių 
dešimt minučių “Katamarano" įgula jau nebedrebėjo, sužvarbus nuo 
šlapių drabužių, ir alkis, dar didindavęs jų nelaimę, daugiau 
nebeskaudė, — visi keturi stovėjo prie karštos ugnies, prieš juos buvo 
padėta gausybė sotaus valgio, o koks dvidešimt paprastu, bet dorų 
vyrų sukiojosi aplinkui, vienas per kitą stengdamiesi padaryti viską, 
kad tik jiems būtų geriau. 


C skyrius 
PASAKOJIMO PABAIGA 


Katamaraniečiai, dabar jau nebe “vandenyno klajūnai“, įsijungė į 
laivo įgulą, o mažoji keleivė buvo su meile priglobta kapitono kajutėje. 

Pats “Katamaranas" neliko “atšvartuotas"“ vandenyne jį išnarstė 
dalimis ir sunešė į laivą, kur bus panaudotas įvairiems reikalams — 
lynus, rangautą ir bures kurią dieną padės ten, kur jiems skirta, rąstus 
ir lentas pasiims dailidė, o statines — kubilus ir pripils brangaus 
varvelio, kurį laivo įgula kaip tik ir lydė. 

Kiek pabuvęs laive, Benas Breisas netruko įsitikinti teisingai 
spėjęs — čia tas pats banginių medžiotojų laivas, kurio velbotai 
harpūnais nudobė ir su plūdurais paliko “Katamarano" rastąjį kašalotą. 
Tasai kašalotas krito pirmasis, iš didelės kaimenės, o velbotai, kartu su 
laivu bemedžiodami kitus ir keletą nudobę, labai nuo jo nutolo ir 
pametė. 

Banginių medžiotojai ketino jo ieškoti, kai tik sudoros pagautuosius, 
o Beno Breiso nurodymai padės kapitonui lengviau rasti pamestą 
laimikį, dėl kurio tikrai apsimoka grįžti, nes iš jo bus koks 
septyniasdešimt ar aštuoniasdešimt statinių varvelio. 

Kitą dieną po to, kai katamaraniečiai buvo išgelbėti, banginių 
medžiotojai užgesino lydymo krosnis ir leidosi ieškoti kašaloto, palikto 
su visais plūdurais. 

Tuo metu “Katamarano" įgula jau buvo papasakojusi banginių 
medžiotojams visus savo nutikimus; kartu jie pasakė maną piktadarius 
su didžiuoju plaustu būsiant palei kašalotą, kurio jie dabar leidosi 
ieškoti. Tatai sudomino įgulą, ir, laivui plaukiant į tą pusę, kur tikėjosi 
rasią bangini, visų akys smalsiai žvalgė jūros paviršių. 

Rasti negyvąjį kašalotą jiems pasisekė. Jį pamatė, kai saulė jau buvo 
visai prie laidos, o dar nesutemus priplaukė prie pat jo ir gulė į dreifą. 

Daugybė jūros paukščių, tupinčių ant plūduriuojančio kašaloto, laivui 
priplaukus, pakilo į orą, — tai rodė, kad Žmonių čia nesama. Didžiojo 
plausto nebuvo matyti, nežymėjo ir jokių pėdsakų, kad jų čia būta. 
Netgi keistasis įrenginys, savotiška svirtis, katamaraniečių pastatyta 
ant kašaloto keteros, stovėjo kaip stovėjusi, tik rykliena buvo sudegusi 
ir pelenais pavirtusi, o ugnis — užgesusi. 

Vergų laivo įgulos likimą paslaptis gaubė neilgai. Po trijų dienų, kai 
banginių medžiotojai, sudoroję kašalotą ir lašinius sulydę, leidosi vėl į 
kelią, jie pamatė jūroj plūduriuojant daugybę skeveldrų, porą laivo 
rąstų ir keletą tuščių vandens statinių. Nesunku buvo pažinti, kad tai 
„Pandoros“ plausto likučiai supasi ant bangų netoli tos vietos, kur jie 
dorojo kašalotą. 


Suprasti, kas nutiko, buvo visai lengva. Viesulas, kuri kruopščiai 
pastatytas “Katamaranas" sėkmingai atlaikė, buvo per stiprus 
didesniajam plaustui, bet kaip sukurptam ir be jokios atidžios 
valdomam. Jisai subyrėjo į šipulius, o ant jo plaukę žmonės, neturintys 
sveikatos laikytis į lentas ar statines, aišku, nugarmėjo į dugną. 

Viljamas vėliau šitaip pasakojo; “Taip vergų laivo įgula ir žuvo. Nė 
vienas — nei išplaukę su gigu, nei su plaustu, — nebeišvydo kranto. Jie 
žuvo bekraščio vandenyno glėbyje, ir skaudi buvo jų mirtis, nes niekas 
neištiesė jiems pagalbos rankos, ir niekas jų neapraudojo!" 

Tikrai, atrodė, kad pats visagalis jiems atkeršijo už žiaurų jų elgesį 
su juodaodžiais belaisviais! 

Jeigu rašytume kaip toliau katamaraniečiai gyveno, darbas būtų 
išties malonus, tur būt, malonesnis, negu buvo aprašant įžymiojo 
plausto klajones. 

Tačiau mes beturime vietos tik savo pasakojimą užbaigti. Vos tik 
įkėlęs koją į banginių medžiotojų laivą, Snieguolis jau rytojaus dieną 
buvo paskirtas vyriausiuoju koku — chef de caboose — ir tose aukštose 
pareigose prabuvo keletą metų. O atsisakė jų tik todėl, kad gavo tokį 
pat postą puikiame kapitono Bendžemino Breiso laive, prekiaujančiame 
su Afrika. Bet toji prekyba buvo ne tokia, kaip “Pandoros". Ne. Prekės 
kapitono Breiso laive buvo ne juodaodžiai žmonės, bet baltas dramblio 
kaulas, geltonas aukso smėlis, palmių aliejus ir stručio plunksnos. 
Zmonės kalbėjo, kad po kiekvienos kelionės į Afriką, to turtingojo laivo 
kapitonas, taip pat ir šeimininkas eina į Anglijos banką ir įdeda daug 
pinigų. 

Po daugelio tokių darbingų ir sėkmingų metų šis buvęs banginių 
medžiotojas, karo laivo jūreivis, “Katamarano" kapitonas ir prekinio 
laivo vadas pasitraukė iš darbo. Išmetęs inkarą jaukioje Hemsted Hizo 
viloje, jis dūmina sau pypkutę, gurkšnoja grogą ir mėgaujasi otium 
cum dignitate — garbingu poilsiu. 

Viljamo dabar jau niekas nebevadina vaiku, mažuoju Viljamu. Kaipgi 
bevadinsi, kada jis — pirmaklasio kliperio, prekiaujančio su Ost — 
Indija, kapitonas; kada jis stovi savo laivo škancuose, aukštas, šešių 
pėdų aukštumo; kada jis taip dailiai sudėtas ir toks gražus iš veido, kad 
be jokio vargo paėmė į žmonas tąją, kuri jį karštai mylėjo? 

O ji — nepaprasta gražuolė, itin tamsaus gymio, kilnaus žvilgsnio, 
didelėmis akimis ir juodais lyg smala banguotais plaukais. Daugelis jų 
pažįstamų manė ją turint rytietiško kraujo ir spėjo, kad Viljamas kurios 
nors kelionės metu bus ją parsivežęs iš Indijos. Tačiau artimesni 
draugai galėjo kitaip paaiškinti, kaip buvo girdėję iš jo paties: jo Žmona 
esanti portugalų kilmės afrikietė, vardu Lalė. 

Jie buvo girdėję ir dar daugiau: juodviejų susipažinta plaukiant 
vergų laivu ir jų vaikiškos draugystės, vėliau išaugusios į meilę, 


sustiprėta, kai jie, laivui sudegus, plaukioję ant plausto po vidurį 
Atlanto kaip tikri vandenyno klajūnai. 


